“ಹೌದು ದೀಪು, ನಿನ್ನನ್ನು ಬಾಲ್ಯದಿಂದ ನೋಡಿಕೊಂಡು ಬಂದಿರುವ ನನಗೇ ಆಶ್ಚರ್ಯವಾಗಿತ್ತು, ನೀನೊಂದು ಕಾದಂಬರಿ ಬರೆದಿರುವೆ ಎಂದಾಗ. ಈಗ ಆಶ್ಚರ್ಯಕ್ಕಿಂತ ಮಿಗಿಲಾಗಿ ಖುಷಿಯಾಗಿದೆ ಕಣೆ. ನೀ ಬರೆದ ಮೊದಲ ಕಾದಂಬರಿ ವಾರಪತ್ರಿಕೆಯಲ್ಲಿ ಕಂತುಗಳಾಗಿ ಬಿಡುಗಡೆಯಾಗಿ, ಜನರ ಮನಸ್ಸನ್ನು ಗೆದ್ದಿತ್ತು. ಈಗ ಎರಡನೇ ಕಾದಂಬರಿ ಬಿಡುಗಡೆಯ ಹೊಸ್ತಿಲಲ್ಲಿದೆ. ಇದಕ್ಕಿಂತ ಸಂತಸದ ವಿಷಯ ನಮಗೆ ಇನ್ನೇನಿದೆ?” ಎಂದು ಕೇಳುತ್ತಾ ಖುಷಿಯನ್ನು ಹಂಚಿಕೊಳ್ಳುತ್ತಿದ್ದಳು ಕ್ಷಮಾ.

“ಆಗುತ್ತೆ, ಸಂತಸವಾಗದೆ ಮತ್ತೇನಾಗುತ್ತದೆ? ಬರೆದ ಕಾದಂಬರಿ, ಕಥೆಗಳನ್ನು ನೋಡಿದ ಮೇಲೆ ಸಂತಸವೂ ಆಗಬೇಕು, ಹೆಮ್ಮೆಯೂ ಆಗಬೇಕು. ಈಗ ನಾನು ನಿಮಗೆ ಹೇಳುವ ವಿಷಯ ಕೇಳಿ, ನಿಮಗೆ ಮತ್ತಷ್ಟು ಸಂತೋಷವಾಗಬಹುದು. ಅರೇ! ಆಗಬಹುದು ಯಾಕೆ? ಆಗಿಯೇ ಆಗುತ್ತೆ. ಅದಕ್ಕಾಗಿ ತಾನೇ, ನೀನು ಕಾದಂಬರಿ ಬರೆಯೋದು?” ಎಂದು ವ್ಯಂಗ್ಯವಾಡಿದ, ಆಗಷ್ಟೇ ಒಳಬಂದ ವ್ಯಕ್ತಿಯೊಬ್ಬ.  
  
“ಯಾರ್ರೀ ನೀವು, ಇಲ್ಲಿಗ್ಯಾಕೆ ಬಂದಿದ್ದೀರಿ? ನಿಮ್ಮನ್ನು ಒಳಗೆ ಹೇಗೆ ಬಿಟ್ಟರು ನೇಮಕಾತಿ ಪತ್ರ ಇಲ್ಲದೇ?”ಎಂದು ಕುಪಿತಗೊಂಡು ಕೇಳಿದ ಕ್ಷಮಾಳನ್ನು ಸಮಾಧಾನಿಸಿದ ಸುದೀಪ್ತಾ, ಆ ವ್ಯಕ್ತಿಯತ್ತ ತಿರುಗಿ, “ಸರ್, ಏನಾಯ್ತು? ಯಾಕ್ಹೀಗೆ ಕೂಗಾಡ್ತಿದ್ದೀರಿ?” ಎಂದು ಸೌಮ್ಯವಾಗಿ ಕೇಳಿದಳು.  
  
“ಆಹಾ, ಇದಪ್ಪ ವರಸೆ! ಇವಳಿಂದ ಅಲ್ಲೊಂದು ಪ್ರಾಣ ಆಪತ್ತಿನಲ್ಲಿದ್ದರೆ, ಇವಳಿಲ್ಲಿ ಆರಾಮಾಗಿ ಮಾತಾಡ್ತಾ ಕುಳಿತಿದ್ದಾಳೆ. ನಿನಗೆ ಸ್ವಲ್ಪವಾದರೂ ನಾಚಿಕೆಯನ್ನೋದೇ ಇಲ್ವಾ?” ಎಂದು ಮತ್ತೊಮ್ಮೆ ಏರುದನಿಯಲ್ಲಿ ವ್ಯಂಗ್ಯವಾಡಿದ ಆ ಮಹಾನುಭಾವ.  
  
“ನೋಡಿ ಸರ್, ಮೊದಲು ನೀವ್ಯಾರು ಅಂತ ಹೇಳಿ. ಯಾಕ್ಹೀಗೆ ನನ್ನ ಮೇಲೆ ಅಪವಾದ ಹೊರಿಸ್ತಿದ್ದೀರಿ? ನಾನೇನು ಮಾಡಿರುವೆ ನಿಮಗೆ?” ಎಂದು ಕೇಳಿದಳು ಸುದೀಪ್ತಾ.

“ಓಹ್, ನಿನ್ನ ಬಾಯಲ್ಲಿ “ಏನು ಮಾಡಿದ್ದೀನಿ ನಾನು?” ಎನ್ನುವ ಪ್ರಶ್ನೆ ಬೇರೆ. ನಾನಿಲ್ಲಿ ಬಂದಿರುವ ವಿಷಯ ಹೇಳ್ತೀನಿ ಕೇಳು.  
  
ನನ್ನ ಹೆಸರು ಅಭ್ಯುದಯ್. ನಾನೇನು ಕೆಲಸ ಮಾಡ್ತಿದ್ದೀನಿ, ಎಲ್ಲಿದ್ದೀನಿ ಎನ್ನುವುದು ನಿನಗೆ ಬೇಡವಾದ ವಿಷಯ.

“ಓ ಜೀವನ ಸಾಥಿಯೇ” ಎನ್ನುವ ನಿನ್ನ ಕಾದಂಬರಿ ಇತ್ತೀಚೆಗಷ್ಟೇ ಸಾಮೀಪ್ಯ ಎಂಬ ವಾರಪತ್ರಿಕೆಯೊಂದರಲ್ಲಿ ಪ್ರಕಟವಾಗ್ತಿತ್ತು ಅಲ್ವಾ? ಈ ನಿನ್ನ ಕಾದಂಬರಿಯ ಕೊನೆಯಲ್ಲಿ ನಾಯಕ, ನಾಯಕಿಯ ಪ್ರೀತಿಯನ್ನು ಒಪ್ಪಿದ್ದು, ಅವಳ ಬಗೆಗಿದ್ದ ಸತ್ಯಗಳೆಲ್ಲವನ್ನು ಮನದಟ್ಟು ಮಾಡಿಕೊಂಡು, ಒಪ್ಪಿಕೊಂಡ ನಂತರವೇ ತಾನೇ?