ಅರ್ಧಪಾಲು ನಿನ್ನ ಕಥಾ ನಾಯಕಿಯಂತೆಯೇ ಇರುವಳು ನನ್ನ ತಂಗಿ. ಈ ಧಾರಾವಾಹಿಯ ಹುಚ್ಚು ಬಹಳವಾಗಿಯೇ ಇದೆ ಅವಳಿಗೆ. ಅದೆಷ್ಟೋ ಪರೀಕ್ಷೆಗಳನ್ನು ನಾಯಕಿಯ ಪ್ರೀತಿಗೊಡ್ಡಿ ಕೊನೆಗೆ ನಾಯಕ ನಾಯಕಿಯನ್ನು ಒಂದಾಗಿಸಿತ್ತು ವಿಧಿ. ಅಲ್ಲಲ್ಲ, ವಿಧಿಯಲ್ಲ, ಕಾದಂಬರಿಗೆ ವಿಧಿಯಾದ ನೀನು.

ನೀನು ಬರೆದ ಈ ಕಥೆಯನ್ನೇ ತನ್ನ ಮನಸ್ಸಿಗಿಳಿಸಿಕೊಂಡು, ತಾನು ಪ್ರೀತಿಸುತ್ತಿರುವ ಹುಡುಗ ತನ್ನನ್ನು ಒಪ್ಪಿದ ನಂತರ ತನ್ನೆಲ್ಲಾ ಕನಸುಗಳನ್ನು ಈಡೇರಿಸುವ ಎಂದೆಲ್ಲಾ ಯೋಚಿಸಿದ್ದ ನನ್ನ ತಂಗಿಗೆ ಬಹುದೊಡ್ಡ ನಿರಾಸೆಯಾಯ್ತು. ನನ್ನ ತಂಗಿ ಇಷ್ಟ ಪಡುತ್ತಿದ್ದ ಹುಡುಗ ಕಡ್ಡಿ ತುಂಡು ಮಾಡಿದಂತೆ “ನನಗೆ ನೀನು ಇಷ್ಟವಿಲ್ಲ. ಪದೇ ಪದೇ ಹಿಂಸೆ ಮಾಡದೆ ಹೊರಟ್ಹೋಗು ಇಲ್ಲಿಂದ. “ ಅಂತ ಹೇಳಿದ್ದಕ್ಕೆ ನನ್ನ ತಂಗಿ ನಿರಾಸೆಯಿಂದ, ವಿಷ ಸೇವಿಸಿ ಆತ್ಮಹತ್ಯೆಗೆ ಯತ್ನಿಸಿದ್ದಾಳೆ. ಈಗ ಆಸ್ಪತ್ರೆಯಲ್ಲಿ ಸಾವು ಬದುಕಿನ ಮಧ್ಯೆ ಹೋರಾಡುತ್ತಿದ್ದಾಳೆ ನನ್ನ ಪುಟಾಣಿ.  
  
ಹೇಳು, ಏನು ಸಿಕ್ಕಿತು ನಿನಗೆ ಇಂತಹ ಪ್ರೇಮ ಕಾದಂಬರಿಗಳನ್ನು ಬರೆದು? ನಿನ್ನ ಆಫ್ಟರಾಲ್ ಒಂದು ಕಾದಂಬರಿಯನ್ನು ಓದಿ ನನ್ನ ತಂಗಿ ಪ್ರಾಣ ಕಳೆದುಕೊಳ್ಳುವ ಹಂತಕ್ಕೆ ಹೋಗಿದ್ದಾಳೆ. ಇನ್ನೆಷ್ಟು ಜನರ ಮನಸ್ಸಿನಲ್ಲಿ ವರ್ಣಮಯವೆನಿಸುವ ಪ್ರೇಮಭಾವವನ್ನು ತುಂಬಿಸಿ, ಅವರ ಬಾಳನ್ನು ಹಾಳು ಮಾಡಲು ಹೊರಟಿದ್ದಿ ನೀನು? ಕಥೆಯನ್ನು ಬರೆಯುವಾಗ ಸಮಾಜದ ಹಿತದೃಷ್ಟಿಯೂ ನಿನ್ನ ಗಮನದಲ್ಲಿರಲಿಲ್ಲವೇ? ನನ್ನ ತಂಗಿಗೇನಾದರೂ ಹೆಚ್ಚು ಕಡಿಮೆಯಾದರೆ, ನಿನ್ನನ್ನು ಮಾತ್ರ ಸುಮ್ಮನೆ ಬಿಡುವುದಿಲ್ಲ. ಇದು ನಿನ್ನ ನೆನಪಿನಲ್ಲಿರಲಿ.

ಇವಳು ಬರೆಯುವ ಹಾಳು ಕಥೆಗಳನ್ನು ಓದಿ, ಇನ್ನೆಷ್ಟು ಜನರು ಪ್ರಾಣ ಕಳೆದುಕೊಳ್ಳುತ್ತಾರೋ ಏನೋ? ದೇವರೇ, ನೀನೇ ಇಂಥವರಿಗೆ ಸದ್ಬುದ್ಧಿ ಕೊಡಬೇಕಪ್ಪಾ.” ಎಂದು ಅಬ್ಬರಿಸಿ, ಉಗಿದು ಹೋದ ಅಭ್ಯುದಯ್.

ಅವನ ಮಾತುಗಳನ್ನು ಕೇಳಿ ಸುದೀಪ್ತಾ ಕಲ್ಲಾದರೆ, ಕ್ಷಮಾ ಗಾಬರಿಯಿಂದ ಗೆಳತಿಯೆಡೆಗೆ ಓಡಿದಳು. ಸುದೀಪ್ತಾ ಎಷ್ಟು ಸೂಕ್ಷ್ಮ, ಭಾವಜೀವಿ ಎನ್ನುವ ವಿಷಯವನ್ನು ಬಾಲ್ಯ ಸ್ನೇಹಿತೆಯಾದ ಕ್ಷಮಾಳಿಗೆ ಯಾರೂ ಹೇಳಿಕೊಡಬೇಕಾಗಿರಲಿಲ್ಲ.  
  
ಗೆಳತಿಯನ್ನು ಅಲುಗಾಡಿಸಿದ ಕ್ಷಮಾ, “ದೀಪು, ದೀಪು” ಎಂದು ಕೂಗುತ್ತಿದ್ದರೂ, ಸುದೀಪ್ತಾಳಿಗೆ ಅದರ ಪರಿವೆಯೇ ಇಲ್ಲ.

ಒಮ್ಮೆಲೇ ಕುಸಿದು ಕುಳಿತ ಸುದೀಪ್ತಾಳಲ್ಲಿ ಚಲನೆಯೇ ಇರಲಿಲ್ಲ. ಒಂದು ಹನಿಯೂ ಅವಳ ಕಂಗಳಲ್ಲಿ ಮೂಡಲಿಲ್ಲ. ಅವಳನ್ನು ನೋಡಿದ ಕ್ಷಮಾ ಮತ್ತಷ್ಟು ಗಾಬರಿಯಿಂದ ಅವಳ ಪಕ್ಕ ಕುಳಿತಳು. “ದೀಪು” ಎಂದು ಮತ್ತೊಮ್ಮೆ ಕರೆದಾಗ, ಅವಳತ್ತ ನೋಡಿದಳು ಸುದೀಪ್ತಾ.