ನೋಡು ಕ್ಷಮಾ, ಈ ಪುಸ್ತಕ ಯಾವುದೇ ಕಾರಣಕ್ಕೂ ಬಿಡುಗಡೆಯಾಗಬಾರದು. ಅದೇನು ಮಾಡುತ್ತಿ ಎನ್ನೋದು ನಿನಗೆ ಬಿಟ್ಟಿದ್ದು. ಆದರೆ ಈ ಪುಸ್ತಕ ಬಿಡುಗಡೆಯಾಗೋದು ಹಾಗೂ ಮುಂದಿನ ಕಥೆಯನ್ನು ತೆಗೆದುಕೊಂಡು ಹೋಗುವ ಪದಗಳನ್ನು ನಾನು ಬರೆಯುವುದು, ಎರಡೂ ಈ ಜನ್ಮದಲ್ಲಿ ಅಸಾಧ್ಯ. ತಿಳಿಯಿತಲ್ವಾ ನಾ ಹೇಳಿದ್ದು?” ಎಂದು ಹೇಳಿ, ಅಲ್ಲಿಂದ ಹೊರಬಿದ್ದ ಸುದೀಪ್ತಾ, ನೇರವಾಗಿ ಸೇರಿದ್ದು ಅವಳು ವಾಸಿಸುತ್ತಿದ್ದ ಅನಾಥಾಲಯಕ್ಕೆ.  
  
ಈ ಘಟನೆ ನಡೆದು ಕೆಲದಿನಗಳಾದರೂ ಒಂದೇ ಒಂದು ಶಬ್ಧ ಹೊರ ಬಂದಿರಲಿಲ್ಲ ಸುದೀಪ್ತಾಳಿಂದ. ತನ್ನ ನೆಚ್ಚಿನ ದೀಪುವನ್ನು ಮೌನದಿಂದ ಹೊರತರಲು ಮಾಡಿದ ಪ್ರಯತ್ನಗಳು ವಿಫಲವಾಯ್ತು ಎಂಬ ಕೊರಗು ಒಂದೆಡೆಯಿದ್ದರೆ, ಪುಸ್ತಕ ಬಿಡುಗಡೆಯ ದಿನಾಂಕವನ್ನು ಕೊಂಚ ಮುಂದಕ್ಕೆ ಹಾಕಲು ನಿರಾಕರಿಸುತ್ತಿರುವ ಬಿಡುಗಡೆಯ ತಂಡದ ತಲೆಬಿಸಿ ಮತ್ತೊಂದೆಡೆ ಕ್ಷಮಾಳಿಗೆ. ಪುಸ್ತಕದ ಮುದ್ರಣ ನಿಲ್ಲಿಸಿರದಿದ್ದ ಕ್ಷಮಾಳಲ್ಲಿ ಏನೋ ಒಂದು ರೀತಿಯ ಭರವಸೆ, ಸುದೀಪ್ತಾಳ ಮನಸ್ಸು ಬದಲಾಗಬಹುದೆಂದು.  
  
ಎರಡೇ ವಾರಗಳು ಉಳಿದಿದ್ದವು ಬಿಡುಗಡೆಯ ದಿನಾಂಕ ಮುಟ್ಟಲು. ಕೊಂಚ ಹೊತ್ತು ಯೋಚಿಸಿದ ಕ್ಷಮಾ, ನಿರ್ಧಾರವೊಂದಕ್ಕೆ ಬಂದಳು. ಎಷ್ಟೇ ಬಲವಂತ ಮಾಡಿದರೂ ಒಪ್ಪದ ಸುದೀಪ್ತಾಳನ್ನು ಆಣೆ ಪ್ರಮಾಣಗಳಿಂದ ಬಂಧಿಸಿ, ಒಂದೆಡೆ ಕಳಿಸಿದಳು. ಅಲ್ಲಿ ತನಗೆ ಗೊತ್ತಿದ್ದ ವ್ಯಕ್ತಿಯೊಡನೆ ಪರಿಸ್ಥಿತಿಯನ್ನು ವಿವರಿಸಿದ ನಂತರ ಅವಳಿಗೆ ಸಿಕ್ಕ ಆಶ್ವಾಸನೆಯಿಂದಲೇ, ಅವಳು ನೆಮ್ಮದಿಯ ನಿಟ್ಟುಸಿರು ಬಿಡುವಂತಾಯ್ತು.  
  
ಕ್ಷಮಾಳ ಈ ನಿರ್ಧಾರದ ಫಲವಾಗಿ, ಸುದೀಪ್ತಾ ಪ್ರಕೃತಿ ಧಾಮಕ್ಕೆ ಎರಡು ವಾರಗಳ ಕಾಲ ಇರುವ ಅತಿಥಿಯಾಗಿ ಕಾಲಿಟ್ಟಿದ್ದಳು, ಅವಳನ್ನು ಸರಿ ಮಾಡುವ ಜವಾಬ್ದಾರಿ ಹೊತ್ತಿದ್ದವರು ಕ್ಷಮಾಳ ಪರಿಚಿತರಾದ ಶ್ರೀನಿವಾಸ ಪ್ರಭುಗಳು.

ಎಲ್ಲವನ್ನೂ ಹೇಳಿಕೊಂಡು ಬಿಕ್ಕಿ ಬಿಕ್ಕಿ ಅತ್ತಿದ್ದ ಸುದೀಪ್ತಾಳ ಮನವನ್ನು ಅಪರಾಧಿ ಭಾವ ಕಿತ್ತು ತಿನ್ನುತ್ತಿತ್ತು. ಅವಳ ಯೋಚನಾ ಹರಿವನ್ನು ಅರ್ಥೈಸಿಕೊಂಡ ಶ್ರೀನಿವಾಸ ಪ್ರಭುಗಳು, ತಮ್ಮ ಮಾತನ್ನು ಅವಳ ಮುಂದಿಟ್ಟರು.  
  
“ನೋಡಮ್ಮಾ, ನೀನು ನನಗಿಂತ ಚಿಕ್ಕವಳು ಎಂಬ ಒಂದು ಸಣ್ಣ ಸಲಿಗೆಯಿಂದ ನಿನ್ನನ್ನು ಏಕವಚನದಲ್ಲಿ ಕರೆಯುತ್ತಿರುವೆ ನಾನು, ಬೇಸರಿಸಬೇಡ ಆಯ್ತಾ? ಈಗ ನನ್ನ ಕೆಲ ಪ್ರಶ್ನೆಗಳಿಗೆ ಹೌದು ಅಥವಾ ಇಲ್ಲ ಎನ್ನುವುದೇ ನಿನ್ನ ಉತ್ತರವಾಗಿರಬೇಕು. ತಿಳೀತು ಅಲ್ವಾ?” ಎಂದು ಕೇಳಿದಾಗ, ಸುದೀಪ್ತಾ ಸರಿಯೆಂದು ತಲೆಯಾಡಿಸಿದಳು.  
  
“ಸರಿ, ನಿನ್ನ ಮೊದಲನೇ ಪ್ರಶ್ನೆ. ಧಾರಾವಾಹಿಯ ರೂಪದಲ್ಲಿ ಪ್ರಕಟಗೊಂಡ ಆ ಕಾದಂಬರಿಯನ್ನು ಬರೆದ ಪಶ್ಚಾತ್ತಾಪ ನಿನಗಿದೆಯಾ?” ಎಂಬ ಅವರ ಪ್ರಶ್ನೆಗೆ, ಕೂಡಲೇ “ಇಲ್ಲ” ಎಂಬ ಉತ್ತರ ಅವಳ ಕಡೆಯಿಂದ ಬಂದಿತು.  
  
“ಎರಡನೇ ಪ್ರಶ್ನೆ. ಅಭ್ಯುದಯ್ ಹಾಗೆ ಹೇಳಿ ಹೋದ ನಂತರ ಅಪರಾಧಿ ಭಾವ ನಿನ್ನನ್ನು ಕಾಡುತ್ತಿದೆಯಾ?” ಎಂದು ಕೇಳಿದಾಗ, “ಹೌದು” ಎಂಬ ಉತ್ತರ ಅವಳೆಡೆಯಿಂದ ಬಂದಿತು.