ಇದನ್ನು ನಕಾರಾತ್ಮಕವಾಗಿ ಹೇಳುತ್ತಿಲ್ಲ. ಬದಲಾಗಿ ಇನ್ನೊಂದು ದೃಷ್ಟಿಯಿಂದಲೂ ಯೋಚಿಸಬಹುದು. ಕಥೆಯಲ್ಲಿ ಬರುವ ಕಾಲ್ಪನಿಕ ಪಾತ್ರ, ಸನ್ನಿವೇಶಗಳು ಜೀವನದಲ್ಲಿ ಸದಾ ಬರುವುದಿಲ್ಲ ಎಂಬ ಸತ್ಯವನ್ನು ಒಂದೆಡೆ ಇರಿಸೋಣ. ಅದೇ ಕಥೆಯ ಕಾಲ್ಪನಿಕ ಪಾತ್ರ ಹಾಗೂ ಸನ್ನಿವೇಶಗಳನ್ನು ನೈಜತೆಗೆ ಹತ್ತಿರವಾಗುವಂತೆ ಅಲ್ಲಲ್ಲಿ ಧನಾತ್ಮಕವಾಗಿ ಬದಲಿಸಿಕೊಂಡು ಭವಿಷ್ಯದ ಕುರಿತು ಕನಸು ಕಂಡರೆ, ಆ ಕನಸು ಇಂದಲ್ಲದಿದ್ದರೂ ನಾಳೆಯಾದರೂ ನಿಜವಾಗಬಹುದು ಅಥವಾ ಹಾಗಾಗಿಸುವ ಪ್ರಾಮಾಣಿಕ, ನ್ಯಾಯಯುತವಾದ ಪ್ರಯತ್ನವನ್ನು ಮನುಷ್ಯ ಮಾಡಬಹುದು.  
  
ಕಥೆ,ಕಾದಂಬರಿಗಳಲ್ಲಿ ಬರುವ ಜೀವನದ, ಸಾಮಾಜಿಕ ಮೌಲ್ಯಗಳನ್ನು ಅಳವಡಿಸಿಕೊಳ್ಳುವ ಒಂದು ಪುಟ್ಟ ಪ್ರಯತ್ನ ಹಾಗೂ ಆ ಪಾತ್ರಧಾರಿಗಳು ಮಾಡುವ ತಪ್ಪುಗಳನ್ನು ನಾವು ವಾಸ್ತವದಲ್ಲಿ ಮಾಡದಂತೆ ಎಚ್ಚರ ವಹಿಸುವ ಪ್ರಯತ್ನ ಸಹ ಮಾಡಬಹುದು.

ಒಂದೊಳ್ಳೆ ಕಥೆಯಿಂದ ನಾವು ಕಲಿಯಬಹುದಾದ ವಿಷಯಗಳು ಬೇಕಾದಷ್ಟಿರುತ್ತದೆ. ಅದನ್ನು ಬಿಟ್ಟು [ಕಥೆ](https://vijaykarnataka.com/topics/%E0%B2%95%E0%B2%A5%E0%B3%86), ಕಾದಂಬರಿಯಲ್ಲಾದದ್ದೇ ನಮ್ಮ ಜೀವನವದಲ್ಲೂ ನಡೆಯಬೇಕು, ಕಥೆಯ ಪಾತ್ರಧಾರಿಗಳಂತೆಯೇ ನಮ್ಮ ಸುತ್ತಮುತ್ತಲಿರುವವರೂ ಸಹ ನಡೆದುಕೊಳ್ಳಬೇಕು ಎನ್ನುವ ಯೋಚನೆಯೇ ಬಾಲಿಶ ಎನಿಸುವುದಿಲ್ಲವೇ?  
  
ಒಂದು ಕಥೆಯಲ್ಲಿ ಕೇವಲ ಪ್ರೀತಿ ಪ್ರೇಮ, ಆಕರ್ಷಣೆಯ ಅಂಶಗಳನ್ನು ಕಂಡು, ಜೀವನದ ಇತರ ಸತ್ಯದರ್ಶನಗಳನ್ನು, ಮೌಲ್ಯಗಳನ್ನು ಅರ್ಥೈಸಿಕೊಳ್ಳಲು ಸೋತರೆ, ಇದರಲ್ಲಿ ಬರಹಗಾರರ ತಪ್ಪೇನಿದೆ? ಅದರಲ್ಲೂ, ಅವರ ಪ್ರಾಮಾಣಿಕ ಪ್ರಯತ್ನ ಬರಹದಲ್ಲಿ ಸ್ಪಷ್ಟವಾಗಿ ಕಂಡಾಗ?  
  
ನಿನ್ನ ವಿಷಯದಲ್ಲಿ ಆಗಿದ್ದೂ ಸಹ ಇದೇ. ನಿನ್ನ ಆ ಓದುಗಳು ನಿನ್ನ ಕಥೆಯಲ್ಲಿದ್ದ ನಾಯಕನಂತಹ ಹುಡುಗನೇ ಬೇಕು ಸಂಗಾತಿಯಾಗಿ ಎಂದು ಅಪೇಕ್ಷಿಸಿದಳೇ ಹೊರತು, ಅವನು ಮಾಡಿ ತೋರಿಸಿದ್ದ ಸಾಧನೆಗಳತ್ತ ಗಮನ ಹರಿಸಲಿಲ್ಲ. ಒಂದು ವೇಳೆ ಅವನು ನಡೆದು ಬಂದ ಹಾದಿಯನ್ನು, ಅವನ ಸಾಧನೆಗಳನ್ನು ಅರ್ಥೈಸಿಕೊಂಡು ಮೆಚ್ಚಿಕೊಂಡಿದ್ದರೆ, ಇಂದವಳು ಸಾಯುವ ನಿರ್ಧಾರ ತೆಗೆದುಕೊಳ್ಳದೆ ತನ್ನ ಭವಿಷ್ಯದ ಕುರಿತಾಗಿ, ತಾನು ಸಾಧಿಸಬಹುದಾದ ವಿಷಯಗಳ ಕುರಿತಾಗಿ ಯೋಚಿಸುತ್ತಿದ್ದಳು.

ಕಥೆಗಳಿಂದ ನಿರೀಕ್ಷೆಗಳು ಹುಟ್ಟಿಕೊಳ್ಳುವುದು ಬಹಳ ಸಹಜ, ನಿರೀಕ್ಷೆಗಳು ಆಲೋಚನೆಗಳಾಗಿ ನಮ್ಮ ಅರ್ಧದಷ್ಟು ಸಮಯವನ್ನು ತಿಂದುಬಿಡುತ್ತವೆ. ಆದರೆ ಈ ನಿರೀಕ್ಷೆ ಹಾಗೂ ಆಲೋಚನೆಗಳು ವಾಸ್ತವದರಿವಿನ ಪರಿಧಿಯನ್ನು ಮೀರದಿದ್ದರೆ ಸಾಕು. ಇಂತಹ ಕಥಾ ಸನ್ನಿವೇಶಗಳು ತೀರಾ ಕಾಲ್ಪನಿಕ ಎನಿಸಿದ ಪಕ್ಷದಲ್ಲಿ ಅವುಗಳನ್ನು ಕಥೆಯ ಒಂದು ಭಾಗವೆಂದೇ ಪರಿಗಣಿಸಿ ಮುನ್ನಡೆಯುವುದು ಉತ್ತಮ.