ನಿನ್ನ ಕಥೆಗಳನ್ನು, ಅಷ್ಟೇ ಯಾಕೆ, ಇದೇ ಕಾದಂಬರಿಯನ್ನು ಓದಿ ಹಲವಾರು ಧನಾತ್ಮಕ ಬದಲಾವಣೆಗಳನ್ನು ತಂತಮ್ಮ ಜೀವನದಲ್ಲಿ ಅಳವಡಿಸಿಕೊಂಡ ಅದೆಷ್ಟೋ ವ್ಯಕ್ತಿಗಳನ್ನು ನೋಡಿದ್ದೇನೆ ನಾನು. ಆದರೆ, ಇವಳ ವಿಚಾರದಲ್ಲಿ ನೀನು ಕೊಂಚ ಅತಿಯಾಗಿಯೇ ಯೋಚಿಸಿದೆಯೇನೋ ಎನ್ನುವುದು ನನ್ನ ಅಭಿಪ್ರಾಯ.  
  
ಈಗ ಅರ್ಥವಾಯ್ತಲ್ವಾ ನಿನಗೆ, ಅವಳ ಈ ನಿರ್ಧಾರದ ಹಿಂದೆ ನಿನ್ನದೇನೂ ತಪ್ಪಿಲ್ಲ ಎನ್ನುವ ಸತ್ಯ? ಈಗಲಾದರೂ ಒಪ್ಪುವೆಯಾ ನಿನ್ನ ಮುಂದಿರುವ ಗುರಿ, ನಿನ್ನ ಮುಂದಿನ ಪುಸ್ತಕದ ಬಿಡುಗಡೆ ಎಂದು?” ಎಂದು ಕೇಳಿದ ಶ್ರೀನಿವಾಸರು, ಸುದೀಪ್ತಾಳ ಉತ್ತರಕಾಗಿ ಕಾದರು.  
  
“ನೀವು ಹೇಳಿದ್ದು ನಿಜ, ಸರ್. ನಾನೇ ವಿನಾಕಾರಣ ನನ್ನನ್ನು ತಪ್ಪಿತಸ್ಥೆಯನ್ನಾಗಿ ಮಾಡಿಕೊಂಡು ಬಿಟ್ಟೆ. ಅವಳು ಪ್ರಾಣಕ್ಕೆ ಸಂಚಕಾರ ತಂದುಕೊಂಡಳು, ಅದೂ ಕೂಡ ನಾ ಬರೆದ ಕಥೆಯ ಪಾತ್ರದ ಥರವೇ ಸಂಗಾತಿ ಸಿಕ್ಕೇ ಸಿಗುವ ಎಂಬ ಅತಿಯಾದ ನಿರೀಕ್ಷೆಯಲ್ಲಿ. ಇದನ್ನು ಕೇಳಿ ಮನಸ್ಸಿಗೆ ನೋವಾಯ್ತು.

“ಇದೊಂದು ಕೇವಲ ಕಾಲ್ಪನಿಕ ಕಥೆ. ಇದರಲ್ಲಿ ಬರುವ ಪಾತ್ರ ಹಾಗೂ ಸನ್ನಿವೇಶಗಳು ವಾಸ್ತವದಲ್ಲಿ ನಡೆದಿದ್ದರೆ ಅದು ಕೇವಲ ಕಾಕತಾಳೀಯ.” ಎಂಬ ವಾಕ್ಯವನ್ನು ಅದೆಷ್ಟೇ ಕಥೆಗಳಲ್ಲಿ ನಾನು ಬಳಸಿದ್ದರೂ, ಕೆಲವರು ಅದನ್ನು ಅರ್ಥ ಮಾಡಿಕೊಳ್ಳದೆ, ನಿಜವೆಂದೇ ನಂಬುತ್ತಾರೆ. ಅದು ಪೂರ್ತಿಯಾಗಿ ಅವರದ್ದೇ ತಪ್ಪೆಂದು ಹೇಳಿದರೆ, ನನ್ನ ಓದುಗರಿಗೆ ನಾನೇ ಅವಮಾನ ಮಾಡಿದಂತಾಗುತ್ತದೆ. ಇದು ಸರಿಯಲ್ಲ.  
  
ಆದರೂ, ಇನ್ಮುಂದೆ ಬರೆಯುವಾಗ ಮತ್ತಷ್ಟು ಎಚ್ಚರಿಕೆಯ ಗಂಟೆಗಳನ್ನು ಮನಸ್ಸಿನಲ್ಲಿ ಬಾರಿಸಿಕೊಳ್ಳುತ್ತಲೇ ಬರೆವೆ. ಇಂಥದ್ದೊಂದು ಮನ ನೋಯಿಸುವ ಘಟನೆ ಮತ್ತೆಂದೂ ಆಗದಿರಲಿ ಎನ್ನುವುದಷ್ಟೇ ನನ್ನ ಆಶಯ.  
  
ನಿಮ್ಮ ಮಾತಿನಿಂದ ನನ್ನ ಮನಸ್ಸು ಹಗುರವಾಯಿತು ಸರ್. ಮನದಲ್ಲಿ ತುಂಬಿದ್ದ ಬೇಡದ ಅಪರಾಧಿ ಭಾವ ಈಗ ನನ್ನಿಂದ ಸರಿದುಹೋಗಿದೆ. ತುಂಬಾ ಉಪಕಾರವಾಯ್ತು ನಿಮ್ಮಿಂದ.” ಎಂದು ಕೃತಜ್ಞತೆ ಸಲ್ಲಿಸಿದ ಸುದೀಪ್ತಾಳ ಗಮನ ಸೆಳೆದಿದ್ದು, ಬೀಪ್ ಎಂದ ಅವಳ ಜಂಗಮವಾಣಿ.  
  
“ಮೃಣಾಲಿನಿ ಅಪಾಯದಿಂದ ಪಾರಾಗಿದ್ದಾರೆ.” ಎಂಬ ಸಂದೇಶವೊಂದು ಸುದೀಪ್ತಾಳ ಮೊಗದಲ್ಲಿ ನೆಮ್ಮದಿಯ ನಗು ಮೂಡಿಸಿದರೆ, ಅವಳ ಬೆರಳುಗಳು ಕ್ಷಮಾಳ ಸಂಖ್ಯೆಯನ್ನು ಕರೆಗಾಗಿ ಒತ್ತಿದವು.

“ಹೇಯ್ ಕ್ಷಮಾ, ಮುಂದಿನ ವಾರದಲ್ಲಿ ನಿಗದಿತವಾಗಿದ್ದ ದಿನದಂದೇ “ಸಪ್ತ ಸಾಗರದಾಚೆಯೆಲ್ಲೋ” ಬಿಡುಗಡೆಯಾಗಲಿ. ಏನೇನು ಮಾಡಬೇಕು ಅಂತ ತಿಳಿದಿದೆ ತಾನೇ? ನನಗೆ ಗೊತ್ತು, ನೀನಾಗಲೇ ಪುಸ್ತಕಗಳನ್ನು ತಯಾರಿಸಿಟ್ಟಿರುತ್ತೀಯ ಎಂದು.  
  
ಹಾಂ, ಇನ್ನೊಂದು ವಿಷಯ. ಸಾಧ್ಯವಾದರೆ, ಪುಸ್ತಕ ಬಿಡುಗಡೆಯ ಸಮಾರಂಭ ಈ ಪ್ರಕೃತಿ ಧಾಮದಲ್ಲೇ ನಡೆಯಲಿ. ಅದಾಗದಿದ್ದರೆ, ಇಲ್ಲಿರುವ ಎಲ್ಲರಿಗೂ ಸಮಾರಂಭದ ಆಹ್ವಾನ ಪತ್ರಿಕೆ ತಲುಪುವಂತೆ ಮಾಡು. ಕೊನೆಯದಾಗಿ ಒಂದು ಮಾತು. ಒಂದು ಪುಸ್ತಕವನ್ನು ಎತ್ತಿಡು, ಅದರಲ್ಲಿ ನನ್ನ ಮನದ ಮಾತುಗಳು ಹಾಗೂ ಒಂದು ಪುಟ್ಟ ಸಲಹೆಯನ್ನು ಬರೆದು, ಸಹಿ ಹಾಕಿ ಒಬ್ಬರಿಗೆ ನೀಡಬೇಕು. ಅವಳು ಆಸ್ಪತ್ರೆಯಿಂದ ಬಿಡುಗಡೆಯಾಗುವ ದಿನವೇ ಅವಳಿಗೆ ನೀಡುವೆ. ಸರಿ, ಮಿಕ್ಕ ವಿಷಯಗಳನ್ನು ಭೇಟಿಯಾದಾಗ ಮಾತಾಡುವೆ. ಬಾಯ್.” ಎಂದು ಹೇಳಿ ಕರೆಯನ್ನು ಸ್ಥಗಿತಗೊಳಿಸಿದವಳ ಮನದಲ್ಲಿ ನೆಮ್ಮದಿಯ ಛಾಯೆ.