ಶ್ರೀನಿವಾಸ ಪ್ರಭುಗಳಿಗೆ ಕೃತಜ್ಞತೆ ಸಲ್ಲಿಸಿದ ಸುದೀಪ್ತಾ, ನಿರಾಳ ಭಾವದಿಂದ ಇಡೀ ಧಾಮವನ್ನು ಸುತ್ತುಹಾಕಿ, ಇರುಳಿನ ಊಟವನ್ನು ಮುಗಿಸಿ ನೆಮ್ಮದಿಯ ನಿದ್ರೆಗೆ ಜಾರಿದಳು. ಮರುದಿನ ಬಂದ ಕ್ಷಮಾಳ ಕರೆ ತಿಳಿಸಿದ್ದು ಎರಡು ಸಿಹಿಸುದ್ಧಿಗಳನ್ನು. ಒಂದು, ಧಾಮದಲ್ಲಿ ಪುಸ್ತಕ ಬಿಡಗಡೆಗೆ ಸಿಕ್ಕ ಅನುಮತಿ. ಎರಡನೆಯದ್ದು, ಇನ್ನೆರಡು ದಿನಗಳಲ್ಲಿ ಹುಷಾರಾಗಿ ಆಸ್ಪತ್ರೆಯಿಂದ ಬಿಡುಗಡೆಗೊಳ್ಳುತ್ತಿರುವ ಮೃಣಾಲಿನಿ, ಅವಳ ಅಣ್ಣ ಹಾಗೂ ಹೆತ್ತವರೊಡನೆ ಪುಸ್ತಕ ಬಿಡುಗಡೆಯ ಸಮಾರಂಭಕ್ಕೆ ಬರುತ್ತಿರುವ ವಿಷಯ. ಎರಡೂ ವಿಷಯಗಳು ಸುದೀಪ್ತಾಳನ್ನು ಕಾಯುವಿಕೆಯ ಹೊಸ್ತಿಲಿನಲ್ಲಿ ನಿಲ್ಲಿಸಿದವು.  
  
ಅದು ಪುಸ್ತಕ ಲೋಕಾರ್ಪಣೆಗೊಳ್ಳುವ ಸುಸಂದರ್ಭ. ವೇದಿಕೆಯ ಮೇಲೆ ಸುದೀಪ್ತಾ ಕುಳಿತಿದ್ದರೆ, ವೀಕ್ಷಕರ ದಂಡೇ ಹರಿದುಬಂದಿತ್ತು ಬಿಡುಗಡೆಯ ಸಮಾರಂಭವನ್ನು ವೀಕ್ಷಿಸಿ, ಲೇಖಕಿಗೆ ಶುಭ ಕೋರಲು. ಈ ವೀಕ್ಷಕ ಸಮೂಹ ಹಾಗೂ ಮುಖ್ಯ ಅತಿಥಿ, ಎರಡರ ಸ್ಥಾನವನ್ನೂ ತುಂಬಿದ್ದು ಸುದೀಪ್ತಾಳ ಅಭಿಮಾನಿ ಬಳಗ. ಅವಳ ನೆಚ್ಚಿನ ಬರಹಗಾರ ಹಾಗೂ ಅವಳ ಬರಹಗಳ ಅಭಿಮಾನಿಯಾದ ಅಭಿಮನ್ಯು ಮುಖ್ಯ ಅತಿಥಿಯಾದರೆ, ವೀಕ್ಷಕ ಸಮೂಹವನ್ನು ಬಹುಪಾಲು ಆಕ್ರಮಿಸಿದ್ದು ಹಿರಿಯರು ಕಿರಿಯರು ಎನ್ನುವ ಇತಿಮಿತಿಯಿಲ್ಲದೆ ಸೇರಿದ್ದ ಅವಳ ಅಭಿಮಾನಿಗಳು. ಅದರಲ್ಲಿ ಮೃಣಾಲಿನಿ ಹಾಗೂ ಅವಳ ಮನೆಯವರು ಕೂಡ ಭಾಗಿ ಎನ್ನುವುದು ಪ್ರತ್ಯೇಕವಾದ ವಿಷಯವಲ್ಲ. ಅವರ ಮನಸ್ಸನ್ನು ಸರಿ ಮಾಡಿದ್ದು ಕ್ಷಮಾ ಎನ್ನುವ ವಿಷಯವನ್ನು ಸುದೀಪ್ತಾಳಿಗೆ ಬೇರಾರೂ ಹೇಳಬೇಕಿರಲಿಲ್ಲ, ಗೆಳೆತಿಯ ಗುಣ ಸುದೀಪ್ತಾಳಿಗೆ ಅರಿವಿರುವುದು. ಇತ್ತ ಕ್ಷಮಾ, ಶ್ರೀನಿವಾಸ ಪ್ರಭುಗಳಿಗೆ ಕೃತಜ್ಞತೆ ಸಲ್ಲಿಸಿದಳು.

“ಸಪ್ತ ಸಾಗರದಾಚೆಯೆಲ್ಲೋ” ಸುಸೂತ್ರವಾಗಿ ಲೋಕಾರ್ಪಣೆಗೊಂಡ ನಂತರ, ಸುದೀಪ್ತಾಳನ್ನು ಭೇಟಿಯಾದ ಮೃಣಾಲಿನಿ ಹಾಗೂ ಅವಳ ಅಣ್ಣ, ತಾವು ಮಾಡಿದ್ದ ಬುದ್ಧಿಗೇಡಿ ಕೆಲಸಕ್ಕೆ ಅವಳಲ್ಲಿ ಕ್ಷಮೆ ಕೋರಿದರು. ಮುಗುಳ್ನಗುತ್ತಲೇ ಅವರನ್ನು ಕ್ಷಮಿಸಿ, ಅವಳಿಗೆ ತಾನೇ ಖುದ್ದಾಗಿ ಸಹಿ ಮಾಡಿದ್ದ ಪ್ರತಿಯೊಂದನ್ನು ನೀಡಿ, ಮತ್ತೊಮ್ಮೆ ಹೀಗಾಗದಂತೆ ಎಚ್ಚರ ವಹಿಸಲು ಹೇಳಿದ ಸುದೀಪ್ತಾ, ಧಾಮದಲ್ಲಿದ್ದ ತನ್ನ ಕೋಣೆಗೆ ನಡೆದಳು. ಅವಳ ಮುಂದಿನ ಕೂಸು ಲ್ಯಾಪ್ಟಾಪ್ ತೆರೆಯಲು ಕಾಯುತ್ತಿತ್ತು, ಸುಂದರ ಪದಗಳಲ್ಲಿ ಭಾವನೆಗಳನ್ನು ತುಂಬಿಕೊಂಡು ಸಾಲುಗಳಾಗಿ ಕುಳಿತುಕೊಳ್ಳುವ ಸಲುವಾಗಿ ಮುಗಿಯಿತು.  
  
“ಅತಿಯಾದ ಯೋಚನೆಯಿಂದ ಯಾವ ಕೆಲಸವೂ ಆಗುವುದಿಲ್ಲ, ಬದಲಾಗಿ ಅದು ನಿಮ್ಮ ಸಂತೋಷವನ್ನು ಸಾಯಿಸುತ್ತದೆ.” ಎನ್ನುವ ಬುದ್ಧ ತತ್ವವನ್ನು ಆಧಾರಿಸಿ ಈ ಕಥೆ ಬರೆದಿದ್ದೇನೆ.  
  
ನಮ್ಮೊಳಗಿರುವ, ನಮ್ಮ ಸುತ್ತಲೂ ಇರುವ ವಿಷಯಗಳನ್ನು ಸರಿಯಾಗಿ ಗಮನಿಸಿ ಸದುಪಯೋಗ ಮಾಡಿಕೊಳ್ಳದೆ, ಸಾಧ್ಯವಾಗದ ಅಥವಾ ಕೈಗೆಟುಕದ ವಿಷಯಗಳ ಬಗ್ಗೆ ಹೆಚ್ಚಾಗಿ ಯೋಚಿಸಿದರೆ, ಇಂದಿರುವ ಸಂತಸವನ್ನು ನಾವೇ ಕೊಂದುಕೊಳ್ಳುತ್ತೇವೆ ಎನ್ನುವುದು ಈ ಕಥೆಯ ಸಾರ.