**ಗಂಡಸರೂ ಗೌರೀದುಃಖವೂ**

ಪ್ರತಿಬಾರಿ ಗೌರೀಹಬ್ಬ ಬಂದಾಗಲೂ 'ಗಂಡಸಿಗೇಕೆ ಗೌರೀದುಃಖ' ಅನ್ನುವ ಮಾತು ನೆನಪಾಗಿ ಮರೆಯಾಗುತ್ತದೆ. ಹೆಣ್ಣಿನ ಕಷ್ಟಗಳು ಹೆಣ್ಣಿನವು ನಿಜ. ಆದರೂ, ಅವಳ ಕಷ್ಟ ಅವಳಿಗೆ ಎನ್ನುವ ಅಸಡ್ಡೆಯನ್ನು ಜೀರ್ಣಿಸಿಕೊಳ್ಳುವುದೇ ಅವಳಿಗೆ ಕಷ್ಟ. ಇದಕ್ಕೆ ಗಂಡಸು ಏನು ಮಾಡಬಹುದು? ಯೋಚಿಸಬೇಕಿದೆ.

ಮೀನಾ ಲಬೋ ಲಬೋ ಅಂತ ಬಾಯಿಬಡಿದುಕೊಂಡದ್ದನ್ನ ನೋಡಿ ಅಕ್ಕಪಕ್ಕದ ಜನವೆಲ್ಲ ಮನೆಯಲ್ಲಿ ತುಂಬಿಕೊಂಡ್ರು. ಅವಳು ತಲೆ ಮೇಲೆ ಕೈ ಹೊತ್ತು ಅಳುತ್ತಾ ಕೂತುಬಿಟ್ಟಿದ್ದಳು. ಆಗಿದ್ದಿಷ್ಟೆ. ಅಟ್ಟದ ಮೇಲಿದ್ದ ತಟ್ಟೆಪುಟ್ಟೆಗಳನೆಲ್ಲ ಕೆಳಗಿಳಿಸಿ ತೊಳೆದು ಕಾಗದ ಮೆಂತ್ಯ ರುಬ್ಬಿ, ಅವಕ್ಕೆ ಮೆತ್ತಿ ಬಿಸಿಲಿಗೆ ಹಾಕಿದ್ದಳು. ಅವಳ ಗಂಡ ಹೊಲದಿಂದ ಹಸು ಹೊಡಕೊಂಡು ಬಂದವನು ಹಸುವನ್ನು ಕಟ್ಟುವಾಗ ಕರು ಚಂಗನೆ ಹಾರಿ ಅವಳ ತಟ್ಟೆಪುಟ್ಟೆಗಳ ಬೀಳಿಸಿತ್ತು. ಇವನು ಅವನ್ನೆಲ್ಲ ಎತ್ತಿಟ್ಟು ಕರುವನ್ನೂ ಔಪಾ.. ಔಪಾ.. ಲ್ಚ..ಲ್ಚ.. ಎನ್ನುತ್ತಾ ಮನೆಯ ಎದುರಿಗೇ ಇದ್ದ ಕೊಟ್ಟಿಗೆಯಲ್ಲಿ ಕಟ್ಟಿಹಾಕಿ ಬಂದ. ಬಂದು ನೋಡುತ್ತಾನೆ. ಮನೆ ಮುಂದೆ ಒಂದು ಸಣ್ಣ ಗುಂಪೇ ನೆರೆದಿದೆ. ಇದೇನಾಯ್ತೋ ಅಂತ ನೋಡಿದರೆ ಮೀನಾ ತಟ್ಟೆಪುಟ್ಟೆಗಳ ಮುಂದೆ ಅಳುತ್ತಾ ಕೂತಿದ್ದಾಳೆ. ಇವನನ್ನು ಕಂಡದ್ದೇ ರಣಚಂಡಿಯಂತೆ ಕೆಂಗಣ್ಣು ಬಿಡುತ್ತಾ 'ಮೈಮೇಲ್‌ ಗ್ಯಾನ ಇಲ್ವಾ ನಿನಗೆ? ಬೆಳಗೆಯಿಂದ ನಡಾ ಮುರ್ಕಂಡ್‌ ಗೇದು ಎಲ್ಲಾನೂ ತಾರ್ಸಿದ್ದೆ. ಮಡೀಲಿ ಒಣಹಾಕಿದ್ದೆ ಎಲ್ಲಾನೂ ಹಾಳ್ಮಾಡಿದ್ಯಲ್ಲ..' ಅಂದು ಮತ್ತೆ ಅಳಲು ಶುರುಮಾಡಿದಳು. 'ಈಗೇನಾಗೋಯ್ತು? ಏನಾದ್ರೂ ಮೆತ್ಗತ್ತಾ? ಇಲ್ವಲ್ಲ? ಪಡಸಾಲೆಯಿಂದ ಕೆಳಕ್‌ ಬಿದ್ಕತಪ್ಪ ಅಷ್ಟೆ. ಎತ್‌ ಮಡಗಿದ್ನಲ್ಲ ನಾನೇ?' ಗಂಡ ಸಮರ್ಥಿಸಿಕೊಂಡ. ಅವಳ ಕೋಪ ಇನ್ನೂ ನೆತ್ತಿಗೇರಿತು. 'ಬೀದೀಲಿ ನಾಯಿ, ಕೋಳಿ, ಎತ್ತು, ಎಮ್ಮೆ. ಚಪ್ಪಲಿ ಹಾಕೊಂಡ್‌ ಓಡಾಡೋ ಜನ ಎಲ್ಲ ಓಡಾಡಲ್ವಾ? ಆ ಮೂಲೆಹಟ್ಟಿ ತಾತ ಬೀದೀಲೇ ಕ್ಯಾಕರಿಸಿ ಉಗೀತಾನೆ. ಈ ನನ್‌ ತೊಳೆದು ದಬಾಕಿದ್ದ ಪುಟ್ಟೆಗಳು ಅದರ ಮೇಲೆಲ್ಲಾ ಬಿದ್ದಿರಲ್ವಾ? ಈಗ್‌ ನಾನೇನ್‌ ಮಾಡ್ಲಿ? ಒಂದ್‌ ರಾಶಿ ಬಟ್ಟೆ ಒಗೀಬೇಕು. ಮನೆಗ್‌ ಸುಣ್ಣ ಬಣ್ಣ ಆಗಬೇಕು. ಗೋಡೆ ಉಜ್ಜಬೇಕು. ಕಂಬ ತೊಳಿಬೇಕು. ಜೊತೆಗಿದನ್‌ ಬೇರೆ ಪುನಾ ಬಳೀಬೇಕು' ಹೋ.. ಅಂತ ಮತ್ತೆ ಅತ್ತಳು. ಸುತ್ತ ಸೇರಿದ್ದ ಹೆಂಗಸರು ತಮ್ಮ ತಮ್ಮ ಮನೆಗಳನ್ನೂ ಬಳಿದು ಬಾಚಬೇಕಾದ್ದರಿಂದ ಒಬ್ಬೊಬ್ಬರೇ ಖಾಲಿಯಾದರು. ಹೋಗುತ್ತಾ ತಮ್ಮ ತಮ್ಮ ಮನೆಯ ಗಂಡಸರಿಂದ ಹಬ್ಬದ ಕೆಲಸಕ್ಕಾಗೋ ತೊಂದರೆಗಳನ್ನು ಮಾತಾಡಿಕೊಳ್ತಾ 'ಗಂಡಸಿಗೇನ್‌ ಗೊತ್ತು ಬಿಡಿ ಗೌರಿ ದುಖಃ'ಅಂತ ನಿಟ್ಟುಸಿರಾಗುತ್ತಿದ್ದರು.

ನಮ್ಮೂರ ಕಡೆ ಹೀಗೇ.. ಗೌರಿ ಹಬ್ಬದ ಸಮಯದಲ್ಲಿ 'ಬಳಕೆ ತೆಗೆಯುವುದು' ಅನ್ನುವ ವಾಡಿಕೆ. ಈ ಸಮಯದಲ್ಲಿ ಮನೆಯ ಸಣ್ಣ ಪುಟ್ಟ ವಸ್ತುವಿನಿಂದ ಹಿಡಿದು ಅಟ್ಟದ ಮೇಲಿನ ಹಳೆಯ ಮೂಟೆಯವರೆಗೆ. ಜಗುಲಿಯಿಂದ ಹಿತ್ತಲ ತುದೀವರೆಗೆ ಸಕಲವನ್ನೂ ಸ್ವಚ್ಛ ಮಾಡುತ್ತಾರೆ. ಹೆಂಚಿನ ಮನೆಗಳಾದರೆ ಹೆಂಚು ಕೈಯಾಡಿಸಿರುತ್ತಾರೆ. ಆಗಂತೂ ಇಡೀ ಮನೆಯೆಂಬೋ ಮನೆ ಹಾಲುಕೊಂಪೆಗಿಂದ ಕಡೆಯಾಗಿರುತ್ತದೆ. ಧೂಳು ಹೆಂಚಿನ ಚೂರುಗಳೆಲ್ಲ ತುಂಬಿಕೊಂಡಿರುತ್ತದೆ. ಎಲ್ಲ ವಸ್ತುಗಳನ್ನು ದೊಡ್ಡ ರಗ್ಗು ಸೀರೆಗಳು ಚಾಪೆಗಳಿಂದ ಮುಚ್ಚಿಟ್ಟುಕೊಂಡಿರುತ್ತಾರೆ. ಅದನ್ನೆಲ್ಲ ತೆಗೆದು ಕ್ಲೀನ್‌ ಮಾಡಬೇಕಾಗುತ್ತದೆ. ಈ ಸಮಯದಲ್ಲಿ ಗಂಡಸರು ಹೀಗೆ ಏನಾದರೂ ತೊಂದರೆ ಕೊಟ್ಟರೆ, 'ಗಂಡಸಿಗೇನು ಗೊತ್ತು ಗೌರಿಯ ದುಖಃ' ಅನ್ನುವ ರೂಢಿಯ ಮಾತು ಆಡುತ್ತಾರೆ. ಇನ್ನು ಇದೇ ಸಮಯದಲಿ ಹೊಲದಲ್ಲಿ ಆಳುಗಳ ಕೆಲಸ ನಡೆದಿದ್ದರಂತೂ ಕೇಳುವುದೇ ಬೇಡ. ಗಂಡಸಾದವನು ಹೊಲದಲ್ಲಿ ನಿಲ್ಲುತ್ತಾನೆ. ಕೆಲಸ ಮಾಡುವವರಿಗೆಲ್ಲ ಊಟ ತಿಂಡಿ, ಟೀ ತೆಗೆದುಕೊಂಡು ಹೋಗಬೇಕು. ಅವನು ಬಂದರೆ ಬಂದ, ಇಲ್ಲವೇ ಇವಳೇ ತಗೊಂಡು ಹೋಗಬೇಕು. ಇಷ್ಟೆಲ್ಲದರ ಜೊತೆ ಕೂಸುಗಳಿದ್ದರೆ ಮುಗಿದೇ ಹೋಯ್ತು ಕತೆ. ಒಂದು ಮಹಾಯುದ್ಧದಂತೆ ನಡೆದಿರುತ್ತದೆ ಹಬ್ಬದ ಕೆಲಸ. ಆದರೆ ಊರಿಗೂರೇ ಹೀಗೆ ಮಾಡುತ್ತಿರುವಾಗ ತನ್ನ ಹೆಂಡತಿಯೋ ಅವ್ವನೋ ವಿಶೇಷ ಅಂತ ಗಂಡಸಿಗೆ ಅನಿಸುವುದಿಲ್ಲ. ಸೊಂಟ ನೋವಾದರೆ ಮಾಡಬೇಡ ಬಿಟ್ಟುಬಿಡು ಅಂತ ಹೇಳುವುದಿಲ್ಲ. ಅವನು ಹೇಳಿದರೂ ಇವಳು ಕೇಳುವುದಿಲ್ಲ. ಊರ ಎಲ್ಲ ಹೆಂಗಸರ ದಾರೀಲೇ ತಾನೇ ತಾನೂ ನಡೆಯಬೇಕು?

ಅದ್ಯಾಕೆ ಇಷ್ಟೊಂದು ಮೈಮೇಲೆಳೆದುಕೊಂಡು ಮಾಡಬೇಕು? ಇದು ಮೇಲ್ನೋಟಕ್ಕೆ ಕಾಣುವಷ್ಟು ಸುಲಭದ ವಿಚಾರವಲ್ಲ. ಇಲ್ಲಿ ಶ್ರಧ್ದೆ, ಭಯ, ಗಿಲ್ಟ್‌ , ಹೇರುವಿಕೆ ಎಲ್ಲವೂ ಒಟ್ಟೊಟ್ಟಿಗೇ ಕೆಲಸ ಮಾಡುತ್ತವೆ. ಕೆಲವರಿಗೆ ಹಿಂದಿನಿಂದ ಮಾಡಿಕೊಂಡು ಬಂದದ್ದನ್ನ ಬಿಡಬಾರದೆಂಬ ಶ್ರದ್ದೆ ನಿಜವಾಗಿ ಇರುತ್ತದೆ. ಆ ಶ್ರಧ್ದೆಯೊಳಗೆ ಭಕ್ತಿಯೂ ಅದಕಿಂತ ಹೆಚ್ಚಾಗಿ ಭಯವೂ ಇರುತ್ತದೆ. ಹಬ್ಬವಾದ ಮರುದಿನ ಕುಲದೇವರ ಪೂಜೆಗೆ ಹೋಗಬೇಕು. ಸರಿಯಾಗಿ ಇದನ್ನೆಲ್ಲ ಮಾಡದಿದ್ದರೆ ಕುಲದೇವರು ಶಾಪಕೊಡುವ ಭಯ. ಊರೆಲ್ಲ ಇದನ್ನು ಮಾಡುವಾಗ ತಾನೂ ಮಾಡಲೇಬೇಕು. ಇಲ್ಲದಿದ್ದರೆ ಸತ್ತು ಬಾಣದಲ್ಲಿ ಕೂತು ಬಗ್ಗಿ ನೋಡ್ತಿರೋ ಹಿರೀಕರು ನೊಂದುಕೊಂಡಾರೆಂಬ ಪಾಪದ ಭಾವನೆ. ಎಲ್ಲಕ್ಕಿಂತ ಮುಖ್ಯವಾಗಿ ಎಲ್ಲರೂ ನಡೆವ ದಾರಿಗಿಂತ ಭಿನ್ನವಾಗಿ ನಡೆದು ಹಳ್ಳಿಯೆಂಬ ಸಮುದಾಯದ ಬದುಕಿನಲ್ಲಿ ನೆಮ್ಮದಿಯಿಂದ ಜೀವನ ನಡೆಸುವುದು ಕಷ್ಟ. ಹೀಗಾಗಿಯೇ, ಇಷ್ಟೆಲ್ಲ ಕಷ್ಟಗಳನ್ನು ಮೈಮೇಲೆ ಎಳಕೊಂಡು ಗೇಯುವ ಹಳ್ಳಿ ಹೆಂಗಸರಾಡುವ 'ಗಂಡಸಿಗೇನು ಗೊತ್ತು ಗೌರಿ ದುಖಃ' ಅನ್ನುವುದರ ಒಳಗೆ ಯಾವ್ಯಾವ ಗೂಡಾರ್ಥಗಳೋ ಇರುತ್ತವೆ.