**ಸೀರಿಯಲ್ ಸಂತೆ**

## ಕಿರುತೆರೆ ಹೆಸರಿಗಷ್ಟೇ ಕಿರಿದು. ವೀಕ್ಷಕರನ್ನು ಸೆಳೆಯುವ ಅದರ ಶಕ್ತಿ ಮಾತ್ರ ಹಿರಿದೇ. ಮೆಗಾ ಸೀರಿಯಲ್‌ಗಳತ್ತ ಜನರ ಸೆಳೆತ ದಿನೇ ದಿನೇ ಹೆಚ್ಚುತ್ತಿರುವುದೇ ಇದಕ್ಕೆ ಸಾಕ್ಷಿ. ಮಧ್ಯಾಹ್ನದ ಹೊತ್ತು ಹೊರಳಿಕೊಂಡರೆ ಸಾಕು, ಸಾಲು ಸಾಲು ಸೀರಿಯಲ್‌ಗಳು. ಮನರಂಜನೆಗಾಗಿ ಇನ್ನೂ ಹಲವಾರು ಮಾಧ್ಯಮಗಳು ಇರುವಾಗಲೇ ಜನರು ಇತ್ತ ಮುಖ ಮಾಡುವಂತೆ ಮಾಡುವ ಮ್ಯಾಜಿಕ್ ಇಲ್ಲೇನಿದೆ?

ನೀವು ಟಿವಿ ಧಾರಾವಾಹಿಗಳನ್ನು ನೋಡುತ್ತೀರಾ? ಹಾಗಿದ್ದರೆ, ಒಂದು ಪ್ರಯೋಗ ಮಾಡಿ ನೋಡಿ, ಸೋಮವಾರ ರಾತ್ರಿ ಒಂದು ನಿರ್ದಿಷ್ಟ ಸಮಯಕ್ಕೆ ಒಂದು ಚಾನೆಲ್‌ನ ಒಂದು ಧಾರಾವಾಹಿ ನೋಡಿ. ಮರುದಿನ ಅದೇ ಸಮಯಕ್ಕೆ ಇನ್ನೊಂದು ಚಾನೆಲ್ ಮತ್ತು ಇನ್ನೊಂದು ಸೀರಿಯಲ್. ಮತ್ತೆ ಮರುದಿನ ಮುಂದಿನ ಚಾನೆಲ್. ಇಡೀ ವಾರ ಹಾಗೇ ಮಾಡಿ, ಆದರೂ ನಿಮಗೆ ನಿನ್ನೆ ಬೇರೆಯ ಕಥೆ ನೋಡಿದೆ ಅನಿಸುವುದಿಲ್ಲ. ಲಿಂಕ್ ಸಿಗುತ್ತದೆ. (ಇದು ತಮಾಷೆಯೆನಿಸಿದರೂ ಸತ್ಯವಿದೆ) ಎಲ್ಲ ಕಥೆಗಳೂ ಒಂದೇ ತೆರನಾಗಿರುತ್ತವೆ. ಒಬ್ಬಳು ಹಳ್ಳಿ ಹುಡುಗಿ, ಶ್ರೀಮಂತ ಹುಡುಗನನ್ನ ಮದುವೆಯಾಗುತ್ತಾಳೆ. ಆಮೇಲೆ ಗಂಡನ ಮನೆಗೆ ಬಂದು, ಒಂದಷ್ಟು ಹೆಂಗಸರು ಸೇರಿ ಕೊಡುವ ಸಕಲ ಕಷ್ಟಗಳನ್ನು ಅನುಭವಿಸುತ್ತಾಳೆ. ಮದುವೆಯಾದ ಗಂಡು-ಹೆಣ್ಣು ಸಂಸಾರ ಮಾಡದಂತೆ ತಡೆಯುವುದೇ, ಅವರನ್ನು ಬೇರೆ ಬೇರೆ ಮಾಡುವುದೇ ಮುಖ್ಯ ಎಳೆ. ಹಾಗೆ ಮಾಡಲು ದಿನಕೊಂದು ಹೊಸ ತಂತ್ರ. ವಾರಕ್ಕೊಂದು ಹೊಸ ಸಮಸ್ಯೆ. ಸುಮ್ಮನೇ ಗಮನಿಸಿ, ಸಾಕಷ್ಟು ಧಾರಾವಾಹಿಗಳು ಮದುವೆಗೆ ಮುನ್ನ, ಮದುವೆ, ಮತ್ತು ಮದುವೆಯ ನಂತರ .. ಇದರ ಸುತ್ತಲೇ ಗಿರಕಿ ಹೊಡೆಯುತ್ತಿವೆ. ಇದೊಂದು ಗೆಲುವಿನ ಸಿಧ್ದಸೂತ್ರವಾಗಿಬಿಟ್ಟಿದೆ. ಇನ್ನು ಸಾಧಾರಣವಾಗಿ ಸಮಸ್ಯೆಗೊಳಗಾಗುವ ಹುಡುಗಿ ಸರಳ ಉಡುಗೆ ಧರಿಸಿರುತ್ತಾಳೆ, ಉಳಿದವರು ಜುವೆಲ್ಲರಿ ಅಂಗಡಿಯನ್ನೇ ಮೈಮೇಲೆ ಹಾಕಿಕೊಂಡಿರುತ್ತಾರೆ.ಎಷ್ಟೋ ಧಾರಾವಾಹಿಗಳ ದೃಶ್ಯಗಳು ಕಥೆ, ಸಂಭಾಷಣೆ. ಎಲ್ಲವನೂ ಮೀರಿ ಅವರ ವೇಷಭೂಷಣಗಳ ಪ್ರದರ್ಶನದ ಸ್ಟೇಜ ಷೋನಂತೆ ಕಾಣುತ್ತವೆ. ವಿಶೇಷವೆಂದರೆ ಇವೆಲ್ಲವೂ ದಿನೇ ದಿನೇ ವೀಕ್ಷಕರನ್ನು ತಮ್ಮತ್ತ ಸೆಳೆಯುತ್ತಿವೆ!  
  
ಮನೆಮಂದಿಯೆಲ್ಲ ನೋಡ್ತಾರೆ ಧಾರಾವಾಹಿ ಅಂದರೆ, ಅದು ಕೇವಲ ಹೆಂಗಸರಿಗೆ ಮತ್ತು ವಯಸ್ಸಾದವರಿಗೆ ಇರುವ ಮನರಂಜನಾ ಮಾಧ್ಯಮ ಎಂಬ ವಾದವಿತ್ತು. ಯುವಕ ಯುವತಿಯರು ದಾರಾವಾಹಿ ಅಂದರೆ, ಆಡಿಕೊಂಡು ನಗುತ್ತಿದ್ದರು. ಆದರೆ ಈಗೀಗ ಯುವಕ ಯುವತಿಯರೂ ಧಾರವಾಹಿ ನೋಡತೊಡಗಿದ್ದಾರೆ. ಇದರ ಕಾರಣಗಳು ಹಲವು, ಕನ್ನಡ ಕಿರುತೆರೆ ತನ್ನ ಟಿಪಿಕಲ್ ರೀತಿಯನ್ನು ಬದಲಿಸಿಕೊಂಡು ಅಪ್ಡೇಟ ಆದದ್ದು. ಮುದ್ದು ಮುದ್ದಾಗಿ ಕಾಣುವ ಹೊಸ ಹುಡುಗ ಹುಡುಗಿಯರ ಮುಖಗಳು. ಜೊತೆಗೆ, ಕನ್ನಡದ ಕಥೆಗಳಿದ್ದ, ಪ್ರಾದೇಶಿಕತೆಯಿದ್ದ ಧಾರಾವಾಹಿಗಳು ಉತ್ತರ ಭಾರತದ ಕಥೆಗಳನೂ ವೇಷ-ಭೂಷಣಗಳನೂ ಎರವಲು ತಂದದ್ದು. ಸಾಮಾನ್ಯವಾಗಿ ಕಿರುತೆರೆ ದಾರಾವಾಹಿಗಳೆಂದರೆ, ಒಂದು ಹೆಣ್ಣು ಮುಖ್ಯಪಾತ್ರಧಾರಿ ಮತ್ತು ಇಡೀ ಕತೆ ಅವಳ ಸುತ್ತಲೇ ತಿರುಗುತ್ತಿರುತ್ತದೆ ಎಂಬ ಪರಿಕಲ್ಪನೆ ಇತ್ತು.