ಇತ್ತೀಚಿನ ದಿನಗಳಲ್ಲಿ ದಾರಾವಾಹಿಗಳಲ್ಲಿ ಹೀರೋಯಿನ್ ಪಾತ್ರಧಾರಿಯಷ್ಟೇ ಹೀರೋ ಪಾತ್ರಕ್ಕೂ ಸ್ಕೋಪ್ ಸಿಗುತ್ತಿದೆ. ಎರಡೇ ಚಾನಲ್ ಇದ್ದಾಗ , ನಮ್ಮ ನಟನಟಿಯರ ವೇಷಭೂಷಣಗಳು ಸಾಮಾನ್ಯವಾಗೇ ಇದ್ದವು. ನಮ್ಮನೆಯವರಂತೆ ಅನಿಸುತ್ತಿದ್ದರು. ಕಥೆಗಳೂ ಅಷ್ಟೆ . ನಮ್ಮ ಮಣ್ಣಿನವೇ ಆಗಿರುತ್ತಿತ್ತು. ಈಗ ಹಾಗಲ್ಲ, ಕಥೆಗಳ ಜೊತೆ ಏನೇನನ್ನೆಲ್ಲ ಎರವಲು ತಂದಿಟ್ಟುಕೊಂಡಿದ್ದೇವೆ. ಮಾತುಗಳು, ಕಥೆಗಳು ಮನಸು ಮುಟ್ಟುವುದಕಿಂತ ದೃಶ್ಯಗಳು ಕಣ್ಣು ಕುಕ್ಕುವುದೇ ಹೆಚ್ಚಾಗಿದೆ. ಎಷ್ಟಾದರೂ ದೃಶ್ಯ ಮಾಧ್ಯಮ! ಅಲ್ಲಿಗೆ ದೃಶ್ಯಮಾದ್ಯಮದ ಧಾರಾವಾಹಿಗಳ ಮಿತಿ, ಸಾದ್ಯತೆ ಇಷ್ಟೇನಾ?  
  
ಇದೊಂದು ವಿಷಚಕ್ರ ಬಹುತೇಕ ಎಲ್ಲ ಧಾರಾವಾಹಿಗಳೂ ಒಂದೇ ಥರದ ಧಾರಾವಾಹಿಗಳನು ಯಾಕೆ ಮಾಡುತ್ತವೆ ಅಂದರೆ, ಟಿಆರ್‌ಪಿ. ಓಂ ಸಿನೆಮಾ ನಂತರ ಸಾಲು ಸಾಲು ಮಚ್ಚು ಲಾಂಗ್‌ಗಳು ಬಂದಂತೆ, ಮುಂಗಾರು ಮಳೆ ನಂತರ, ಮಾತು ಮತ್ತು ಮಳೆಯ ಸಿನೆಮಾಗಳು ಬಂದಂತೆ. ಇಲ್ಲಿಯೂ ಒಂದು ಧಾರಾವಾಹಿಯಲ್ಲಿ ಮದುವೆ , ಅದರ ವೈಭವ ಅದಕೆ ಹಿರಿತೆರೆಯ ನಟನಟಿಯರ ಕರೆಸಿ, ಕುಣಿಸುವುದು ಆರಂಭವಾಯ್ತು ನೋಡಿ, ಎಲ್ಲರದೂ ಅನುಕರಣೆ. ನೀವಿಂತಹ ಧಾರಾವಾಹಿಗಳ ಕೊಡುತ್ತೀರಿ. ಅದಕೆ ನೋಡುತ್ತೇವೆ ಅಂತಾರೆ ಪ್ರೇಕ್ಷಕರು.. ನೀವು ಇಂತದಕ್ಕೇ ಟಿ ಆರ ಪಿ ಕೊಡ್ತೀರ. ನಾವೇನು ಮಾಡೋಣ? ಅಂತಾರೆ ಚಾನೆಲ್ನವರು. ಕನ್ನಡಕ್ಕೆ ಬಂದ ಚಾನಲೊಂದು,ಮೊದಲಿಗೆ, ಧಾರಾವಾಹಿಗಳನ್ನೇ ಮಾಡದೇ ಬೇರೆ ಕಾರ್ಯಕ್ರಮಗಳನ್ನೇ ಮಾಡಿತು.ಆದರೆ ಕೊನೆಗೆ ಅದು ಎಲ್ಲರಂತೆ ಧಾರಾವಹಿಗಳನ್ನೇ ನೆಚ್ಚಿಕೊಳ್ಳಬೇಕಾಯ್ತು. ಚಾನಲ್ಗಳ ಚಲಾವಣೆ ದೃಷ್ಟಿಯಿಂದ ಆಗಾಗ್ಗೆ ಕಾರ್ಯಕ್ರಮಗಳನ್ನು ಬದಲಿಸುತ್ತಾ, ಪ್ರೇಕ್ಷಕರನ್ನು ಹಿಡಿದು ಕೂರಿಸಲು ಕಷ್ಟಪಡಬೇಕಾದ ಸ್ಥಿತಿಗಿಂತ ಒಂದು ಧಾರಾವಾಹಿಯ ರುಚಿ ಹತ್ತಿಸಿ ಬಿಟ್ಟುಬಿಟ್ಟರೆ ವರ್ಷಗಟ್ಟಲೆ ನಡೆದುಕೊಂಡು ಹೋಗಿಬಿಡುತ್ತದೆ. ಇದು ಲೆಕ್ಕಾಚಾರ! ಒಟ್ಟಿನಲ್ಲಿ, ಚಾನೆಲ್ ಚಾನೆಲ್ಗಳ ಟಿ ಆರ್‌ಪಿ ಗಳಿಕೆಯ ಯುಧ್ದದಲ್ಲಿ ಗೆಲ್ಲಲು ಹೊಸ ಕತ್ತಿಗಳು ಬಂದಿವೆ. ಟಿಆರ್‌ಪಿ ಎಂಬ ಗೆಲುವಿನ ಮುಂದೆ ಪ್ರಾದೇಶಿಕತೆ, ಸ್ಥಳೀಯ ಕಥೆಗಳು ಯಾವುದೂ ಮುಖ್ಯವಾಗುವುದಿಲ್ಲ. ಹೊಸದೇನೋ ಮಾಡಲು ಹೋಗಿ, ಟಿಆರ್‌ಪಿ ಕಡಿಮೆಯಾದರೆ, ಮತ್ತೆ ಮಾರ್ಕೆಟಿಂಗ್, ಚಾನಲ್ ಆದಾಯ ಎಲ್ಲದಕ್ಕೂ ಹೊಡೆತ ಬೀಳುತ್ತದೆ. ಪ್ರಯೋಗ ಮಾಡ ಹೊರಟವನೂ ಕುರ್ಚಿ ಬಿಡಬೇಕಾದೀತು! ಈಗ ಎಲ್ಲರ ಪಾತ್ರವೂ ಸೂತ್ರದ ಗೊಂಬೆಯಂಥದು. ತೆರೆಯ ಹಿಂದೆಯೂ.. ಮುಂದೆಯೂ. ಮಾಲ್ಗುಡಿ ಡೇಸ್‌ನಂಥದು ಇಷ್ಟು ಚಾನೆಲ್ಗಳ ಮಧ್ಯೆ ಹುಡುಕಿದರೂ ಸಿಗುವುದಿಲ್ಲ. ಅಂಥಾ ಸೂಪರ ಹಿಟ್ ಮನ್ವಂತರದ ಮರುಪ್ರಸಾರ ಯಶಸ್ಸು ಕಾಣಲಿಲ್ಲ. ನಾವೇನು ಕೊಡುತ್ತಿದ್ದೇವೆ, ಏನು ಪಡೆಯುತ್ತಿದ್ದೇವೆ ಎಂದು ಯೋಚಿಸಲೂ ಆಗದ ದಾಂಗುಡಿಯಲಿದ್ದೇವೆ. ಇದು ರೇಸ್, ಕ್ಷಣ ಸುಧಾರಿಸಿಕೊಳ್ಳಲು ನಿಂತರೂ ಪಕ್ಕದವನು ಓಡಿಬಿಡುವ ದಾಂಗುಡಿ. ತೀರಾ ಜಾಸ್ತಿ ಪ್ರಶ್ನೆ ಮಾಡಬೇಡಿ. ಟಿವಿಗೊಂದು ರಿಮೋಟ್ ಇದೆ. ಆ ರಿಮೋಟ್ ನಿಮ್ಮ ಕೈಲೇ ಇದೆ.