**ಅವರ ನಾಳೆಗಳಿಗಾಗಿ ನಾವು ಇಂದೇ ಹುಚ್ಚರಾಗೋಣ**

## 8 ಲೀಟರ್‌ ಶುದ್ಧ ನೀರು ಕೊಡಲು ಪ್ಯೂರಿಫೈಯರ್‌ ಸುಮಾರು 25 ಲೀಟರ್‌ ನೀರನ್ನು ಹೊರಹಾಕುತ್ತದೆ. ಅವರ ನಾಳೆಗಳಿಗಾಗಿ ನಾವು ಇಂದೇ ಹುಚ್ಚರಾಗೋಣ!

ನೀರು ಬೇಕೇ ನೀರು..ಕುಡಿಯೋ ನೀರು ಬೇಕೆ... ಎಂದು ಕೂಗಿದರೆ....ಅಲ್ಲ, ಈಗಾಗಲೇ ಹಲವು ಕಡೆ ಹೀಗೆ ಕೂಗುತ್ತಿದ್ದಾರೆ. ಲೀಟರಿಗೆ 3 ರೂಪಾಯಿಗೆ ಕುಡಿಯುವ ನೀರು ಮಾರಾಟವಾಗುತ್ತಿದೆ.

ಸುಮಾರು 1 ಸಾವಿರ ಜನಸಂಖ್ಯೆ ಇರುವ 150 ಮನೆಗಳಿರುವ ಆ ಊರಿನ 6 ಬೋರ್‌ವೆಲ್‌ಗಳಲ್ಲಿ 5 ಬತ್ತಿವೆ. ಅದರಲ್ಲಿ ದೊರೆಯುವ ನೀರು ಎರಡು ದಿನಕ್ಕೊಮ್ಮೆ 8 ಕೊಡ ಮಾತ್ರ. ಜನ-ದನ ಎಲ್ಲರೂ ಇಷ್ಟರಲೇ ಬದುಕಬೇಕು. ಸದ್ಯ ಈ ಊರಿನ ಜನ ಸ್ನಾನ ಮಾಡುವುದನೇ ಬಿಟ್ಟಿದ್ದಾರೆ. ಜಾನುವಾರುಗಳದು ಮೂಕವೇದನೆ. ಈಗಿರುವ ಆ ಒಂದು ಬೋರೂ ಬತ್ತತೊಡಗಿದೆ. ಮತ್ತೊಂದು ಬೋರ್‌ವೆಲ್‌ನಲ್ಲಿ ನೀರು ಖಾಲಿಯಾಗಿದೆ. ಇದು ಸಿರಿಗೆರೆ ಸಮೀಪದ ಜಮ್ಮೇನಹಳ್ಳಿಯ ದುಃಸ್ಥಿತಿಯ ವರದಿ. ಇದೊಂದು ಸಣ್ಣ ಉದಾಹರಣೆಯಷ್ಟೆ. ನಮ್ಮ ರಾಜ್ಯದ, ದೇಶದ ಸಾವಿರಾರು ಹಳ್ಳಿಗಳ ಸ್ಥಿತಿ ಇದು . ಹಳ್ಳಿ-ನಗರಗಳನ್ನೆಲ್ಲ ನಲುಗಿಸುವ ಮುನ್ಸೂಚನೆ ಕೊಡುತ್ತಿರುವ ಸಂಗತಿಗಳು ಇವು. ''ಕುಡಿಯೋ ನೀರ್‌ ಬಿಟ್‌ ಮೂರ್‌ ದಿನ ಆಯ್ತು,''... ''ಅಯ್ಯೋ ಪರ್ವಾಗಿಲ್ಲ ನಿಮ್‌ ಏರಿಯಾದಲ್ಲೆ ನಮಗ್‌ ವಾರಕ್ಕೊಂದ್ಸಲ ಕೊಡ್ತಿದಾರೆ,'' ಇವೆಲ್ಲ ಈಗ ನಿತ್ಯಾಭ್ಯಾಸದ ಮಾತುಗಳು.

ಥೂ.. ಈ ಹಾಳು ರಾಜಕೀಯದವ್ರು, ಜನಕ್‌ ನೀರ್‌ ಕೊಡಬೇಕು ಅನ್ನೋ ಯೋಚ್ನೆನೇ ಇಲ್ಲ. ಏನ್‌ ಸರಕಾರಗಳೋ, ನೀರಿಗೊಂದ್‌ ವ್ಯವಸ್ಥೆ ಮಾಡಲ್ಲ ಅಂತೆಲ್ಲ ಬೈತಾರೆ ಜನ. ಹೀಗೆ ಕೂತದ್ದಕ್ಕೆ ನಿಂತದ್ದಕ್ಕೆಲ್ಲಾ ಸರಕಾರಗಳನು ಬೈಯುವ ಜನರ ಬಹುದೊಡ್ಡ ಸಂಖ್ಯೆಯೇ ಇದೆ ನಮ್ಮಲ್ಲಿ. ಆಳುವ ವ್ಯವಸ್ಥೆ ಕೂಡ ಇಂದಿನ ಪರಿಸ್ಥಿತಿಗೆ ಕಾರಣ ಎನ್ನುವುದು ನಿಜವಾದರೂ, ಅಷ್ಟೇ ಕಾರಣ ನಾವು ಕೂಡ.

ಅವರಿವರನ್ನು ದೂಷಿಸುತ್ತಾ ಕೂರುವುದರಲ್ಲಿ ಅರ್ಥವಿಲ್ಲವೆಂದು ತೀರ್ಮಾನಿಸಿ, ಪರಿಸ್ಥಿತಿಯ ಗಂಭೀರತೆಯನ್ನು ಅರ್ಥಮಾಡಿಕೊಂಡು, ಹಲವು ಸಂಸ್ಥೆಗಳು ವ್ಯಕ್ತಿಗಳು ದೊಡ್ಡಮಟ್ಟದಲ್ಲಿ ಏನಾದರೂ ಮಾಡಲೇಬೇಕೆಂದು ಪಣತೊಟ್ಟುನಿಂತಿದ್ದಾರೆ. ನಟ ನಾನಾ ಪಾಟೇಕರ್‌ ಅವರ 'ನಾಮ್‌ ಫೌಂಡೇಷನ್‌', ಅಮೀರ್‌ ಖಾನ್‌ ಸಹಯೋಗದ 'ಪಾನೀ ಫೌಂಡೇಷನ್‌' ನಮ್ಮ ಕನ್ನಡದ ನಟ ಯಶ್‌ ನೇತೃತ್ವದ 'ಯಶೋಮಾರ್ಗ' ಮುಂತಾದ ಸಂಸ್ಥೆಗಳು ನೀರು, ಕೃಷಿ, ಪರಿಸರ, ಗ್ರಾಮೀಣಾಭಿವೃದ್ಧಿ ಮುಂತಾದ ಪರಿಸರ ಸಂಬಂಧಿ ಸಮಗ್ರ ಉದ್ದೇಶವನ್ನಿಟ್ಟುಕೊಂಡು ಈಗಾಗಲೇ ಕಾರ್ಯಾರಂಭ ಮಾಡಿವೆ. ಆದರೆ ಇವರ ಅಷ್ಟೂ ಶ್ರಮ ಸಫಲವಾಗಲು ಅವರ ಶ್ರಮವಷ್ಟೇ ಸಾಲದು.

'ಕರ್ಮಫಲ' ಅಂತೊಂದು ಶಬ್ದ ಬಳಸುತ್ತೇವೆ ನಾವು. ಅಂದರೆ ನಾವು ಮಾಡಿದ ಕೆಲಸಗಳ ಪ್ರತಿಫಲ ನಾವು ಮತ್ತು ನಮ್ಮ ಮಕ್ಕಳು ಉಣ್ಣುತ್ತಾರೆಂಬ ನಂಬಿಕೆ. ಆದರೆ ನೀರು ಮತ್ತು ಪರಿಸರದ ವಿಷಯದಲ್ಲಿ ಈ ಸಿದ್ಧಾಂತ ನಡೆಯುವುದಿಲ್ಲ. ಇಲ್ಲಿ ಯಾರೋ ಮಾಡಿದ ಕರ್ಮದ ಫಲ ಇನ್ಯಾರೋ ಉಣ್ಣುತ್ತಾರೆ. ಹಾಗಾಗಿ ನಾವೆಲ್ಲರೂ ಮುಂದಿನವರಿಗಾಗಿ ಇಂದು ಏನಾದರೂ ಮಾಡಲೇಬೇಕಾಗಿದೆ. ಹಾಗಿದ್ದರೆ ಏನು ಮಾಡೋಣ? ಇಷ್ಟು ಮಾಡಬಹುದೇನೋ.

ಮೊನ್ನೆ ವಿಶ್ವವಿದ್ಯಾನಿಲಯವೊಂದರ ಅತ್ಯುನ್ನತ ಹುದ್ದೆಯಲ್ಲಿದ್ದವರು ಮಗಳ ಮದುವೆಯಲ್ಲಿ ಊಟ ಮಾಡಿದ ಕೈ ತೊಳೆಯಲು ಒಬ್ಬೊಬ್ಬರೂ ಕನಿಷ್ಠಮೂರು ಲೀಟರ್‌ ನೀರು ಪೋಲು ಮಾಡುತ್ತಿದ್ದರು. ಹೀಗೆ ನಾವು ಹೋಗುವ ಮದುವೆ ಮನೆಗಳಲ್ಲಿ ಕೈ ತೊಳೆಯಲು ಅಗತ್ಯಕ್ಕಿಂತ ಹೆಚ್ಚು ವೇಗವಾಗಿ ನೀರು ಬರುತ್ತಿದ್ದರೆ ತಕ್ಷ ಣ ಮ್ಯಾನೇಜರನ್ನು ಕಂಡು ಮಾತಾಡೋಣ. ಮಾಲ್‌ಗಳಲ್ಲಿ, ಒಡೆದ ಪೈಪಿನಿಂದ ಮುಂತಾದ ಕಡೆ ನೀರು ವ್ಯಯವಾಗುತ್ತಿದ್ದರೆ ಸಂಬಂಧಿಸಿದವರಿಗೆ ಹೇಳೋಣ.

ಮದುವೆ ಮನೆಗಳಲ್ಲಿ ಕುಡಿಯುವ ನೀರಿನ ಬಾಟಲಿಗಳನಿಡುತ್ತಾರೆ. ನೀರು ಕುಡಿದು ಖಾಲಿ ಮಾಡಿದರೆ ಪರವಾಗಿಲ್ಲ,ಕೆಲವರು ಅರ್ಧ ಕುಡಿದಿರುತ್ತಾರೆ.ಮತ್ತು ಕೆಲವರು ಬಾಟಲಿ ತೆರೆದೇ ಇರುವುದಿಲ್ಲ.ಆದರೆ ತುಂಬ ಜನ ಅದರಲ್ಲೂ ಪ್ರತಿಷ್ಠಿತರು ಅನಿಸಿಕೊಂಡವರು,ಆ ಬಾಟಲಿಯನ್ನು ತೆಗೆದುಕೊಂಡು ಹೋಗುವುದು ಅವಮಾನವೆಂದು ಭಾವಿಸಿ ಅಲ್ಲಿಯೇ ಬಿಟ್ಟುಹೋಗುತ್ತಾರೆ. ಎಷ್ಟೊಂದು ಪೋಲು! ನೀರಿಗೆ ನೀರೂ ವೇಸ್ಟು. ಪ್ಲಾಸ್ಟಿಕ್‌ನಿಂದಲೂ ಹಾನಿ. ನೀರಿನ ಬಾಟಲಿಗಳನ್ನು ತೆಗೆದುಕೊಂಡು ಹೋಗುವುದನ್ನು ಹೆಮ್ಮೆಯೆಂದು ಭಾವಿಸೋಣ. ಅದಕೂ ಮುಂಚೆ ಬಾಟಲಿ ಬಳಸುವುದನೇ ಸಾಧ್ಯವಾದರೆ ಬಿಡೋಣ.

ಎಷ್ಟೇ ಬರವೆಂದರೂ ಕೆಲವು ಕಡೆ ಸಾಕಾಗುವಷ್ಟು ನೀರು ಬರುತ್ತದೆ. ಅಂತಹ ಕಡೆ ಜನ ಬೇಕಾಬಿಟ್ಟಿ ನೀರು ಖರ್ಚು ಮಾಡುತ್ತಾರೆ. ಎಷ್ಟೋ ಹಳ್ಳಿಗಳಲ್ಲಿ ಒಂದು ಕೆಟ್ಟ ಅಭ್ಯಾಸ ಇದೆ. ಅದೇನೆಂದರೆ ನೀರು ಬಿಟ್ಟಾಗ ಕೊಡದಲ್ಲಿ ಹಿಡಿದುಕೊಂಡು, ಬಟ್ಟೆ, ಪಾತ್ರೆ ಎಲ್ಲ ಕೆಲಸ ನಲ್ಲಿಯ ಮುಂದೆಯೇ ಮಾಡುತ್ತಾ ಕೂರುತ್ತಾರೆ. ಆಮೇಲೂ ನೀರು ಸುರಿಯುತ್ತಲೇ ಇರುತ್ತದೆ. ನಲ್ಲಿ ಹಾಕಿ ನೀರು ನಿಲ್ಲಿಸಬೇಕೆಂಬ ಪರಿಕಲ್ಪನೆಯೇ ಅವರಿಗಿರುವುದಿಲ್ಲ. ವಾಲ್ವ್‌ ತಿರುಗಿಸಿ ನಿಲ್ಲಿಸುವವರೆಗೂ ಅದು ಸುರಿಯುತ್ತಲೇ ಇರುತ್ತದೆ. ಹೇಳಿದರೆ, ''ನಮ್ಮೂರಲ್ಲೇನೂ ತೊಂದ್ರೆ ಇಲ್ಲಪ್ಪ ,''ಅನ್ನುತ್ತಾರೆ. ''ಅಯ್ಯೋ ಬಿಡಿ, ಸಮುದ್ರಕ್ಕೇನ್‌ ಬಡತನವೇ?,'' ಅನ್ನುತ್ತಾರೆ. ವಿದ್ಯಾವಂತರು, ತಿಳುವಳಿಕೆಯುಳ್ಳವರು ಅವರಿಗೆ ''ನೀರಿನ ಕರ್ಮಸಿದ್ಧಾಂತ,'' ಅನ್ನುವುದನು ವಿವರಿಸೋಣ. ಯಾವುದೋ ದೇಶದ ಜನರ ಪರಿಸರ ಮತ್ತು ನೀರಿನ ನಿಷ್ಕಾಳಜಿ, ಬೇಜವಾಬ್ದಾರಿತನದಿಂದ ಇನ್ಯಾವುದೋ ದೇಶದ ಜನರು ತೊಂದರೆಗೊಳಗಾಗುತ್ತಾರೆ. ಎಲ್ಲಿಯೋ ನೀರು ಹೆಚ್ಚು ಬಳಸಿದರೆ, ಇನ್ನೆಲ್ಲಿಯೋ ನೀರಿನ ಪ್ರಮಾಣ ಕುಸಿಯುತ್ತದೆ. ದೇಶಗಳು ಬೇರೆ. ರಾಜ್ಯಗಳು ಬೇರೆ, ಊರುಗಳು ಬೇರೆ. ಆದರೆ ನಮಗಿರುವ ಭೂಮಿ ಒಂದೇ! ಇದನ್ನು ಊರ ಜನರಿಗೂ ಮುಖ್ಯವಾಗಿ ನಮ್ಮ ನಮ್ಮ ಊರ ಶಾಲೆಯ ಮಕ್ಕಳಿಗೂ ತಿಳಿಸಿ ಹೇಳೋಣ..

ಇದೆಲ್ಲ ಹೇಗಾಯಿತು? ಅಂತ ಕೇಳಿದರೆ ತಜ್ಞರು ಮೊದಲು ಕೈ ತೋರಿಸುವುದು, ಬೋರ್‌ವೆಲ್‌ಗಳ ಕಡೆಗೆ. ಫ್ಯಾಕ್ಟರಿಗಳ ಕಡೆಗೆ, ಮತ್ತು ಕಬ್ಬು ಭತ್ತಗಳ ಕಡೆಗೆ. ಮುಂಚೆ ಜನಸಂಖ್ಯೆ ಕಡಿಮೆ ಇತ್ತು. ನಮ್ಮ ಜೀವನಶೈಲಿಯೂ ಸರಳ ಮತ್ತು ಪರಿಸರ ಸ್ನೇಹಿಯಾಗಿತ್ತು. ಹಾಗಾಗಿ ನಮಗೆ ಮಳೆ ಮತ್ತು ಮಳೆ ಆಶ್ರಯದ ಬೆಳೆಗಳಿಂದ ಬದುಕು ನಡೆಯುತ್ತಿತ್ತು. ನಂತರ ನಾವು ಹಲವು ವಸ್ತುಗಳನ್ನು ಕಂಡುಕೊಂಡೆವು, ಸರಳ ಮತ್ತು ಪರಿಸರ ಸ್ನೇಹಿ ಬದುಕು ಸೌಲಭ್ಯ ಮತ್ತು ಪರಿಸರ ವಿರೋಧಿಯಾಗತೊಡಗಿತು.. ಸ್ವಲ್ಪ ಎಚ್ಚರ ತಪ್ಪಿದೆವು ಹಾಗಾಗಿ ಹೀಗಾದೆವು. ಇಷ್ಟಾಗಿಯೂ ಪಾಠ ಕಲಿತಿಲ್ಲ. ನಾವೇ ಸೃಷ್ಟಿಸಿದ ಚಕ್ರವ್ಯೂಹದೊಳಗೆ ನಾವೇ ಸಿಕ್ಕಿಬಿದ್ದಿದ್ದೇವೆ! ಆದರೆ ಈ ಕ್ಷ ಣ ಮನಸ್ಸು ಮಾಡದೇ ಇದ್ದರೆ ನಾವು ಕೂಡಿಡುವುದನ್ನು ತಿನ್ನಲು ಆರೋಗ್ಯವಂತ ಮಕ್ಕಳೇ ಇರುವುದಿಲ್ಲವಲ್ಲ. ಹಾಗಾಗಿ, ನೂರಾರು ಲೀಟರ್‌ ನೀರು ಹೀರಿ ಒಂದು ಕೆಜಿ ಅಕ್ಕಿ, ಸಕ್ಕರೆ ಗಳಿಸುವುದು ಕಡಿಮೆ ಮಾಡುತ್ತಾ, ನೀರಿನ ಕಡಿಮೆ ಬಳಕೆಯಿಂದ ಮಾಡಬಹುದಾದ ಕೃಷಿಯ ಕಡೆ ಹೊರಳಬೇಕಾದ್ದು ಅತ್ಯಂತ ಅನಿವಾರ‍್ಯವಾಗಿದೆ.

ಹಳ್ಳಿ ಬಿಡಿ, ನಗರದ ಮಂದಿ? ಬೆಳಗೆದ್ದು ಮನೆಯ ಮುಂದಿನ ರಸ್ತೆಗೆ ಬಕೀಟುಗಟ್ಟಲೆ ನೀರು ಸುರಿಯುವುದು. ಕಾರು ತೊಳೆಯಲು ನೀರನ್ನು ಸುರಿದೇ ಸುರಿಯುವುದು. ಕಡಿಮೆ ಮಾಡೋಣವೇ?

ಈಗಾಗಲೇ ಎಷ್ಟೊಂದು ಹಾಳು ಮಾಡಿದ್ದೇವೆ ಎಂದರೆ ಕುಡಿಯುವ ನೀರೆಂದು ಬರುವ ನಲ್ಲಿ ನೀರನು ಹಾಗೇ ನೇರವಾಗಿ ಕುಡಿಯುವುದು ಹಲವು ಕಡೆ ಸಾಧ್ಯವೇ ಇಲ್ಲ. ಬಡವರ ಮನೆಗಳಲಿ ಬಿಳಿಬಟ್ಟೆಯನಿಟ್ಟು ಶೋಧಿಸಿದರೆ, ಮಧ್ಯಮವರ್ಗ ಮತ್ತು ಶ್ರೀಮಂತರು ಪ್ಯೂರಿಫೈಯರ್‌ ಮೊರೆ ಹೋಗುತ್ತಾರೆ. ಮತ್ತೆ ಕೆಲವರ ಮನೆಗಳಲಿ ಬಾತ್‌ರೂಮಿನಲೂ ನೀರನ್ನು ಸಾಫ್ಟ್‌ ಮಾಡಲು ಇಂಥದನ್ನು ಬಳಸುತ್ತಾರೆ. ಆದರೆ ಲೆಕ್ಕ ಹಾಕಿದ್ದೀರಾ? 8 ಲೀಟರ್‌ ಶುದ್ಧ ನೀರು ಕೊಡಲು ಪ್ಯೂರಿಫೈಯರ್‌ ಸುಮಾರು 25 ಲೀಟರ್‌ ನೀರನ್ನು ಹೊರಹಾಕುತ್ತದೆ. ಅನೇಕರ ಮನೆಗಳಲ್ಲಿ ಅದನ್ನು ಹಾಗೇ ಬಿಟ್ಟುಬಿಡುತ್ತಾರೆ. ನೋಡು ನೋಡುತ್ತಾ ಎಂತಾ ದೊಡ್ಡ ಪೋಲು! ಆ ನೀರನ್ನು ಪಾತ್ರೆ ತೊಳೆಯಲು, ಬಟ್ಟೆ ಒಗೆಯಲು, ಕಾರು ತೊಳೆಯಲು, ಮನೆಯ ಮುಂದೆ ಹಾಕಲು ಬಳಸಬಹುದು. ''ಅಯ್ಯೋ ಅದನ್ಯಾರ್‌ ಹಿಡ್ಕೊಂಡ್‌ ಕೂತ್ಕೋತಾರೆ,''ಅನ್ನುವ ಜಂಬ ಮಾಡಿದರೆ, ನಿಮ್‌ ಕರ್ಮ ಅನುಭವಿಸಿ ಅಂತಲೂ ಹೇಳುವ ಹಾಗಿಲ್ಲ. ಯಾಕೆಂದರೆ ಇಲ್ಲಿ ಕರ್ಮ ಯಾರೇ ಮಾಡಿದರೂ ಫಲ ಸಾಮೂಹಿಕ.

ಮನೆಗೆಲದ ಸಹಾಯಕಿಯರು ಹಾಗೇ. ಅವರು ಹತ್ತಾರು ಮನೆಗಳಲಿ ಕೆಲಸ ಮಾಡಬೇಕಾದ್ದರಿಂದ ಆದಷ್ಟು ಬೇಗ ಮುಗಿಸಿ ಹೋಗುವ ಆತುರದಲ್ಲಿರುತ್ತಾರೆ. ಸರ್ರ್‌ ಅಂತ ನೀರು ಬಿಟ್ಟು ಪಾತ್ರೆ, ಬಟ್ಟೆ, ಕೆಲಸ ಮಾಡುತ್ತಿರುತ್ತಾರೆ. ಆ ಸೋದರಿಯರಿಗೂ ತಿಳಿಸುವ ಹೊಣೆ ನಮ್ಮದೇ.

ಇನ್ನೂ ಅನೇಕ ಸಂಗತಿಗಳಿವೆ, ಹೀಗೆ ಸಾಧ್ಯವಾದಲ್ಲೆಲ್ಲ, ನಿರಂತರವಾಗಿ ಈ ಬಗ್ಗೆ ಮಾತಾಡುತ್ತಲೇ ಇರೋಣ. ಇದೇನು ಹುಚ್ಚಾ? ಅಂದರೂ ಅನ್ನಲಿ. ನಾಳಿನ ಮಕ್ಕಳಿಗೆ ಉಸಿರುಗಟ್ಟದಿರಲು ನಾವು ಇಂದು ಹೆಮ್ಮೆಯಿಂದ ಹುಚ್ಚರಾಗೋಣ.