[ವ್ಯಾಪಾರಕ್ಕೇಕೆ ಬೇಕು ದೇಶಭಕ್ತಿಯ ಪೋಷಾಕು?](https://vijaykarnataka72.rssing.com/chan-59147086/article2333-live.html)

ಅತ್ತೆಗೊಂದು ಕಾಲವಾದರೆ ಸೊಸೆಗೊಂದು ಕಾಲ. ಈ ಮಾತು ಅತ್ತೆ ಸೊಸೆಯರಿಗೆ ಮಾತ್ರವಲ್ಲ, ಆರ್ಥಿಕತೆಗೂ ಅನ್ವಯಿಸುತ್ತದೆ. ಹೇಗನ್ನುತ್ತೀರಾ? ಹಿಂದೊಂದು ಸಮಯವಿತ್ತು.ಬ್ರಿಟಿಷರ ಆಳ್ವಿಕೆಯ ಸಮಯ, ಭಾಷೆ,ವೇಷ,ರೀತಿ,ನೀತಿಗಳನ್ನೆಲ್ಲ ನಾವು ಗೊತ್ತೋ ಗೊತ್ತಿಲ್ಲದೆಯೋ ಅನುಕರಿಸಲು ಆರಂಭಿಸಿದೆವು. ಅವರಿಂದಲೇ ನಾವು ಉದ್ಧಾರವಾದದ್ದು ಅಂತಲೂ, ಅವರು ನಮ್ಮ ಸಮಾಜ ಮತ್ತು ಸಂಸ್ಕೃತಿಗಳನ್ನು ಮತ್ತೆಂದೂ ರಿಪೇರಿಯಾಗದಷ್ಟು ಹಾಳುಗೆಡವಿ ಹೋದರೆಂದೂ ಎರಡೂ ರೀತಿಯಲ್ಲಿಯೂ ವಾದಿಸುವವರಿದ್ದಾರೆ. ಅದು ಬಿಡಿ,ಅಂತೂ ಅವರನ್ನು ಓಡಿಸಿದೆವು.

ನಂತರ ನೂರಾರು ಕಂಪನಿಗಳು ಬಂದವು, ಜಾಗತೀಕರಣ ಆವರಿಸಿಕೊಂಡಿತು. ಇದೋ ಬಂತು ಅದೋ ಬಂತು ಅನ್ನುವುದರಲಿ ಅದು ನಮ್ಮೂರು, ನಮ್ಮನೆ , ಹಿತ್ತಲು ಜಗಲಿಗಳನ್ನೆಲ್ಲ ಹಿಡಕೊಂಡುಬಿಡ್ತು. ಅದೊಂದು ರೀತಿ ಬೇಸಿಗೆಯ ಸೊಳ್ಳೆಕಾಟದ ಸ್ಥಿತಿ. ಬೆಡ್‌ಶೀಟು ಕರ್ಟನ್‌ಗಳೆಲ್ಲ ಮಲ್ಟಿನ್ಯಾಷನಲ್‌ ಕಂಪನಿಯವು. ಹೊದ್ದುಕೊಳ್ತೀರಾ? ಕಚ್ಚಿಸಿಕೊಳ್ತೀರಾ? ಅನ್ನೋದರ ನಡುವಿನ ಆಯ್ಕೆ. ನೆಮ್ಮದಿಯ ನಿದ್ದೆ ಮಾಡದಿದ್ದರೆ ಮರುದಿನದ ಕೆಲಸ ಕೆಡುವ ಸಾಧ್ಯತೆ. ಕೆಲಸದ ಅನಿವಾರ್ಯತೆ. ಬೇಕು ಬೇಡಗಳನ್ನೂ ಮೀರಿ ನುಗ್ಗಿದ ಸರಕುಗಳು. ಭಾರೀ ಅಂಗಡಿಗಳು. ಆಗಲೇ ಜಾಗೃತಿಯ ಅಭಿಯಾನ ಆರಂಭವಾಗಿತ್ತು. ಮಲ್ಟಿನ್ಯಾಷನಲ್‌ ಸರಕುಗಳ ವಿರುದ್ಧ ನಮ್ಮದೇ ವಸ್ತುಗಳ ಉಳಿಸಿಕೊಳ್ಳುವಿಕೆ. ತಯಾರಿಕೆ , ಮಾರಾಟ ಮತ್ತು ಕೊಳ್ಳುವಿಕೆಗಳ ಬಗ್ಗೆ , ಸರಕುಗಳನ್ನು ಮೀರಿದ ನಮ್ಮತನದ ಉಳಿವಿನ ಬಗ್ಗೆ ಸಣ್ಣ ಸಣ್ಣ ಗಾಂಧಿಗಳು ಹುಟ್ಟಿ, ಮಾತಾಡತೊಡಗಿದರು. ''ನಮ್ಮ ಹಣ ನಮ್ಮಲ್ಲಿಯೇ ಉಳಿಯುವುದು, ನಮ್ಮ ಲಾಭ ನಮ್ಮ, ಮತ್ತು ನಮ್ಮವರ ಒಳಿತಿಗಾಗಿಯೇ ಬಳಕೆಯಾಗುವುದು ಉತ್ತಮ ಆರ್ಥಿಕತೆಯ ಲಕ್ಷ ಣ,'' ಅಂತ ಸಾರತೊಡಗಿದರು. ಪ್ರಯತ್ನ ತೀರಾ ವಿಫಲವೇನೂ ಆಗಲಿಲ್ಲ. ದೇಸೀ ಕೃಷಿಗೆ ಮರಳುವುದರಿಂದ ಹಿಡಿದು ಎಲ್ಲ ಬಗೆಯ ನಮ್ಮತನಕ್ಕೆ ಮರಳುವಿಕೆಯ ಬಗ್ಗೆ ನಿಧಾನಕ್ಕೆ ಜನ ಎಚ್ಚೆತ್ತುಕೊಳ್ಳತೊಡಗಿದರು. ಸ್ವದೇಶೀ ಜಾಗೃತಿ ಸಾಮಾನ್ಯರ ಪ್ರಜ್ಞೆಯನ್ನೂ ಪ್ರವೇಶಿಸಿತು. ಒಳ್ಳೆಯದೇ ಆಯಿತಲ್ಲ? ಇನ್ನಾದರೂ ಉದ್ಧಾರವಾಗಲಿದ್ದೇವೆ ಅಂದುಕೊಳ್ಳುವುದು ಹಿತಾನುಭವವೇ ಆದರೂ ವಾಸ್ತವ ಅಷ್ಟು ಹಿತಕರವಾಗಿಲ್ಲ.

ಮಲ್ಟಿನ್ಯಾಷನಲ್‌ಗಳ ವಿರುದ್ಧ ನಾವು ನಿಲ್ಲಬಹುದೇ? ಗೆಲ್ಲಬಹುದೇ? ಎಂಬುದಲ್ಲ ಪ್ರಶ್ನೆ. 'ನಮ್ಮದು'ಅಥವಾ 'ಸ್ವದೇಶಿ' ಎಂಬುದನ್ನು ನಾವು ಸರಿಯಾಗಿ ಗ್ರಹಿಸಿದ್ದೇವೆಯೇ ಎಂಬುದು ಸ್ವದೇಶಿ ಎಂಬುದರ ಅರ್ಥವಿಸ್ತಾರ ದೊಡ್ಡದು. ಆರ್ಥಿಕ ವಿಷಯವಾಗಿ ಮಾತ್ರ ಮಾತಾಡುವುದಾದರೆ ಯಾವುದು ಸ್ವದೇಶಿ? ಭಾರತದ ಪ್ರಜೆಯೇ ಆದ ದೊಡ್ಡ ಉದ್ಯಮಿಯೊಬ್ಬ ಟೂತ್ಪೇಸ್ಟ್‌ ತಯಾರಿಸುತ್ತಾನೆ. 'ನಂಜನಗೂಡು ಹಲ್ಲುಪುಡಿ' ಕೂಡ ತಯಾರಾಗುತ್ತದೆ. ಎರಡರ ಉದ್ದೇಶವೂ ಒಂದೇ. ಆದರೆ ನಂಜನಗೂಡಿನ ಸುತ್ತಮುತ್ತಲಿನವರು ಕೊಳ್ಳಬೇಕಾದ್ದು ಯಾವುದನ್ನು? ಸ್ಥಳೀಯವಾದ್ದನ್ನೂ, ಉತ್ತಮವಾದ್ದನ್ನೂ ಕೊಳ್ಳುವುದರಲಿ ಒಳಿತು ಅಡಗಿಲ್ಲವೇ? ನಮ್ಮ ಲಾಭ, ನಮ್ಮಲ್ಲಿಯೇ ಹಂಚಲ್ಪಟ್ಟು, ನಮ್ಮವರಿಗಾಗಿಯೇ ಬಳಸಲ್ಪಡುವ ಉದ್ದೇಶ ಸಂಪೂರ್ಣ ಯಶಸ್ಸಾಗುವುದಿಲ್ಲವೇ? 'ದೇಸಿ' ಎಂಬುದರ ನಿಜವಾದ ಅರ್ಥ 'ಸ್ಥಳೀಯವಾದ್ದು' ಅಂತಲೇ ತಾನೇ? ಸ್ಥಳೀಯ ಉತ್ಪನ್ನಗಳಿಗೆ ಕೊಡಲಿ ಪೆಟ್ಟು ಕೊಡುವ, ಗ್ರಾಮೀಣ ಕೈಗಾರಿಕೆಗಳನ್ನು ನಾಶಮಾಡಿ ಮೆರೆಯುವ, ಶೂನ್ಯತಂತ್ರಜ್ಞಾನದ ಸ್ಥಳೀಯ ಸರಕುಗಳ ಮೇಲೆ ಅಧಿಪತ್ಯ ಸಾಧಿಸುವ ದೈತ್ಯರು ಯಾವ ಮೂಲದವರೇ ಆದರೂ ಅಂತವರು ಉಂಟುಮಾಡುವ ಹಾನಿಯ ಪರಿಣಾಮ ಮಾತ್ರ ಒಂದೇ.