ಭಾರತದಲ್ಲಿ ಇಂಥ ಕೆಲವು ಕಂಪನಿಗಳಿವೆ. ಅವು ಮಾಡುವುದು ವ್ಯಾಪಾರವೇ ಆದರೂ ಅದನ್ನು ಬಾಯಿಬಿಟ್ಟು ವ್ಯಾಪಾರ ಅನ್ನುವುದಿಲ್ಲ. ದೇಶಸೇವೆ ಅನ್ನುತ್ತವೆ. ಥೇಟು ಮಲ್ಟಿನ್ಯಾಷನಲ್‌ ಕಂಪನಿಗಳಂತೆಯೇ ನಿಧಾನಕ್ಕೆ ಎಲ್ಲವನೂ ಆಕ್ರಮಿಸಿಕೊಳ್ಳುತ್ತವೆ. ದೇಶಾದ್ಯಂತ, ಪ್ರದೇಶಾವಾರು ಇರಬಹುದಾದ ವೈವಿಧ್ಯತೆಗಳನ್ನೆಲ್ಲ ನಾಶ ಮಾಡಿ ಅದಕೆಲ್ಲ ಒಂದು ಪರ್ಯಾಯ ಸರಕು ಕೊಡುತ್ತವೆ. ಬೇರೆ ಬೇರೆ ರಾಜ್ಯಗಳ, ಪ್ರದೇಶಗಳ ದಂತಮಂಜನಗಳ ವೈವಿಧ್ಯವನ್ನಲ್ಲ ಇವರ ಒಂದು ಟೂತ್ಪೇಸ್ಟ್‌ ಕೊಂದುಹಾಕುತ್ತದೆ. ಕಾರಣ, ಅದರ ಮೇಲೂ ದೇಸಿ ಮುದ್ರೆಯಿದೆ. ಕೋಟಿಗಟ್ಟಲೆ ಖರ್ಚು ಮಾಡಲಾದ ಜಾಹೀರಾತು ಬರುತ್ತದೆ. ನಮ್ಮ ಸರಕು ಕೊಳ್ಳಿ, ದೇಶಭಕ್ತಿ ಪ್ರದರ್ಶಿಸಿ ಅಂತ ಅದು ಹೇಳುತ್ತದೆ. ನಾವು ಭಾವುಕರಾಗುತ್ತೇವೆ. ನಂಜನಗೂಡು ಭಾರತದ ಭಾಗವೇ ಅಲ್ಲವೇ? ಅಂತ ಯೋಚಿಸುತ್ತೇವೆ. ಆ ಯೋಚನೆಯೇ ಅವರಿಗೆ ಲಾಭ ತಂದುಕೊಡುತ್ತದೆ. ದೇಶಭಕ್ತಿಯೂ ಸರಕು ಮಾರಾಟದ ಟೂಲ್‌ ಆಗಿ ಬಳಕೆಯಾಗುವುದೇ ದುರಂತ!

ದೊಡ್ಡ ದೊಡ್ಡ ಕಂಪನಿಗಳು ಕೆಲ ಸರಕುಗಳಿಗೆ ಅತ್ಯಂತ ಅನಿವಾರ್ಯ ನಿಜ. ಆದರೆ, ಸೋಪು, ಹಲ್ಲುಪುಡಿ, ಅರಿಶಿನಪುಡಿ, ಕೊತ್ತಂಬರಿಪುಡಿ, ಗಂಧದಕಡ್ಡಿ, ಜೇನುತುಪ್ಪ, ಮುಂತಾದ ಸರಕುಗಳನ್ನು ತಯಾರಿಸಿ ಮಾರಲು ಬೃಹತ್‌ ಕಂಪನಿಗಳೇಕೆ ಬೇಕು? ದೇಶದ್ದೇ ಆಗಲಿ, ವಿದೇಶದ್ದೇ ಆಗಲಿ, ಬಂಡವಾಳಿಗರು ಯಾರಾದರೆ ಏನು? ಕಡೇ ಪಕ್ಷ 'ನಂದಿನಿ' ಯಂತಹ ಸಹಕಾರೀ ತತ್ವವೂ ಇರದ ಯಾವುದೇ ಕಂಪನಿಯ ಸಾಧನೆ ಅಂದರೆ ಸ್ಥಳೀಯ ಸರಕು, ಸ್ಥಳೀಯ ಕೌಶಲ, ಸ್ಥಳೀಯ ಮಾರುಕಟ್ಟೆ, ಎಲ್ಲವನೂ ಸ್ಥಗಿತಗೊಳಿಸಿ, ಗ್ರಾಮೀಣ ವಹಿವಾಟನ್ನು ನಾಶಮಾಡುವುದು.

ಗಾಂಧಿ ''ಹಿಂದ್‌ ಸ್ವರಾಜ್‌'' ನಲ್ಲಿ ವಿವರಿಸುತ್ತಾರೆ. ಶೂಮೇಕರ್‌ ''ಸ್ಮಾಲ್‌ ಇಸ್‌ ಬ್ಯೂಟಿಫುಲ್‌'' ಅಂತ ಸಾಧಿಸುತ್ತಾನೆ. ಇವುಗಳಲ್ಲಿ ಅಂತರ್ಗತವಾಗಿರುವುದು ಸ್ಥಳೀಯ ಆರ್ಥಿಕತೆ ಅಲ್ಲವೇ? ''ಬಿಗ್‌ ಇಸ್‌ ವಂಡರ್ಫುಲ್‌ ''ಅನ್ನುವುದನು ನಂಬಿ ಸಣ್ಣಮಟ್ಟದ ಗ್ರಾಮೀಣ ಆರ್ಥಿಕತೆಯನು ವೃದ್ಧಿಸುವುದು ಹೇಗೆ? ಇದೇ ಈಗ ಅರ್ಥವಾಗದಿರುವ ಪ್ರಶ್ನೆ. ನಮ್ಮದು ಸ್ವದೇಶಿ ಕಂಪನಿ ಅನ್ನುವುದರ ಅರ್ಥವೇನು? ಸ್ವದೇಶಿ ಅನ್ನುವುದೂ ಸ್ಥಳೀಯ ಅನ್ನುವುದೂ ಒಂದೇ ನಾಣ್ಯದ ಎರಡು ಮುಖಗಳು. ಹಾಗಿರುವಾಗ ಸ್ಥಳೀಯವಾದವುಗಳನ್ನು ನಾಶಪಡಿಸುವ ಏಕಸ್ವಾಮ್ಯದತ್ತ ಹೊರಡುವ ಯಾವುದೇ ಕಂಪನಿ ಸ್ವದೇಶಿ ಹೇಗಾಗುತ್ತದೆ? ಸ್ಥಳೀಯ ಸರಕಿನ ಅತಿಸಣ್ಣ ಉದ್ಯಮವೊಂದು ತನ್ನ ಶಕ್ತಿ ,ಸಾಮರ್ಥ್ಯ‌, ಗುಣಮಟ್ಟ, ಬೇಡಿಕೆಗಳಿಂದ ಬೆಳೆದು ದೊಡ್ಡದಾದರೆ ಅದು ಬೇರೆ ಮಾತು. ದೊಡ್ಡ ಬಂಡವಾಳದೊಂದಿಗೇ ಹುಟ್ಟಿ, ದೊಡ್ಡ ಪ್ರಚಾರದೊಂದಿಗೆ ಸಾಗುತ್ತಾ ಸಣ್ಣ ಸರಕುಗಳನ್ನು ಮಾರುವ ವ್ಯವಸ್ಥೆಗೆ 'ಸ್ವದೇಶಿ' ಎಂಬ ಫಲಕ ಹೇಗೆ ಹೊಂದಿಕೆಯಾಗಬಹುದು?

ನೀವು ನಮ್ಮ ಸರಕುಗಳನ್ನು ಕೊಳ್ಳಿ ದೇಶದ ಒಳಿತಿಗೆ ಕೈಜೋಡಿಸಿ ಅಂತ ಕೇಳುವ ಸ್ವದೇಶಿ ಬೃಹತ್‌ ಕಂಪನಿಗಳು ತಮ್ಮ ಜಾಹೀರಾತಿನ ಖರ್ಚಿನಲಿ ಮಲ್ಟಿನ್ಯಾಷನಲ್‌ ಕಂಪನಿಗಳನ್ನೂ ಹಿಂದಿಕ್ಕಿವೆ ಎಂಬುದು ತೀರಾ ಇತ್ತೀಚಿನ ವರದಿ. ಭಾರತದ ಸಂಸ್ಕೃತಿಯ ಹೆಸರು ಹೇಳುವ ಇಂತಹ ಕಂಪನಿಗಳು ನಮ್ಮದಲ್ಲದ ಆಹಾರವನ್ನೂ ಪಾಕೀಟು ಮಾಡಿ ಹಂಚುತ್ತವೆ! ಸ್ವಾಭಿಮಾನಿ ಸಮೃದ್ಧ ಭಾರತ ಕಟ್ಟೋಣ ಅಂತ ಸಾರುತ್ತಲೇ ವ್ಯಾಪಾರ ಮಾಡುತ್ತಾರೆ. ಆದರೆ, ಭಾರತದ ಸ್ವಾಭಿಮಾನ, ಸಮೃದ್ಧತೆ ಇರುವುದು ಭಾರತದ ನರನಾಡಿಗಳಂತಿರುವ ಗ್ರಾಮಗಳಲ್ಲಿ, ಅದರ ಸದೃಢತೆಯಲ್ಲಿ, ಅಲ್ಲಿನ ಆರ್ಥಿಕತೆಯ ಬಲವರ್ಧನೆಯಲ್ಲಿ ಎಂಬುದನ್ನು ಜಾಣತನದಲ್ಲಿ ಮರೆಯುತ್ತವೆ. ವ್ಯಾಪರಕ್ಕೇಕೆ ದೇಶಭಕ್ತಿಯ ಫೋಷಾಕು?

ಹಳ್ಳಿಗಳ ಮುಂದಿನ ತಲೆಮಾರು ಒಂದು ಕಾಲನ್ನು ಊರಬಾಗಿಲ ಒಳಗೂ ಮತ್ತೊಂದನ್ನು ಹೊರಗೂ ಇರಿಸಿಯೇ ನಿಂತಿದೆ. ಅವರಿಗೆಲ್ಲ ಬದುಕೇ ದುಸ್ತರವೆನಿಸಿದಾಗ ಸಣ್ಣ ಉದ್ಯೋಗ ,ಸಣ್ಣ ಸಂಬಳಕಾಗಿ ಒಳಗಿಟ್ಟ ಕಾಲನು ಹೊರತೆಗೆದು ಗಂಟುಮೂಟೆ ಕಟ್ಟಿ ನಿಲ್ಲುತ್ತಾರೆ. ದೊಡ್ಡ ಉದ್ದಿಮೆಗೂ ಈ ಸಣ್ಣ ಕೆಲಸಗಾರರ ಅಗತ್ಯವಿದೆ. ಇನ್ನೆಲ್ಲಿಯ ಸದೃಢ, ಸ್ವಾಭಿಮಾನಿ ಭಾರತ? ಸಧ್ಯಕ್ಕೆ ಭಾರತವನ್ನು ಉಳಿಸಲು ಬೇಕಾಗಿರುವುದು ಉತ್ತಮ ಗ್ರಾಮೀಣ ಬದುಕು. ಸ್ಥಳೀಯ ಉದ್ಯೋಗ, ಸಶಕ್ತ ಗ್ರಾಮೀಣ ಆರ್ಥಿಕತೆ. ಇದೆಲ್ಲಕ್ಕೂ ಪೂರಕವಾದ ವಿಚಾರ ಮತ್ತು ವ್ಯವಸ್ಥೆಯು ಸ್ವದೇಶಿ ಆಗಬಹುದೇ ಹೊರತು, ಇದೆಲ್ಲದರ ವಿಮುಖವಾಗಿ ನಿಂತಿರುವುದಲ್ಲ. ಮೇಣದಬತ್ತಿ, ಫಿನಾಯಿಲ್ಗಳಂಥ ವಸ್ತುಗಳು ತಯಾರಾಗಬೇಕಿರುವುದು ಹಳ್ಳಿಗಳ ಯುವಕ ಮತ್ತು ,ಮಹಿಳೆಯರ ಗುಂಪುಗಳಲ್ಲಿಯೋ ಬೃಹತ್‌ ಕಂಪನಿಯಲ್ಲಿಯೋ? 'ಬಿಗ್‌ ಇಸ್‌ ವಂಡರ್ಫುಲ್‌ ' ಆಗಬೇಕಾದುದು ನಮ್ಮ ಚಿಂತನೆಯಲ್ಲಿ . ಹೂಡಿಕೆ ಮತ್ತು ಗಳಿಕೆಗಳಲ್ಲಲ್ಲ.

ಸ್ವದೇಶೀ ವಿಚಾರಗಳ ಪ್ರಚಾರಕ್ಕಾಗಿ ತನ್ನ ಇಡೀ ಬದುಕು,ಪ್ರಾಣ ಎಲ್ಲವನೂ ಕೊಟ್ಟ ರಾಜೀವ್‌ ದೀಕ್ಷಿತರು ತೀರಿಕೊಂಡು ಇವತ್ತಿಗೆ (ನವೆಂಬರ್‌ 30) ಆರು ವರ್ಷಗಳಾದವುಅವರ ಅನುಯಾಯಿಗಳು ಆ ದಿನವನ್ನು ''ಸ್ವದೇಶೀ ದಿವಸ್‌'' ಆಗಿ ಆಚರಿಸುತ್ತಿದ್ದಾರೆ. ಅದರ ನೆಪದಲ್ಲಿ ಇದೆಲ್ಲ ಬರೆಯಬೇಕಾಯಿತು.

ಜಗತ್ತು ಒಂದೇ ಮನೆಯಾದ, ಒಂದೇ ಮಾರುಕಟ್ಟೆಯಾದ ದಿನಗಳಿವು. ಭಾರತದಂಥ ಬೃಹತ್‌ ಜನಸಂಖ್ಯೆಯುಳ್ಳ 'ಆರ್ಥಿಕ ಅನಕ್ಷ ರತೆ' ಯಿಂದ ಸಾಕಷ್ಟು ಬಳಲುತ್ತಿರುವ ದೇಶದಲ್ಲಿ, ಗ್ರಾಮೀಣ ಆರ್ಥಿಕತೆ, ಸ್ಥಳೀಯ ಕೌಶಲಗಳನ್ನು ಉಳಿಸಿಕೊಳ್ಳುವುದೇ ಅತಿದೊಡ್ಡ ಸವಾಲಾಗಿದೆ. ಇಂತಹ ಸಂದರ್ಭದಲ್ಲಿ 'ಸ್ವದೇಶಿ'ಎಂಬ ಅಭಿಮಾನದ ಸಂಗತಿಯೂ ಭಾವುಕವಾಗಿ ನಮ್ಮನ್ನು ಮೋಸಗೊಳಿಸದಿರಲಿ. ಮುಂದಿನ ತಲೆಮಾರು 'ಸ್ವದೇಶಿ' ಅಂದರೆ ಕಂಪನಿಯೊಂದರ ಪ್ರಾಡಕ್ಟ್ ಅಂತ ಅರ್ಥ ಹೇಳಿದರೆ, ಗಾಂಧೀ ದೇಶಕ್ಕೆ ಅದಕ್ಕಿಂತ ದೊಡ್ಡ ದುರಂತ ಇರಲಾರದು!