**ಪದ್ಯವಂತರಿಗಿದು ಕಾಲವಲ್ಲ**

## ಕವನದ ಬಗೆಗಿನ ಗ್ರಹಿಕೆ, ಕವನಗಳ ಬರವಣಿಗೆ, ಅರ್ಥೈಸುವಿಕೆ ಎಲ್ಲವೂ ಇಂದು ಬದಲಾಗಿದೆ. ಗದ್ಯದಂತೆ ಪದ್ಯ ಬರೆಯುವವರು ಕೆಲವರಾದರೆ ಬರೆದ ಕೆಲವೇ ಸಾಲುಗಳಿಗೆ ಮನ್ನಣೆ ಸಿಗಲಿ ಎಂದು ಹಾರೈಸುವವರು ಹಲವರು. ಇಂದಿನ ಪದ್ಯಕಾಲದ ಬಗೆಗೊಂದು ಒಳನೋಟ ಇಲ್ಲಿದೆ.

ಇತ್ತೀಚೆಗೆ ಯುವಕವಿಯೊಬ್ಬರು ತಮ್ಮ ಕವಿತೆಗಳ ಕಟ್ಟೊಂದನ್ನು ನನಗಿತ್ತು ಹೀಗೆಂದರು, ‘ಇದರಲ್ಲಿ ಒಂದು ನೂರಾ ಎಂಬತ್ತು ಕವಿತೆಗಳಿವೆ. ಎಲ್ಲವೂ ಗಂಡು ಹೆಣ್ಣಿನ ನಡುವಿನ ಪ್ರೇಮ ಪ್ರಣಯಕ್ಕೆ  
  
ಸಂಬಂಧಿಸಿವೆ. ದಿನಕ್ಕೊಂದರಂತೆ ಮೂರು ತಿಂಗಳಿಂದ ಇವುಗಳನ್ನು ನಿರಂತರವಾಗಿ ಬರೆದು ಫೇಸ್‌ಬುಕ್ಕಿಗೆ ಅಪ್‌ಲೋಡ್ ಮಾಡುತ್ತ ಬಂದಿದ್ದೇನೆ. ನೂರಾರು ಲೈಕ್‌ಗಳು, ಕಾಮೆಂಟ್‌ಗಳು ಬಂದಿವೆ. ಖ್ಯಾತ ವಿಮರ್ಶಕ ಮಿಸ್ಟರ್ ಸೋ ಅಂಡ್ ಸೋ, ಕೆ.ಎಸ್.ನರಸಿಂಹಸ್ವಾಮಿಯವರ ನಂತರ ಈ ವಸ್ತುವಿನ ಬಗ್ಗೆ ಈ ಪ್ರಮಾಣದಲ್ಲಿ ಕವಿತಾಗುಚ್ಛ ಬರೆದವರು ನೀವೇ ಎಂದು ಬೆನ್ನು ತಟ್ಟಿದ್ದಾರೆ. ನೀವೂ ಪ್ರೇಮಕವಿತೆಗಳನ್ನು ಬರೆದವರೇ. ಆದ್ದರಿಂದ ಇವುಗಳ ಮೇಲೆ ಕಣ್ಣಾಡಿಸಿ, ನಿಮ್ಮ ಅನಿಸಿಕೆ ಬರೆದು ತಿಳಿಸಿದರೆ, ಅದನ್ನು ಪುಸ್ತಕದಲ್ಲಿ ಬಳಸಿಕೊಳ್ಳುತ್ತೇನೆ.’  
  
ಆಯಿತೆಂದು ಹೇಳಿ, ನಾನು ಆ ಕವನಗಳನ್ನು ಗಮನವಿಟ್ಟು ಓದಿದೆ. ಪ್ರತಿಯೊಂದರಲ್ಲೂ ಗಂಡು ಹೆಣ್ಣಿನ ಸಂಬಂಧದ ಸೂಕ್ಷ್ಮಗಳನ್ನು ತೆರೆದಿಡುವ ಒಂದು ಪ್ರಸಂಗ, ನಾಟಕೀಯ ಸಂಭಾಷಣೆ ಅಥವಾ ಸ್ವಗತ, ಆವರಣದ ಧ್ವನಿಪೂರ್ಣ ನಿರ್ಮಾಣ ಇದ್ದು, ಕೆಲವಂತೂ ತುಂಬಾನೇ ಮನಮುಟ್ಟುವಂತಿದ್ದವು. ಒಂದೇ ಸಮಸ್ಯೆ ಎಂದರೆ ಪ್ರತಿ ಕವನವೂ ಬೇಕಾಬಿಟ್ಟಿ ಕತ್ತರಿಸಿಟ್ಟ ಗದ್ಯದ ಸಾಲುಗಳಂತಿತ್ತು. ಅದನ್ನು ಗದ್ಯರೂಪದಲ್ಲೇ ಬರೆದಿದ್ದರೆ, ಒಂದು ಪ್ರಸಂಗವಾಗಿ ನಿರೂಪಿಸಿದ್ದರೆ ಏನೂ ವ್ಯತ್ಯಾಸವಾಗುವುದಿಲ್ಲವಲ್ಲ. ಇದನ್ನು ಕವನವೆಂದು ಕರೆಯುವ ಅನಿವಾರ್ಯತೆ ಏನಿದೆ? ಅನ್ನಿಸಿತು.  
  
ಹಾಗೆಂದು ಆ ಯುವಕವಿಗೆ ಹೇಳಿದೆ. ‘ಅಂದರೆ ಇವು ಛಂದೋಬದ್ಧವಾಗಿ ಇಲ್ಲವೆಂದೇ? ಇಂದಿನ ಕಾವ್ಯಕ್ಕೆ ಹಳೆಯ ಛಂದಸ್ಸಿನ ಹಂಗು ಬೇಕೇ? ಇದು ಮುಕ್ತಛಂದಸ್ಸಿನ ಕಾಲವಲ್ಲವೇ?’ ಎಂದರು. ‘ನಿಜವೇ. ಆದರೆ ಕವಿತೆಗೆ ಗದ್ಯಕ್ಕಿಂತ ಭಿನ್ನವಾದ ತನ್ನದೇ ಸ್ವರೂಪವೊಂದು ಇರಬೇಕಲ್ಲವೇ?’ ಕೇಳಿದೆ.‘ಅಂದರೆ ಇದು ಕಾವ್ಯವಲ್ಲ ಎಂದು ನಿಮ್ಮ ಅಭಿಪ್ರಾಯವೇ?’ ಕೇಳಿದರು. ‘ಕಾವ್ಯವಲ್ಲ ಅಂದ ಮಾತ್ರಕ್ಕೆ ಇದರ ಮೌಲ್ಯ ಮತ್ತು ಪ್ರಾಮುಖ್ಯತೆಗೆ ಏನೂ ಚ್ಯುತಿಯಾಗುವುದಿಲ್ಲ. ಬೇಕಿದ್ದರೆ ಇದನ್ನು ‘ಕಾವ್ಯಾತ್ಮಕ ಗದ್ಯ’ ಅನ್ನಬಹುದು’ ಎಂದೆ. ‘ಹಾಗಿದ್ದಲ್ಲಿ ಗದ್ಯಾತ್ಮಕ ಕಾವ್ಯ ಎಂದೂ ಕರೆಯಬಹುದಲ್ಲ?’ ಅವರು ಮರುಪ್ರಶ್ನೆ ಎಸೆದರು. ನಾನು ನಿರುತ್ತರನಾದೆ. ಅವರು ತಮ್ಮ ‘ದಿನಕ್ಕೊಂದು ಕವಿತೆ’ಯ ನಿತ್ಯ ಕಾಯಕವನ್ನು ಬಹುಶಃ ಈಗಲೂ ಮುಂದುವರಿಸುತ್ತಿರಬಹುದು.