ಕನ್ನಡ ಸಾಹಿತ್ಯದಲ್ಲಿ ವಿಜೃಂಭಿಸುತ್ತಿರುವ ಹಾಸ್ಯರಸ

ನವರಸಗಳಲ್ಲಿ ಎರಡನೆಯ ಮುಖ್ಯ ಸ್ಥಾನದಲ್ಲಿ ಇರುವ ಹಾಸ್ಯರಸಕ್ಕೆ ಇತ್ತೀಚಿನ

ದಿನಗಳಲ್ಲಿ ಮಹತ್ವ ದೊರೆಯುತ್ತಿರುವುದು ಭರತಮುನಿ ಸಹ ಸಂತೋಷ ಪಡಬಹುದಾದ

ಸಂಗತಿ. ಮಷ್ಕಳ ಊಟದಲ್ಲಿ ಬಡಿಸುವ ಸಿಹಿ ಭಕ್ಷ್ಯ, ಆಕಾರದಲ್ಲಿ ಚಿಕ್ಕರಿದ್ದರೂ

ಆನಂದ ನೀಡುವಲ್ಲಿ ಮುಂದಿರುವುದನ್ನು ನಾವು ಗಮನಿಸಬಹುದು. ಭಾರತೀಯ

ತತ್ವ ವಿವೇಚನೆಯಲ್ಲಿ ಸಾಹಿತ್ಯ ಗಂಭೀರವಾಗಿ, ವಿಚಾರವತ್ತಾಗಿ ಅರಳುತ್ತಾ ಬಂದಿದೆ.

ಆದಿಕವಿ ಪಂಪನಿಂದ ಇಂದಿನ ಚಂಪಾವರೆಗಿನ ಸಾಹಿತ್ಯವನ್ನು ರಸೈಕ ದೃಷ್ಟಿಯಿಂದ

ಹುಡುಕಿದಾಗ ಹಾಸ್ಯರಸ ಸಾಕಷ್ಟು ಮೆರೆದಿರುವುದನ್ನು ಕಾಣಬಹುದು.

ಹಿತಮಿತ ಮೃದುವಚನದ ಪಂಪ “ಪ್ರಸನ್ನ ಗಂಭೀರ ವಚನರಚನ ಚತುರ”ನಾದರೂ

ತನ್ನ ಕೃತಿಗಳಲ್ಲಿ ಲಲಿತಲಾಸ್ಯವನ್ನು ಮಿಂಚಿಸಿದ್ದಾನೆ. ಧರ್ಮಗ್ರಂಥವಾದ “ಆದಿಪುರಾಣ”,

ಯುದ್ಧದ ಕತೆಯಾದ “ವಿಕ್ರಮಾರ್ಜುನ ವಿಜಯ”ಗಳಲ್ಲಿ ಅಪಹಾಸ್ಯ, ಕಟಕಿ, ಮೂದಲಿಕೆ,

ನಿಂದೆಗಳು ಸಂದರ್ಭಾನುಸಾರ ಬಂದಿವೆ ರನ್ನ, ನಾಗಚಂದ್ರ, ನಯಸೆನರ ಕೃತಿಗಳಲ್ಲೂ

ಹಾಸ್ಯವನ್ನು ಗಮನಿಸಬಹುದು. ಕುಮಾರವ್ಯಾಸನಂತೂ ಹಾಸ್ಯಕ್ಕೆ ಸಾಕಷ್ಟು ಕಡೆ

ಒತ್ತುಕೊಟ್ಟಿದ್ದಾನೆ.

ವಚನ ಸಾಹಿತ್ಯದಲ್ಲಿ, ಸರ್ವಜ್ಞ ಪದಗಳಲ್ಲಿ ಹಾಸ್ಯ ಗಟ್ಟಿಯಾಗುತ್ತಾ ಬಂದುದನ್ನು

ಗಮನಿಸಬಹುದು. ಪುರಂದರ ದಾಸರ ಕೀರ್ತನೆಗಳಲ್ಲಿ ದೇವರನ್ನು ಗೆಳೆಯನನ್ನಾಗಿಸಿ

ಕೊಂಡು “ನನಗೂ ಆಣೆ ರಂಗ ನಿನಗೂ ಆಣೆ” ಎಂದು ಬಾಜಿ ಕಟ್ಟಲು ಹೋಗಿ

ಅನಂತರ ರಾಜಿ ಮಾಡಿಕೊಂಡಿರುವುದನ್ನು ಕಾಣಬಹುದು.

ಮಾತು ಬಲ್ಲಾತಂಗೆ ಏತವದು ಸುರಿದಂತೆ

ಮಾತಾಡಲರಿಯದಾತಂಗೆ ಬರಿ ಏತ

ನೇತಾಡಿದಂತೆ ಸರ್ವಜ್ಞ

ಬರಿ ಏತ ನೇತಾಡುವ ಹೋಲಿಕೆ ಮತ್ತೆ ಮತ್ತೆ ನಗೆ ತರಿಸುತ್ತದೆ.

ಕಚ್ಚೆ, ಕೈ, ಬಾಯಿಗಳು ಇಚ್ಚೆಯಲಿ ಇದ್ದಿಹರೆ

ಅಚ್ಚುತನು ಅಪ್ಪ ಅಪ್ಪ ಅಜನಪ್ಪ

ನಿಶ್ಚಿಂತನಪ್ಪ ಸರ್ವಜ್ಞ

ಎಂಬ ವಚನದಲ್ಲಿ ಮಾನವ ಬದುಕಿ ಬಾಳಬೇಕಾದ ರೀತಿಯನ್ನು ಸ್ವಾರಸ್ಯಕರವಾಗಿ

ಹೇಳಿದ್ದಾನೆ

ಜಾನಪದ ಸಾಹಿತ್ಯದಲ್ಲಿನ ಹಾಸ್ಯದಲ್ಲಿರುವ ರಾಗ, ಲಯಗಳನ್ನು ನಾವು

ಗಮನಿಸಬಹುದು. “ಒಬ್ಪನ್ನ ಕಟ್ಟಿದ್ದೆ ಒಬ್ಬನ್ನ ಬಿಟ್ಟಿದ್ದೆ, ಒಬ್ಜನ್ನ ಕರಕೊಂಡು ಒಳಗ್ಹೋದೆ

ಮಲ್ಲಿಗೆ” ಎಂಬ ಪದದಲ್ಲಿ ಕಡೆಯ ಸಾಲು ಮಾತ್ರವೇ ಅರ್ಥವಾಗುತ್ತದೆ. ಆದರೆ

ಹಸುವನ್ನು ಕಟ್ಟುವುದಾಗಲಿ, ಕರುವನ್ನು ಬಿಡುವುದಾಗಲಿ, ಹಾಲನ್ನು ಕರೆಯುವುದಾಗಲಿ

ಇಂದಿನ ನಗರ ಜೀವನದ ಮಕ್ಕಳಿಗೆ ಅರ್ಥವಾಗುವುದಿಲ್ಲ. ಹಾಲು ಬರುವುದೇ

ಪ್ಯಾಕೆಟ್ ಗಳ ರೂಪದಲ್ಲಿ ಎಂದು ಬಹುಮಂದಿ ತಿಳಿದಿರುವುದುಂಟು.

ಹಾಸ್ಯಕ್ಕೂ ಕಾಲಕ್ಕೂ ನೇರ ಸಂಬಂಧವಿದೆ. ಒಂದು ಕಾಲಕ್ಕೆ ಅದ್ಭುತೆ ಹಾಸ್ಯ

ಎನ್ನಿಸಿಕೊಂಡಿದ್ದು ಅನಂತರದ ದಿನಗಳಲ್ಲಿ ಪಂಚ್ ಆಗದೇ ಹೋಗಬಹುದು.

ಬೀಚಿಯವರ ಕೃತಿಗಳು, ನಾಡಿಗೇರರ ನಗೆಬರಹಗಳು, ಕೈಲಾಸಂ ಅವರ ನಾಟಕಗಳು

ಅಂದಿನ ದಿನಗಳಲ್ಲಿ ಅದ್ಭುತವಾದ ನಗೆ ಕಣಜವಾಗಿತ್ತು. “ಹಾಸ್ಯೋತ್ಸವ” ನಡೆಸುವ

ಸಂದರ್ಭಗಳಲ್ಲಿ ಹಳೆಯ ಕೃತಿಗಳನ್ನು ರಂಗವೇರಿಸಲು ಸ್ತುತ್ಯ ಪ್ರಯತ್ನ ನಡೆದಿದೆ.

ಜಿ.ಪಿ.ರಾಜರತ್ನಂ ರಚಿಸಿರುವ ವಿವಿಧ ಪ್ರಕಾರಗಳ ಸಾಹಿತ್ಯದಲ್ಲಿ ಹಾಸ್ಯ

ಮೆರೆದಿರುವುದನ್ನು ನಾವು ಕಾಣಬಹುದು. ರತ್ನನ ಪದಗಳು, ನಾಗನ ಪದಗಳು,

ಶಿಶು ಸಾಹಿತ್ಯಗಳಲ್ಲಿನ ಹಾಸ್ಯ ಇಂದಿಗೂ ಸ್ವೀಕೃತವಾಗುತ್ತಿದೆ.

ಹಾಸ್ಯ ಅನ್ನೋದು ಅಷ್ಟು ಸುಲಭವಾದ ಚೀಸ್ (ಹಿಂದಿ ಪದ) ಅಲ್ಲ ಎಂದು

ರಾಜರತ್ನಂ ಹೇಳಿದ್ದಾರೆ. ಅದು ಎಲ್ಲರೂ ತಯಾರು ಮಾಡೋಕೆ ಆಗೋ ಚೀಸೂ

(ಇಂಗ್ಲಿಷ್ ಪದ) ಅಲ್ಲ. ಹಾಸ್ಯದ ಹಾಲನ್ನು ಕಾಯಿಸಿ ಕುದಿಸಿದರೆ ಸಾಲದು, ಅದು

ಸಬ್ಲಿಮೇಟ್ ಆಗಬೇಕು ಎಂದಿದ್ದಾರೆ.

ಹಾಸ್ಯ ಒಂದು ಹಸು ಇದ್ದ ಹಾಗೆ. ಯಾರು ಬೇಕಾದರೂ ಅದನ್ನು ತಂದು ಕಟ್ಟಿ

ನಿಲ್ಲಿಸಿಕೊಳ್ಳಬಹುದು. ಆದರೆ ಅದರ ಕೆಚ್ಚಲನ್ನು ಹಿಂಡಿ ಹಾಲು ಕರೆಯೋದು ಎಲ್ಲರಿಗೂ

ಸಾಧ್ಯವಿಲ್ಲ ಅದರಲ್ಲೂ satire! ಮಂಗಳವಾರ ಮಧ್ಯಾಹ್ನ ಏಟು ಬಿದ್ದರೆ, ಶನಿವಾರ

ಸಂಜೆಗೆ ನೋವು ಕಾಣಿಸಿಕೊಳ್ಳುದೆ. ಅದು “ಸೆಟೈರ್”ನ ಸ್ವಭಾವ ಎಂದಿದ್ದಾರೆ ರಾಜರತ್ನಂ.

ನಾಯಿ ಮುಖ ಮೇಲೆತ್ತಿ

ನೀಳ್ದೂರದಲ್ಲಾರೋ ಸತ್ತರಂತೆ!

ಮರು ಮನೆಯ ಹಾರ್ಮುನಿಯಮ್

ವಂಯ್ ಎನಲ್ ಆ ನಾಯೇ ಸತ್ತಿತಂತೆ!

ಎಂಬ ಶಿಶುಗೀತೆಯಲ್ಲಿ ಹಾಸ್ಯ ತುಂಬಿ ಮೆರೆದಿದೆ

ಎಂ.ಆರ್. ಶ್ರೀನಿವಾಸ್ ಮೂರ್ತಿ ಅವರ “ರಂಗಣ್ಣನ ಕನಸಿನ ದಿನಗಳು”,

ನಾ.ಕಸ್ತೂರಿಯವರ “ಅನರ್ಥ ಕೋಶ” ಇಂದಿಗೂ ತನ್ನ ಹೊಳಪನ್ನು ಉಳಿಸಿಕೊಂಡಿವೆ.

ಕುವೆಂಪು ಅವರ “ಮಲೆನಾಡಿನ ಚಿತ್ರಗಳು” ಪ್ರಬಂಧಗಳಲ್ಲಿ ಹಳ್ಳಿ ಜೀವನದ ನೈಜ

ಚಿತ್ರಣ ತಿಳಿನಗೆಯಲ್ಲಿ ಮೂಡಿಬಂದಿದೆ.

ಮುದ್ದಣ್ಣನ ಹಾಸ್ಯ ಸ್ವಾರಸ್ಯಪೂರ್ಣವಾಗಿದ್ದು, ಸತ್ಯಕ್ಕೆ ದೂರವಾದರೂ ನಾಟಕೀಯ

ಶೈಲಿಯಲ್ಲಿ ಮೂಡಿಬಂದಿದೆ. ಗಂಡ ತನ್ನ ಹೆಂಡತಿಯನ್ನು ಚಿನ್ನ, ರತ್ನ, ಪ್ಲಾಟಿನಂ,

ತಗಡು ಎಂದು ಲೋಹಗಳಿಗೆ ಹೋಲಿಸಿ ಹೇಳುವ ಇಂದಿನ ಪದ್ಧತಿಯನ್ನು

“ರಾಮಾಶ್ವಮೇಧ” ಕೃತಿಯಲ್ಲಿ ಮುದ್ದಣ್ಣ ಅಂದೇ ಜಾರಿಗೆ ತಂದಿದ್ದಾನೆ. “ಮೋಹನಾಂಗಿ”,

“ಎನ್ನ ಚೆನ್ನ ಪೊನ್ನರಸಿ” ಎಂದು ಸ್ವಂತ ಹೆಂಡತಿಯನ್ನು ಸಂಬೋಧಿಸಿರುವುದು

ಸೋಜಿಗದ ಸಂಗತಿ. ಮುದ್ದಣ್ಣ ಆಗಾಗ ಕತೆಗೊಂದು ಕಮರ್ಷಿಯಲ್ ಬ್ರೇಕ್ ಕೊಟ್ಟು

ಮಡದಿಯ ಮುಂಗುರುಳು ನೇವರಿಸಿ, “ಪ್ರಾಣೇಶ್ವರಿ”, “ಬಾಲೆ ಬಾಲೇಂದು ಫಾಲೆ”,

“ಎನ್ನ ರನ್ನ ಗೈಪಿಡಿ”, “ಎನ್ನ ನಿಚ್ಚದ ಪೂಜೆಯ ಕಟ್ಟಚ್ಚಿನ ಪ್ರಾಣಲಿಂಗಮೆ”, “ಒಚ್ಜೇರೆಗಣ್ಣ

ಪೆಣ್ಣೇ”, “ಎನ್ನ ಕೈ ಮರ್ಚಿನ ಗೆಡೆಯಾಟದ ಮುತ್ತಿನ ಚೆಂಡೆ”, “ಪೆಣ್ಮಣಿ” ಮೊದಲಾದ

ಪದಗಳು ದಾಖಲೆಗಳಲ್ಲಿ ದೊರೆತರೂ ಇನ್ನೂ ಅನೇಕ ಪದಗಳನ್ನು ಪ್ರಯೋಗ

ಮಾಡಿ, ಮಡದಿಯನ್ನು ತಬ್ಪಿಬ್ಪಾಗಿಸುತ್ತಿದ್ದ ಎಂಬುದನ್ನು ಊಹಿಸಬಹುದು. ಮನೋರಮೆ

ನಾಚಿ ನೀರಾಗಿ ಸೆರಗಂಚನ್ನು ಬೆರಳಿಗೆ ಸುತ್ತಿಕೊಂಡು “ಎನ್ನೊಡೆಯ”, “ರಮಣ”,

“ಎನ್ನರಸ”, “ಚನ್ನರಸ” ಮೊದಲಾಗಿ ಕರೆದಿರುವುದು ನೋಡಿದರೆ ಮುದ್ದಣ್ಣ

ಮದುವೆಯಾದ ಮೊದಲ ಎರಡು ವಾರಗಳಲ್ಲಿ “ರಾಮಾಶ್ವಮೇಧ”ವನ್ನು ರಚಿಸಿರಬೇಕು

ಎಂದು ಇಂದಿನವರು ಅಂದಾಜು ಮಾಡಬಹುದು. “ಸುಂದರಿ, ಶಿಕ್ಷಿತೆ, ಸುಗುಣೆ,

ಸಂಪನ್ನೆ ಎಂದರೆ ಅವಳೇ ಪರಪತ್ನಿ” ಎಂದು ಅ.ರಾ.ಮಿತ್ರರು ಸತ್ಯ ಶೋಧಿಸಿ

ಹೇಳಿರುವುದನ್ನು ಅವರ “ಛಂದೋಮಿತ್ರ” ಕೃತಿಯಲ್ಲಿ ಕಾಣಬಹುದು. ಮುದ್ದಣ್ಣ-

ಮನೋರಮೆಯ ಸಂವಾದದ ಶೈಲಿಯಲ್ಲೇ, “ತಿಮ್ಮಣ್ಣ-ತಿಲೋತ್ತಮೆ ಸಲ್ಲಾಪ”ವನ್ನು

ಡಾ ಪಿ.ಎಸ್. ರಾಮಾನುಜಂ ನೀಡಿದ್ದಾರೆ.

ಹಾಸ್ಯ ಕಾದಂಬರಿಗಳಿಗಿಂತ ಹರಟೆ-ಪ್ರಬಂಧಗಳ ಬೆಳೆ ಕನ್ನಡೆದಲ್ಲಿ ಹುಲುಸಾಗಿ

ಬೆಳೆದಿದೆ. ಹರಟೆಯಲ್ಲಿ ವಿಪರೀತ ಮಾತು, ಕಲ್ಪನೆ, ವಾಚಾಳತ್ವ ಮೆರೆದರೆ ಪ್ರಬಂಧದಲ್ಲಿ

ತಿಳಿಹಾಸ್ಯ ಸಹಜ ಸುಂದರವಾಗಿ ಬರುತ್ತದೆ. ಹಳೆಯ ಅನುಭವಗಳ ಕನಸಿನ ಲೋಕದಲ್ಲಿ

ಪೋಲಿಯಾಗಿ ಸುತ್ತಾಡುವುದೇ ಹರಟೆ ಎಂದು ಕುವೆಂಪು ಹೇಳುತ್ತಾರೆ. ಲೇಖಕನು

ಓದುಗನೊಂದಿಗೆ ನಡೆಸುವ ಆತ್ಮೀಯಭಾವದ ಬಹುರೂಪದ ಸಂಭಾಷಣೆಯೇ ಪ್ರಬಂಧ

ಎಂದು ಗೊರೂರು ಹೇಳುತ್ತಾರೆ.