ಮುದುಕಿಯರು ಮುಖಕ್ಕೆ ಪೌಡರ್, ಕಿವಿಗೆ ಲೋಲಾಕ್ ಗಳನ್ನು ಧರಿಸಿಕೊಂಡರೆ

ತರುಣಿಯರು ಹಳೆಯದ ಕಾಲದ ಕಡಗ, ಬುಗಡಿ, ವಂಕಿಗಳನ್ನು ಹಾಕಲಾರಂಭಿಸಿದ್ದಾರೆ.

ಮುದುಕಿಯರಿಗೆ ಬೇಕಾಗಿದ್ದ ಕುತ್ತಾಲ, ಕೊಯಿಮತ್ತೂರು, ಇಳಕಲ್ ಸೀರೆಗಳು ಇವತ್ತು

ತರುಣಿಯರಿಗೆ ಲೇಟೆಸ್ಟ್ ಫ್ಯಾಷನ್ ಹೆಸರಿನಲ್ಲಿ ಪ್ರಿಯವಾಗುತ್ತಿದೆ. ಈರೀತಿ ‘ಹೊಸದು

– ಹಳೆಯದರ’ ವಿಷಯದ ಬಗ್ಗೆ ಅ.ನ.ಕೃ.ರವರು ಹರಟೆ ಹೊಡೆಯುತ್ತಾ ಹೋಗುತ್ತಾರೆ.

ಹರಟೆಗೆ ಆಯ್ಕೆ ಮಾಡುವ ವಿಷಯ ಮಹತ್ವದ್ದಾಗಿರಬೇಕೆಂದಿಲ್ಲ. ಹರಟಲು

ಶುರು ಮಾಡಿದ ಮೇಲೆ ಅದಕ್ಕೆ ಮಹತ್ವ ತಾನಾಗಿಯೇ ಬರುತ್ತದೆ ಇಡೀ ಪ್ರಪಂಚವೇ

ಹರಟೆಗೆ ವಿಷಯವಾಗಬಹುದು. ಘನವಾದ ವಿಷಯವನ್ನು ಎತ್ತಿಕೊಂಡು ಲಘುವಾಗಿ

ಬರೆಯುವುದು. ಲಘುವಾದ ವಿಷಯಗಳನ್ನು ಎತ್ತಿಕೊಂಡು ಬಹಳ ಅಲಂಕಾರಿಕ

ಶೈಲಿಯಲ್ಲಿ ಸುಂದರವಾಗಿ ಬರೆಯುವುದು ಹರಟೆಯ ಲಕ್ಷಣ ಸಮಾಜದ ವ್ಯಕ್ತಿಯ

ಓರೆಕೋರೆಗಳನ್ನು ಹರಟೆಗಾರ ವ್ಯಂಗ್ಯಚಿತ್ರಕಾರನಂತೆ ರೂಪಿಸುತ್ತಾನೆ. ಅವರ ಮಾತಿನಲ್ಲಿ

ಸತ್ಯ ತುಂಬಿರುತ್ತದೆ. ಉತ್ಪ್ರೇಕ್ಷೆಯನ್ನು ಅವನು ಒಂದು ಆಯುಧವಾಗಿ ಬಳಸುತ್ತಾನೆ.

ಯಾವುದೇ ವಿಷಯವನ್ನು ಅತಿಶಯೋಕ್ತಿಯಾಗಿ ತೆಗೆದುಕೊಂಡು ಹೋಗಿ ಅಲ್ಲಿ

ನಗೆಯೆಬ್ಬಿಸಿ ಸ್ಫೋಟ ಗೊಳಿಸುವುದು ಹರಟೆಗಾರನ ಒಂದು ರೀತಿ. ಈ ಮಧ್ಯೆ

ಸಮಾಜಲ್ಲಿರುವಂತಹ ಸಣ್ಣಪುಟ್ಟ ವಿಷಯಗಳನ್ನು ಅವನು ತನ್ನ ಲೇಖನಿಯಿಂದಲೇ

ಚುಚ್ಚಲು ಶುರು ಮಾಡುತ್ತಾನೆ.

ಅನಕೃರವರು ರೋಗ ಎಂಬ ಒಂದು ಹರಟೆಯಲ್ಲಿ ರೋಗಗಳ ಬಗ್ಗೆ ಪ್ರಸ್ತಾಪ

ಮಾಡುತ್ತಾರೆ. ಇದು ಕೇವಲ ದೈಹಿಕವಾಗಿ ಬರುವ ರೋಗ ಮಾತ್ರವಲ್ಲ ಮಾನಸಿಕವಾಗಿ

ಬರುವ ರೋಗ, ಧಿಕಾರಕ್ಕಾಗಿ ಬರುವ ರೋಗ, ಪ್ರೀತಿಗಾಗಿ ಬರುವ ರೋಗ, ಹೀಗೆ

ಬೇರೆ ರೀತಿಯ ರೋಗಗಳನ್ನು ಸಹ ಅವರು ಹಾಸ್ಯಮಯವಾಗಿ ಚಿತ್ರಿಸುತ್ತಾರೆ.

ಸಾಮಾನ್ಯ ರೋಗಗಳಿಗೆ ಅಂದರೆ ದೈಹಿಕ ರೋಗಗಳಿಗೆ ಡಾಕ್ಟರುಗಳು, ಹಕೀಮರು,

ಪಂಡಿತರು ಚಿಕಿತ್ಸೆ ಮಾಡಬಲ್ಲರು.

“ಆದರೆ ಕೆಲವು ವಿಶೇಷ ರೋಗಗಳಿವೆ. ಅವುಗಳಿಗೆ ಸಾಮಾಜಿಕ ವ್ಯಾಪ್ತಿ ಇದೆ.

ಸಾಂಕ್ರಾಮಿಕ ಸ್ವರೂಪ ಬಹಳ ಹೆಚ್ಚಿ, ನಿಧಾನದ ಮೇರೆಯನ್ನು ಮೀರಿ ನಿಂತು

ಬಿಟ್ಟಿವೆ. ಸಭೆಗಳಲ್ಲಿ ಅಧ್ಯಕ್ಷರಾಗಬೇಕೆನ್ನುವುದು ಒಂದು ರೋಗ. ಪಂಡಿತನಾದ

ಉಪನ್ಯಾಸಕನು ಮಂಡಿಸಿದ ವಿಷಯವನ್ನೇ ಅಧ್ಯಕ್ಷ ಹೆಚ್ಚು ಬಲ್ಲವನಂತೆ ಟೀಕೆ

ಮಾಡುವುದು ಮತ್ತೊಂದು ರೋಗ. ನಾವು ಸಭೆಗಳಿಗೆ ಬರಬೇಕಾದರೆ ಅಧ್ಯಕ್ಷರೇ

ಆಗಬೇಕೆಂದು ಪಟ್ಟು ಹಿಡಿಯುವುದು ಮತ್ತೊಂದು ರೋಗ. ಬಿರುದು ಬಾವಲಿಗಳಿಗೆ

ಹೋರಾಡುವ ರೋಗ. ಇತ್ತೀಚೆಗೆ ಹೆಚ್ಚುತ್ತಿದೆ. ಇದು ಅನಕೃರವರ ಕಾಲದಲ್ಲಿ

ಶುರುವಾಗಿದ್ದು . ಮೂರೂವರೆ ಆಣೆ ಬೆಲೆಬಾಳುವ ಪಾರ್ಲಿಮೆಂಟ್ ಕಾಗದಕ್ಕಾಗಿ

ಅಂದರೆ ಒಂದು ಪ್ರಶಸ್ತಿ ಪತ್ರಕ್ಕಾಗಿ ಇಡೀ ಜೀವಮಾನದ ಆದಾಯ, ನೀತಿ, ಧರ್ಮಗಳನ್ನು

ಜನ ಬಲಿಕೊಡುವುದು ಮತ್ತೊಂದು ರೋಗವಾಗುತ್ತದೆ.

“ರಾಜರಿಂದ ಮನ್ನಣೆ ಸಿಗಬೇಕು. ಅರಮನೆ, ಗುರುಮನೆಗಳಿಗೆ ಆಹ್ವಾನ

ಪತ್ರಿಕೆಯನ್ನು ತರಿಸಿಕೊಳ್ಳಬೇಕೆಂದು ಹಣವನ್ನು ಖರ್ಚುಮಾಡುವ ಜನರೂ ಇದ್ದಾರೆ.

ಈ ರೋಗಕ್ಕೆ ಮದ್ದೇ ಇಲ್ಲ” ಎಂಬುದಾಗಿ ಅ.ನ.ಕೃ.ರವರು ಹೇಳುತ್ತಾರೆ. ರಾಜ್ಯಪ್ರಶಸ್ತಿಗಾಗಿ,

ಕೆಂಪೇಗೌಡ ಪ್ರಶಸ್ತಿಗಾಗಿ ಲಾಬಿ ನಡೆಸಿ ಕಂಬಗಳನ್ನು ಸುತ್ತಿ ಪ್ರಶಸ್ತಿಗಾಗಿ ಗಿಂಜುವ

ಪ್ರವೃತ್ತಿಯನ್ನು ಇಂದೂ ಸಹ ನೋಡಬಹುದು.

ಲೋಕದಲ್ಲಿ ನಾಗರೀಕತೆ ಹೆಚ್ಚಿದಂತೆ ರೋಗಗಳೂ ಹೆಚ್ಚುತ್ತವೆ. ನಾಗರೀಕತೆಯೇ

ಒಂದು ರೋಗ ಎಂದು ಲೇಖಕರು ಟೀಕಿಸುತ್ತಾರೆ. ಈ ರೋಗ ಕೇವಲ ಪ್ರಾಪಂಚಿಕ

ಜಗತ್ತಿಗೆ ಸೇರಿದ್ದಲ್ಲ. ಅದು ಆಧ್ಯಾತ್ಮಿಕ ಲೋಕವನ್ನೂ ಸಹ ಆವರಿಸುತ್ತದೆ. ಕೆಲವರಿಗೆ

ಮೂರು ನಾಮ, ಗಂಧಾಕ್ಷತೆ, ಗೋಫಿ ಚಂದನಗಳನ್ನು ಕಂಡರೆ ತುಂಬಾ ಇಷ್ಟ.

ಇವು ಇಲ್ಲವಾದರೆ ಅವರಿಗೆ ಮಾತಾಡಲಾಗುವುದಿಲ್ಲ. ಮನೆಯಿಂದ ಆಚೆಗೆ

ಬರಲಾಗುವುದಿಲ್ಲ. ಇನ್ನು ಕೆಲವು ಸಾಹಿತಿಗಳಿಗೆ ಸವರಿಕೊಳ್ಳಲು ಗಡ್ಡವಿರಬೇಕು.

ನಡೆಯುವಾಗ ಬ್ಯಾಲೆನ್ಸ್ ಸಿಗಲು ಪಕ್ಕದಲ್ಲಿ ಶೋಲ್ಡರ್ ಬ್ಯಾಗ್ ಇರಬೇಕು ಅದಿಲ್ಲವಾದರೆ

ಅವರಿಗೆ ದೈನಂದಿನ ಕೆಲಸಗಳು ಸಹ ನಡೆಯುವುದಿಲ್ಲ. ಇದೂ ಸಹ ಒಂದು ರೋಗ.

ಕೆಲವು ರೋಗಿಗಳಿಗೆ ಮೈಯಲ್ಲಿ ಕಾವು ಹುಟ್ಟಲಿ ಎಂದು ಬ್ರಾಂಡಿಯನ್ನು ಡಾಕ್ಟರು

ಕೊಡುತ್ತಾರೆ. ರೋಗ ವಾಸಿಯಾದ ಮೇಲೆ ಕೂಡ ಆ ರೋಗಿ ಬ್ರಾಂಡಿಯನ್ನು

ಬಿಡುವುದಿಲ್ಲ. ಹೀಗೆ ರೋಗವೇ ಒಂದು ಚಟವಾಗಿ ಬದಲಾವಣೆ ಆಗುವುದನ್ನು

ಅ.ನ.ಕೃ.ರವರು ಬಹಳ ತಮಾಷೆಯಾಗಿ ಚಿತ್ರಿಸುತ್ತಾರೆ.

ಪೂರಕೆ ಎಂಬ ಹರಟೆಯಲ್ಲಿ ಅ.ನ.ಕೃ.ರವರು ಮೂಲೆಯಲ್ಲಿರುವ ಪೊರಕೆ ಅದೆಷ್ಟು

ಮುಖ್ಯ ಎಂಬುದನ್ನು ವರ್ಣಿಸುತ್ತಾ ಹೋಗುತ್ತಾರೆ. “ಎಂಥ ರಾಜ ಮಹಾರಾಜನೇ

ಆಗಲಿ, ಮಹಾ ಕವಿಯೇ ಆಗಲಿ ಪೂರಕೆ ಸಹಾಯವಿಲ್ಲದೆ ಬಾಳಲಾರ. ಎಷ್ಟೇ

ದೊಡ್ಡ ಮನೆಯಿದ್ದರೂ ಸಹ ಆ ಮನೆಯಲ್ಲಿ ಧೂಳು ತುಂಬಿದಾಗ ರೋಗ ರುಜಿನಗಳಿಗೆ

ದಾರಿಯಾಗುತ್ತದೆ. ಆ ಕಸವನ್ನು ತೆಗೆಯಲು ನಮಗೆ ಹೊಸ ಪೂರಕೆ ಬೇಕೇ ಬೇಕು.

ಕಸಬರಿಗೆಯನ್ನು ನಾವು ನಿಕೃಷ್ಟವಾಗಿ ಕಂಡು ಮೂಲೆಯಲ್ಲಿಟ್ಟರೂ ಸಹ ಅದು

ವ್ಯಕ್ತಿಗೆ ಅತ್ಯಂತ ಮುಖ್ಯವಾದ್ದು” ಎಂಬುದಾಗಿ ಲೇಖಕರು ಹೇಳುತ್ತಾರೆ. ಈ ಪೂರಕೆಗಳನ್ನು

ಹಿಡಿಯುವುದೇ ಒಂದು ಅವಮಾನದ ವಿಷಯ ಎಂದು ಒಂದು ಕಾಲದಲ್ಲಿ

ತಿಳಿದಿದ್ದರು. ಆದರೆ ರಾಜಕಾರಣಿಗಳು ಹಾಗೂ ನಟಿ ಮಣಿಗಳು ಪೊರಕೆ ಹಿಡಿದು

ರಸ್ತೆಗೆ ಬಂದು ಪೋಸ್ ಕೊಟ್ಟ ನಂತರ ಪೊರಕೆಗಳನ್ನು ಹಿಡಿದು ಗುಡಿಸಲು ನಮ್ಮ

ಯುವ ಪಡೆಯೇ ಮುಂದಾಗಿದೆ ಎಂಬುದಾಗಿ ತಮಾಷೆ ಮಾಡುತ್ತಾರೆ.

ಶ್ರಾದ್ಧದ ಬಗ್ಗೆ ಅ.ನ.ಕೃ.ರವರು ತಮ್ಮದೇ ಆದ ರೀತಿಯಲ್ಲಿ ವ್ಯಾಖ್ಯಾನ ಮಾಡುತ್ತಾರೆ.

ಶ್ರಾದ್ಧದ ಸುಖ ಸಿಗಬೇಕಾದರೆ ಮನುಷ್ಯ ಸಾಯಲೇಬೇಕು ಎಂದು ಹರಟೆ

ಪ್ರಾರಂಭಿಸುತ್ತಾರೆ.

ಪಿತೃಲೋಕದಲ್ಲಿರುವ ನಮ್ಮ ಹಿರಿಯರಿಗೆ ಸಹಾಯವಾಗಲಿ ಎಂದು ಇಲ್ಲಿ ನಾವು

ತರ್ಪಣ ಬಿಡುವುದು ಎಷ್ಟು ಮಾತ್ರ ಸರಿ ಎನ್ನಲು ಒಂದು ಕಥೆಯನ್ನು ಅವರು

ಹೇಳುತ್ತಾರೆ.

ಒಂದು ದಿನ ಕೆಲವು ಬ್ರಾಹ್ಮಣರು ನದಿಯ ನೀರಿನಲ್ಲಿ ನಿಂತು ಪಿತೃಗಳಿಗೆ

ತರ್ಪಣ ಕೊಡುತ್ತಿದ್ದರಂತೆ

“ಏಕೆ ಹೀಗೆ ಮಾಡುತ್ತಿದ್ದೀರಿ” ಎಂದು ದಾಸರು ಕೇಳಿದರು.

ನಮ್ಮ ಪಿತೃಗಳಿಗೆ ದಾಹ ಇರುತ್ತದೆ. ಅವರ ಬಾಯಾರಿಕೆ ಉಪಶಮನ ಆಗುವುದಕ್ಕೆ

ಈ ತರ್ಪಣ ಎಂದು ಬ್ರಾಹ್ಮಣರು ಹೇಳಿದರು.

ದಾಸರು ದಕ್ಷಿಣದ ಕಡೆ ಮುಖವನ್ನು ಮಾಡಿ ಬೊಗಸೆ ನೀರನ್ನು ಎತ್ತಿ ಚೆಲ್ಲಲು

ಶುರು ಮಾಡಿದರು.

ಇದು ಯಾಕೆ ಹೀಗೆ ಮಾಡುತ್ತಿದ್ದೀರಿ ಎಂದು ಬ್ರಾಹ್ಮಣರು ಕೇಳಿದಾಗ ನೂರಾರು

ಮೈಲಿಗಳ ಆಚೆ ನಮ್ಮ ಗದ್ದೆ ಇದೆ. ನೀರಿಲ್ಲದೆ ಪೈರು ಒಣಗುತ್ತಿದೆ. ಅಲ್ಲಿಗೆ ನೀರನ್ನು

ಸರಬರಾಜು ಮಾಡುತ್ತಿದ್ದೇನೆ ಎಂದಾಗ ಬ್ರಾಹ್ಮಣರು ನಕ್ಕರಂತೆ.

“ಅಯ್ಯೋ ಮೂಡ! ನೂರಾರು ಮೈಲಿ ದೂರದಲ್ಲಿರುವ ಗಂಗೆ ಇಲ್ಲಿಂದ

ನೀರು ಸಾಗಿಸಲು ಆಗುತ್ತದೆಯೇ”

“ನೂರಾರು ಮೈಲಿ ದೂರದಲ್ಲಿರುವ ಗದ್ದಗೆ ನೀರು ಕಳಿಸುವುದು

ಇಲ್ಲಿಂದಾಗುವುದಿಲ್ಲ. ಆದರೆ ಕೋಟ್ಯಾನು ಕೋಟಿ ಮೈಲಿಗಳ ಆಚೆ ಇರುವ ಪಿತೃಲೋಕಕ್ಕೆ

ನಿಮ್ಮ ತರ್ಪಣದ ನೀರು ಕಳಿಸಲು ಸಾಧ್ಯವೇ” ಎಂದು ದಾಸರು ಮರು ಪ್ರಶ್ನೆ

ಮಾಡುತ್ತಾರೆ. ಈ ರೀತಿಯಾಗಿ ವಿಚಾರವಾದವನ್ನು ತಮ್ಮ ಹರಟೆಗಳಲ್ಲಿ ಅ.ನ.ಕೃ.ರವರು

ಮಂಡಿಸುತ್ತಾರೆ. ಅ.ನ.ಕೃ.ರವರ ಲಘು ಲೇಖನಗಳು ಅತ್ಯಂತ ಆಪ್ಯಾಯಮಾನವಾಗಿ

ನಮ್ಮನ್ನು ಓದಿಸಿಕೊಂಡು ಹೋಗುತ್ತದೆ. ತಮ್ಮ ಹರಟೆಗಳ ಉದ್ದೇಶವನ್ನು ಅನಕೃ

ಸ್ಪಷ್ಟಪಡಿಸುತ್ತಾರೆ.