ಮದುವೆಗಳು ಸ್ವರ್ಗದಲ್ಲಾಗುತ್ತದೆ ಎಂಬುದು ಒಂದು ಗಾದೆ. ಆದರೆ ನಿರ್ವಹಣಾ

ವೆಚ್ಚಗಳನ್ನು ಭೂಮಿಯ ಮೇಲೆ ಕೊಡಬೇಕಾಗುತ್ತದೆ. ಮದುವೆ ಎಂಬುದು ಮಸಾಲೆ

ವಡೆ ಸಿಕ್ಕಿಸಿದ ಇಲಿ ಬೋನಿನಂತೆ. ವಡೆ ಆಸೆಗೆ ಇಲಿಗಳು ಟ್ರ್ಯಾಪ್ ಆಗುತ್ತವೆ.

ಬೋನಿನ ಒಳಗೆ ಸಿಕ್ಕಿಬಿದ್ದ ಇಲಿಗೆ ಆಚೆಗೆ ಹೋಗಬೇಕೆಂಬ ತವಕ. ಹೊರಗಿರುವ

ಇಲಿಗೆ ಬೋನಿನ ಒಳಗೆ ಹೋಗಬೇಕೆಂಬ ಆಸೆ. ಇದು ನನ್ನ ಮದುವೆಗೆ ಮುಂಚಿನ

ಅಭಿಪ್ರಾಯ. ಕೋಲಾರ ಜಿಲ್ಲೆಯ ಮಾಲೂರಿನಲ್ಲಿ ಎಸ್.ಎಸ್.ಎಲ್.ಸಿ. ಮುಗಿಸಿ

ಬೆಂಗಳೂರಿನ ಸೆಂಟ್ ಜೋಸೆಫ್ ಕಾಲೇಜಿಗೆ ಪಿ.ಯು.ಸಿ ಮಾಡಲು ಬಂದಿದ್ದೆ.

1966ರ ಡಿಸೆಂಬರ್ 11ರಂದು ಸುಧಾ ವಾರಪತ್ರಿಕೆಯಲ್ಲಿ ನನ್ನ ಮೊಟ್ಟ ಮೊದಲ

ನಗೆ ಬರಹ ಪ್ರಕಟವಾಗಿತ್ತು. ಅಲ್ಲಿಂದಾಚೆ ನಿರಂತರವಾಗಿ ಕೊರೆಯುವುದು ನನ್ನ

ಕೆಲಸವಾಯಿತು. ಕಾಲೇಜಿನ ದಿನಗಳಲ್ಲಿ ನನ್ನ ಲೇಖನದ ಕೃಷಿ ಹುಚ್ಚಾಪಟ್ಟೆ

ಮುಂದುವರೆಯಿತು. ನನ್ನ ಕಂಡಕ್ಟರ್ ಕರಿಯಪ್ಪ ಎಂಬ ಲೇಖನಮಾಲೆಯನ್ನು1968ರಲ್ಲಿ

ಸುಧಾ ಪ್ರಕಟಿಸಿತು. ಆ ವೇಳೆಗೆ ಎಲ್ಲೋ ಎಸ್.ಎಸ್.ಎಲ್.ಸಿ. ವಿದ್ಯಾರ್ಥಿನಿಯಾಗಿದ್ದ,

ಮುಂದೆ ನನ್ನ ಪತ್ನಿಯಾದ ನಿರ್ಮಲಾ ನನ್ನ ಲೇಖನಗಳನ್ನು ಓದಿ ತಮ್ಮ

ಗೆಳತಿಯರೊಂದಿಗೆ ಜೋಕುಗಳನ್ನು ಹಂಚಿಕೊಳ್ಳುತ್ತಿದ್ದರು. 1974ರಲ್ಲಿ ನನ್ನ

‘ಸ್ವಯಂವಧು’ ಕೃತಿ ಪುಸ್ತಕ ಬಿಡುಗಡೆ ಸಮಾರಂಭ ಕನ್ನಡ ಸಾಹಿತ್ಯ ಪರಿಷತ್ತಿನಲ್ಲಿ

ಅದ್ದೂರಿಯಾಗಿ ವ್ಯವಸ್ಥೆಯಾಗಿತ್ತು. ಆ ವರ್ಷ ಈ ಕೃತಿಗೆ ಕರ್ನಾಟಕ ಸಾಹಿತ್ಯ

ಅಕಾಡೆಮಿಯ ಬಹುಮಾನವೂ ದೊರೆಯಿತು. ಗೊರೂರು ರಾಮಸ್ವಾಮಿ

ಅಯ್ಯಂಗಾರ್ ರವರ ಅಧ್ಯಕ್ಷತೆಯಲ್ಲಿ ನಡೆದ ಈ ಪುಸ್ತಕ ಬಿಡುಗಡೆ ಸಮಾರಂಭಕ್ಕೆ ಟಿ.

ಸುನಂದಮ್ಮನವರು ಮುಖ್ಯ ಅತಿಥಿಗಳಾಗಿ ಬಂದಿದ್ದರು. ಸುಧಾ ಸಂಪಾದಕರಾಗಿದ್ದ

ಇ.ಆರ್. ಸೇತೂರಾಂ ಮತ್ತು ಸಾಹಿತಿ ಅರಳುಮಲ್ಲಿಗೆ ಪಾರ್ಥಸಾರಥಿಯವರು

ವೇದಿಕೆ ಮೇಲೆ ಇದ್ದರು. ಬಿ.ಜಿ. ಸತ್ಯಮೂರ್ತಿಯವರು ಈ ಕಾರ್ಯಕ್ರಮದ

ನಿರ್ವಹಣೆಯನ್ನು ಹೊತ್ತಿದ್ದರು. ಈ ಸಮಾರಂಭಕ್ಕೆ ಪ್ರಾರ್ಥನಾ ಗೀತೆ

ಹಾಡಲು ಹೋಮ್ ಸೈನ್ಸ್ ಕಾಲೇಜಿನಿಂದ ಬಂದಿದ್ದ ವಿದ್ಯಾರ್ಥಿನಿ ನಿರ್ಮಲ, ಆಕೆ ಹಾಡಿದ

ಪ್ರಾರ್ಥನೆಗೆ ನಾನು ಮರುಳಾದೆ. ಹಾಡುತ್ತಿದ್ದ ಶೈಲಿ ತಲೆಯಲ್ಲಿ ವಿಚಿತ್ರ ಗುಂಗನ್ನು

ಎಬ್ಪಿಸಿತು. ಚಲನಚಿತ್ರಗಳಲ್ಲಿ ನಾಯಕ ಮತ್ತು ನಾಯಕಿಯ ಭೇಟಿಯಾದಾಗ

ಬ್ಯಾಕ್ ಗ್ರೌಂಡ್ ಮ್ಯೂಸಿಕ್ ಇರುತ್ತದೆ. ಹೂವು – ದುಂಬಿ ತೋರಿಸುತ್ತಾರೆ. ಆಕಾಶದಲ್ಲಿ

ಮೋಡಗಳು ತೇಲುವ ದೃಶ್ಯಗಳನ್ನು ತೋರಿಸುತ್ತಾರೆ. ಇಂಥ ದೃಶ್ಯಗಳ ವಾಸ್ತವ

ಅನುಭವ ನನಗೆ ಆಯಿತು. ಕಾರ್ಯಕ್ರಮ ಮುಗಿದ ಮೇಲೆ ನಿರ್ಮಲಾರನ್ನು

ಭೇಟಿಯಾದಾಗ ‘ಚೆನ್ನಾಗಿ ಹಾಡಿದಿರಿ’ ಎಂದು ನಾನು ಪ್ರೀತಿಯಿಂದ ಹೇಳಿದೆ. ಇದು

ಕೇಳಿಸಿಕೊಂಡ ಲೇಖಕಿ ಟಿ. ಸುನಂದಮ್ಮನವರು ಹಾಡೇನೂ ಅಂಥ ಮಧುರವಾಗಿರಲಿಲ್ಲ,

ಬಹುಶಃ ಆಕೆ ನಿಮಗೆ ಇಷ್ಟ ಆಗಿರಬೇಕು ಎಂದು ನನ್ನನ್ನು ರೇಗಿಸಿದ್ದುಂಟು.

ಇದಾದಮೇಲೆ ನಿರ್ಮಲಾ ಆ ಪುಸ್ತಕದ ಬಗ್ಗೆ ವಿಮರ್ಶೆಯನ್ನು ಅಂಚೆಯಲ್ಲಿ

ಕಳಿಸಿದರು. ಪತ್ರ ಮುಖೇನ ಮಾತುಕತೆ ಶುರುವಾಯಿತು. ಲೇಖನಗಳ ವಿಮರ್ಶೆಗಾಗಿ

ಪತ್ರಗಳು ಹರಿದಾಡಿದವು. ಜೀವನದ ಬಗ್ಗೆ, ಸಾಹಿತ್ಯದ ಬಗ್ಗೆ ಚರ್ಚೆ ಇರುತ್ತಿದ್ದ ಆ

ಪತ್ರಗಳಲ್ಲಿ ಅಲ್ಲಲ್ಲಿ ಪ್ರೀತಿಯ, ಪ್ರೇಮದ ಕುರುಹುಗಳು ಕಾಣಿಸಿಕೊಂಡವು. ನನಗೆ

ಗೊತ್ತಿಲ್ಲದೆಯೇ ನಿರ್ಮಲಾಗೆ ನಾನು ವಶವಾಗಿದ್ದೆ. ಆಕಡೆಯೂ ಅದೇ ಅನುಭವ

ಇತ್ತೆಂದು ಅನಂತರ ತಿಳಿಯಿತು. 1972ರಷ್ಟು ಹಿಂದೆಯೇ ನಾನು ಸ್ಟೇಟ್ ಬ್ಯಾಂಕ್

ಆಫ್ ಮೈಸೂರಲ್ಲಿ ಕೆಲಸಕ್ಕೆ ಸೇರಿದ್ದೆ. ಸಾಗರ ಶಾಖೆಯಲ್ಲಿ ಕೆಲಸ ಆದರೂ ನಮ್ಮ

ವಿಷಯವನ್ನು ಸಾರ್ವಜನಿಕವಾಗಿ ಹೇಳಲು ಭಯವಾಗಿತ್ತು. ಏಕೆಂದರೆ ನನ್ನ ತಂಗಿಗೆ

ಇನ್ನೂ ಮದುವೆ ಆಗಿರಲಿಲ್ಲ. ಹೀಗಾಗಿ ನನ್ನ ಮದುವೆಯ ಪ್ರಸ್ತಾಪ ಮನೆಯಲ್ಲಿ

ಮಾಡುವಂತಿರಲಿಲ್ಲ. ನಮ್ಮಿಬ್ಪರ ನಡುವೆ ಪತ್ರ ವ್ಯವಹಾರ ನಡೆಯುತ್ತಿದೆ ಎಂಬ

ಗುಸುಗುಸು ಕೆಲವು ವಲಯಗಳಲ್ಲಿ ಕಾಣಿಸಿಕೊಂಡಿತು. ಗಾಸಿಪ್ ಗಳಿಗೆ ಬೆದರದೆ ಇದನ್ನು

ಸಾರ್ವಜನಿಕವಾಗಿ ತಿಳಿಸಬೇಕೆಂದು ನಿರ್ಧಾರ ಮಾಡಿದೆ. ನಿರ್ಮಲಾ ಬರೆದಿದ್ದ

ಲೇಖನವೊಂದನ್ನು ನಾನು ಪರಿಷ್ಕರಿಸಿ ಸುಧಾ ಪತ್ರಿಕೆಗೆ ಕಳಿಸಿದೆ.