ಮದುವೆಯ ನಂತರ ನಾವು ಹೆಚ್ಚು ಓಡಾಡಿದ್ದು ಸಾಹಿತ್ಯ ಸಮ್ಮೇಳನಗಳಿಗೆ.

ಧರ್ಮಸ್ಥಳ, ಬೆಳಗಾಂ, ಬೀದರ್ ಮೊದಲಾದ ಕಡೆ ನಡೆದ ಅಖಿಲ ಭಾರತ ಕನ್ನಡ

ಸಾಹಿತ್ಯ ಸಮ್ಮೇಳನಗಳಿಗೆ ನಾನು ಹೊರಟಾಗ ನಿರ್ಮಲಾ ಜೊತೆಗಿದ್ದು ಆಸಕ್ತಿಯಿಂದ

ಗೋಷ್ಟಿಗಳಲ್ಲಿ ಭಾಗವಹಿಸುತ್ತಿದ್ದರು. ಆಕಳಿಸದೆ ಕೂರುತ್ತಿದ್ದರು. ಈ ಬಗ್ಗೆ

ಪ್ರೊ ಅ.ರಾ.ಮಿತ್ರ ಅವರು ನನ್ನ ‘ಸರ್ಕಾರಿ ಹನಿಮೂನು’ ಕೃತಿಯ ಮುನ್ನುಡಿಯಲ್ಲಿ

ನನ್ನನ್ನು ರೇಗಿಸಿದ್ದೂ ಉಂಟು.

2010 ಫೆಬ್ರವರಿಯಲ್ಲಿ ಕೋಲಾರ ಜಿಲ್ಲಾ ಸಾಹಿತ್ಯ ಸಮ್ಮೇಳನದ ಅಧಕ್ಷನಾಗಿ

ನಾನು ಆಯ್ಕೆ ಆದಾಗ ವೇದಿಕೆಯ ಮೇಲೆ ನನ್ನ ಜೊತೆ ನಿರ್ಮಲಾ ಸಂಕೋಚದಿಂದ

ಕೂತಿದ್ದರು. ವೇದಿಕೆಯ ಮೇಲೆ ಕಾಣಿಸಿಕೊಳ್ಳುವುದಕ್ಕೆ ಅವರಿಗೆ ಇಂದಿಗೂ ಸಂಕೋಚ.

1978ರಲ್ಲಿ ನಾನು ಮಾಲೂರಿನ ರೋಟರಿ ಕ್ಲಬ್ ಅದ್ಯಕ್ಷನಾಗಿದ್ದಾಗ ಕ್ಲಬ್ ಗಾಗುವಷ್ಟು

ತಿಂಡಿ ಮತ್ತು ಕಾಫಿಯನ್ನು ಆಗಾಗ ಮಾಡಿ ಕಳಿಸುವ ಜವಾಬ್ದಾರಿಯನ್ನು ಮಡದಿಗೆ

ವಹಿಸುತ್ತಿದ್ದೆ. ಹೋಮ್ ಸೈನ್ಸ್ ಓದಿದ್ದ ಅವರು ಅನೇಕ ಹೊಸ ಹೊಸ ಅಡಿಗೆಗಳು

ಪ್ರಯೋಗಗಳನ್ನು ನನ್ನ ಮೇಲೆ ಮಾಡಿದ್ದುಂಟು. ‘ಕಸದಿಂದ ರಸ’ ಸ್ಕೀಮು ಪ್ರಕಾರ

ಒಮ್ಮೆ ಹೀರೆಕಾಯಿ ಸಿಪ್ಪೆಯಲ್ಲಿ ಚಟ್ನಿ ಮಾಡಬೇಕೆಂಬ ಪ್ರಯತ್ನದಲ್ಲಿ ಬ್ಯಾಗಿನ ತುಂಬಾ

ಹೀರೆಕಾಯಿಯನ್ನು ಕೊಂಡು ತಂದು ಸಿಪ್ಪೆಯನ್ನು ಮಾತ್ರ ಇಟ್ಟುಕೊಂಡು ತಿರುಳನ್ನು

ಎತ್ತಿ ಬಿಸಾಡಿದ್ದು ನನ್ನ ಗಮನಕ್ಕೆ ಬಂದಾಗ ನಾನು ರೇಗಿದ್ದೆ. ಆದರೆನಾನು ಯಾವುದೇ

ಕಾರಣಕ್ಕೂ ಎಷ್ಟೇ ರೇಗಿದರೂ ನಿರ್ಮಲಾ ಮುಗುಳ್ನಕ್ಕು ಸುಮ್ಮನಾಗುವುದು ಈ

ಪ್ರಪಂಚದಲ್ಲಿ ನಾ ಕಂಡ ಬಹು ದೊಡ್ಡ ಆಶ್ಚರ್ಯ. ಮೈಸೂರು ಬ್ಯಾಂಕಿನ ಮ್ಯಾನೇಜರ್

ಆಗಿ ಬ್ಯಾಂಕಲ್ಲಿ ತಲೆಕೆಟ್ಟಾಗ, ಜನರಲ್ ಮ್ಯಾನೇಜರ್ ನನ್ನನ್ನು ಬೈದಾಗ ನಾನು

ಮನೆಗೆ ಬಂದು ಕೂಗಾಡಿದ ನಿದರ್ಶನಗಳು ಎಷ್ಟೋ ಇವೆ. ಆದರೆ ನಿರ್ಮಲಾ

ತಣ್ಣಗಿದ್ದು, ಮುಗುಳ್ನಕ್ಕು ಮೌನ ವಹಿಸಿ ಅನಂತರ ನನಗೆ ಪ್ರಿಯವಾದ ಕೆನೆ ಕಾಫಿಯನ್ನು

ಮಾಡಿಕೊಟ್ಟು, ನನ್ನನ್ನು ತಾಯಿಯಂತೆ ಸಂತೈಸುವುದನ್ನು ಜೀವನದಲ್ಲಿ ಮರೆಯುವಂತಿಲ್ಲ.

ಅವರಿಗೆ ಸಿಟ್ಟು ಬಂದಾಗ ತರಕಾರಿ ಸಿಪ್ಪೆಗಳಲ್ಲಿ ಚಟ್ನಿ ಮಾಡಿ ನನಗೆ ತಿನ್ನಿಸುವುದನ್ನು

ಬಿಟ್ಟರೆ ಬೇರೆ ಯಾವ ಪ್ರತಿರೋಧವನ್ನೂ ನಾನು ಈವರೆಗೆ ಕಂಡಿಲ್ಲ.

ಅನಾರೋಗ್ಯ ಪೀಡಿತರಾದ ಬಂಧುಗಳನ್ನು ನಿರ್ಮಲಾ ಸಂತೈಸುವುದನ್ನು ನಾನು

ಗಮನಿಸಿದ್ದೇನೆ. ನನ್ನ ಡಯಾಬಿಟಿಕ್ ತಾಯಿಯನ್ನು ಕಣ್ಣಲ್ಲಿಟ್ಟುಕೊಂಡು ಕಾಪಾಡುವುದನ್ನು

ಕಂಡಿದ್ದೇನೆ. ಇಷ್ಟರ ನಡುವೆಯೂ ನನಗೆ ರೆಫರೆನ್ಸ್ ಲೈಬ್ರರಿಯಂತೆ ಆಕೆ ಕೆಲಸ

ನಿರ್ವಹಿಸುತ್ತಾರೆ. ಬರವಣಿಗೆಯಲ್ಲಿ ತೊಡಗಿದ್ದಾಗ ನನಗೆ ಯಾವುದೇ ಅನುಮಾನ

ಬಂದರೂ ಮನೆಗೆ ಪೋನ್ ಮಾಡುತ್ತೇನೆ. ಚಾರಿತ್ರಿಕ, ಪೌರಾಣಿಕ ವಿಷಯಗಳಲ್ಲದೆ

ಹಳೆ ಹಿಂದಿ ಹಾಡಿನ ಸಾಲುಗಳು ನನ್ನ ಬರವಣಿಗೆಗೆ ಬೇಕಾದಾಗ ಅಗತ್ಯ ಮಾಹಿತಿಗಳನ್ನು

ನಿರ್ಮಲಾ ರವಾನಿಸುತ್ತಾರೆ.

ಹಾಗೆ ನೋಡಿದರೆ ನಮ್ಮ ಮನೆಯಲ್ಲಿ ವಿಪರೀತ ಪುಸ್ತಕಗಳಿವೆ. ಆದರೆ ಎಲ್ಲವೂ

ಅಸ್ತವ್ಯಸ್ತ. ಕೆಲವೊಮ್ಮೆ ‘ಕೆ.ಎಸ್. ನರಸಿಂಹಸ್ವಾಮಿ’ ಪತ್ತೆದಾರಿ ಕಾದಂಬರಿಗಳ ನಡುವೆ

ಸಿಕ್ಕಿ ಬಿದ್ದಿರುತ್ತಾರೆ. ಜಿ.ಪಿ. ರಾಜರತ್ನಂ ಇಂಗ್ಲಿಷ್ ನವರ ಜೊತೆ ಇರುತ್ತಾರೆ. ತುರ್ತಾಗಿ

ಯಾವುದೂ ಕೈಗೆ ಸಿಗುವುದಿಲ್ಲ. ಈ ವಿಷಯದ ಬಗ್ಗೆ ಮಾತ್ರ ನನಗೂ ನಿರ್ಮಲಾಗೂ

ಕೋಲ್ಡ್ ವಾರ್ ಆಗಾಗ ನಡೆಯುತ್ತಿರುತ್ತದೆ.

ನಾನು ಮೈಸೂರು ಬ್ಯಾಂಕ್ ಮ್ಯಾನೇಜರ್ ಆಗಿ ಊರಿಂದ ಊರಿಗೆ

ಎತ್ತಂಗಡಿಯಾದಾಗ ಇಡೀ ಮನೆಯನ್ನು ಲಾರಿಯಲ್ಲಿ ತುಂಬಿಕೊಂಡು ಬೇರೆ ಬೇರೆ

ಕಡೆ ಸಂಸಾರಗಳನ್ನು ಹೂಡುವ ಸಂದರ್ಭಗಳಲ್ಲಿ ಅಗಾಧ ಕೆಲಸಗಳಿರುತ್ತವೆ. ಇದರಲ್ಲಿ

ನನ್ನ ಪಾತ್ರ ಏನೂ ಇರುವುದಿಲ್ಲ ರೇಷನ್ ಕಾರ್ಡ್ ಬದಲಾವಣೆಯಿಂದ ಹಿಡಿದು

ಮನೆಗೆ ಸಂಬಂಧಿಸಿದ ಎಲ್ಲ ವ್ಯವಹಾರಗಳನ್ನೂ ಅವರೇ ನೋಡುತ್ತಾರೆ. ಮನೆಗೆ

ನಾನು ಮಾಡಿದ್ದೇನೂ ಇಲ್ಲ ಎಂದು ಎಷ್ಟೋ ಸಲ ಅನ್ನಿಸುತ್ತದೆ. ನನ್ನ ತಾಯಿ

ಮತ್ತು ನನ್ನ ಮಗ ಶ್ರೀಹರ್ಷ ಹಾಗೂ ನನ್ನ ಅನಾರೋಗ್ಯಳಾದ ತಂಗಿ ವಿಜಯಳನ್ನು

ಅಗತ್ಯಾನುಸಾರವಾಗಿ ನೋಡಿಕೊಂಡು ದಾದಿಯಂತೆ ಉಪಚರಿಸುವ ನಿರ್ಮಲಾ

ಅವರ ಗುಣ ನನಗೆ ಇಷ್ಟ ಬಂಧುಗಳಲ್ಲಿ ಯಾರೇ ತೀರಿಕೊಂಡರೂ ತಪ್ಪದೆ ಹಾಜರಾಗಿ

ಕಾರ್ಯ ಮುಗಿಯುವವರೆಗೆ ಅಲ್ಲೇ ಇದ್ದು ಬರುವ ಅವರ ಕಾರ್ಯ ವೈಖರಿ ನನಗೆ

ಆಶ್ಚರ್ಯ ತರಿಸಿದೆ. ಯಾಕೆಂದು ಕೇಳಿದರೆ ಅವರು ‘ಹೋದಾಗ’ ನಾವು ಹೋಗದಿದ್ದರೆ

ನಾವು ‘ಹೋದಾಗ’ ಅವರು ಬರುವುದಿಲ್ಲ ಎಂಬ ಉತ್ತರ ಬಂದಿದ್ದೂ ಉಂಟು.

ನಾನು ತೆಗೆದುಕೊಳ್ಳುವ ಯಾವುದೇ ನಿರ್ಧಾರಕ್ಕೆ ಅವರಿಂದ ಈವರೆಗೆ ಪ್ರತಿರೋಧ

ಬಂದಿಲ್ಲ. ನಾನು ಮನೆಗೆ ತರುವ ಯಾವುದೇ ಸೀರೆ ಅಥವಾ ವಸ್ತುಗಳನ್ನು ಆವರು

ಅತ್ಯಂತ ಪ್ರೀತಿಯಿಂದ ಸ್ವಾಗತಿಸಿದ್ದು ಮಾತ್ರ ಕಂಡಿದ್ದೇನೆ. ಚೆನ್ನಾಗಿಲ್ಲ ಎಂಬುದು

ಈವರೆಗೆ ಆಕೆಯ ಬಾಯಲ್ಲಿ ಬಂದಿಲ್ಲ. ಅವರಿಂದ ಕಲಿಯುವುದು ಬಹಳಷ್ಟಿದೆ

ಎಂದು ನನಗೆಷ್ಟೋ ಸಲ ಅನ್ನಿಸಿದ್ದುಂಟು ನನ್ನ ಜೀವನದಲ್ಲಿ ನಿರ್ಮಲಾ ಸಂಗಾತಿ

ಯಾಗದಿದ್ದರೆ, ನನ್ನ ಲೇಖನ ಕೃಷಿ ಈ ಮಟ್ಟಕ್ಕೆ ಏರಿ ಎಪಿಸೋಡ್ ಗಳ ಸಂಖ್ಯೆ ಆರು

ಸಾವಿರ ದಾಟಲು ಸಾಧ್ಯವೇ ಇರುತ್ತಿರಲಿಲ್ಲ.

ನಾನು ಮದುವೆಯಾಗಿದ್ದು ಶ್ರೀರಾಂಪುರದ ಬಂಟ್ವಾಳ ಉಮಾಶಂಕರ ಭಟ್ಟರ

ಮಗಳನ್ನು. ಜವಳಿ ಅಂಗಡಿ ಸಾಹುಕಾರರಾಗಿದ್ದ ಅವರು ನಾನು ಅವರ ಲೆವೆಲ್ ಗೆ

ತೂಗುವುದಿಲ್ಲ ಎಂಬ ಉದ್ದೇಶದಿಂದಲೋ ಅಥವಾ ತಮ್ಮ ಸಂಬಂಧಗಳಲ್ಲೇ

ಯಾವುದನ್ನಾದರೂ ಗಂಡು ಹುಡುಕಿ ತರಬೇಕೆಂಬ ಕಾರಣದಿಂದಲೋ ಮೊದಲಿಗೆ

ನಮ್ಮ ಮದುವೆಗೆ ಸಮ್ಮತಿ ಕೊಟ್ಟಿರಲಿಲ್ಲ. ಆದರೆ ನಮ್ಮ ಬಂಧುಗಳಾದ ಶೇಷಾದ್ರಿ

ಮತ್ತು ಗೌರಮ್ಮನವರು ಮಧ್ಯಸ್ಥಿಕೆ ವಹಿಸಿ ನನ್ನ ಪರವಾಗಿ ಬಹುಪರಾಕ್ ಹೇಳಿ ಈ

ಮದುವೆಗೆ ಬಲವಂತವಾಗಿ ಒಪ್ಪಿಸಿದ್ದನ್ನು ನಾನು ಮರೆಯುವಂತಿಲ್ಲ. ನಿರ್ಮಲಾ

ಮನೆಯವರು ಸಹ ಸಾಹಿತ್ಯ ಪ್ರಿಯರು ಎಂಬುದು ಹೇಳಲೇಬೇಕಾದ ವಿಷಯ.

ನೀರಿನಲ್ಲಿ ದೋಣಿ ಇರಬಹುದು, ಆದರೆ ದೋಣಿಯಲ್ಲಿ ನೀರು ಇರಬಾರದು

ಎನ್ನುತ್ತಾರೆ. ಹಾಗೆಯೇ ಲೇಖಕ ಸಂಸಾರದಲ್ಲಿರಬಹುದು, ಆದರೆ ಸಂಸಾರವೇ

ಲೇಖಕನಲ್ಲಿ ಇದ್ದರೆ ಅವನ ಕ್ರಿಯಾತ್ಮಕ ಬದುಕಿಗೆ ತೊಂದರೆಯಾಗುತ್ತದೆ. ಭಾವುಕನಾದ

ಲೇಖಕ ಎಷ್ಟೋವೇಳೆ ಮನೆಯನ್ನೇ ಮರೆತಿರುತ್ತಾನೆ. ಇದನ್ನು ಅರ್ಥಮಾಡಿಕೊಳ್ಳಬಲ್ಲ

ಸಂಗಾತಿ ಸಿಕ್ಕರೆ ಅವನ ಬದುಕು ಸಾರ್ಥಕ. ಈ ದೃಷ್ಟಿಯಿಂದ ನನ್ನ ಬರವಣಿಗೆಗೆ

ಸಾಥ್ ನೀಡುತ್ತಿರುವ ನಿರ್ಮಲಾಗೆ ನನ್ನ ಸಾವಿರ ಪುಟಗಳ ‘ಸಮಗ್ರ ಹಾಸ್ಯ’ವನ್ನು

1978ರಲ್ಲಿ ಅರ್ಪಿಸಿದೆ. ಅದರಲ್ಲಿ ಅರ್ಪಣೆಯ ನುಡಿಗಳು ಈರೀತಿ ಇವೆ.

ಒಂದು ಗುಟ್ಟು

ಒಲವಿನ ನಿರ್ಮಲಾ,

ಓದಿ ನಕ್ಕು ಕಣ್ಣಲ್ಲಿ ನೀರು ತರಿಸಿಕೊಂಡು

ನೀನು ಮೆಚ್ಚಿದ ‘ಭೇಷ್!’ ಬರಹಗಳು,

ಓದಿ ನಗದೆ ಕಣ್ಣಲ್ಲಿ ನೀರು ತರಿಸಿಕೊಂಡು ಬೈದ ‘ಛೇ!’ ಬರಹಗಳು,

ಶೃಂಗಾರ ಕ್ಲೈಮಾಕ್ಷಿಗೆ ಹೋಗಿ ಸಿಟ್ಟಾದ ‘ಛೀ!’ ಬರಹಗಳು

ಹೊಸ ಪ್ರಯೋಗಗಳೆಂದು ಏನೆಲ್ಲ ಬರೆದ ‘ಭಲಾ!’ ಬರಹಗಳೆಲ್ಲದರ

ಒಂದು ಬೃಹತ್ ಹೊತ್ತಗೆ

ನಿನಗಾಗಿ

ನಿನ್ನವ,

ಎಂ.ಎಸ್.ಎನ್ಮೂರ್ತಿ

‘ಮನುಷ್ಯನನ್ನು ಬದಲಿಸಬೇಕಾದರೆ ಆತನಿಗೆ ಮದುವೆ ಮಾಡಿ’ ಎಂಬ’ ಪಾ.ಪು.’

ಅವರ ಮಾತಿನಲ್ಲಿರುವ ಸತ್ಯವನ್ನು ನಾನು ಮದುವೆಯಾದ ಅನಂತರ

ಕಂಡುಕೊಂಡಿದ್ದೇನೆ. ನಾಲ್ಕು ಗೋಡೆಗಳ ಗೂಡಿಗೆ ಮನೆ ಎಂದು ಕರೆಯಲಾಗುವುದಿಲ್ಲ.

ಮನೆಗೆ ಒಂದು ಮನೆಯ ಸ್ವರೂಪವನ್ನು, ಸಂಸಾರದ ಚೌಕಟ್ಟನ್ನು ತಂದುಕೊಡುವಾಕೆ

ಹೆಂಡತಿ. ಕುವೆಂಪು ಹೇಳಿದಂತೆ ನಮ್ಮ ಸಂಸಾರದಲ್ಲಿ ‘ನಾನು ಕಣಕ, ನೀನು ಹೊರ್ಣ,

ನಿನ್ನಪ್ಪಿ ನಾನು ಪೂರ್ಣ’.