ಮುಂದೆ ದಾನಮ್ಮ ರಾಮೇಶ್ವರ ಕ್ಷೇತ್ರಕ್ಕೆ ಬಂದಳು.

ಅಲ್ಲೊಂದು ಬಸವೇಶ್ವರ ದೇಗುಲವನ್ನು ನಿರ್ಮಾಣ

ಮಾಡಿದಳು. ಅದಾದ ಮೇಲೆ ಕಾಂಚೀಪುರಕ್ಕೆ ಬಂದಳು.

೧೧೭೨ರಿಂದ ೧೧೮೨ ರವರೆಗೆ ಕಾಂಚೀಪುರವನ್ನು ರಾಜಾದ

ರಾಜ ಚೋಳ ಆಳುತ್ತಿದ್ದನು. ಅಲ್ಲಿ ಶೈವ ಧರ್ಮ

ಪ್ರಬಲವಾಗಿರಲಿಲ್ಲ. ವೈಷ್ಣವ ಧರ್ಮ ಪ್ರಬಲವಾಗಿತ್ತು. ವಿಷ್ಣು

ದೇವಾಲಯವನ್ನು ಸಂದರ್ಶಿಸಲು ದಾನಮ್ಮ ದಂಪತಿಗಳು

ಹೋದಾಗ ದ್ವಾರಪಾಲಕರು ತಡೆದರು ಆದರೆ

ಉಪಾಯದಿಂದ ದೇವಾಲಯ ಪ್ರವೇಶ ಮಾಡಿದ ದಾನಮ್ಮ

ಅಲ್ಲಿದ್ದ ದೇವರ ಮೂರ್ತಿಯ ಮೇಲೆ ತನ್ನೆರಡೂ ಕೈಗಳನ್ನು

ಇಟ್ಟಾಗ ಪರಶಿವಲಿಂಗ ಮುದ್ರೆ ಅಲ್ಲಿ ಕಾಣಿಸಿಕೊಂಡಿತು.

ಅರಸನಿಗೆ ದೂರು ಹೋಯಿತು. ಅರಸನು ವರದಾನಿ

ಯಮ್ಮ ಮಹಾಶರಣೆ, ಮಹಾಸಾತ್ವಿಕಳು ಎಂಬುದನ್ನು

ಕಂಡುಕೊಂಡ. ದಾನಮ್ಮ ದಂಪತಿಗಳನ್ನು ಅರಮನೆಗೆ ಕರೆ

ತಂದು ಸನ್ಮಾನಿಸಿದ. ಅಲ್ಲಿನ ಬಹುಮಂದಿ ಶಿವ

ಧರ್ಮವನ್ನು ಸ್ವೀಕರಿಸಿದರು. ದಾನಮ್ಮ ಕಾಂಚೀ

ಪಟ್ಟಣದಲ್ಲಿ ಕೆಲವು ಕಾಲ ನೆಲೆಸಿದಳು. ಈಗ ವಿಷ್ಣುಕಂಚೀ

ಪಟ್ಟಣವನ್ನು ಶಿವಕಂಚೀ ಎಂದು ಕರೆಯಲಾಗುತ್ತಿದೆ.

ದೇಶದ ಸಾಕಷ್ಟು ಕಡೆ ಸಂಚರಿಸಿದ ದಾನಮ್ಮ ಕಾಶಿ

ವಿಶ್ವೇಶ್ವರನ ಸಂದರ್ಶನ ಮಾಡಿ, ಅಲ್ಲಿಂದ ಪ್ರಯಾಗ,

ಗಯಾ ಕ್ಷೇತ್ರಗಳನ್ನು ಮುಗಿಸಿ ಮತ್ತೆ ದಕ್ಷಿಣಕ್ಕೆ ಬಂದಳು

ಬಸವೇಶ್ವರರು ಐಕ್ಯವಾದ ಕೂಡಲಸಂಗಮ ಕ್ಷೇತ್ರವನ್ನು

ಸಂದರ್ಶಿಸಿದಳು. ಅಲ್ಲಿಂದ ಬಸವೇಶ್ವರರ ಜನ್ಮಸ್ಥಳವಾದ

ಬಾಗೇವಾಡಿಗೆ ಬಂದಳು. ಎಲ್ಲ ಕಡೆ ಭಕ್ತಗಣಕ್ಕೆ

ಶಿವಾನುಭವದ ಉಪದೇಶವನ್ನು ನೀಡಿದಳು. ದಾನಮ್ಮ

ತನ್ನ ಪತಿಯೊಂದಿಗೆ ಬಾಗೇವಾಡಿಯಿಂದ ಗುಡ್ಡಾಪುರಕ್ಕೆ

ಹೋದಳು.

ಮಾರ್ಗಮಧ್ಯೆ ಮಣ್ಣಗೂಳಿ ಎಂಬ ಗ್ರಾಮದ (ಈಗಿನ

ಮನಗೂಳಿ) ಗೌಡತಿಯೊಬ್ಪಳ ಮಗ ಅಕಾಲದಲ್ಲಿ ಮರಣ

ಹೊಂದಿದ್ದನು. ವರದಾನಿಯಮ್ಮನಿಗೆ ಈ ವಿಷಯ

ಅರಿವಾಯಿತು. ಬಾಲಕನಿಗೆ ಆಯುಶ್ಯ ಮುಗಿದಿಲ್ಲವೆಂದು

ತನ್ನ ಅಂತರ್ಜ್ಞಾನನಿಂದ ತಿಳಿದುಕೊಂಡು ಮೃತ ದೇಹದ

ಮೇಲೆ ಕೈಯ್ಯಾಡಿಸಿದಳು. ಆತನಿಗೆ ಭಸ್ಮವನ್ನು ಲೇಪಿಸಿ

ದಳು ನಿದ್ದೆಯಿಂದ ಎದ್ದಂತೆ ಆ ಹುಡುಗ ಎದ್ದು ಕುಳಿತ.

ಗುಡ್ಡಾಪುರಕ್ಕೆ ವರದಾನಿಯಮ್ಮ ಬರುವಷ್ಟರಲ್ಲಿ ಆಕೆಯ

ತಂದೆತಾಯಿಯರು ಸಮಾದಿಸ್ತರಾಗಿದ್ದರು. ಅಲ್ಲಿ ಒಂದು

ದಿನ ಸಂಭ್ರಮದಿಂದ ಪೂಜಾಕಾರ್ಯದಲ್ಲಿ ತೊಡಗಿದ್ದ

ದಾನಮ್ಮ ಶಿವೈಕ್ಯಳಾದಳು.

ಇಂದು ಗುಡ್ಡಾಪುರ ವರದಾನಿಯಮ್ಮನೆಂದರೆ ಎಲ್ಲರ

ಆರಾಧ್ಯ ದೈವವಾಗಿದೆ. ದಾನಮ್ಮ ಸಾಮಾನ್ಯ ಮನುಶ್ಯಳಲ್ಲ.

ತಾನು ಹೋದಲ್ಲೆಲ್ಲಾ ವೀರಶೈವ ಧರ್ಮವನ್ನು

ಬೋಧಿಸಿದವಳು. ಭಕ್ತರಿಗೆ ವೀರಶೈವ ದೀಕ್ಷೆಯನ್ನು ಕೊಟ್ಟು

ಅವರ ಬದುಕನ್ನು ಹಸನುಗೊಳಿಸಿದ ಮಹಾತಾಯಿ.

ವರದಾನಮ್ಮನಿದ್ದ ಗುಡ್ಡಾಪುರ ಇಂದಿನ ಬಿಜಾಪುರ

ಜಿಲ್ಲೆಯಲ್ಲಿದೆ. ಈ ಭಾಗವು ೧೨೬೦ರಿಂದ ೧೨೭೮ರವರೆಗೆ

ಆಳಿದ ದೇವಗಿರಿಯ ಯಾದವ ವಂಶದ ಮಹಾದೇವನ

ಅಧೀನದಲ್ಲಿತ್ತು. ಅವನ ಮಾಂಡಲೀಕನಾದ ಸಾಯಿದೇವನು

ದಾನಮ್ಮನ ವಿಷಯದಲ್ಲಿ ಭಕ್ತಿಯನ್ನು ತಾಳಿ ಭೀಮಾ

ತೀರದಲ್ಲಿ ವಾತಾಖ್ಯಪುರ ಎಂಬಲ್ಲಿ ದೇವಾಲಯವನ್ನು

ಕಟ್ಟಿಸಿ ಅಲ್ಲಿ ವರದಾನಿಯಮ್ಮನ ಮೂರ್ತಿಯನ್ನು

ಪ್ರತಿಷ್ಠಾಪಿಸಿದನು.

ಶಿಲಾಶಾಸನದಲ್ಲಿ ಹೇಳಿರುವ ವಾತಾಖ್ಯಪುರವೇ

ಇಂದಿನ ವಾಡಾಪುರಿ ಆಗಿದೆ. ದಾನಮ್ಮನ ದೇವಾಲಯವು

ಉನ್ನತವಾದ ಗೋಪುರ, ವಿಸೃತವಾದ ಪ್ರಾಕಾರಗಳಿಂದ ಭವ್ಯವಾಗಿ ನಿಂತಿದೆ. ದಾನಮ್ಮನ ಎದುರುಗಡೆ ಭಕ್ತ

ಅಡಿಗಲ್ಲಪ್ಪ ಕೂತಿದ್ದಾನೆ. ಅಡಿಗಲ್ಲಪ್ಪ ಗಣಗಳಲ್ಲಿ ಒಬ್ಬ

ಎಂದು ಹೇಳುತ್ತಾರೆ .ದಾನಮ್ಮನ ಪಾದಸೇವಕನಾಗಿ

ಜೀವನವಿಡೀ ನಡೆದು ಬಂದ ಅಡಿಗಲ್ಲಪ್ಪನ ಭಕ್ತಿಗೆ ಮೆಚ್ಚಿದ

ದಾನಮ್ಮ ತನ್ನ ಎದುರು ಸದಾ ಇರುವಂತೆ ವರವನ್ನು

ಕೊಟ್ಟಿದ್ದಾಳೆ. ಬಸವಣ್ಣನವರ ಸಮಕಾಲೀನಳಾದ ಮಾಹಾಶರಣೆ ದಾನಮ್ಮನ ಜೀವನ ವೃತ್ತಾಂತ ಎಲ್ಲಾ ಕಾಲಕ್ಕೂ

ಸ್ಪೂರ್ತಿದಾಯಕ.