ಬಾಜು ಮನಿ ಸರ್ವಕ್ಕ ಗೌರಕ್ಕ ಮಜ್ಜಿಗಿ ಕಡಿದಿಲ್ಲೆನವ್ವಾ ಎನ್ನುತ್ತಾ ಚರಿಗಿ ತಗೊಂಡು ಬಂದಳು ಅಯ್ಯೋ ಮಾರೈತಿ ಇನ್ನೂ ಕಡದಿಲ್ಲ ಬಾ ಕಡ್ಲೋಲು ಕಟ್ಟೇನಿ ನಾಕು ಜೂರಿ ಬರ್‌ ಬರ್‌ ಎಳದು ಬಿಡವ್ವ, ಬೇಕಾದ್ರ ನಾ ಹಾರಿಬಿಟ್ಟು ತೆಗಿತೀನಿ. ಬಿಸಿಲೇರತೈತಿ ಇಲ್ಲಾಂದ್ರೆ ಬೆಣ್ಣಿ ಕರಗಿ ಹಂಬಲಿ ಹಾಕ್ಕೇತಿ ಎಂದು ಕೆಲಸ ಹಚ್ಚಿದಳು. ನಿನ್ನ ಬಾಳೇವು ನೋಡಕಾಗಲ್ಲ ಬಿಡು. ಮುಂಜ್ಯಾನಿಂದ ಒಂದೇ ಸಮನೆ ಮಾಡಕತ್ತಿ. ನಿನ್ನ ಮಗಳು ಇಮ್ನಿ ಮೈ ನೆರತು ನಾಕು ವರ್ಷಾತು ಅದ್ಕ ತಟುಗಾದ್ರು ಅಡುಗೆ ಕೆಲ್ಸ ಕಲ್ಸಬಾರದ. ನಾಳೆ ಗಂಡನ ಮನ್ಯಾಗ ಹ್ಯಾಂಗ ಮಾಡೆಂದು ತಿನ್ತಾವು ಅಂತೀನಿ ಅಂತಾ ಸರ್ವಕ್ಕ ಕಡ್ಲೋರಿಗೆ ಕೈ ಹಚ್ಚಿದಳು. "ಏನು ಮಾಡೋಣ ಸರ್ವಕ್ಕ ನನ್ನ ಸೊಸೆನೋ ಮೋಜುಗಾತಿ ಫೇರ್‌ ಅಂಡ್‌ ಲವ್ಲಿ, ಪಾಂಡ್ಸ್‌ ಮುಖಕ್ಕೆ ಮೈಗೆ ಮೆತ್ತಿಗೆಂದು ಸೊಗಸು ಮಾಡ್ತಾಳ ಚಿನಾಲಿ. ಘಮಗುಟ್ಟು ಎಣ್ಣಿ ತಂದ್ಕೊಡು ತೇಲಿ ನೆರಕಾನಕೆ ಶಾಂಪೂ ತಂದ್ಕೊಡು ಅಂತಾ ವಾರೆ ತೆಗೀತಾಳ. ಇದು ಎಲ್ಲದಕ್ಕೂ ಬಸವಣ್ಣಂಗೆ ಗೋಣು ಹಾಕ್ತೆತೇತಿ. ನಂಗೆ ಕಟ್ಟಿಗೇನಕ ಲಂಗ ಇಲ್ಲ, ಸುತ್ತಿಗೇನಕ ಅಪ್ಪಂತ ಸೀರೆಯಿಲ್ಲ. ಹರುಕೆ ಬರಕ ಸುತ್ತಿಗೆಂದು ಊರುಕೇರಿ ಮಾಡಬೇಕು. ಇದ್ದೇಲ್ಲಾ ಕೇಳಿದ್ರೆ ಎಲ್ಲಿಗೆ ಹೊಂಟಿ ಮನ್ಯಾಗ ಬಿದ್ದಿರಕ್ಕಾಗಲ್ಲ. ತೆಲೆ ಕೂದ್ಲು ನೇರತ್ರು ಊರು ಮಾಡೋದು ಬಿಟ್ಟಿಲ್ಲ, ಬಣ್ಣ ತಂದು ಕೊಡಲೇನು ಹಚ್ಚಿಗೆಂದು ತಿರುಗುವಂತಿ ಅಂತಾನ ಹಡದವ್ವಗ ಹಿಂಗ ಹೇಳಬೋದಾ ನೀನಾ ಹೇಳು ಎಂದು ಕಣ್ಣೀರು ತೆಗೆದಳು. ಮಜ್ಜಿಗಿಯಲ್ಲಿನ ಬೆಣ್ಣೆಯಂತೆ ಗೌರಕ್ಕೆನ ದುಃಖ ಉಮ್ಮಳಿಸಿತು.

ಗೌರಕ್ಕನ ಸೊಸಿ ಮಾಟ ನೋಡಿ ಊರಮಂದಿ ಪಕ್ಕಾಗಿದ್ದರು. ಎತ್ತರ ಇಮ್ಮಡಿ ಚಪ್ಪಲಿ, ಪೂರಾ ಬೆನ್ನು ಕಾಹೋ ಜಂಪರು, ಟಾಪು ಲೆಗ್ಡಿನ್ಸು, ಅವರಪ್ಪ ಕೊಡಿಸಿದ ಸ್ಮಾರ್ಟ್‌ ಪೋನು ನೋಡಿ ಜನ "ಇಕಿ ದುಡಿಯೋಕೆ ಬಂದಿಲ್ಲ ಬುಡು ಚೈನಿಮಾಡಿ ಗೌರಕ್ಕನ ಮನಿ ಮಂತ್ಯಾನ ಮಕ್ಕಾಡೆ ಮಂಗಸ್ತಾಳ. ಆ ಸಿದ್ದಬಸವನೋ ಹುಚ್ಚುಮಳ್ಳ ಹೆಣ್ತಿ ತೆಲಿಮ್ಯಾಲ ಕುರಿಸ್ಕೆಂದು ಜಾತ್ರಿ ಮಾಡ್ತಾನ. ಹೊಲಮನಿ ದುಡಕಂಡು ತಿನ್ನವಾಕ ಈ ಶೋಕಿಯಲ್ಲ ಯಾಕ? ಅಂತೀನಿ. ಅವರವ್ವ ಗೌರಕ್ಕ ದುಡಿಮೆಸ್ಗಳು ಎಲ್ರುನೂ ಕೂಡಿ. ಹಾಕ್ಕೆಂದು ಒಕ್ಕುಲತನ ನೆಡಸ್ತಾಳ. ಮುಂಜ್ಯಾಲಿಂದ ಸಂಜಿತಂಕ ಒಂದೇ ಕತ್ತೆ ದೋಖೀದಂಗ ದೋಖತ್ಛೈತಿ ಅಂತಾ ಮಾತಾಡಿಕೊಳ್ಳುತ್ತಿದ್ದರು. ಆದ್ರೆ ಗೌರಕ್ಕನ ಸೊಸಿ ಮಾತ್ರ. ಅದ್ಯಾವದನ್ನು ತೆಲಿಗೆ ಹಾಕ್ಕೊಳದೇ ಮೈ ಮೆರಿತಿದ್ದಳು. ಗೌರಕ್ಕನ ಗಂಡ ಮಾದೇವ ಮಣಕೊರಿಂದ ಹೆಣ್ಣಾಸ್ತಿಗೆ ಹಾದ್ರಿಹಳ್ಳಿಗೆ ಬಂದು ನೆಲೆನಿಂತಿದ್ದ. ಗೌರಕ್ಕಂದು ಹೆಣ್ಣಾಸ್ತಿ ಕಂಡೆಬಟ್ಟೆಯಿದ್ರು ಮಾದೇವ ದುಡಿಯೋ ಮುಕ್ಕ ಅಲ್ಲ. ಗುಣುಕಲ ಮುದ್ದಿಯಿದ್ದಂಗೆ ಕುಂತಲ್ಲೇ ಕುಂಡಿ ಮರೆಯೋ ಅಸ್ಸಾಮಿ. ಯಾವ ಕೆಲಸನು ಮೈಗಚ್ಚಿಕೊಂಡು ಮಾಡೋ ಪೈಕಿಯಲ್ಲ ಬಾರಿಕೋಲು ಹಚ್ಚಿ ಬಾರಿಸಿದಂಗ ಹೇಳಿದ್ರೆ ಸೈ ಮಾಡೋದು. ಗೌರಕ್ಕ ಇವನ್ನೆಲ್ಲಾ ಕಟ್ಟಿಗೊಂಡು ಸಂಸಾರ ಜೀಕುತ್ತಿದ್ದಳು.