# ಸಾಂತಾಕ್ಲಾಸ್ ಆಗಮನದ ಹೊತ್ತು

ಪ್ರತಿ ಕ್ರಿಸ್ಮಸ್‌ ಹಬ್ಬದಲ್ಲಿಯೂ ಸಾಂತಾಕ್ಲಾಸ್‌ ಅಜ್ಜ ಇರಲೇಬೇಕು. ಮಕ್ಕಳೆಲ್ಲರಿಗೂ ಖುಷಿ ಕೊಡುವ ಈ ತಾತ ನಿರೀಕ್ಷೆಗಳು ಸಾಕಾರಗೊಳ್ಳುವುದರ ಸಂಕೇತ.

ಈ ಅಜ್ಜನೆಂದರೆ ಅದೇನೋ ನಿರೀಕ್ಷೆ, ಅದೇನೋ ಕುತೂಹಲ. ಚಿಕ್ಕವಳಿದ್ದಾಗ ಕ್ರಿಸ್‌ಮಸ್‌ ಬಂತೆಂದರೆ ನನಗೆ ಹಾಗೂ ಗೆಳತಿಯರಿಗೆಲ್ಲ ಅವನೆಡೆಗಿನ ನಿರೀಕ್ಷೆ ಗರಿಗೆದರುತ್ತಿತ್ತು. ರಾತ್ರಿ ಮಲಗುವಾಗ ಈ ಅಜ್ಜ ಯಾವಾಗಲೋ ಬಂದು ಉಡುಗೊರೆಯ ಪೊಟ್ಟಣ, ಸಿಹಿ, ಶುಭಾಶಯ ಪತ್ರಗಳನ್ನು ಇಟ್ಟು ಹೋಗುತ್ತಾರೆ ಎಂಬ ನಂಬಿಕೆಯಿಂದಲೇ ಮಲಗುತ್ತಿದ್ದೆವು. ಈ ಜಾದೂಗಾರ ತಾತನೇ ಸಾಂತಾಕ್ಲಾಸ್‌!  
  
ಕ್ರಿಸ್‌ಮಸ್‌ ಆಚರಣೆಯ ಅವಿಭಾಜ್ಯ ಅಂಗ ಈ ತಾತ. ದೊಡ್ಡ ಡೊಳ್ಳು ಹೊಟ್ಟೆಯ ಅಂಚಿನಲ್ಲಿ ಬಿಳಿ ಪಟ್ಟೆಯುಳ್ಳ ಕೆಂಪು ಅಂಗಿಯ, ಬಿಳಿಗಡ್ಡ, ಚೂಪು ಟೋಪಿಯ ಅಜ್ಜನ ದೊಡ್ಡದೊಡ್ಡ ಚಿತ್ರಗಳನ್ನು ಅಲಂಕಾರದಲ್ಲಿ ಬಳಸಲಾಗುತ್ತದೆ. ಕೆಲ ದೇಶಗಳಲ್ಲಿ ಅಜ್ಜ ಇವುಗಳಲ್ಲಿ ಉಡುಗೊರೆಗಳನ್ನು ಇಡುತ್ತಾನೆಂದು ಸಾಕ್ಸ್‌ ಮತ್ತಿತರ ವಸ್ತುಗಳನ್ನು ಅಲಂಕರಿಸುವಾಗ ಇರಿಸಲಾಗುತ್ತದೆ.

ಈ ಸಾಂತಾಕ್ಲಾಸ್‌ ಪದ್ಧತಿ ಹೇಗೆ ಬಂದಿತೆಂದರೆ ಸಂತ ನಿಕೋಲಸ್ಸನೇ ಸಾಂತಾಕ್ಲಾಸ್‌ ಆದನಂತೆ. ಅಂಟಾರ್ಟಿಕಾದಲ್ಲಿ ಕ್ರಿಸ್ಮಸ್‌ ಹಬ್ಬದ ಆಚರಣೆ ಇದೆಯೋ ಇಲ್ಲವೋ, ಆದರೆ ಅದು ಕ್ರಿಸ್ಮಸ್‌ ತಾತನ ನೆಲೆ ಎಂದು ಹೇಳುತ್ತಾರೆ. ಅಲ್ಲಿ ಪುಟಾಣಿ ಕುಳ್ಳರ ಆಟಿಕೆಗಳನ್ನು ತಯಾರಿಸುವ ಕಾರ್ಖಾನೆ ಇದೆಯೆಂದೂ ಅಲ್ಲಿಂದಲೇ ಈ ಅಜ್ಜ ಉಡುಗೊರೆಗಳನ್ನು ತರುತ್ತಾನೆಂದೂ ನಂಬುತ್ತಾರೆ. ಕ್ರಿಸ್ಮ ಸ್‌ ಕ್ಯಾರೆಲ್‌ ಸಿಂಗಿಂಗ್ನಿ ಜೊತೆ ಅಜ್ಜ ಸಾಂತಾಕಾಸ್‌ನ ವೇಷಧಾರಿಗಳು, ಬಫೂನ್‌ ಡ್ರೆಸ್‌ ಧರಿಸಿದ ಪುಟಾಣಿ ಕುಳ್ಳ ವೇಷಧಾರಿಗಳೂ ಮನೆ ಮನೆಗೆ ತೆರಳಿ ಹಾಡಿ ಕುಣಿದು ಮಕ್ಕಳನ್ನು ನಗಿಸಿ ಅವರಿಗೆ ಅಜ್ಜನ ವೇಷಧಾರಿ ಸಿಹಿ ಹಂಚುತ್ತಾರೆ.

**ಸಾಂತಾ ಎಂಬ ಸಂತ**  
ಗ್ರೀಕ್‌ ಕ್ರೈಸ್ತರ ಪ್ರಕಾರ ಸಂತ ನಿಕೋಲಸ್‌ ಒಬ್ಬ ಗೌರವಾನ್ವಿತ ಸಂತನಾಗಿದ್ದು ಕಡಲ ಯಾತ್ರಿಗಳನ್ನು ರಕ್ಷಿಸುವ ಕೆಲಸದಲ್ಲಿ ಅವನು ಸದಾ ತೊಡಗಿರುವ ಕಾರಣ ಅವನ ಬಟ್ಟೆ ಗಡ್ಡದಿಂದ ಉಪ್ಪು ನೀರು ತೊಟ್ಟಿಕ್ಕುತ್ತಿರುತ್ತದಂತೆ. ಗ್ರೀಕ್‌ ನೌಕೆಗಳು ಸಂತ ನಿಕೋಲಸ್ಸನ ಸಂಕೇತಗಳಿಲ್ಲದೆ ಸಮುದ್ರಕ್ಕೆ ಇಳಿಯುವುದೇ ಇಲ್ಲವಂತೆ. ನಂಬಿಕೆಗಳೇನೇ ಇರಲಿ ಒಂದಲ್ಲ ಒಂದು ಕಾರಣಕ್ಕೆ ಸಂತಾಕ್ಲಾಸ್‌ ಅಜ್ಜನೂ ಕ್ರಿಸ್ಮಸ್‌ ಅಲಂಕಾರದ ಒಂದು ಭಾಗವಾಗುತ್ತಾನೆ. ಕ್ರಿಸ್ಮಸ್‌ ವೇಳೆಯಲ್ಲಿ ಹಿರಿಯರು ಮಕ್ಕಳನ್ನು ರಂಜಿಸಲು ಸಾಂತಾ ಉಡುಪು ಧರಿಸಿ ಅವರಿಗೆ ಉಡುಗೊರೆಗಳನ್ನು ನೀಡುವುದೂ ಇರುತ್ತದೆ. ಕೆಲದಿನಗಳ ಹಿಂದಷ್ಟೇ ಅಮೇರಿಕಾದ ಮಾಜಿ ಅಧ್ಯಕ್ಷ ಬರಾಕ್‌ ಒಬಾಮಾ ಸಾಂತಾ ವೇಷದಲ್ಲಿ ಮಕ್ಕಳ ಆಸ್ಪತ್ರೆಗೆ ಭೇಟಿಕೊಟ್ಟು ಮಕ್ಕಳಿಗೆಲ್ಲಾ ಆಶ್ಚರ್ಯವನ್ನುಂಟು ಮಾಡಿಸಿದ್ದ ವೀಡಿಯೋ ಸಾಮಾಜಿಕ ಜಾಲತಾಣಗಳಲ್ಲಿ ವೈರಲ್‌ ಆಗಿತ್ತು.

**ನಿರೀಕ್ಷೆ ನಿಜವಾಗಲಿ**  
  
ನಾಳೆ ದಿಂಬಿನಡಿ ಕ್ರಿಸ್ಮಸ್‌ ತಾತ ಏನೋ ನನಗಿಷ್ಟವಾದುದನ್ನು ತಂದಿರಿಸುತ್ತಾನೆ ಎಂದು ಭಾವಿಸಿ ಮಲಗುವ ಮಗುವಿನ ಮನದ ತುಂಬ ಆಸೆ ನಿಜವಾಗಲೆಂಬ ಕಾತುರತೆ. ಸಾಂತಾ ತಂದಿಡುತ್ತಾನೋ ಇಲ್ಲವೋ, ಅಪ್ಪನೋ ಅಮ್ಮನೋ ತಾವೇ ತಂದಿಟ್ಟು ಸಾಂತಾ ತಂದಿಟ್ಟ ಎನ್ನುವುದೂ ಉಂಟು. ಸಾಂತಾನ ನೆಪದಲ್ಲಿ ಮಕ್ಕಳಿಗೆ ಖುಷಿ ಅಷ್ಟೆ.  
  
ಮಕ್ಕಳ ಹಾಗೆಯೇ ದೊಡ್ಡವರಲ್ಲೂ ಬದುಕಿನ ಬಗ್ಗೆ ಹಲವು ನಿರೀಕ್ಷೆಗಳು, ಅಪೇಕ್ಷೆಗಳ ಗಂಟೇ ಇರುತ್ತದೆ. ಇವೆಲ್ಲವುಗಳ ಸಂಕೇತ ಈ ಸಾಂತಾಕ್ಲಾಸ್‌. ನಮ್ಮ ನಮ್ಮ ಕನಸುಗಳನ್ನು ನನಸು ಮಾಡಿಕೊಳ್ಳಲು ನಾವೇ ಶ್ರಮಿಸಬೇಕು. ಅದಕ್ಕೊಂದು ಪಾಸಿಟಿವ್‌ ಶಕ್ತಿಯನ್ನು ತುಂಬುವುದು ಇಂತಹ ಆಚರಣೆಗಳು, ಜತೆಯಾಗಿ ಹಬ್ಬವಾಚರಿಸುವ ಬಾಂಧವ್ಯ. ಹೊಸ ವರ್ಷದ ಹೊಸಿಲಲ್ಲಿ ಬರುವ ಕ್ರಿಸ್ಮಸ್‌ ಹಾಗೂ ಕ್ರಿಸ್ಮಸ್‌ ತಾತ ಇವೆಲ್ಲವನ್ನೂ ತಂದು ಹೊಸದರ ನಿರೀಕ್ಷೆ ತುಂಬುವ ಬಗೆಯೇ ಅನನ್ಯ.  
  
**ಜೀವನದ ದೇವತೆ**  
  
ಈ ಕ್ರಿಸ್ಮ ಸ್‌ ಅಲಂಕಾರದ ಇನ್ನೊಂದು ಮುಖ್ಯ ಕೇಂದ್ರಬಿಂದು ಕ್ರಿಸ್ಮಸ್‌ ಟ್ರೀ. ಕ್ರಿಸ್ಮಸ್‌ ಮರದ ಅಲಂಕಾರ ಪದ್ಧತಿ ಮೊದಲು ಜರ್ಮನಿಯ ಒಂದು ಬುಡಕಟ್ಟು ಜನಾಂಗದವರಿಂದ ಆರಂಭವಾಯಿತಂತೆ. ಕ್ರಿಸ್ತಪೂರ್ವದಿಂದಲೇ ಮರದ ಇಂತಹ ಆರಾಧನೆ ನಡೆಯುತ್ತಿತ್ತಂತೆ. ನವಂಬರ್‌-ಡಿಸೆಂಬರ್‌ ತಿಂಗಳ ಹೊತ್ತಿಗೆ ತುಂಬ ಚಳಿ ಇರುವುದರಿಂದ ಎಲ್ಲ ಮರಗಳೂ ಎಲೆ ಉದುರಿಸಿಕೊಂಡು ಬೋಳಾದರೂ ಗಾಳಿಮರದ ಹಾಗೆ ಚೂಪಾಗಿ ಈ ಮರ ಮಾತ್ರ ಹಸಿರೆಲೆಗಳಿಂದ ಕಂಗೊಳಿಸಿ ಜನರಿಗೆ ಚಳಿ ಗಾಳಿಯ ಹೊಡೆತದಿಂದ ರಕ್ಷಿಸುವುದರಿಂದ ಅದು ಜೀವನದ ದೇವತೆಯಂತೆ ಆ ಜನರಿಗೆ ಕಾಣಿಸುತ್ತಿತ್ತು. ಆದ್ದರಿಂದ ಕ್ರಿಸ್ಮಸ್‌ ಹಬ್ಬದಲ್ಲಿ ಈ ಮರದ ರೀತಿಯಲ್ಲಿ ಅಲಂಕರಿಸುತ್ತಾರೆ. ಅದೇ ಮುಂದೆ ಕ್ರಿಸ್ಮಸ್‌ ಟ್ರೀ ಆಯಿತು ಎಂದು ಹೇಳಲಾಗುತ್ತದೆ.