**ವಿಶ್ವ ಮಹಿಳಾ ದಿನ ವಿಶೇಷ: ಬಾಡಿಗೆ ತಾಯಂದಿರ ಹಕ್ಕು ಮತ್ತು ಸಮಸ್ಯೆಗಳು**

ಇತ್ತೀಚೆಗಷ್ಟೇ ಬಾಲಿವುಡ್ ನಟಿ ಶಿಲ್ಪಾ ಶೆಟ್ಟಿ ಬಾಡಿಗೆ ತಾಯಿತನದ ಮೂಲಕ ತನ್ನ ಎರಡನೇ ಮಗುವಿಗೆ ಜನ್ಮ ನೀಡಿದ ವಿಷಯ ದೊಡ್ಡ ಸುದ್ದಿಯಾಗಿತ್ತಲ್ಲದೇ ಸಾಮಾಜಿಕ ಜಾಲತಾಣದಲ್ಲಿ ಈ ಬಗ್ಗೆ ಹಲವರು ಟೀಕೆ ಕೂಡಾ ಮಾಡಿದ್ದುಂಟು. ಶಿಲ್ಪಾ ಶೆಟ್ಟಿ ಮಾತ್ರವಲ್ಲದೇ ಹಲವಾರು ಬಾಲಿವುಡ್ ನಟ-ನಟಿಯರು, ಸೆಲಿಬ್ರಿಟಿಗಳು ಬಾಡಿಗೆ ತಾಯಿತನದ ಮೂಲಕ ಮಕ್ಕಳನ್ನು ಪಡೆದ ಉದಾಹರಣೆಗಳುಂಟು. ತಾಯಿತನ

ಇತ್ತೀಚೆಗಷ್ಟೇ ಬಾಲಿವುಡ್ ನಟಿ ಶಿಲ್ಪಾ ಶೆಟ್ಟಿ ಬಾಡಿಗೆ ತಾಯಿತನದ ಮೂಲಕ ತನ್ನ ಎರಡನೇ ಮಗುವಿಗೆ ಜನ್ಮ ನೀಡಿದ ವಿಷಯ ದೊಡ್ಡ ಸುದ್ದಿಯಾಗಿತ್ತಲ್ಲದೇ ಸಾಮಾಜಿಕ ಜಾಲತಾಣದಲ್ಲಿ ಈ ಬಗ್ಗೆ ಹಲವರು ಟೀಕೆ ಕೂಡಾ ಮಾಡಿದ್ದುಂಟು. ಶಿಲ್ಪಾ ಶೆಟ್ಟಿ ಮಾತ್ರವಲ್ಲದೇ ಹಲವಾರು ಬಾಲಿವುಡ್ ನಟ-ನಟಿಯರು, ಸೆಲಿಬ್ರಿಟಿಗಳು ಬಾಡಿಗೆ ತಾಯಿತನದ ಮೂಲಕ ಮಕ್ಕಳನ್ನು ಪಡೆದ ಉದಾಹರಣೆಗಳುಂಟು. ತಾಯಿತನವೆನ್ನುವುದು ಜೀವನದ ಪ್ರಮುಖ ಹಂತಗಳಲ್ಲೊಂದು. ಅದರಲ್ಲೂ ಭಾರತದಂತಹ ದೇಶದಲ್ಲಿ ಈ ಹಂತವನ್ನು ದಾಟದೇ ಮುಂದೆ ಹೋದರೆ ಜೀವನವೇ ಪರಿಪೂರ್ಣವಲ್ಲ ಎಂದುಕೊಳ್ಳುವವರೇ ಹೆಚ್ಚಿನವರಿದ್ದಾರೆ. ಮಗುವಿಗೆ ಜನ್ಮನೀಡುವ ಪ್ರಕ್ರಿಯೆ ಅತ್ಯಂತ ಯಾತನೆದಾಯಕ ಹಾಗೂ ಭಯಾನಕವಾಗಿದ್ದರೂ ಅದನ್ನು ಅದು ಸ್ವಾಭಾವಿಕ ಮತ್ತು ಸಂತೋಷದಾಯಕ ಕ್ಷಣವೆಂದು ಪರಿಗಣಿಸಲಾಗುತ್ತದೆ. ಆದರೆ ಕೆಲವೊಮ್ಮೆ ದೈಹಿಕ ಸಮಸ್ಯೆಗಳ ಕಾರಣಗಳಿಂದಾಗಿ ತಾಯಿಯಾಗುವ ಬಯಕೆಯಿದ್ದರೂ ಮಗುವಿಗೆ ಜನ್ಮನೀಡಲಾರದ ಕಾರಣದಿಂದಾಗಿ ಕೆಲವರು ಬಾಡಿಗೆತಾಯಿತನದ ಮೊರೆ ಹೋಗುತ್ತಾರೆ. ಇನ್ನು ಕೆಲವು ಮಹಿಳೆಯರು ಸ್ತ್ರೀವಾದದ ಕಾರಣಗಳಿಂದಾಗಿಯೋ ಅಥವಾ ತಾಯಿಯಾದ ಅವಧಿಯಿಂದ ಹಿಡಿದು ಮಗುವಿಗೆ ಜನ್ಮ ನೀಡಬೇಕಾದಾಗಿನ ಸಮಯದವರೆಗೆ ನೋವು ಹಾಗೂ ಯಾತನೆಗಳನ್ನು ಅನುಭವಿಸಲು ಇಚ್ಚಿಸದ ಕಾರಣಕ್ಕಾಗಿ ಬಾಡಿಗೆ ತಾಯಿತನದ ಆಯ್ಕೆಯನ್ನಾಯ್ದುಕೊಳ್ಳುವ ಮಹಿಳೆಯರೂ ಇದ್ದಾರೆ. ಒಟ್ಟಿನಲ್ಲಿ ಭಾರತದಲ್ಲಿ ಬಾಡಿಗೆ ತಾಯಿತನದ ಪರಿಕಲ್ಪನೆ ತೀರಾ ಇತ್ತೀಚಿನದ್ದಾಗಿದ್ದರೂ ಅದನ್ನು ಅಳವಡಿಸಿಕೊಳ್ಳುತ್ತಿರುವವರ ಸಂಖ್ಯೆ ದಿನೇ ದಿನೇ ಹೆಚ್ಚುತ್ತಿದೆ.

ಬಾಡಿಗೆ ತಾಯಿತನದ ಮೂಲ ಆಶಯ ಸ್ವಾಭಾವಿಕವಾಗಿ ಮಗುವಿಗೆ ಜನ್ಮ ನೀಡಲಾರದ ಮಹಿಳೆಯರಿಗೆ ತಾಯಿಯಾಗುವ ಅವಕಾಶವನ್ನು ಕಲ್ಪಿಸಿಕೊಡುವುದಲ್ಲದೇ ಒಂದು ಮಗುವಿಗಾಗಿ ಹಾತೊರೆಯುವಂತಹ ಕುಟುಂಬಗಳಿಗೆ ಭರವಸೆ ಹಾಗೂ ನೆಮ್ಮದಿಯನ್ನು ಕರುಣಿಸುತ್ತದೆ. ಆದರೆ ಯಾರದ್ದೋ ಮಗುವನ್ನು ತನ್ನ ಗರ್ಭದಲ್ಲಿ ಹೊರುವ ತಾಯಿಯ ದೈಹಿಕ ಹಾಗೂ ಮಾನಸಿಕ ಆರೋಗ್ಯದ ಪರಿಸ್ಥಿತಿಯೇನು? ಬಾಡಿಗೆ ತಾಯಿತನ ಆಕೆಯ ಮೇಲೆ ಯಾವ ರೀತಿಯ ಒತ್ತಡ ಹಾಗೂ ಪರಿಣಾಮವನ್ನು ಬೀರುತ್ತದೆ? ಆಕೆ ತಾನು ಮಗುವಿಗೆ ಜನ್ಮ ನೀಡಲು ಒಪ್ಪಿಗೆಯನ್ನು ಕೊಟ್ಟಿದ್ದರೂ ಸಹ ಒಂಭತ್ತು ತಿಂಗಳು ಗರ್ಭದಲ್ಲಿ ಹೊತ್ತಾಗ ಆ ಮಗುವಿನೊಂದಿಗೆ ಆಕೆಗುಂಟಾಗುವ ಭಾವನಾತ್ಮಕ ಸಂಬಂಧಗಳ ಕತೆಯೇನು? ಆ ಮಗುವಿಗೆ ತನಗೆ ಜನ್ಮ ನೀಡಿದಾಕೆ ಬೇರೊಬ್ಬಳು ಎಂಬ ವಿಚಾರ ತಿಳಿದಾಗ ಅದರ ಮನಸ್ಸಿನಲ್ಲಾಗುವ ತಲ್ಲಣಗಳೇನು? ಒಂದುವೇಳೆ ಜನ್ಮನೀಡಿದ ಮಗು ಅಂಗವಿಕಲವೋ ಇಲ್ಲವೇ ಬುದ್ಧಿಮಾಂದ್ಯವಾಗಿದ್ದು ಜೈವಿಕ ತಂದೆತಾಯಿಗಳು ಅದರ ಜವಾಬ್ದಾರಿಯನ್ನು ತೆಗೆದುಕೊಳ್ಳಲು ಮುಂದಾಗದಿದ್ದರೆ? ವಾಣಿಜ್ಯ ಸರೋಗೆಸಿ ಪರಿಕಲ್ಪನೆ ಬಾಡಿಗೆ ತಾಯಿಯ ಶೋಷಣೆಗೆ ಕಾರಣವಾಗುತ್ತದೆಯೇ? ಹೀಗೆ ಹಲವಾರು ಪ್ರಶ್ನೆಗಳುದ್ಭವಿಸುತ್ತವೆ.