೨೦೦೨ನೇ ಇಸವಿಯಲ್ಲಿ ಬಾಡಿಗೆ ತಾಯಿತನವನ್ನು ಕಾನೂನಾತ್ಮಕ ಎಂದು ಘೋಷಿಸಲಾಯಿತು. ೨೦೧೫ರಲ್ಲಿ ವಿದೇಶಿಗರು ಭಾರತದಲ್ಲಿ ಬಾಡಿಗೆ ತಾಯಿತನದ ಮೂಲಕ ಮಗುವನ್ನು ಪಡೆಯದಂತೆ ನಿರ್ಬಂಧ ಹೇರಲಾಯಿತು. ೨೦೧೯ರಲ್ಲಿ ಕೇಂದ್ರ ಸರ್ಕಾರ ಸರೋಗೆಸಿ ನಿಯಂತ್ರಣ ಮಸೂದೆಯಡಿಯಲ್ಲಿ ವಾಣಿಜ್ಯ ಸರೋಗೆಸಿಯನ್ನು ನಿಷೇಧಿಸಬೇಕೆಂದು ಮಂಡಿಸಿದ್ದರೂ ಸರೋಗೆಸಿ ನಿಯಂತ್ರಣ ಮಸೂದೆ ೨೦೨೦ರ ಅನ್ವಯ ಯಾರೇ ವೈದ್ಯಕೀಯ ಸಮಸ್ಯೆಗಳಿರುವವರು ಮಾತ್ರವಲ್ಲದೇ ವಿಚ್ಚೇದನ ಪಡೆದ ಹಾಗೂ ಒಂಟಿ ಮಹಿಳೆಯರೂ ಕೂಡಾ  ಬಾಡಿಗೆ ತಾಯಿತನದ ಬಳಕೆ ಮಾಡಿಕೊಳ್ಳಬಹುದಾಗಿದೆ. ಬಾಡಿಗೆ ತಾಯಿತನದ ಪ್ರಕ್ರಿಯೆಯಿಂದ ಸಕಾರಾತ್ಮಕ ಪರಿಣಾಮಗಳು ಎಷ್ಟಿವೆಯೋ ಹಾಗೆಯೇ ನಕಾರಾತ್ಮಕ ಪರಿಣಾಮಗಳೂ ಇವೆ.  ಮುಂದುವರೆದ ಶ್ರೀಮಂತ ರಾಷ್ಟ್ರಗಳ ಪ್ರಜೆಗಳು ಏಷ್ಯಾ ಖಂಡದಲ್ಲಿರುವ ಬಡರಾಷ್ಟ್ರಗಳಿಗೆ ಭೇಟಿನೀಡಿ ಕಡಿಮೆ ಖರ್ಚಿನಲ್ಲಿ ಬಾಡಿಗೆ ತಾಯಿತನದ ಪ್ರಕ್ರಿಯೆಯ ಮೂಲಕ ಮಗುವನ್ನು ಪಡೆಯುವುದು ಒಂದು ರೀತಿಯ ನವ ವಸಾಹತುಶಾಹೀಕರಣಕ್ಕೆ ದಾರಿ ಮಾಡಿ ಕೊಡುತ್ತದೆ ಮಾತ್ರವಲ್ಲ, ದೇಶದಲ್ಲಿ ಬಡತನವಿರುವುದರಿಂದ ಹಣಕ್ಕಾಗಿ ದೇಹವನ್ನೂ ಆರೋಗ್ಯವನ್ನೂ ಒತ್ತೆಯಿಟ್ಟು  ಬಾಡಿಗೆ ತಾಯಿಯಾಗಲು ಸುಲಭವಾಗಿ ಒಪ್ಪಿಬಿಡುವವರ ಸಂಖ್ಯೆ ಬೇಕಾದಷ್ಟಿರುವುದರಿಂದ ಈ ಪ್ರಕ್ರಿಯೆ ಒಂದು ರೀತಿಯ ಗುಲಾಮಗಿರಿಗೆ ಎಡೆ ಮಾಡಿಕೊಡುತ್ತದೆ. ಭಾರತದಂತಹ ಹಿಂದುಳಿದ ದೇಶದಲ್ಲಿ ಸರೋಗೆಸಿಯ ಮೂಲಕ ತಾಯಿಯಾಗುವುದನ್ನು ಸಮಾಜ ಇನ್ನೂ ಒಪ್ಪಲಾರದ ಪರಿಸ್ಥಿತಿಯಿದೆ. ಹಾಗಿರುವಾಗ ಆ ಬಾಡಿಗೆ ತಾಯಿಯ ಘನತೆಯಿಂದ ಬದುಕಲು ಸಾಧ್ಯವೇ? ಜೈವಿಕ ತಂದೆ-ತಾಯಿಗಳು ಬಾಡಿಗೆ ತಾಯಿಯನ್ನು ಉಪಯೋಗಿಸಿ ಎಸೆವ ವಸ್ತುವಿನಂತೆ ಬಳಸಿಕೊಂಡರೆ ಆಕೆಯ ಮೇಲಾಗುವ ಪರಿಣಾಮಗಳೇನು? ಈ ಎಲ್ಲಾ ದುಷ್ಪರಿಣಾಮಗಳು ಒಂದೆಡೆಯಾದರೆ ಮತ್ತೊಂದೆಡೆ ಹಲವು ರೀತಿಯ ದೈಹಿಕ ಸಮಸ್ಯೆಗಳನ್ನೂ ಆಕೆ ಎದುರಿಸಬೇಕು.

ಬಾಡಿಗೆ ತಾಯಿತನಕ್ಕೆ ಬೇಕಾದ IVF (vitro fertilization) ಪ್ರಕ್ರಿಯೆಯನ್ನು ನಡೆಸುವಾಗ ಸಾಮಾನ್ಯವಾಗಿ ವೈದ್ಯರು ಗರ್ಭದಲ್ಲಿ ಭ್ರೂಣದ ಬೆಳವಣಿಗೆಯಾಗಲೇಬೇಕೆಂಬ ಕಾರಣಕ್ಕಾಗಿ ಹಲವು ಅಂಡಾಣುಗಳನ್ನು ಅಳವಡಿಸುತ್ತಾರೆ. ಇದು ಹಲವಾರು ಪ್ರಕರಣದಲ್ಲಿ ಒಂದಕ್ಕಿಂತ ಹೆಚ್ಚು ಮಗುವಿನ ಜನ್ಮಕ್ಕೆ ಕಾರಣವಾಗುತ್ತದೆ. ಅವಳಿ ಅಥವಾ ತ್ರಿವಳಿ ಮಕ್ಕಳಿಗೆ ಜನ್ಮ ನೀಡುವುದರಿಂದ ತಾಯಿಯ ಹಾಗೂ ಮಕ್ಕಳ ಆರೋಗ್ಯದ ಮೇಲೆ ಹಲವು ದುಷ್ಪರಿಣಾಮಗಳು ಬೀರುತ್ತವೆ. ತಾಯಿಯ ಕಿಡ್ನಿ, ಲಿವರ್ ಹಾಗೂ ಥೈರಾಯ್ಡ್ ಗ್ರಂಥಿಗಳ ಮೇಲೆ ಅತಿಯಾದ ಒತ್ತಡ ಉಂಟಾಗುತ್ತದೆ. ರಕ್ತದೊತ್ತಡ, ಮದುಮೇಹ, ಪ್ರಸವಾನಂತರದ ರಕ್ತಸ್ರಾವದಂತಹ ಸಮಸ್ಯೆಗಳೆದುರಾಗುತ್ತವೆ. ಅಲ್ಲದೇ ಬಾಡಿಗೆ ತಾಯಿತನದಿಂದ ಮಗು ಜನ್ಮಪಡೆಯುವಾಗ ಒಂಭತ್ತು ತಿಂಗಳಿಗಿಂತ ಮುಂಚೆಯೇ ಮಗುವಿನ ಜನ್ಮವಾಗುವ ಸಾಧ್ಯತೆ ಶೇಕಡಾ ೮೦ ರಷ್ಟಿರುತ್ತದೆ. ಅದರಲ್ಲೂ ಬಾಡಿಗೆ ತಾಯಿತನಕ್ಕೆ ಮುಂದಾಗುವ ಮಹಿಳೆಯರು ಹೆಚ್ಚಿನ ಪಕ್ಷ ಅಶಿಕ್ಷಿತರು ಹಾಗೂ ಅನಕ್ಷರಸ್ಥರಾಗಿರುವುದರಿಂದ ಬಹುತೇಕ ಸಾರಿ ವೈದ್ಯರು ಅವರೊಂದಿಗೆ ಸರಿಯಾದ ಸಂವಹನ ನಡೆಸದೇ ತಮಗೆ ತೋಚಿದಷ್ಟು ಅಂಡಾಣುಗಳನ್ನು ಗರ್ಭದಲ್ಲಿರಿಸುತ್ತಾರೆ. ಇದು ಮೇಲೆ ತಿಳಿಸಿದ ದುಷ್ಪರಿಣಾಮಗಳಿಗೆಡೆ ಮಾಡಿಕೊಡುವುದರಿಂದ ಸಿಜರೇನ್ ಮೂಲಕವೇ ಮಗುವನ್ನು ಹೊರತರಬೇಕಾಗುತ್ತದೆ.

೨೦೧೫ರಲ್ಲಿ ಆರೋಗ್ಯ ಮತ್ತು ಕುಟುಂಬ ಕಲ್ಯಾಣ ಇಲಾಖೆ ವಿದೇಶಿಗರಿಗೆ ನಿರ್ಬಂಧ ಹೇರಿದ್ದಷ್ಟೇ ಅಲ್ಲದೇ ಭಾರತೀಯ ವಿವಾಹಿತ ಬಂಜೆಯರಿಗೆ ಮಾತ್ರ ಇದು ಅನ್ವಯ ಎಂದು ನಿಯಮ ರೂಪಿಸಿತು. ೨೦೧೯ರ ಸರೋಗೆಸಿ ತಿದ್ದುಪಡಿ ಮಸೂದೆ ವಾಣಿಜ್ಯ ಸರೋಗೆಸಿಯನ್ನು ಅಪರಾಧವೆಂದು ಪರಿಗಣಿಸಿತ್ತು. ಅಲ್ಲದೇ ಬಾಡಿಗೆ ತಾಯಿಯಾಗುವವರು ಪರಹಿತ ಚಿಂತನೆಯಿಂದ ಒಪ್ಪಿಗೆ ನೀಡಬೇಕೆಂದೂ ಹತ್ತಿರದ ಸಂಬಂಧಿಗಳು ಮಾತ್ರ ಬಾಡಿಗೆ ತಾಯಿಯಾಗಬೇಕೆಂದೂ ಕಾನೂನನ್ನು ರೂಪಿಸಿತ್ತು. ಮದುವೆಯಾಗಿ ಐದು ವರ್ಷಗಳ ಕಾಲವಾದರೂ ಮಕ್ಕಳಾಗದಂತಹ ಭಾರತೀಯ ದಂಪತಿಗಳು ಮಾತ್ರ ಈ ಪ್ರಕ್ರಿಯೆಗೆ ಮುಂದಾಗತಕ್ಕದ್ದೆಂದು ಈ ಮಸೂದೆ ಹೇಳುತ್ತದೆ. ಸರೋಗೆಸಿಯ ಹೆಸರಲ್ಲಿ ಆಗುವ ದುರ್ಬಳಕೆಯನ್ನು ತಡೆಗಟ್ಟುವುದೇ ಈ ಮಸೂದೆಯ ಮುಖ್ಯ ಉದ್ದೇಶವೆಂದು ಕಳೆದವರ್ಷ ಕೇಂದ್ರ ಆರೋಗ್ಯ ಸಚಿವ ಹರ್ಷ್ ವರ್ಧನ್ ಹೇಳಿಕೆ ನೀಡಿದ್ದರು. ಆದರೆ ಕಳೆದ ತಿಂಗಳಷ್ಟೇ ಮತ್ತೆ ತಿದ್ದುಪಡಿ ಮಾಡಿದ ಸರೋಗೆಸಿ ಮಸೂದೆಯನ್ನು (೨೦೨೦) ಮಂಡಿಸಲಾಗಿದೆ. ಇದರಲ್ಲಿ ಸುಮಾರು ಹದಿನೈದು ರೀತಿಯ ತಿದ್ದುಪಡಿಯನ್ನು ಮಾಡಲಾಗಿದ್ದು ರಾಷ್ಟ್ರೀಯ ಹಾಗೂ ರಾಜ್ಯ ಸರೋಗೆಸಿ ಮಂಡಳಿಯನ್ನು ರೂಪಿಸಲಾಗಿದೆ. ಬಾಡಿಗೆ ತಾಯಿಯ ಭದ್ರತೆಗಾಗಿ ವಿಮೆಯನ್ನೂ ಕಡ್ಡಾಯವಾಗಿ ಮಾಡಬೇಕೆಂದು ಈ ಮಸೂದೆ ಹೇಳುತ್ತದೆ.

ಮಕ್ಕಳನ್ನು ಪಡೆಯುವ ಹಕ್ಕು ಪ್ರತಿಯೊಬ್ಬರಿಗೂ ಇದೆ. ಸ್ವಾಭಾವಿಕವಾಗಿ ಮಕ್ಕಳನ್ನು ಪಡೆಯಲು ಸಾಧ್ಯವಾಗದವರಿಗೆ ಬಾಡಿಗೆ ತಾಯಿತನವೆನ್ನುವುದು ನಿಜಕ್ಕೂ ಉಪಯೋಗಕರ ಪ್ರಕ್ರಿಯೆ. ಆದರೆ ಅದರ ಸರಿಯಾದ ಬಳಕೆಯಾಗಬೇಕಾದ ಅವಷ್ಯಕತೆಯಿದೆ. ಜೊತೆಗೆ ಬಾಡಿಗೆ ತಾಯಂದಿರನ್ನು ವಸ್ತುವಿನ ರೀತಿಯಲ್ಲಿ ನೋಡದೇ ಅವರನ್ನು ಘನತೆಯಿಂದ ನೋಡಬೇಕಾಗುತ್ತದೆ. ಬಾಡಿಗೆ ತಾಯಿಯಾಗುವವರು ತಮ್ಮ ದೇಹವನ್ನು ಹಣಕ್ಕಾಗಿ ಮಾರದೇ ಕೇವಲ ತಮ್ಮ ಇಚ್ಚೆಯಿದ್ದಲ್ಲಿ ಮಾತ್ರ ಇಂತಹ ಕೆಲಸಕ್ಕೆ ಮುಂದಾಗಬೇಕಾಗುತ್ತದೆ. 