**ಸಿನಿಲೋಕದಲ್ಲಿ ನಾವುನೀವು**

## ಸಿನಿಮಾವೆಂದರೆ ಭ್ರಮೆ. ಕತ್ತಲಲ್ಲಿ ಪರದೆ ಮೇಲೆ ಸೃಷ್ಟಿಯಾಗುವ ಭ್ರಮಾಲೋಕ. ಆದರೆ, ಎಂದೋ ನೋಡಿದ ಸಿನಿಮಾ ಎಷ್ಟೇ ವರ್ಷವಾದರೂ ಕಾಡುವುದು ಏಕೆ? ಯಾವುದೋ ಒಂದು ಪಾತ್ರ ನಮ್ಮ ನಡುವೆಯೇ ಉಳಿದು ಬಿಡುವ ಚಮತ್ಕಾರವನ್ನು ಏನೆಂದು ಕರೆಯೋಣ? ಇದನ್ನು ಓಹೋ ಭ್ರಮೆ ಎನ್ನಲಾಗದು. ಬೆಂಗಳೂರು ಅಂತಾರಾಷ್ಟ್ರೀಯ ಚಲನಚಿತ್ರೋತ್ಸವದ ಹಿನ್ನೆಲೆಯಲ್ಲಿ ಸಿನಿಮಾ ಅನುಬಂಧದ ವ್ಯಾಖ್ಯಾನ.

ಟೋಪಿ ಧರಿಸಿದ ಕುರುಚಲು ಗಡ್ಡದ ನ್ಯಾಮ್‌ ಎನ್ನುವ ಉತ್ತರ ಕೊರಿಯಾದ ಬಡ ಮೀನುಗಾರ ನಿನ್ನೆ ಕನಸಲ್ಲಿ ಬಂದಿದ್ದ. ಅವನಿಗೂ ನನಗೂ ಏನು ಸಂಬಂಧ? ಆತ ನನ್ನ ಬಂಧುವಲ್ಲ, ಗೆಳೆಯನಲ್ಲ. ಆದರೆ, ಅವನ ಜೊತೆ ಬಿಡಿಸಲಾಗದ ಅನುಬಂಧ. ನಾನೇ ನ್ಯಾಮ್‌ ಆದಂತೆ, ನ್ಯಾಮ್‌ ನಮ್ಮ ಮನೆಯವನೇ ಆದಂತೆ ಕಕ್ಕುಲಾತಿ. ಆತನ ಯಾತನೆಗಳು ನನ್ನವೂ ಹೌದು. ಇದು ಹೇಗೆ? ಎರಡು ವರ್ಷಗಳ ಹಿಂದೆ ಅಂತಾರಾಷ್ಟ್ರೀಯ ಚಲನಚಿತ್ರೋತ್ಸವದಲ್ಲಿ ನೋಡಿದ್ದ ಉತ್ತರ ಕೊರಿಯಾದ 'ದಿ ನೆಟ್‌' ಚಿತ್ರದ ಹೀರೋ ಅವನು. ಉತ್ತರ ಮತ್ತು ದಕ್ಷಿಣ ಕೊರಿಯಾ ನಡುವಿನ ಸಂಘರ್ಷದ ಬೆಂಕಿಯಲ್ಲಿ ಬಡ ಜನರು ಅನುಭವಿಸುವ ಯಾತನೆಗಳನ್ನು ಕಿಮ್‌ ಕಿ ಡಕ್‌ ನಿರ್ದೇಶನದ ಈ [ಸಿನಿಮಾ](https://vijaykarnataka.com/topics/%E0%B2%B8%E0%B2%BF%E0%B2%A8%E0%B2%BF%E0%B2%AE%E0%B2%BE" \t "_blank) ಪರಿಣಾಮಕಾರಿಯಾಗಿ ಬಿಂಬಿಸಿದೆ.

ಆಕಸ್ಮಿಕವಾಗಿ ಉತ್ತರ ಕೊರಿಯಾದ ಗಡಿ ದಾಟಿ ದಕ್ಷಿಣ ಕೊರಿಯಾ ಮುಟ್ಟುವ ಆತನನ್ನು ಅಲ್ಲಿನ ಮಿಲಿಟರಿ ಪಡೆ ಬಂಧಿಸುತ್ತದೆ. ಆತ ಗೂಢಚಾರಿಯಿರಬಹುದು ಎನ್ನುವ ಅನುಮಾನದಿಂದ ನಾನಾ ರೀತಿಯಲ್ಲಿ ವಿಚಾರಣೆಗೆ ಒಳಪಡಿಸುತ್ತದೆ. 'ನಿನ್ನ ಬಗ್ಗೆ ವಿವರವಾಗಿ ಎಲ್ಲವನ್ನೂ ಬರೆ,' ಎಂದು ನೂರಾರು ಸಲ ಅವನಿಂದ ಬರೆಸಲಾಗುತ್ತದೆ. ಪ್ರತಿಸಲ ಬರೆದಾಗಲೂ 'ಕ್ಲಾರಿಟಿ ಸಿಗುತ್ತಿಲ್ಲ. ಕೆಲವು ಲಿಂಕ್‌ಗಳು ಮಿಸ್‌ ಆಗಿವೆ... ಮತ್ತೆ ಬರೆ,' ಎಂದು ಮಿಲಿಟರಿ ಅಧಿಕಾರಿಗಳು ಬರೆಸುತ್ತಲೇ ಹೋಗುತ್ತಾರೆ. ಹಗಲು ರಾತ್ರಿ ಬರೆಯುವುದೇ ಕೆಲಸ. ನಾನೇ ಕೂತು ಬರೆದಂತೆ ಸುಸ್ತಿನ ಭಾವ. ಬರೆಬರೆದು ಆತನಿಗೆ ರೇಸಿಗೆ ಹುಟ್ಟುತ್ತದೆ. ಕೊನೆಗೆ ಆತ ಗೂಢಚಾರನಲ್ಲ ಎಂದು ಮನವರಿಕೆಯಾದರೂ ಮುಕ್ತಿಯಿಲ್ಲ. ತಮ್ಮ ದೇಶದ ಪರವಾಗಿ ಗೂಢಚಾರಿಕೆ ಮಾಡಲು ಒತ್ತಡ ಹೇರಲಾಗುತ್ತದೆ. ಅದು ಇನ್ನೊಂದು ಸುತ್ತಿನ ಮಿಲಿಟರಿ ಕಾರ್ಯಾಚರಣೆ. ವಿಚಾರಣೆಯಿಂದ ಬೆಂದರೂ ಹೇಗೋ ನ್ಯಾಮ್‌ ಮತ್ತೆ ತವರಿಗೆ ಮರಳುತ್ತಾನೆ. ಆರಂಭದಲ್ಲಿ ಆತನನ್ನು ವೀರನಂತೆ ಸ್ವಾಗತಿಸುವ ಅವನ ದೇಶ, ಕೆಲವೇ ಗಂಟೆಗಳಲ್ಲಿ ಸಂಶಯದಿಂದ ತನಿಖೆ ಆರಂಭಿಸುತ್ತದೆ. ಶತ್ರು ದೇಶದಲ್ಲಿ ಅನುಭವಿಸಿದ್ದನ್ನು ತನ್ನದೇ ದೇಶದಲ್ಲಿ ಮತ್ತೆ ಅನುಭವಿಸಬೇಕು. ತಾನು ದೇಶಪ್ರೇಮಿ ಎಂದು ಸಾಬೀತು ಪಡಿಸಲು ಆತನಿಗೆ ಸಾಕುಸಾಕಾಗಿ ಹೋಗುತ್ತದೆ. ದೇಶದೇಶಗಳ ನಡುವಿನ ದ್ವೇಷ, ಗಡಿ ರೇಖೆಗಳ ಅಕ್ಷಾಂಶ ರೇಖಾಂಶಗಳಿಂದಾಗಿ ನ್ಯಾಮ್‌ ಪಡುವ ಪಾಡು ಎಂಥವರ ಮನಸ್ಸನ್ನೂ ಘಾಸಿಗೊಳಿಸುತ್ತದೆ. ಅದೆಲ್ಲ ಇರಲಿ, ನ್ಯಾಮ್‌ ಏಕೆ ಮತ್ತೆಮತ್ತೆ ನನ್ನನ್ನು ಕಾಡುತ್ತಾನೆ?

ಇದೇ ರೀತಿ ಅಕಿರ ಕುರಸೋವಾ ನಿರ್ದೇಶನದ 'ಇಕಿರು' ಎನ್ನುವ ಜಪಾನಿ ಸಿನಿಮಾದ ನಾಯಕ ಕಾಂಜಿ ವಾಟನಾಬೆ. ಆತ ನಡುರಾತ್ರಿಯ ಮಳೆಯ ಮಧ್ಯೆಯೇ ಪಾರ್ಕಿನ ಜೋಕಾಲಿ ಜೀಕುತ್ತಿದ್ದರೆ ಅದೇಕೋ ತುಂಬ ಹತ್ತಿರದವನು ಅನ್ನಿಸಿಬಿಡುತ್ತಾನೆ. ಯಾರೇ ಎಷ್ಟೇ ಅವಮಾನ ಮಾಡಿದರೂ ಒಂದಿಷ್ಟೂ ಕೋಪಿಸಿಕೊಳ್ಳುವುದಿಲ್ಲ. ನಿನಗೆ ಸಿಟ್ಟೇ ಬರುವುದಿಲ್ಲವೇ ಅನ್ನುವ ಪ್ರಶ್ನೆಗೆ, 'ಕೋಪ ಮಾಡಿಕೊಳ್ಳಲು ನನಗೆ ಸಮಯವಿಲ್ಲ,' ಎನ್ನುವ ಮಾತು ಕಿವಿಯಿಂದ ಎದೆಗಿಳಿದದ್ದು ಹೇಗೆ? ಏಕೆ?  
  
**ನಮಗವರ ಸಾಥ್‌**  
  
'ಯಾರೋ, ಎಂದೋ ಕೊಟ್ಟಿದ್ದ ಮಾತಿಗೆ ಇಂದಿಗೂ ಕಟ್ಟುಬೀಳುವುದು ಸರಿಯಾ? ಬಲ್ಲಾಲದೇವನ ವಿರುದ್ಧ ಏಕೆ ನೀನು ನಿಲ್ಲಬಾರದು?' ಎನ್ನುವ ಪ್ರಶ್ನೆಗೆ, 'ಮಾತು ಕೊಟ್ಟವರು ಹೋಗಿರಬಹುದು. ಆದರೆ, ಕೊಟ್ಟಿರುವ ಮಾತು ಇದೆಯಲ್ಲ,' ಎನ್ನುವ 'ಬಾಹುಬಲಿ' ಸಿನಿಮಾದ ಕಟ್ಟಪ್ಪ ನನಗೆ ಏಕೆ ಇಷ್ಟವಾಗಬೇಕು? ಚಿತ್ರದ ನಾಯಕ, ನಾಯಕಿಗಿಂತಲೂ ಕಟ್ಟಪ್ಪನೇ ನನ್ನನ್ನು ಕಾಡುವುದೇಕೆ? ಇನ್ನು ಕನ್ನಡ ಚಿತ್ರರಂಗಕ್ಕೆ ಬಂದರೆ, ಬಂಗಾರದ ಮನುಷ್ಯ ಚಿತ್ರದ ರಾಜೀವಪ್ಪ, ನಾಗರಹಾವು ಸಿನಿಮಾದ ರಾಮಾಚಾರಿ ಮತ್ತು ಚಾಮಯ್ಯ ಮೇಷ್ಟ್ರು, ಸ್ಕೂಲ್‌ ಮಾಸ್ಟರ್‌ ಸಿನಿಮಾದ ಪಂತುಲು ಸೇರಿದಂತೆ ಅನೇಕ ಪಾತ್ರಗಳು ಎದೆಯ ಮೇಲಿನ ಹಚ್ಚೆಗಳಂತೆ ಉಳಿದುಬಿಡುತ್ತವೆ. 'ಅವೆಂಜರ್ಸ್‌: ಇನ್ಫಿನಿಟಿ ವಾರ್‌' ಚಿತ್ರವನ್ನು ಅಭಿಮಾನಿಯೊಬ್ಬ 46 ಸಲ ನೋಡಿದ್ದಾನೆ, ಏಕೆ? ಮತ್ತೊಂದು ಕಡೆ, ಟಗರು ಸಿನಿಮಾದ ಕಾಕ್ರೋಚ್‌ ಪಾತ್ರ ನಮಗೇಕೆ ವಿಚಿತ್ರವಾಗಿ ಕಾಣುತ್ತದೆ? ಇದು ಸಿನಿಮಾವೊಂದು ಪ್ರೇಕ್ಷ ಕರಿಗೆ ಕನೆಕ್ಟ್ ಆಗುವ ಬಗೆ. ಏಕೆ ಹೀಗೆ ಎಂಬ ಪ್ರಶ್ನೆಗೆ ಉತ್ತರ ಹುಡುಕುತ್ತಾ ಮಹಾಕವಿ ಕಾಳಿದಾಸನತ್ತ ನೋಡಬೇಕು. 'ಕಾವ್ಯೇಷು ನಾಟಕಂ ರಮ್ಯಂ' ಎನ್ನುವುದು ಕಾಳಿದಾಸನ ಮಾತು. ಸಾಹಿತ್ಯ ಮತ್ತು ಪ್ರದರ್ಶಕ ಕಲೆಗಳಲ್ಲಿ ನಾಟಕಕ್ಕೆ ಅಗ್ರಮಣೆ. ದೃಶ್ಯ, ಶ್ರವಣ ಎರಡನ್ನೂ ಒಳಗೊಂಡಿರುವ ನಾಟಕಗಳಲ್ಲಿ ಸಂಗೀತ, ನೃತ್ಯ ಸೇರಿದಂತೆ ಎಲ್ಲ ಕಲೆಗಳಿಗೂ ಜಾಗವುಂಟು. ಸಾಹಿತ್ಯ ಪಂಡಿತರ ಸ್ವತ್ತಾದರೆ, ನಾಟಕ ಎಲ್ಲರಿಗೂ ಸಿಗುವ ಕಲ್ಲು ಸಕ್ಕರೆ. ನಾಟಕವನ್ನು ಇಂದು ಸಿನಿಮಾ ರೀಪ್ಲೇಸ್‌ ಮಾಡಿದೆ. ಕೆಲಸ ಸಿಗದ ನಿರುದ್ಯೋಗಿ, ಸಿನಿಮಾಗೆ ಬಂದರೆ ಅಲ್ಲಿ ತನ್ನಂತೆಯೇ ಇರುವ ಹೀರೋ ಎದುರಾಗುತ್ತಾನೆ. ಪ್ರೀತಿಯಲ್ಲಿ ಸೋತು ಟಾಕೀಸಲ್ಲಿ ಕುಳಿತವನಿಗೆ ಸಿನಿಮಾದ ಹೀರೋ ಸಾಥ್‌ ನೀಡುತ್ತಾನೆ. ಸಿನಿಮಾದಲ್ಲಿ ಪಂಡರೀಬಾಯಿ ನೋಡಿದವರಿಗೆ ಊರಲ್ಲಿರುವ ಅಮ್ಮ ನೆನಪಾಗಬಹುದು. ದೇವದಾಸ್‌ನನ್ನು ತೆರೆಮೇಲೆ ನೋಡಿದವರಿಗೆ, ತಮ್ಮ ಹಳೆಯ ಲವ್‌ ಸ್ಟೋರಿಗಳು ನೆನಪಾಗಬಹುದು.

ಮನುಷ್ಯನಿಗೆ ಜಗದ ಎಲ್ಲ ವಿಷಯವನ್ನೂ ತನ್ನೊಂದಿಗೆ ಕನೆಕ್ಟ್ ಮಾಡಿಕೊಳ್ಳುವ ಚಟ. 'ಯಾವುದೋ ಗಡ್ಡೆ ಇದೆ' ಎಂದಾಕ್ಷ ಣ ನಮಗೆ ಕ್ಯಾನ್ಸರ್‌ ಇರಬಹುದು ಎಂದು ಮನಸ್ಸು ಯೋಚಿಸುತ್ತದೆ. ಇದೇ ರೀತಿ, ಸಿನಿಮಾದಲ್ಲೂ ಪ್ರತಿ ಸನ್ನಿವೇಶವನ್ನೂ ಪ್ರೇಕ್ಷ ಕ ಜೋಡಿಸಿಕೊಳ್ಳುತ್ತಾ ಹೋಗುತ್ತಾನೆ.

**ಸಿನಿಮಾ ಎನ್ನುವ ರಿಲೀಫ್‌**  
  
ಸಿನಿಮಾ ರಂಜನೆ ಮಾತ್ರವಲ್ಲ ಅದು ತಲೆ ಸವರಿ ರಿಲೀಫ್‌ ನೀಡುವ ಸಂಗಾತಿಯೂ ಹೌದು. ಎಸ್‌ಎಸ್‌ಎಲ್‌ಸಿಯಲ್ಲಿ ಫೇಲಾದ ಮಗನಿಗೆ ಸಿನಿಮಾ ನೋಡಲು ಕಳಿಸುವ ಪೋಷಕರಿದ್ದಾರೆ. ಪ್ರೀತಿ ಕಳೆದುಕೊಂಡವರು, ಲೈಫ್‌ ಬೋರ್‌ ಅಂದುಕೊಂಡವರು, ಸೋತು ಸುಣ್ಣವಾದವರು ಟಾಕೀಸಿನ ಕತ್ತಲಲ್ಲಿ ಮೂರು ಗಂಟೆ ಕಳೆದುಹೋಗಲು ಇಚ್ಛಿಸುತ್ತಾರೆ. ಆ ಕತ್ತಲಲ್ಲೇ ಬೆಳಕನ್ನು ಹುಡುಕುತ್ತಾರೆ. ಮದುವೆಯಾದ ಮೇಲೆ ನೋಡಿದ ಮೊದಲ ಸಿನಿಮಾ, ಅಪ್ಪನ ಜೊತೆ ನೋಡಿದ ಕೊನೆಯ ಸಿನಿಮಾ, ಅವಳ ಜೊತೆ ಪಿವಿಆರ್‌ನಲ್ಲಿ ನೋಡಿದ ಸಿನಿಮಾ -ಹೀಗೆ ಪ್ರತಿಯೊಬ್ಬರಿಗೂ ನೆನಪುಗಳು ನೂರು.  
  
'ಕೋಶ ಓದು, ದೇಶ ಸುತ್ತು' ಎನ್ನುವ ಮಾತಿಗೆ 'ಸಿನಿಮಾ ನೋಡು' ಎನ್ನುವುದನ್ನೂ ಸೇರಿಸಿದರೆ ತಪ್ಪೇನಿಲ್ಲ. ಏಕೆಂದರೆ, ಸಿನಿಮಾ ನೋಡಿ ಪ್ರೇರಣೆ ಪಡೆದವರು ಬಹಳಷ್ಟು ಮಂದಿ ಇದ್ದಾರೆ. ಕಲಿಕೆಯ ಮೆಟೀರಿಯಲ್‌ ಆಗಿ ಸಿನಿಮಾವನ್ನು ಪರಿಗಣಿಸಬಹುದು. ಸಿನಿಮಾ ನೋಡು ಎಂದಾಕ್ಷ ಣ, ಎಂಥಾ ಸಿನಿಮಾ ಎನ್ನುವ ಅರಿವು ನೋಡುಗನಿಗೆ ಅಗತ್ಯ. ಇಲ್ಲದ್ದನ್ನು ಇದೆ ಎನ್ನುವ ಸಿನಿಮಾ ಎಂದರೆ ನಿಜಕ್ಕೂ ಏನು? 'ಸಿನಿಮಾ ಅಂದರೆ ಹುಚ್ಚುತನವಲ್ಲದೆ ಮತ್ತೇನು? ಯಾಕೆಂದರೆ ಇಲ್ಲಿ ಎಲ್ಲವೂ ಸತ್ಯದಂತೆ, ಆದರೆ ಸತ್ಯ ಅಲ್ಲ. ಯಶಸ್ಸನ್ನು ನಾಚಿಸುವ ಬದುಕಿನ ಯಶಸ್ಸು, ಸಾವು ಕೂಡಾ ಸಂಕಟ ಪಡುವಂಥ ಚಿತ್ರಣ ಸಿನಿಮಾದಲ್ಲಿ ಮಾತ್ರ ಸಾಧ್ಯವಲ್ಲವೇ?' ಎನ್ನುವುದು ನಿರ್ದೇಶಕ, ಪತ್ರಕರ್ತ ಖ್ವಾಜಾ ಅಹಮ್ಮದ್‌ ಅಬ್ಬಾಸ್‌ ಪ್ರಶ್ನೆ. ಸಿನಿಮಾವನ್ನು ಹುಚ್ಚೆನ್ನಿ, ಬೆಪ್ಪೆನ್ನಿ, ಶಿವಲೀಲೆ ಎನ್ನಿ ಆದರೆ, ಸಿನಿಮಾ ರೀಲುಗಳೇ ಬದುಕನ್ನು ಆಸ್ವಾದಿಸಲು ನೆಪವಾಗುವುದಾದರೆ ಇನ್ನೇನು ಬೇಕು?

**ಆಡಿಯೊ ಮಿಸ್‌ ಆದರೂ ಚಿತ್ರಿಕೆ ಮಿಸ್‌ ಆಗಲ್ಲ**  
  
'ಮನುಷ್ಯನಿಗೆ ಫೋಟೋಗ್ರಾಫಿಕ್‌ ಮೆಮೊರಿ ಬಹಳ ಸ್ಟ್ರಾಂಗ್‌ ಆಗಿದೆ. ಕಂಪ್ಯೂಟರ್‌ನಲ್ಲಿ ಹತ್ತಾರು ವರ್ಷಗಳ ಹಿಂದೆ ಸೇವ್‌ ಮಾಡಿದ್ದ ಇಮೇಜನ್ನೂ ಸುಲಭವಾಗಿ ಹೆಕ್ಕಿ ತೆಗೆಯಬಹುದು. ಸಿನಿಮಾ ಮೂಲಕ ನಿರ್ದೇಶಕ ಬಲವಾದ ಎಮೋಷನ್‌ ಅನ್ನು ಸೃಷ್ಟಿಸಿದ್ದರೆ, ನೆನಪಿನ ಬುಟ್ಟಿಯಲ್ಲಿ ಅದು ಸ್ಟೋರ್‌ ಆಗಿ ಬಿಡುತ್ತದೆ. ಅದು ಆಗಾಗ ರಿವೈಂಡ್‌ ಆಗುತ್ತಿರುತ್ತದೆ. ಇದು ಮೆದುಳಿನ ಸಾಮರ್ಥ್ಯ‌. ಎಂದೋ ನೋಡಿದ ಸಿನಿಮಾ ಅಥವಾ ಪಾತ್ರದ ಆಡಿಯೊ ಮಿಸ್‌ ಆಗಬಹುದು, ಆದರೆ ವಿಡಿಯೊ(ಚಿತ್ರಿಕೆ) ಮಿಸ್‌ ಆಗಲ್ಲ,' ಎನ್ನುತ್ತಾರೆ ಹಿರಿಯ ನಿರ್ದೇಶಕ ಟಿ.ಎಸ್‌.ನಾಗಾಭರಣ.  
  
ಸಿನಿಮಾ ಮತ್ತು ಪ್ರೇಕ್ಷ ಕರ ನಂಟು ವಿವರಿಸುವ ಯುವ ನಿರ್ದೇಶಕ ರವಿ ಕೊಟಕಿ, 'ಭಾವನೆಗಳ ಜೊತೆಗಿನ ಜೂಟಾಟವೇ ಸಿನಿಮಾ,' ಎನ್ನುತ್ತಾರೆ. 'ತೆರೆ ಮೇಲೆ ಕಾಣುವ ತಂದೆ, ಮಗ, ಅಣ್ಣ, ತಂಗಿ, ಅಜ್ಜ, ಗೆಳೆಯ, ಗೆಳತಿ -ಹೀಗೆ ಪಾತ್ರಗಳ ಜೊತೆ ಪ್ರೇಕ್ಷ ಕನು ಲಿಂಕ್‌ ಮಾಡಿಕೊಳ್ಳುತ್ತಾ ಹೋಗುತ್ತಾನೆ. ದೇವತಾ ಮನುಷ್ಯ ಸಿನಿಮಾದಲ್ಲಿ ನಿನ್ನಂಥ ಅಪ್ಪ ಇಲ್ಲ ಅನ್ನುವ ಹಾಡು ನೋಡಿದ ಯಾರಿಗೇ ಆಗಲಿ, ಇಂಥ ಅಪ್ಪ ಇರಬೇಕಿತ್ತು ಅನಿಸುತ್ತದೆ. ತಾವು ತೆರೆ ಮೇಲೆ ಕಂಡ ಅಪ್ಪನನ್ನು ತಮ್ಮಪ್ಪನಲ್ಲಿ ಹುಡುಕುತ್ತಾರೆ. ತೆರೆಮೇಲೆ ಚೆಂದದ ಹುಡುಗಿ ಕಂಡಾಗ, ಇಂಥ ಹುಡುಗಿ ನನಗೂ ಸಿಕ್ಕಿದ್ದರೆ ಚೆನ್ನಾಗಿತ್ತು ಎಂದು ಸಿನಿಮಾ ನೋಡಿದ ಪ್ರೇಕ್ಷ ಕ ಅಂದುಕೊಳ್ಳಬಹುದು. ತನ್ನ ಕೊರತೆಗಳನ್ನು ಸಿನಿಮಾದ ಪಾತ್ರಗಳು ನೀಗಿಸುವುದನ್ನು ಕಂಡು ಪ್ರೇಕ್ಷ ಕ ಮರುಳಾಗುತ್ತಾನೆ,' ಎನ್ನುತ್ತಾರೆ ರವಿ.

**70ಎಂಎಂನಿಂದ ಐದೂವರೆ ಇಂಚಿನವರೆಗೆ**  
  
ದೊಡ್ಡ ಪರದೆಯ ಮೇಲೆ ಸಿನಿಮಾ ನೋಡುವುದೊಂದು ಸುಖ. ಆದರೆ, ತಂತ್ರಜ್ಞಾನ ಬೆಳೆದಂತೆ ಮೊಬೈಲ್‌ನಲ್ಲಿ ನೋಡುವುದು ಸುಲಭ ಅನ್ನಿಸುತ್ತಿದೆ. ಟಾಕೀಸಿಗೆ ಹೋಗದೆ, ನೆಟ್‌ಫ್ಲಿಕ್ಸ್‌, ಅಮೆಜಾನ್‌ ಪ್ರೈಮ್‌ನಲ್ಲಿ ನೋಡುವುದು ಈಗಿನ ಟ್ರೆಂಡ್‌. ದೂರ ದೇಶಗಳ ಜನರು, ಅಲ್ಲಿನ ವೈವಿಧ್ಯಗಳನ್ನು ಸಿನಿಮಾಗಳು ಅರ್ಥ ಮಾಡಿಸುತ್ತಿವೆ. ಗೊತ್ತಿಲ್ಲದ ಎಷ್ಟೋ ಸಂಗತಿಗಳನ್ನು ಸಿನಿಮಾಗಳು ಬೋಧಿಸುತ್ತಿವೆ. ಅಂಟೊನಿಯೋನಿ, ಅಕಿರಾ ಕುರೋಸಾವಾ, ಹೆನ್ರಿ ಕ್ಲೌಝೋಟ್‌, ಅಕಿ ಕೌರಿಸ್ಮಕಿ, ಮೈಕೇಲ್‌ ಹೆನ್ನೆಕೆ, ಅಬ್ಬಾಸ್‌ ಕಿರಾಸ್ಟೊಮಿ, ಲಾರ್ಸ್‌ ವನ್‌ ಟ್ರೈಯರ್‌, ಕಿಮ್‌ ಕಿ ಡಕ್‌, ವೊಲ್ಕರ್‌ ಶ್ಲಾಂಡಾರ್ಫ್‌ ಮತ್ತಿತರ ಖ್ಯಾತ ನಿರ್ದೇಶಕರು ಇಂದು ನಮ್ಮವರಾಗಲು ಅಂತಾರಾಷ್ಟ್ರೀಯ ಚಿತ್ರೋತ್ಸವಗಳು ನೆರವಾಗಿವೆ. ಆದರೆ, ತಂತ್ರಜ್ಞಾನದ ಈ ಜಮಾನದಲ್ಲಿ ಚಿತ್ರೋತ್ಸವಗಳು ಮಹತ್ವ ಕಳೆದುಕೊಳ್ಳುತ್ತಿವೆ.