**ಇದುವೆ ಜೀವನ ಲೆಕ್ಕಾಚಾರ**

## ಇದುವೆ ಜೀವನ ಲೆಕ್ಕಾಚಾರ ದೇಶದ ಪಾಲಿಗೆ ಬಜೆಟ್‌ ಅನ್ನುವುದು ನಿಜಕ್ಕೂ ಒಂದು ಮರೆಯಲಾಗದ ಸುದಿನ.

ದೇಶದ ಪಾಲಿಗೆ ಬಜೆಟ್‌ ಅನ್ನುವುದು ನಿಜಕ್ಕೂ ಒಂದು ಮರೆಯಲಾಗದ ಸುದಿನ. ಏಕೆಂದರೆ, ಅಂದು ಫೇಸ್‌ಬುಕ್‌, ಟ್ಟಿಟರ್‌ನಂಥ ಸಾಮಾಜಿಕ ಜಾಲತಾಣಗಳು, ಬೀದಿ, ಕಚೇರಿ, ಮನೆ, ರೈಲು ಬಸ್‌ ಸೇರಿದಂತೆ ಎಲ್ಲ ಕಡೆಯೂ ಪ್ರತಿಯೊಬ್ಬರೂ ವಿತ್ತತಜ್ಞರಾಗಿ ರೂಪಾಂತರಗೊಳ್ಳುತ್ತಾರೆ ದೇಶದ ಬಜೆಟ್‌ನ ವಿಶ್ಲೇಷಣೆಯ ಆಚೆಗೆ ಮನೆಮನೆಯಲ್ಲೂ ಒಂದು ಬಜೆಟ್‌ ಇದೆ. ಅಲ್ಲಿ ನಾವೇ ವಿತ್ತಮಂತ್ರಿ.

ಅಂದು ಅಪ್ಪ ಮಕ್ಕಳನ್ನೆಲ್ಲ ಪ್ರೀತಿಯಿಂದ ಕರೆದ. 'ಮಕ್ಕಳೇ, ಊರಜಾತ್ರೆ ಮುಂದಿನ ವಾರ ಇದೆ. ಖರ್ಚಿಗೆ ನಿಮಗೆ ಕಾಸು ಕೊಡ್ತೀನಿ. ಆದರೆ ಒಂದೇ ಒಂದು ಕಂಡೀಷನ್‌' ಎಂದ. ಏನೆಂದು ಮಕ್ಕಳು ಕುತೂಹಲದಿಂದ ಕಣ್ಣರಳಿಸಿದರು. 'ಏನೂ ಇಲ್ಲ. ಇವತ್ತು ರಾತ್ರಿ ಯಾರು ಊಟ ಮಾಡಲ್ವೋ ಅವರಿಗೆ ಮಾತ್ರ 10 ರೂಪಾಯಿ ಕೊಡ್ತೀನಿ...' ಅನ್ನುತ್ತಲೇ, ಎಲ್ಲರೂ ಊಟದ ಬದಲು ಕಾಸು ಇಸ್ಕೊಂಡರು. ಒಂದು ರಾತ್ರಿ ಊಟ ಬಿಟ್ಟರೆ ಏನೂ ಆಗೋದಿಲ್ಲ ಅಂದುಕೊಳ್ಳುತ್ತಾ ಚೆಂಬು ತಣ್ಣೀರು ಕುಡಿದು 10 ರೂಪಾಯಿನಾ ಚೆಡ್ಡಿ ಜೇಬಲ್ಲಿ ಇಟ್ಟುಕೊಂಡು ಮಲಗಿದರು. ಹೊಟ್ಟೆ ಹಸೀತಾಯಿದ್ದರೂ ರಾತ್ರಿಯೆಲ್ಲ ಚೆಂದದ ಕನಸುಗಳಿಗೇನೂ ಕೊರತೆ ಇಲ್ಲ. ಆ 10 ರೂಪಾಯಿ ಖರ್ಚು ಮಾಡೋಕೆ 20 ರೂಪಾಯಿ ಬಜೆಟ್‌ ತಯಾರಾಗಿತ್ತು. ಬೆಳಗ್ಗೆ ಎದ್ದ ತಕ್ಷ ಣ ಹಸಿವು ಕಾಡತೊಡಗಿತ್ತು. ಹೊಟ್ಟೆಯಲ್ಲಿ ಟಾಮ್‌ ಆಂಡ್‌ ಜೆರ್ರಿ ರೇಸ್‌ ನಡೆದಂತೆ ತಳಮಳ. ಬೆಳಗ್ಗೆ ತಿಂಡಿ ತಿನ್ನೋಕೆ ಡೈನಿಂಗ್‌ ಟೇಬಲ್‌ ಬಳಿಗೆ ಬಂದರೆ, ಅಲ್ಲಿ ಬಿಸಿಬಿಸಿ ಮಸಾಲೆ ದೋಸೆ ಕಾಯ್ತಾ ಇತ್ತು. ಅಷ್ಟರಲ್ಲಿ ಅಪ್ಪ, 'ಮಕ್ಕಳೇ, ಯಾರಿಗೆ ದೋಸೆ ಬೇಕೋ ಅವರು ನನಗೆ 10 ರೂಪಾಯಿ ಕೊಡಬೇಕು' ಎಂದು ಷರತ್ತು ವಿಧಿಧಿಸಿದ. 'ನೀನೇನೂ ನಮ್ಮಪ್ಪನೋ, ಜೇಟ್ಲಿನೋ?' ಎಂದು ಕಿರಿಮಗ ಸಿಟ್ಟಿನಿಂದ ಕಿರುಚಿದ.

-ಬಜೆಟ್‌ ಅಂದರೆ ಹೀಗೆ ಮತ್ತು ಇಷ್ಟೆ. ಒಂದು ಪ್ಲಸ್‌, ಒಂದು ಮೈನಸ್‌. ಇನ್ನೇನೋ ಗುಣಾಕಾರ, ಮತ್ತೇನೋ ಭಾಗಾಕಾರ. ಬರೀ ಅಂಕಿಸಂಖ್ಯೆಗಳ ಆಟ. ನೂರು, ಸಾವಿರವಲ್ಲ... ಲಕ್ಷ , ದಶಲಕ್ಷ , ಕೋಟಿ, ನೂರು ಕೋಟಿ, ಸಾವಿರ ಕೋಟಿ, ಲಕ್ಷ ಕೋಟಿಗಳದೇ ಪ್ರಸ್ತಾಪ. ಸೊನ್ನೆಗೆ ಬೆಲೆ ಇಲ್ಲ ಅಂದುಕೊಂಡವರು, ಬಜೆಟ್‌ನಲ್ಲಿನ ಸೊನ್ನೆಗಳನ್ನು ನೋಡಿ ಗಾಬರಿ ಬೀಳೋದು ಗ್ಯಾರಂಟಿ. ಲಕ್ಷ ಕೋಟಿಗೆ 12 ಸೊನ್ನೆಯೋ, 13 ಸೊನ್ನೆಯೋ ಅನ್ನುವ ಅನುಮಾನ. ಅದಕ್ಕೆ ಇಷ್ಟು, ಇದಕ್ಕೆ ಅಷ್ಟು ಎಂದು ಹಣದ ಹಂಚಿಕೆ. ಕೋಡುಬಳೆ, ನಿಪ್ಪಟ್ಟು, ಜಿಲೇಬಿಯಂಥ ಗ್ರಾಫಿಕ್ಸ್‌ಗಳು, ಪೈಚಾರ್ಟ್‌ಗಳು, ಟೇಬಲ್‌ಗಳು ನೋಡುವ ಕಣ್ಣಿಗೆ ಆನಂದ. ವಿತ್ತ ಸಚಿವರ ಭಾಷಣವೇ ಒಂದು ಅರ್ಥವಾಗದ ನವ್ಯ ಕವಿತೆ. ಬಜೆಟ್‌ ಅರ್ಥವಾಗಿದೆ ಅನ್ನೋರನ್ನು ಕಂಡು ವಿತ್ತ ಸಚಿವರಿಗೆ ಎಲ್ಲಿಲ್ಲದ ನಗು. ನಿಜಕ್ಕೂ ಬಜೆಟ್‌ ಅರ್ಥವಾಗೋದು ಇಬ್ಬರಿಗೆ ಮಾತ್ರ. ಒಂದು ಅದನ್ನು ರೂಪಿಸಿದವರಿಗೆ. ಇನ್ನೊಂದು ದೇವರಿಗೆ. ಬಜೆಟ್‌ ಸೃಷ್ಟಿಕರ್ತರು ಅರ್ಥವನ್ನು ವಿವರಿಸಲ್ಲ. ದೇವರನ್ನು ಕೇಳಲು ಆಗೋದಿಲ್ಲ. ಬಜೆಟ್‌ ಅನ್ನುವುದು ಸುಂದರ ಗುಲಾಬಿ ಹೂವುಗಳ ಹಾರ. ಅದು ಮಾಲೆಯೂ ಹೌದು, ಮುಳ್ಳೂ ಹೌದು. ಇಲ್ಲಿ ವಿತ್ತ ಸಚಿವರಿಗೂ ಇಕ್ಕಟ್ಟಿದೆ. ಸಮತೋಲನವೆನ್ನುವುದು ಅಸಾಧ್ಯದ ಮಾತು. ಒಬ್ಬನ ಜೇಬಿಗೆ ಕೈ ಹಾಕಿ ತೆಗೆದ ರೂಪಾಯಿಯನ್ನು ಇನ್ನೊಬ್ಬನಿಗೆ ಕೊಡಬೇಕು. ರೂಪಾಯಿ ಕಳೆದುಕೊಂಡವನ ಅಸಮಾಧಾನ ನೀಗಿಸಲು ಇನ್ನೇನೋ ಮಾಡಬೇಕು. ಒಂದು ರೀತಿಯಲ್ಲಿ ಜೆಮಿನಿ ಸರ್ಕಸ್‌.

**ಹೊಸ ಯೋಜನೆ, ಹೊಸ ಕನಸು**

ದೇಶಕ್ಕೊಂದು ಬಜೆಟ್‌ ಹೇಗಿದೆಯೋ, ಮನೆಗೊಂದು ಬಜೆಟ್‌ ಸಹ ಇರುತ್ತೆ. ಇಲ್ಲಿಯೂ ಜೇಟ್ಲಿಯಂತೆಯೇ ಅಲ್ಲಿನ ಹಣ ಇಲ್ಲಿಗೆ, ಇಲ್ಲಿಯ ಹಣ ಅಲ್ಲಿಗೆ ಹೊಂದಿಸುತ್ತಲೇ ಇರಬೇಕು. ಹೊಸ ಯೋಜನೆ, ಕನಸುಗಳು ಅರಳುತ್ತಲೇ ಇರಬೇಕು. ಪೂರ್ಣಗೊಳಿಸುವ ಕಡ್ಡಾಯವೇನೂ ಇಲ್ಲವಲ್ಲ! ಈ ಬಜೆಟ್‌ನಲ್ಲಿ ಹಿರಿಯ ನಾಗರಿಕರಿಗೆ ಸಾಕಷ್ಟು ತೆರಿಗೆ ವಿನಾಯಿತಿಗಳು ಸಿಕ್ಕಿರುವುದರಿಂದ ಮಕ್ಕಳು ಅಪ್ಪ-ಅಮ್ಮನ ಹೆಸರಲ್ಲಿ ಹೂಡಿಕೆ ಮಾಡಲು ಈಗಾಗಲೇ ಸ್ಕೆಚ್‌ ಹಾಕುತ್ತಿದ್ದಾರೆ. ಷೇರುಪೇಟೆಯಲ್ಲಿ ಹೂಡಿಕೆ ಮಾಡುತ್ತಿದ್ದವರಿಗೆ ಹೊಸ ತೆರಿಗೆಯಿಂದ ಸಿಟ್ಟು ಬಂದಿದೆ. ಆದಾಯ ತೆರಿಗೆ ಶ್ರೇಣಿಗಳಲ್ಲಿ ಬದಲಾವಣೆ ಇಲ್ಲ ಅನ್ನೋ ಜೇಟ್ಲಿ ಮಾತು, ಉದ್ಯೋಗಿಗಳಿಗೆ ಅವರ ಸಿಇಒ ಮಾತಿನಂತೆಯೇ ಕೇಳಿಸಿದೆ. 'ಕಂಪನಿ ಈಗ ಉತ್ತಮವಾಗಿದೆ' ಎಂದು ಪವರ್‌ಪಾಯಿಂಟ್‌ ಪ್ರೆಸೆಂಟೇಷನ್‌ನಲ್ಲಿ ವಿವರಿಸಿದ ಸಿಇಒ, 'ಈ ಸಲ ಯಾರಿಗೂ ಹೈಕ್‌ ಇಲ್ಲ' ಅಂದಿದ್ದು ನೆನಪಾಗುತ್ತಿದೆ. ಇವೆಲ್ಲದರ ವåಧ್ಯೆಯೇ, ಮನೆಮನೆ ಬಜೆಟ್‌ಗಳು ರೂಪುಗೊಳ್ಳುತ್ತಿವೆ.

ಸಾಮಾನ್ಯವಾಗಿ ಸಂಬಳ ಬಂದ ತಕ್ಷ ಣ ಗಂಡ-ಹೆಂಡತಿ ಜತೆಯಾಗಿ ಕೂತು ಬಜೆಟ್‌ ಮಾಡುತ್ತಾರೆ. ಮನೆ ಬಾಡಿಗೆ, ಚೀಟಿಗೆ, ಇನ್ಷೂರೆನ್ಸ್‌, ಕರೆಂಟ್‌ ಬಿಲ್‌, ಕೇಬಲ್‌ ಬಿಲ್‌, ಮಕ್ಕಳ ಸ್ಕೂಲು ಮತ್ತು ವ್ಯಾನ್‌ ಫೀಜು, ಪೆಟ್ರೋಲಿಗೆ, ನೀರಿಗೆ, ಬಿಯರ್‌, ಬಿರಿಯಾನಿಗೆ ಎಂದೆಲ್ಲ ದುಡ್ಡು ಹಂಚಿಕೆಯಾಗುತ್ತೆ. ಇಷ್ಟೆಲ್ಲ ಆಗಿ 1000 ರೂಪಾಯಿ ಉಳಿದರೆ, ಮಾಲ್‌ಗೆ ಹೋಗಿ ಶಾಪಿಂಗ್‌ ಮಾಡಿ 'ಪದ್ಮಾವತ್‌' ಮತ್ತು 'ಭಾಗಮತಿ' ಸಿನಿಮಾ ನೋಡಬೇಕು ಅನ್ನೋ ಪ್ಲಾನ್‌ನ ಹೆಂಡತಿ ಹೇಳುತ್ತಾಳೆ. 'ಸರಿ, ಎರಡು ಸಿನಿಮಾ ನೋಡಿ ಅಲ್ಲೇ ಊಟ ಮುಗಿಸಲು ಕನಿಷ್ಠ 2,000 ರೂಪಾಯಾದರೂ ಬೇಕು. ಈ ತಿಂಗಳು ಫ್ರೆಂಡ್‌ ಮದುವೆ ಅಟೆಂಟ್‌ ಮಾಡಬೇಕು, ಅವನಿಗೊಂದು ಗಿಫ್ಟ್‌ ಕೊಡಬೇಕು. 4000 ರೂಪಾಯಿ ಆದರೂ ಬೇಕು' ಎಂದು ಗಂಡ ನೆನಪಿಸ್ತಾನೆ. ಅಂದರೆ, ಆದಾಯಕ್ಕಿಂತಲೂ ಖರ್ಚು ಇಲ್ಲಿ ಜಾಸ್ತಿ ಆಯಿತು. ಸಿನಿಮಾ ಮತ್ತು ಫ್ರೆಂಡ್‌ ಮದುವೆ ಸಲುವಾಗಿ 6 ಸಾವಿರ ರೂಪಾಯಿ ಅಗತ್ಯವಿದೆ. ಈ ಆದಾಯ ಮತ್ತು ವೆಚ್ಚದ ನಡುವಿನ ಅಂತರವನ್ನೇ ಎಕನಾಮಿಕ್ಸ್‌ ಪರಿಭಾಷೆಯಲ್ಲಿ ವಿತ್ತೀಯ ಕೊರತೆ ಅನ್ನುತ್ತೇವೆ. ಆದಾಯ ಇಲ್ಲ ಅನ್ನುವುದಾದರೆ ಸಾಲ ಮಾಡು. 'ಸಾಲ ಮಾಡಿಯಾದರೂ ತುಪ್ಪ ತಿನ್ನಿ' ಅನ್ನುವುದು ಅರ್ಥಶಾಸ್ತ್ರದ ಒಂದು ಥಿಯರಿ. ಅದನ್ನೇ ಈ ದಂಪತಿಯೂ ಅನುಸರಿಸಿದರು. ತುಂಬಾ ಯೋಜನೆ ಮಾಡಿ, ಒಂದು ಸಿನಿಮಾ ನೋಡೋ ಪ್ರೋಗ್ರಾಮ್‌ ಕ್ಯಾನ್ಸಲ್‌ ಮಾಡಿದರು. ಫ್ರೆಂಡ್‌ ಮದುವೆಗಾಗಿ ಗೆಳೆಯರಿಂದ ಕೈಸಾಲ ಪಡೆಯಲು ತೀರ್ಮಾನಿಸಿದರು. ಅದನ್ನು ಟಿವಿಪಿ ಬಂದಾಗ ತೀರಿಸೋಣ ಅಂದುಕೊಂಡರು. ಈ ದಂಪತಿಯಂತೆಯೇ ನಮ್ಮ ದೇಶದ್ದೂ ಸದಾ ಖೋತಾ ಬಜೆಟ್‌. ಈ ಸಲದ ಬಜೆಟ್‌ ಗಾತ್ರ ಸುಮಾರು 24 ಲಕ್ಷ ಕೋಟಿ ರೂ. ಇದ್ದು, 6 ಲಕ್ಷ ಕೋಟಿ ರೂ. ವಿತ್ತೀಯ ಕೊರತೆ ಕಂಡು ಬಂದಿದೆ. ಕೊರತೆ ಇಲ್ಲದೇ ಹೋದರೆ ಪರಿಪೂರ್ಣತೆಗೆ ಎಲ್ಲಿಯ ಅರ್ಥ?

**ನಮ್ಮಜ್ಜನ ಅರ್ಥಶಾಸ್ತ್ರ**

ಬಜೆಟ್‌ ಅಂದಾಗ ನಮ್ಮ ತಾತ ನೆನಪಾಗುತ್ತಾರೆ. ಮನೆಯಲ್ಲಿ 8 ಜನ ಹೆಣ್ಣು ಮಕ್ಕಳು. ಮನೆಯೆನ್ನುವುದು ಮಿನಿ ಹಾಸ್ಟೆಲ್‌ಯಿದ್ದಂತೆ. ಮಕ್ಕಳು, ಮೊಮ್ಮಕ್ಕಳು, ಮರಿ ಮಕ್ಕಳು ಹೀಗೆ ಸದಾ ಗಿಜಿಗಿಜಿ. ಮದುವೆ, ಶೋಭನ, ಸೀಮಂತ, ನಾಮಕರಣ ಎನ್ನುವ ನೂರೆಂಟು ಖರ್ಚುಗಳು. ಎಲ್ಲವನ್ನೂ ಬೇಸಾಯ ಮತ್ತು ಬರುತ್ತಿದ್ದ ಪಿಂಚಣಿಯಿಂದಲೇ ಭರಿಸಬೇಕು. ನಮ್ಮ ಅಜ್ಜಿಗೆ ಅದರ ಯಾವ ಚಿಂತೆಯೂ ಇಲ್ಲ. ಅವರಿಗೆ ಮನೆ ಮಕ್ಕಳ ಸೌಖ್ಯವಷ್ಟೇ ಮುಖ್ಯ. ಅದು ಬೇಕು, ಇದು ಬೇಕು ಎನ್ನುವ ಪಟ್ಟಿ ಸದಾ ನಾಲಿಗೆಯ ಮೇಲೆ. ನಮ್ಮ ತಾತ ಎಲ್ಲವನ್ನೂ ನಿಭಾಯಿಸುತ್ತಿದ್ದರು. ಈಗ ಮನೆಗೆ ಬರುವ ಇಬ್ಬರು ಅತಿಥಿಗಳನ್ನು ನಿಭಾಯಿಸಲು ನಾವು ತಿಣುಕಾಡುತ್ತೇವೆ. ಅವರು ಎರಡು ದಿನ ಮನೆಯಲ್ಲಿ ಉಳಿದರೆ ನಮ್ಮ ಬಜೆಟ್‌ ಗಾಳಿಪಟದ ಸೂತ್ರವೇ ಹರಿದು ಹೋಗುತ್ತದೆ. ಅಂದು ನಮ್ಮ ತಾತ ಬಜೆಟ್‌ ನಿಭಾಯಿಸಿದ್ದು ಹೇಗೆ ಅನ್ನುವುದೇ ಒಂದು ಕೌತುಕ. ಇನ್ನು ನಮ್ಮಮ್ಮನೂ ಅಷ್ಟೆ. ಅಪ್ಪನದೂ ಸದಾ ಖೋತಾ ಬಜೆಟ್‌. ಆದರೆ, ಸಂಕಷ್ಟದ ಸಮಯದಲ್ಲಿ ಅಮ್ಮ ಹೇಗೋ ಪರಿಸ್ಥಿತಿ ನಿಭಾಯಿಸುತ್ತಿದ್ದಳು. ನಮ್ಮಮ್ಮ ಮಾತ್ರವಲ್ಲ ಬಹುತೇಕ ಗೃಹಿಣಿಯರು ಉತ್ತಮ ವಿತ್ತತಜ್ಞೆಯರೂ ಹೌದು. ತಾತ, ಅಮ್ಮನ ಜತೆಗೆ ಅಣ್ಣನ ಬಗ್ಗೆಯೂ ಹೇಳಬೇಕು. ಆಗ, ಸಂತೆಗೆ 10 ರೂಪಾಯಿ ತೆಗೆದುಕೊಂಡು ಹೋಗುತ್ತಿದ್ದ ಅಣ್ಣ, ವೈರ್‌ ಬ್ಯಾಗ್‌ ತುಂಬಾ ತರಕಾರಿ, ಸೊಪ್ಪು ತರುತ್ತಿದ್ದ. ಉಳಿದ ಹಣದಲ್ಲಿ ಪಕೋಡವನ್ನೂ ತರುವಂಥ ಬಜೆಟ್‌ ತಂತ್ರ ಅವನಲ್ಲಿತ್ತು.

ನಮ್ಮೂರಿನ ಹೋಟೆಲ್‌ ಅಜ್ಜನ ಬಜೆಟ್‌ ಬಗ್ಗೆಯೂ ಇಲ್ಲಿ ಹೇಳಲೇ ಬೇಕು. ಪುಟ್ಟ ಹೋಟೆಲ್‌ ನಡೆಸುವ ಅವರು, ಸ್ವಂತದ ಮನೆ ಕಟ್ಟಿಸಿ ನಾಲ್ಕು ಮಕ್ಕಳನ್ನು ಸಾಕುತ್ತಿದ್ದಾರೆ. ಅವರ ಬಜೆಟ್‌ ತಂತ್ರ ಬಹಳ ಸರಳ. ಹೋಟೆಲ್‌ ಕಟ್ಟಡದ ಬಾಡಿಗೆ, ಚೀಟಿ ದುಡ್ಡು, ಇನ್ಷೂರೆನ್ಸ್‌, ಹೋಟೆಲ್‌ಗೆ ರೇಷನ್‌, ಮನೆ ಸಂಸಾರ - ಹೀಗೆ ನಾಲ್ಕೈದು ಪ್ಲಾಸ್ಟಿಕ್‌ ಡಬ್ಬಗಳನ್ನು ಅವರು ಇಟ್ಟುಕೊಂಡಿದ್ದಾರೆ. ದಿನದ ಕೊನೆಗೆ ಬಂದ ಆದಾಯದ ಅನುಸಾರ ಡಬ್ಬಿಗಳಿಗೆ ಹಣವನ್ನು ಹಾಕುತ್ತಾರೆ. ಕಳೆದ 20 ವರ್ಷಗಳಿಂದ ಇದೇ ಬಜೆಟ್‌ ಶಿಸ್ತನ್ನು ಅವರು ಉಳಿಸಿಕೊಂಡಿದ್ದು, ನಾಲ್ಕು ಜನರಿಗೆ ಸಾಲ ನೀಡುವ ಸಾಮರ್ಥ್ಯ‌ವನ್ನು ಈಗ ಹೊಂದಿದ್ದಾರೆ.

ನಾಗತಿಹಳ್ಳಿ ಚಂದ್ರಶೇಖರ್‌ ನಿರ್ದೇಶನದ 'ಒಲವೇ ಜೀವನ ಲೆಕ್ಕಾಚಾರ' ಚಿತ್ರದ ನಾಯಕ, ಲೆಕ್ಕಾಚಾರದ ಬಜೆಟ್‌ ತಪ್ಪಿದರೆ ಅಲ್ಲಿ ಬದುಕೂ ಒಲವೂ ಯಾವುದೂ ಇಲ್ಲ ಅನ್ನುತ್ತಾನೆ. 'ಬಜೆಟ್‌ ಪದ್ಮನಾಭ' ಸಿನಿಮಾದಲ್ಲಿ ಜಗ್ಗೇಶ್‌, ಮನೆ ಆಯವ್ಯಯದ ಪಾಠವನ್ನು ಅರ್ಥವಾಗುವಂತೆ ಬೋಧಿಧಿಸುತ್ತಾರೆ. ವಿಪರೀತದ ಬಜೆಟ್‌ ಮತ್ತು ಜಿಪುಣತನದಿಂದ ರೋಸಿ ಹೋದ ಹೆಂಡತಿಯನ್ನು 'ಡೋಂಡ್‌ವರಿ ಚಿನ್ನಾ ನಮಗೂ ಒಳ್ಳೆ ಕಾಲ ಬಂದೇ ಬರುತ್ತೆ' ಅನ್ನುವ ಹಾಡಿನ ಮೂಲಕ ಶಶಿಕುಮಾರ್‌ ಅವರು ಸಿನಿಮಾವೊಂದರಲ್ಲಿ ಸಮಾಧಾನ ಮಾಡುತ್ತಾರೆ. ಬಜೆಟ್ಟೇ ನಿನ್ನ ಮಹಿಮೆ ಅಪಾರ.