**ನಿಮ್ಮ ಜೇಬಲ್ಲಿ ಮೊಬೈಲ್‌ ಇದ್ದರೆ ಅದೇ ಟಿವಿ ಕ್ಯಾಮೆರಾ.**

## ಮೊಬೈಲ್‌ ಇದ್ದರೆ ಜಗತ್ತಿನ ಯಾರು ಬೇಕಾದರೂ, ಪ್ರಪಂಚದಲ್ಲಿನ ಯಾರಿಗೆ ಬೇಕಾದರೂ ಫೇಸ್‌ಬುಕ್‌ ಲೈವ್‌ ತಲುಪಿಸಬಹುದು. ಸಂವಹನದ ಈ ಸಾಧನವೇ ಸದ್ಯಕ್ಕೆ ಟ್ರೆಂಡ್‌. ಇದರೊಳಗೆ ಕಾಣುವ, ಕಾಣದ ಬಿಂಬಗಳೆಷ್ಟೊ?

ಅಪ್ಪ-ಅಮ್ಮ ಮನೆಯಲ್ಲಿ ಇಲ್ಲದ ಸಂದರ್ಭವದು. 14ರ ಹರೆಯದ ಇಬ್ಬರು ಬಾಲಕಿಯರು ಮತ್ತು 15ರ ಹರೆಯದ ಬಾಲಕನೊಬ್ಬ ಕ್ಲಾಸ್‌ಗೆ ಚಕ್ಕರ್‌ ಹಾಕಿದರು. ಈ ಮೂವರು ಶಾಲೆಗೆ ಏಕೆ ಬಂದಿಲ್ಲ ಎಂದು ಸಹಪಾಠಿಗಳು ಯೋಚಿಸುತ್ತಾ ತರಗತಿಯಲ್ಲಿ ಪಾಠ ಕೇಳುತ್ತಿದ್ದರು. ಅಷ್ಟರಲ್ಲಿ ಫೇಸ್‌ಬುಕ್‌ ಲೈವ್‌ ನೋಟಿಫಿಕೇಷನ್‌ ಬಂತು. ಮನೆಯಲ್ಲಿದ್ದ ಮೂವರೂ ಲೈಂಗಿಕ ಕ್ರಿಯೆ ಆರಂಭಿಸಿದ್ದಲ್ಲದೇ, ಫೇಸ್‌ಬುಕ್‌ ಲೈವ್‌ ಮೂಲಕ ಸ್ನೇಹಿತರಿಗೂ ತಲುಪಿಸಿದ್ದರು! ಇದು ಅಮೆರಿಕಾದ ಮಿಲ್ವಾಕಿಯಲ್ಲಿ ಕಳೆದ ಜನವರಿಯಲ್ಲಿ ನಡೆದ ಘಟನೆ.

ಸ್ವೀಡನ್‌ನ ಸ್ಟಾಕ್‌ಹೋಮ್‌ನಲ್ಲಿ 31 ವರ್ಷದ ಮಹಿಳೆಯೊಬ್ಬಳ ಅಪಾರ್ಟ್‌ಮೆಂಟ್‌ಗೆ ನುಗ್ಗಿದ ಮೂವರು ವ್ಯಕ್ತಿಗಳು, ಗನ್‌ನಿಂದ ಹೆದರಿಸಿ ಸಾಮೂಹಿಕ ಅತ್ಯಾಚಾರ ನಡೆಸಿ ತಮ್ಮ 'ಘನಂದಾರಿ' ಕೃತ್ಯವನ್ನು ಫೇಸ್‌ಬುಕ್‌ ಗ್ರೂಪ್‌ನಲ್ಲಿ ಲೈವ್‌ ಪ್ರಸಾರ ಮಾಡಿದ್ದಾರೆ. ಅದನ್ನು ನೋಡಿದವರು ಪೊಲೀಸರಿಗೆ ಮಾಹಿತಿ ನೀಡಿದ್ದು, ಸ್ಥಳಕ್ಕೆ ತೆರಳಿದ ಪೊಲೀಸರು ಕಾಮುಕರ ಬಂಧಿಸಿದ್ದಾರೆ.

ಪಂಜಾಬ್‌ನ ಸಂಗ್ರೂರ್‌ ಜಿಲ್ಲೆಯ ಲೋಗ್ವಾಲ್‌ ನಗರದಲ್ಲಿ ಬೆಳಗ್ಗೆ 10 ಗಂಟೆ ಸುಮಾರಿನಲ್ಲಿ ಹರ್ದೇವ್‌ ಸಿಂಗ್‌ ಎಂಬಾತನನ್ನು ಸಾರ್ವಜನಿಕರ ಸಮ್ಮುಖದಲ್ಲೇ ಅವನ ಸಂಗಡಿಗರೊಂದಿಗೆ ದಲ್ವಿಂದರ್‌ ಸಿಂಗ್‌ ಹತ್ಯೆಗೈದಿದ್ದ. 'ನನ್ನನ್ನು ಹರ್ದೇವ್‌ ಅವಮಾನಿಸಿದ್ದಲ್ಲದೇ, ಸ್ನೇಹಿತನಾಗಿದ್ದೂ ಮೋಸ ಮಾಡಿದ್ದ. ಹೀಗಾಗಿ ಹತ್ಯೆ ಮಾಡಿದ್ದೇನೆ,' ಎಂದು ಫೇಸ್‌ಬುಕ್‌ ಲೈವ್‌ನಲ್ಲಿ ಸಮರ್ಥನೆ ಮಾಡಿಕೊಂಡಿದ್ದಾನೆ. ಇದಕ್ಕೆ ಲೈಕ್‌ಗಳೂ ಬಂದಿವೆ!

ವ್ಯಕ್ತಿಯೊಬ್ಬನ ಅಪಹರಿಸಿ ಬಾಯಿಗೆ ಟೇಪ್‌ ಅಂಟಿಸಿ ಕೋಣೆಯೊಂದರಲ್ಲಿ ಕಟ್ಟಿ ಹಾಕಲಾದ ದೃಶ್ಯವದು. ನಂತರ, ಡೊನಾಲ್ಡ… ಟ್ರಂಪ್‌ ಹಾಗೂ ಬಿಳಿಯರಿಗೆ ಧಿಧಿಕ್ಕಾರ ಕೂಗುತ್ತ ಇಬ್ಬರು ಯುವತಿಯರು ಹಾಗೂ ಇಬ್ಬರು ಯುವಕರು ಬಂಧಿಧಿತ ವ್ಯಕ್ತಿಗೆ ಮನಬಂದಂತೆ ಥಳಿಸುತ್ತಾರೆ. ಹಣೆಯ ಮೇಲೆ ಚಾಕುವಿನಿಂದ ಗೀರುತ್ತಾ ಕ್ರೌರ್ಯ ಮೆರೆಯುತ್ತಾರೆ. ಇದೆಲ್ಲ ಹಿಂಸೆ 30 ನಿಮಿಷ ಮುಂದುವರಿದಿದ್ದೂ ದಾಳಿಕೋರರು ಎಲ್ಲವನ್ನೂ ಫೇಸ್‌ಬುಕ್‌ ಲೈವ್‌ನಲ್ಲಿ ಪ್ರಸಾರ ಮಾಡಿದ್ದಾರೆ.

ಸ್ವಿಜರ್‌ಲೆಂಡ್‌ನಲ್ಲಿ ಕಳೆದ ವರ್ಷದ ಆಗಸ್ಟ್‌ನಲ್ಲಿ ನಡೆದ ಘಟನೆ ಇದು. ಆರ್ಮಿನ್‌ ಶೇಮಿಡೇರ್‌ ಎಂಬಾತ ಬೆಟ್ಟದಿಂದ ಸ್ಕೈ ಡೈವಿಂಗ್‌ ಸಾಹಸಕ್ಕೆ ಸಜ್ಜಾದ. ಸಾಹಸವನ್ನು ಫೇಸ್‌ಬುಕ್‌ ಲೈವ್‌ನಲ್ಲಿ ತೋರಿಸಿ, ಗೆಳೆಯರನ್ನು ಖುಷಿಪಡಿಸಲು ಮುಂದಾದ. ಗೆಳೆಯರೆಲ್ಲ ಲೈವ್‌ ನೋಡುತ್ತಿದ್ದಾಗಲೇ, ಬೆಟ್ಟದಿಂದ ಹಾರಿದ ಆರ್ಮಿನ್‌ ಆಯತಪ್ಪಿ ಬಂಡೆಗೆ ಅಪ್ಪಳಿಸಿ ಪ್ರಾಣಬಿಟ್ಟ. ಲೈವ್‌ ಡೆತ್‌ ನೋಡಿದ ಸ್ನೇಹಿತರು ಬೆಚ್ಚಿ ಬಿದ್ದರು. ಇದೇ ರೀತಿ ಯುವತಿಯರಿಬ್ಬರು ತಮ್ಮ ಲಾಂಗ್‌ ಡ್ರೈವ್‌ ಅನ್ನು ಫೇಸ್‌ಬುಕ್‌ ಲೈವ್‌ ಮಾಡುತ್ತಿದ್ದಾಗ, ಹಿಂದಿನಿಂದ ಲಾರಿಯೊಂದು ಡಿಕ್ಕಿ ಹೊಡೆದ ಪೆನ್ಸಿಲ್ವೇನಿಯಾ ಘಟನೆಯನ್ನೂ(ಲೈವ್‌ ಆಕ್ಸಿಡೆಂಟ್‌) ಇಲ್ಲಿ ನೆನೆಯಬಹುದು.

- ಹೀಗೆ ಘಟನೆಗಳನ್ನು ಪಟ್ಟಿ ಮಾಡುತ್ತಲೇ ಹೋಗಬಹುದು. ಫೇಸ್‌ಬುಕ್‌ ಲೈವ್‌ನ ಅಡ್ಡ ಪರಿಣಾಮಗಳಿಗೆ ಇವು ಕೆಲವು ಸ್ಯಾಂಪಲ್‌ಗಳು. ಆದರೆ, ಫೇಸ್‌ಬುಕ್‌ ಲೈವ್‌ ಅಂದರೆ ಇಷ್ಟೇ ಅಲ್ಲ. ತಿರುವನಂತಪುರದ ಯುವ ಜೋಡಿಯೊಂದು, ಫೇಸ್‌ಬುಕ್‌ ಲೈವ್‌ ಮೂಲಕವೇ ನೈತಿಕ ಪೊಲೀಸ್‌ಗಿರಿ ವಿರುದ್ಧ ದನಿಯೆತ್ತಿದ್ದ ಸಕಾರಾತ್ಮಕ ಉದಾಹರಣೆಯೂ ಇದೆ.

**ಕವಿತೆಯಿಂದ ವಿಕೃತಿ ತನಕ**

ಶಿವರಾತ್ರಿ ದಿನ ಫೇಸ್‌ಬುಕ್‌ ತೆರೆದರೆ, ಆರ್ಟ್‌ ಆಫ್‌ ಲಿವಿಂಗ್‌ನಿಂದ ಒಬ್ಬ ಗೆಳೆಯ, ಕಿರಂ ನೆನಪಿನ ಕಾವ್ಯ ಶಿವರಾತ್ರಿ ಜಗಲಿಯಿಂದ ಇನ್ನೊಬ್ಬ ಗೆಳೆಯನ ಲೈವ್‌. ಯಾರದೋ ಮದುವೆಗೆ, ಇನ್ನಾವುದೋ ಸಾಹಿತ್ಯ ಇಲ್ಲವೇ ಸಾಂಸ್ಕೃತಿಕ ಕಾರ್ಯಕ್ರಮಕ್ಕೆ ಹೋಗಲಾಗಲಿಲ್ಲ ಎಂದು ಕೊರಗುವುದು ಬೇಕಿಲ್ಲ... ಫೇಸ್‌ಬುಕ್‌ ಲೈವ್‌ ಅನ್ನು ಯಾರೋ ಕೊಡುತ್ತಿರುತ್ತಾರೆ. ಇನ್ನು ನಟ ಜಗ್ಗೇಶ್‌ ಅವರಂತೂ ಸದಾ ಲೈವ್‌ನಲ್ಲಿ ಸಿಗುತ್ತಾರೆ. ಕಾಮಿಡಿ ಕಿಲಾಡಿಗಳ ಸೆಟ್‌, ಲಾಂಗ್‌ ಡ್ರೈವ್‌ ಹೀಗೆ ಎಲ್ಲೇ ಇರಲಿ ಲೈವ್‌ನಲ್ಲಿ ಜಗ್ಗೇಶ್‌ ತಮ್ಮ ಅಭಿಮಾನಿಗಳೊಂದಿಗೆ ಹರಟೆ ಹೊಡೆಯುತ್ತಾರೆ. ಟಿ.ಎನ್‌. ಸೀತಾರಾಮ್‌ ಅವರಂಥ ಸಿನಿಮಾ ಜನ ತಮ್ಮ ಸಿನಿಮಾದ ಶೂಟಿಂಗ್‌ ವಿವರಗಳನ್ನು ಲೈವ್‌ನಲ್ಲಿ ಹಂಚಿಕೊಳ್ಳುತ್ತಾರೆ. ಮಂಟೇಸ್ವಾಮಿ ಮತ್ತು ಮಲೆಮಹದೇಶ್ವರ ಕಾವ್ಯ, ಪುಸ್ತಕ ಬಿಡುಗಡೆಯಂಥ ಕಾರ್ಯಕ್ರಮಗಳು ಲೈವ್‌ ಮೂಲಕ ಬಂದು ಮುಟ್ಟುತ್ತವೆ. ಲಕ್ಷ್ಮೀಶ ತೋಳ್ಪಾಡಿ, ವಸುಧೇಂದ್ರ, ಎಚ್‌.ಎಸ್‌.ಅನುಪಮಾ, ಟಿ.ಪಿ.ಅಶೋಕ್‌ ಅವರು ಋುತುಮಾನ ಜಾಲತಾಣದ ಫೇಸ್‌ಬುಕ್‌ ಲೈವ್‌ನಲ್ಲಿ ಕಾಣಿಸಿಕೊಂಡಿದ್ದಾರೆ. ಮತ್ತೊಂದು ಕಡೆ ಯಾರೋ ಒಬ್ಬರು ಲೈವ್‌ನಲ್ಲಿ ಅಡಿಗರ ಕವಿತೆ ಓದುತ್ತಾರೆ. ಇನ್ನಾರೋ ಒಬ್ಬರು ತಮ್ಮ ವಿಚಾರ ಒಪ್ಪದವರನ್ನು ಲೆಫ್ಟ್‌ ರೈಟ್‌ ತೆಗೆದುಕೊಳ್ಳುತ್ತಾರೆ.

ಮುರುಡೇಶ್ವದ ಬೀಚ್‌ನಲ್ಲಿ ನೀವು ಮಜಾ ಮಾಡಿದ್ದನ್ನು ಗೆಳೆಯರಿಗೆ ಲೈವ್‌ ಮೂಲಕ ತೋರಿಸಬಹುದು. ಟಿವಿ ರಿಪೋರ್ಟರ್‌ ಥರಾ ಸುದ್ದಿಗಳನ್ನು ಜಗತ್ತಿಗೆ ತಿಳಿಸಬಹುದು. ಹೊಸ ವಿಷಯಗಳನ್ನು ಆಸಕ್ತರಿಗೆ ಬೋಧಿಧಿಸಬಹುದು. ಅಮೆರಿಕದಲ್ಲಿ ನಡೆಯುವ ಮೊಮ್ಮಗನ ಬರ್ತ್‌ಡೇ ಅನ್ನು ಅಜ್ಜಿ ತಾತಾ ಕತ್ರಿಗುಪ್ಪೆ ಮನೆಯಲ್ಲಿ ಕುಳಿತೇ ನೋಡಬಹುದು. ಇಲ್ಲಿ ಸಂವಹನವು ವಿಸ್ತಾರಗೊಂಡಿದೆ. ಇದರ ಬೆನ್ನಲ್ಲಿ ವಿಕೃತಿಯೂ ವಿಸ್ತಾರಗೊಂಡ ಸಂಗತಿಗಳನ್ನು ಕಡೆಗಣಿಸುವಂತಿಲ್ಲ. ನೋಟು ಅಮಾನ್ಯತೆ ವೇಳೆ ಹಳೆಯ ನೋಟುಗಳ ಬದಲಿಸುವ ಬಗ್ಗೆ ನಟಿಯೊಬ್ಬರು ಫೇಸ್‌ಬುಕ್‌ ಲೈವ್‌ನಲ್ಲಿ ವಿವರಿಸುತ್ತಿದ್ದರೆ, ' ನಿನ್ನ ಸೈಜ್‌ ಎಷ್ಟು?' ಎಂದು ವ್ಯಕ್ತಿಯೊಬ್ಬ ಪ್ರಶ್ನಿಸಿದ್ದ!

**ಏಕೆ ಇದೆಲ್ಲ ಕಸರತ್ತು?**

ವೀಕೆಂಡಲ್ಲಿ ಹೊಸ ರೆಸ್ಟೋರೆಂಟ್‌ಗೆ ಡಿನ್ನರ್‌ಗೆ ಹೋಗಿದ್ದನ್ನು, ನಂದಿಬೆಟ್ಟದಲ್ಲಿ ಅಂಟಿಕೊಂಡು ಓಡಾಡಿದ್ದನ್ನು, ಗೋವಾದ ಬೀಚ್‌ನಲ್ಲಿ ಸುತ್ತಾಡಿದ್ದನ್ನು ಗೆಳೆಯರು/ಪ್ರೇಮಿಗಳು ಲೈವ್‌ ಕೊಡುವ ಪರಿಪಾಠವೂ ಹೆಚ್ಚುತ್ತಿದೆ. ನೋಡುವ ಮಂದಿ ಲೈಕ್‌, ಲವ್‌ಗಳನ್ನು ಧಾರಾಳವಾಗಿ ಒತ್ತುತ್ತಾರೆ. ಕೆಲವರು ಕಾಮೆಂಟ್‌ಗಳನ್ನು ಟೈಪಿಸುತ್ತಾರೆ. ಆ ಮೂಲಕ ನಿಮ್ಮನ್ನು ನೋಡುತ್ತಿದ್ದೇವೆ ಎನ್ನುವ ಸ್ವೀಕೃತಿ ಪತ್ರಕ್ಕೊಂದು ಮೊಹರು. ಇದೆಲ್ಲ ಏನು ಎಂದು ನೋಡಲು ಹೋದರೆ ಅಲ್ಲಿ ಮತ್ತೆ 'ನಾನು' ಎನ್ನುವ ಅಹಂನ ಮೊಟ್ಟೆಯೇ ಗೋಚರ. ಅಂತಾರಾಷ್ಟ್ರೀಯ ಚಲನಚಿತ್ರೋತ್ಸವ, ಯಾರೋ ಸೆಲಬ್ರಿಟಿಯೊಂದಿಗಿನ ಮಾತುಕತೆ, ಕ್ರಿಕೆಟ್‌ ಪಂದ್ಯಾವಳಿ ಹೀಗೆ ಯಾವುದೋ ಒಂದನ್ನು ಲೈವ್‌ ಮೂಲಕ ಗೆಳೆಯರಿಗೆ ತಲುಪಿಸುವುದಕ್ಕಿಂತಲೂ 'ಅಲ್ಲಿ ನಾನಿದ್ದೇನೆ' ಎನ್ನುವ ಡಂಗುರವೇ ಮುಖ್ಯ ಪಾತ್ರವಹಿಸುತ್ತಿದೆ ಎನ್ನುವುದು ಮನಶಾಸ್ತ್ರಜ್ಞರ ಅಭಿಪ್ರಾಯ. ಫೇಸ್‌ಬುಕ್‌ ಲೈವ್‌ ಅನ್ನು ಒಂದು ರೀತಿಯಲ್ಲಿ ಸೆಲ್ಫಿಧಿಯ ಮುಂದುವರಿದ ಭಾಗ ಎನ್ನಬಹುದೇನೋ?

**ಸಂತೆಯಲ್ಲಿದ್ದರೂ ಏಕಾಂಗಿ**

'ತುತ್ತು ಅನ್ನ ತಿನ್ನೋಕೆ ಬೊಗಸೆ ನೀರು ಕುಡಿಯೋಕೆ/ ಅಂಗೈ ಅಗಲ ಜಾಗ ಸಾಕು ಹಾಯಾಗಿರೋಕೆ' -ಈ ಹಾಡಿನಲ್ಲಿ ಒಬ್ಬ ಮನುಷ್ಯ ಸುಖ ಪಡಲು ಇಷ್ಟು ಸಾಕು, ಇನ್ನೇನು ಬೇಕು ಎನ್ನುವ ತೃಪ್ತಿಯ ಭಾವ. ಆದರೆ, ಈಗಿನದು ಇಷ್ಟಿನ ಕಾಲವಲ್ಲ. ಇನ್ನಷ್ಟು ಮತ್ತಷ್ಟು ಮಗದಷ್ಟು ಎನ್ನುವ ಮಿತಿರಹಿತ ಅಗಣಿತ ಆಸೆಗಳು. ಸದಾ ಅಭಾವದ ಭಾವ. ಕಾಲು ಹಾಸಿಗೆಯನ್ನಷ್ಟೇ ಅಲ್ಲ, ಮನೆಯ ಹೊಸ್ತಿಲನ್ನೂ ದಾಟಿದೆ. ಕನಿಷ್ಠಗಳ ಜಾಗಕ್ಕೆಲ್ಲ ಗರಿಷ್ಟಗಳನ್ನು ಅಪ್‌ ಡೇಟ್‌ ಮಾಡಿದ್ದಾಗಿದೆ. ತುತ್ತು ಅನ್ನದ ಜಾಗಕ್ಕೆ ಚಿತ್ತ ಸೆಳೆಯುವ ಫಾಸ್ಟ್‌ ಫುಡ್‌, ಕುರುಕಲುಗಳು ಬಂದು ಕುಳಿತಿವೆ. ಬೊಗಸೆ ನೀರಿನ ಜಾಗಕ್ಕೆ ಬಾಟಲ್‌ಗಟ್ಟಲೇ ಪಾನೀಯಗಳು. ಎಷ್ಟು ತಿಂದು-ಕುಡಿದರೂ ಸಮಾಧಾನವಿಲ್ಲ. ಗಂಟಲು ಮಟ್ಟಕ್ಕೆ ತಿಂದಿದ್ದರೂ ಚಿಕ್ಕ ಮೈಸೂರು ಪಾಕೂಗೂ ಜಾಗ ಉಂಟು! ಏಕೆ ಹೀಗೆ? ಮತ್ತೆ ಸುಖದ ವಿಷಯಕ್ಕೆ ಬರುವುದಾದರೆ - 'ಅಂಗೈ ಅಗಲದ ಜಾಗ ಸಾಕು ಹಾಯಾಗಿರೋಕೆ' ಎನ್ನುವ ಸಾಲನ್ನು 'ಅಂಗೈ ಅಗಲದ ಮೊಬೈಲ್‌ ಸಾಕು ಹಾಯಾಗಿರೋಕೆ' ಎಂದು ಬದಲಿಸಬಹುದೇನೋ? ಇರುವುದನ್ನು ಮರೆಯುತ್ತಾ, ಇಲ್ಲದ್ದನ್ನು ಹುಡುಕಲು ಹೊರಟಾಗ ಎದುರಾದದ್ದೇ ಫೇಸ್‌ಬುಕ್‌ನಂಥ ಸಾಮಾಜಿಕ ಜಾಲತಾಣಗಳು. ಗೆಳೆಯನೊಬ್ಬನಿದ್ದರೆ ಸಾಕು, ಇನ್ನೇನು ಬೇಕು ಎಂದು ಯಾರೂ ಹೇಳುವುದಿಲ್ಲ. ಫೇಸ್‌ಬುಕ್‌ನಲ್ಲಿ 5000 ಗೆಳೆಯರಿದ್ದರೂ ಒಂಟಿತನ. ಒಬ್ಬರೊಂದಿಗೂ ಅಂತರಂಗದ ಮಾತುಗಳನ್ನು ಹಂಚಿಕೊಳ್ಳಲಾಗುವುದಿಲ್ಲ. ಬರೀ ಹಾಯ್‌, ಬಾಯ್‌, ಗುದ್ದಾಟ, ತುಂಟಾಟಗಳದೇ ಅಬ್ಬರ. ಫೇಸ್‌ಬುಕ್‌ ಸೆಳೆತವನ್ನು ಇನ್ನಷ್ಟು ಹೆಚ್ಚಿಸುವ ನಿಟ್ಟಿನಲ್ಲಿ 'ಫೇಸ್‌ಬುಕ್‌ ಲೈವ್‌' ಗೆದ್ದಿದ್ದಾಗಿದೆ!

ಕಳೆದ ವರ್ಷದ ಆಗಸ್ಟ್‌ನಲ್ಲಷ್ಟೇ ಭಾರತಕ್ಕೆ ಕಾಲಿಟ್ಟ ಫೇಸ್‌ಬುಕ್‌ ಲೈವ್‌ ಕೆಲವೇ ತಿಂಗಳಲ್ಲಿ ಸಾಕಷ್ಟು ಜನಪ್ರಿಯ. ಸದಾ ಫೇಸ್ಬುಕ್‌ನಲ್ಲಿ ಸ್ಟೇಟಸ್‌ಗಳು ಮತ್ತು ಫೋಟೊಗಳನ್ನು ನೋಡ್ತಾ, ಲೈಕು ಮತ್ತು ಕಮೆಂಟ್‌ ಮಾಡ್ತಾ ಇದ್ದ ಜನ ಈಗ ಲೈವ್‌ ವಿಡಿಯೊ ನೋಡ್ತಾ, ಇಲ್ಲವೇ ತಾವೇ ಟೆಲಿಕಾಸ್ಟ್‌ ಮಾಡ್ತಾ, ಲೈವ್‌ ಕಮೆಂಟ್‌ ಮಾಡ್ತಾ ಬ್ಯುಸಿಯಾಗಿದ್ದಾರೆ. ಜುಕರ್‌ಬರ್ಗ್‌ಗೆ ಈಗ ಮಜಾ ಬಂತು!

**ನಮಗೆ ಲಾಸು, ಜುಕರ್‌ಬರ್ಗ್‌ಗೆ ಕಾಸು**

'ಫೇಸ್‌ಬುಕ್‌ನಲ್ಲಿ ಜನ ಏನು ಮಾಡುತ್ತಿದ್ದಾರೆ ಗಮನಿಸಿ. ಫೇಸ್‌ಬುಕ್‌ ಮೂಲಕ ತಮ್ಮ ಸ್ನೇಹಿತರು ಮತ್ತು ಕುಟುಂಬದ ಜತೆ ಇದ್ದಾರೆ. ಆದರೆ, ತಮಗೊಂದು ಇಮೇಜ್‌ ಮತ್ತು ಐಡೆಂಟಿಟಿಯನ್ನೂ ಕಟ್ಟಿಕೊಳ್ಳುತ್ತಿದ್ದಾರೆ. ತಮ್ಮನ್ನು ಬಯಸುವ ಜನರೊಟ್ಟಿಗೆ ಬಂಧವನ್ನು ಬಿಗಿದುಕೊಳ್ಳುತ್ತಿದ್ದಾರೆ. ನೀವು ಇಲ್ಲಿ ಇಲ್ಲ ಎನ್ನುವುದಾದರೆ, ನಿಮ್ಮ ಪಾಲಿಗದು ಕೊರತೆಯೇ ಸರಿ,' ಎನ್ನುವುದು ಮಾರ್ಕ್‌ ಜುಕರ್‌ಬರ್ಗ್‌ ಅವರ ಮಾರುಕಟ್ಟೆ ಪ್ರೇರಿತ ಮಾತು. ತಮ್ಮ ಫೇಸ್‌ಬುಕ್‌ನ ಸಕಾರಾತ್ಮಕತೆ ಬಗೆಗಷ್ಟೇ ಅವರು ಮಾತನಾಡಿದ್ದಾರೆ. ಇದೇ ಅಲ್ಲವೇ ವ್ಯಾಪಾರವೆಂದರೆ. ಇದರಾಚೆಗೆ ಫೇಸ್‌ಬುಕ್‌ ತಂದೊಡ್ಡಿರುವ ಆಧುನಿಕ ಬಿಕ್ಕಟ್ಟುಗಳು ದೊಡ್ಡವು. ಇನ್ನು ಫೇಸ್‌ಬುಕ್‌ ಸುತ್ತ ಒಂದು ದೊಡ್ಡ ಎಕಾನಮಿಯೇ ಹರಡಿಕೊಂಡಿದೆ. ಫೇಸ್‌ಬುಕ್‌ ಜಾಸ್ತಿಜಾಸ್ತಿ ಬಳಸೋದರಿಂದ ನಮ್ಮ ಸಮಯ ಮತ್ತು ಕೆಲಸಗಳು ಹಾಳು. ಆದರೆ, ಅದರೊಡೆಯ ಜುಕರ್‌ಬರ್ಗ್‌ ಹುಂಡಿ ಮಾತ್ರ ತುಂಬಿ ತುಳುಕುತ್ತಿದೆ.