**ನಾಗ್ದಾಳೆಯ ಮುಳ್ಳೂ ಮತ್ತು ಅನನ್ಯ ರುಚಿಯೂ**

## ನಾಗ್ದಾಳೆಯ ಮುಳ್ಳೂ ಮತ್ತು ಅನನ್ಯ ರುಚಿಯೂ ಟ್ವಿಂಟಿ20 ಜಮಾನದಲ್ಲಿ2000 ಪದಗಳ ಕತೆಗಳ ಜಾಗದಲ್ಲಿ500-600 ಪದಗಳ ಕಿರುಗತೆಗಳು, ಇನ್ನೂ ಮುಂದಕ್ಕೆ ಹೋದರೆ ನ್ಯಾನೊ ಕತೆಗಳು

ಟ್ವಿಂಟಿ20 ಜಮಾನದಲ್ಲಿ2000 ಪದಗಳ ಕತೆಗಳ ಜಾಗದಲ್ಲಿ500-600 ಪದಗಳ ಕಿರುಗತೆಗಳು, ಇನ್ನೂ ಮುಂದಕ್ಕೆ ಹೋದರೆ ನ್ಯಾನೊ ಕತೆಗಳು ಹುಟ್ಟಿಕೊಂಡಿವೆ. ಕವಿತೆಗಳೂ ಅಷ್ಟೇ, 20 ಸಾಲು ಮೀರುವಂತಿಲ್ಲ! ಹನಿ-ಮಿನಿಗಳದ್ದೇ ಅಬ್ಬರ. ಕವಿ/ಕತೆಗಾರನಿಗೆ ಬರೆಯಲು ಪುರುಸೊತ್ತು, ಸಾಮರ್ಥ್ಯ ಅಥವಾ ತಾಳ್ಮೆಯಿಲ್ಲವೋ, ಇಲ್ಲವೇ ಓದುಗರಿಗೆ ಇವೆಲ್ಲವೂ ಇಲ್ಲವೋ ಗೊತ್ತಿಲ್ಲ. ಆದರೆ, ಎಲ್ಲವನ್ನೂ ಸಂಕ್ಷಿಪ್ತಗೊಳಿಸುವ ಅವಸರದ ಕಾಲಮಾನಕ್ಕೆ ಸಾಕ್ಷಿಯಾಗಿದ್ದೇವೆ. ಫುಲ್‌ಮೀಲ್ಸ್‌ ಜಾಗದಲ್ಲಿಪ್ಲೇಟ್‌ಮೀಲ್ಸ್‌. ಆದರೆ, ಆಧುನಿಕ ಜಗತ್ತಿನ ಇಂಥ ಗಿಲೀಟುಗಳು ಅಸಲಿ ಕವಿಯ ಮುಂದೆ ನಡೆಯುವುದಿಲ್ಲ. ಅವನಿಗೆ ಯಾವ ಬೇಲಿಗಳೂ ಇಲ್ಲ. ಹಕ್ಕಿಯಾಗಿ ಒಲಿದಂತೆ ಹಾಡುತ್ತಾನೆ. ಸಿದ್ಧಮಾದರಿಗಳನ್ನು ಮುರಿಯುವ ಸಾಹಸಗಳು ಆಗಾಗ ಸಂಭವಿಸುತ್ತವೆ. ಅಂಥದ್ದೊಂದು ಪ್ರಯತ್ನವೇ ಕಥೆಗಾರ ಮತ್ತು ಕವಿ ಚೀಮನಹಳ್ಳಿ ರಮೇಶಬಾಬು ಅವರ ಖಂಡಕಾವ್ಯ 'ನಾಗ್ದಾಳೆ'. ಮಹಾಕಾವ್ಯಗಳ ಮಧ್ಯಸ್ತರಗಳೆಂದು ಈ ಖಂಡಕಾವ್ಯಗಳನ್ನು ಗುರ್ತಿಸಲಾಗುತ್ತದೆ. ಓದಲೂಬಹುದು, ಹಾಡಲು ಗೇಯವೂ ಉಂಟು.

ಈ ನಾಗ್ದಾಳೆ, ಅದೇ ಪಾಪಸ್‌ಕಳ್ಳಿ, ಕತ್ತಾಳೆ ಎಲ್ಲಊರಿನಲ್ಲಿಯೂ ಸಾಮಾನ್ಯ. ಬರಗಾಲದಲ್ಲೂಬಗ್ಗದ ನಾಗ್ದಾಳೆಯ ಮೈತುಂಬ ಮುಳ್ಳು. ಹಣ್ಣು ಬಿಡಿಸಿಕೊಂಡರೆ, ಅದರೊಳಗೊಂದು ಗೊಡ್ಡು ಮುಳ್ಳು. ಹೇಗೋ ತಿರುಳನ್ನು ಬಿಡಿಸಿಕೊಂಡು ಬಾಯಲ್ಲಿಟ್ಟುಕೊಂಡರೆ ರುಚಿಗೆ ನಾಲಿಗೆಯು ಸಲಾಂ ಹೇಳುತ್ತದೆ. ಇಂಥ ನಾಗ್ದಾಳೆಯನ್ನು ರೂಪಕವಾಗಿಟ್ಟುಕೊಂಡು ಚೀಮನಹಳ್ಳಿ ಅವರು ಖಂಡಕಾವ್ಯವನ್ನು ಕಟ್ಟಿದ್ದಾರೆ. ಊರ ಹೊರಗಿನ ನಾಗ್ದಾಳೆಯನ್ನಷ್ಟೇ ನಾವುಗಳು ಕಂಡಿದ್ದರೆ, ಇಲ್ಲಿಕವಿ ಊರೊಳಗಿನ ಅಸಂಖ್ಯ ನಾಗ್ದಾಳೆಗಳು ಸಾರ್ಥಕ ಬದುಕನ್ನು ಸವೆಸಿರುವುದನ್ನು, ಬಾಳುತ್ತಲೂ ಇರುವುದನ್ನು ತೋರಿಸಿದ್ದಾರೆ. ಖಂಡಕಾವ್ಯದ ನಾಯಕಿ ಕಲ್ಲವ್ವ ಮುಂದೆ ಗಂಗವ್ವ ಆಗಿ ನಾಗದಾಳೆವ್ವ ಆಗಿ ರೂಪಾಂತರವಾಗುವ ಕತೆಯನ್ನು ಸೊಗಸಾಗಿ ಹೆಣೆಯಲಾಗಿದೆ. ಜನಪದ ಕತೆಗಳಲ್ಲಿಬರುವ ಬಲಿಹಾರ ಈ ಖಂಡಕಾವ್ಯದಲ್ಲೂಇದೆ. 'ವತೀನೆ ಕೂಲಿಕೆ ವೋಗೂದು ಬುಟ್ಟು/ ವಲಿ ಅಚ್ಚಿ ಕೂಳು ಮಾಡೂದು ಬುಟ್ಟು/ ಮಾರುದ್ದ ಬೆಳುದ ಬಾರೊತ್ತು ಬಿಸುಲೊದ್ದು/ ಆಕಾಶದಿಮಾನ ಸದ್ದೀಕೆ ಸವುಟ್ಯಾಗಿ/ ಕಲ್ಲವ್ನ ಮುಂದ ಬಿದ್ದವುಳೆ ಗಂಗಿ/ ತನ್ನೂರು ಬೀಸ್ದಂತ ಕಲ್ಗಾಳ ನುಂಗಿ' ಎಂದು ಆರಂಭವಾಗುವ ಖಂಡಕಾವ್ಯ ಓದಿಗೊಂದು ಹೊಸ ಹೊಳಪನ್ನು ತುಂಬುತ್ತದೆ. ಕೋಲಾರ/ಚಿಕ್ಕಬಳ್ಳಾಪುರದ ಕನ್ನಡವು ಕಾವ್ಯಕ್ಕೊಂದು ಹೊಸ ಪ್ರಭಾವಳಿಯನ್ನು ನೀಡಿದೆ. ತೆಲುಗು ಮಿಶ್ರಿತವಾದ ಈ ಭಾಗದ ಭಾಷೆಯನ್ನು ಮೊರಸುನಾಡು ಕನ್ನಡ ಎಂದು ಗುರ್ತಿಸುತ್ತಾರೆ. ದಿವ್ಯ ನಿರ್ಲಕ್ಷತ್ರ್ಯಕ್ಕೆ ಒಳಗಾಗಿರುವ ಭಾಷೆಯನ್ನು ಖಂಡಕಾವ್ಯಕ್ಕೆ ಬಳಸಿಕೊಂಡ ಕವಿ, ಮೊರಸುನಾಡು ಕನ್ನಡದ ಪರಿಮಳವನ್ನು ಪಸರಿಸಿದ್ದಾರೆ. ಸ.ರಘುನಾಥ ಗುರ್ತಿಸುವಂತೆ - ಕತೆಯ ಧ್ವನಿ ಕವಿತೆಯ ನಾದ ಇಲ್ಲಿಕೂಡಿಕೊಳ್ಳುತ್ತದೆ. ಹಾಗೆಯೇ ವರ್ತಮಾನಕ್ಕೆ ಸ್ಪಂದಿಸುವ ಮತ್ತು ಧಾರ್ಮಿಕ ಆಚರಣೆಯ ಧ್ವನಿಯಲ್ಲೇ ಅದನ್ನು ಕಾಣಿಸುವ ಈ ಕವಿ ತನ್ನ ವರ್ತಮಾನದ ಸಾಮಾಜಿಕ ಜವಾಬ್ದಾರಿಯನ್ನು ಕಂಡುಕೊಂಡಿದ್ದಾನೆ.

ನಾಗ್ದಾಳೆ(ಖಂಡಕಾವ್ಯ): ಚೀಮನಹಳ್ಳಿ ರಮೇಶಬಾಬು, ಪುಟ:116, ಬೆಲೆ:ರೂ.120, ಪ್ರಕಟಣೆ: ಅನಿಮ [ಪುಸ್ತಕ](https://vijaykarnataka.com/topics/%E0%B2%AA%E0%B3%81%E0%B2%B8%E0%B3%8D%E0%B2%A4%E0%B2%95" \t "_blank), ಚೀಮನಹಳ್ಳಿ, ಐಮರೆಡ್ಡಿಹಳ್ಳಿ(ಪೋಸ್ಟ್‌), ಚಿಂತಾಮಣಿ.  
  
ಮಣ್ಣು, ಬೀಜ, ನೀರಿನ ಧ್ಯಾನ  
  
ಈ ಭೂತಾಯಿಯ ಹೊಟ್ಟೆಗೆ ವಿಷವುಣಿಸಿ, ಅಮೃತ ನೀಡೆಂಬ ಮನುಜನ ಪ್ರಾರ್ಥನೆಗೆ ಎಲ್ಲಿದೆ ಅರ್ಥ? ಇತ್ತೀಚಿನ ವರ್ಷಗಳಲ್ಲಿಮಣ್ಣಿನ ಮಕ್ಕಳ ಆತ್ಮಹತ್ಯೆ, ನೋವು ಮತ್ತು ಸಂಕಟಗಳು ಹೆಚ್ಚುತ್ತಿವೆ. ಭಾರತದಂಥ ದೇಶಗಳಲ್ಲಿಬಡವ ಅನ್ನುವ ಪದಕ್ಕೆ ರೈತ ಎನ್ನುವ ಪದ ಸಮಾನಾಂತರವಾಗುತ್ತಿದೆ. ಅದರೆ, ಅಮೆರಿಕದಂಥ ಮುಂದುವರಿದ ದೇಶಗಳಲ್ಲಿರೈತನೇ ಶ್ರೀಮಂತ. ನಿಜಕ್ಕೂ ದೇಶದ ಕೃಷಿ ಜಗತ್ತಿನಲ್ಲಿಏನಾಗುತ್ತಿದೆ? ಕೃಷಿ ಅಥವಾ ರೈತರ ಬಗ್ಗೆ ಬರೆಯುವುದೆಂದರೆ ಅದು ಗೋಳಿನ ಕತೆಯೇ ಆಗಬೇಕಿಲ್ಲ. ಈ ಅಂಶಗಳ ಹಿನ್ನೆಲೆಯಲ್ಲಿಚಿನ್ನಸ್ವಾಮಿ ವಡ್ಡಗೆರೆ ಅವರ 'ಕೃಷಿ ಸಂಸ್ಕೃತಿ ಕಥನ' ಗಮನ ಸೆಳೆಯುವಂತಿದೆ.  
  
ನೈಸರ್ಗಿಕ ಕೃಷಿಕರಿಗೊಂದು ಕೈಪಿಡಿ, ಸಾವಯವ ಸಂತ ನಾರಾಯಣರೆಡ್ಡಿ, ಕುಂದೂರು ಪರ್ವತದ ಬೆಟ್ಟದ ಜೀವ, ತೇಜಸ್ವಿ ಕಲಿಸಿದ ಪರಿಸರ ಪಾಠ, ತೋಟಗಾರಿಕೆಯ ಪಿತಾಮಹ ಮರೀಗೌಡ - ಇಂಥ ಅನೇಕ ಕೃಷಿ ಸಂಬಂಧಿ ಸಕಾರಾತ್ಮಕ ಲೇಖನಗಳನ್ನು ಚಿನ್ನಸ್ವಾಮಿ ಬರೆದಿದ್ದಾರೆ. ಏಕಾಂಗಿಯಾಗಿ ಕೆರೆಕಟ್ಟೆಗಳ ನಿರ್ಮಸಿದ ಹಠಯೋಗಿ ಕಾಮೇಗೌಡರ ಪರಿಚಯ, ಪ್ರತಿಯೊಬ್ಬ ನಾಗರಿಕರ ಹೊಣೆಗಾರಿಕೆಯನ್ನು ನೆನಪಿಸುವಂತಿದೆ. ಕಾಕನ ಕೋಟೆಯ ಹಾಡಿಯಲ್ಲಿಕಮರುತ್ತಿರುವ ಆದಿವಾಸಿಗಳ ಬದುಕು, ಅನೇಕ ಪ್ರಗತಿಪರ ರೈತರ ಸಾಧನೆಗಳು ಹೊಸ ಅನ್ನದಾತರಿಗೆ ಪ್ರೇರಣೆ ನೀಡುವಂತಿವೆ. ಚಿನ್ನಸ್ವಾಮಿ ತಮ್ಮ ಪುಸ್ತಕವನ್ನು ಮೂರು ಭಾಗಗಳಾಗಿ ವಿಂಗಡಿಸಿದ್ದಾರೆ. ಕೃಷಿ ಮತ್ತು ಸಂಸ್ಕೃತಿಯ ಮೊದಲ ಭಾಗ ಮುಗಿದಾಕ್ಷಣ ಎರಡನೇ ಭಾಗದಲ್ಲಿಸಾಹಿತ್ಯ ಸಂಬಂಧಿ ಬರಹಗಳನ್ನು ಸೇರಿಸಿದ್ದಾರೆ. ಮೂರನೇ ಭಾಗದಲ್ಲಿಥಾಯ್ಲೆಂಡ್‌ ಪ್ರವಾಸದ ಕಥನವಿದೆ. [ಸಾಹಿತ್ಯ](https://vijaykarnataka.com/topics/%E0%B2%B8%E0%B2%BE%E0%B2%B9%E0%B2%BF%E0%B2%A4%E0%B3%8D%E0%B2%AF" \t "_blank) ಮತ್ತು ಪ್ರವಾಸಗಳ ಕೇಂದ್ರ ನೆಲದಲ್ಲಿಕೃಷಿಯೇ ಇದೆ. ಅದು ಅಕ್ಷರ ಅಥವಾ ಅರಿವಿನ ಹುಡುಕಾಟದ ಕೃಷಿಯೂ ಹೌದು. ಕೃಷಿಕರಷ್ಟೇ ಅಲ್ಲ, ಕೃಷಿ ಬಗ್ಗೆ ಕುತೂಹಲ ಹೊಂದಿರುವವರೂ ಈ ಪುಸ್ತಕದತ್ತ ಕಣ್ಣಾಡಿಸಬಹುದು.