**ಬಾಸ್‌ಗೆ ಇಷ್ಟವಾಗದೇ ಹೋದರೆ ನೀವು ಏನು ಮಾಡಬೇಕು?**

ಒಂದು ಹಂತದ ವಯಸ್ಸು ದಾಟಿದ ಮೇಲೆ ಭಾರತದಂಥ ದೇಶದಲ್ಲಿ ಕೆಲಸ ಹುಡುಕುವುದು ಕಷ್ಟ. ನೇಮಕ ಪ್ರಕ್ರಿಯೆಯಲ್ಲಿ ಕಿರಿಯರಿಗೆ, ಅದರಲ್ಲೂ 35 ವರ್ಷದೊಳಗಿನವರಿಗೆ ಆದ್ಯತೆ ನೀಡಲಾಗುತ್ತದೆ. ಏತನ್ಮಧ್ಯೆ, ಬಾಸ್‌ ಜತೆಗಿನ ಒಡನಾಟ ಸರಿಹೋಗದಿದ್ದರೆ ಗೇಟ್‌ ಪಾಸ್‌ ಖಚಿತ. ಇನ್ಫೋಸಿಸ್‌ ಸಿಇಒ ಆಗಿದ್ದ ವಿಶಾಲ್‌ ಸಿಕ್ಕಾ ಅವರೇ ಇಂಥ ಪರಿಸ್ಥಿತಿಯನ್ನು ಎದುರಿಸಿದ್ದಾರೆ.

ಸಿಇಒ ಆಗಿ ಕಂಪನಿಯ ಆದಾಯವನ್ನು ಗಣನೀಯವಾಗಿ ಹೆಚ್ಚಿಸಿದರೂ, ಸಂಸ್ಥಾಪಕರ ಜತೆಗಿನ ಭಿನ್ನಾಭಿಪ್ರಾಯದಿಂದಾಗಿ ಅವರು ರಾಜೀನಾಮೆ ನೀಡಬೇಕಾಯಿತು. ಇಂಥದ್ದೇ ಪರಿಸ್ಥಿತಿ ಯಾರಿಗೆ ಬೇಕಾದರೂ ಬರಬಹುದು. ಸಿಕ್ಕಾ ಪ್ರಕರಣದಿಂದ ಉದ್ಯೋಗ ಹುಡುಕುವ ಮಂದಿ ಕಲಿಯಬೇಕಾದ ಪಾಠಗಳು ಇಲ್ಲಿವೆ.

ಕ್ವಿಜೆಕ್ಸ್‌.ಕಾಮ್‌ನ ಕಾರ್ಯನಿರ್ವಾಹಕ ನಿರ್ದೇಶಕ ದೇವಶೀಶ್‌ ಚಕ್ರವರ್ತಿ, ನಿಮ್ಮ ಉದ್ಯೊಗ ಹುಡುಕುವಿಕೆಯನ್ನು ಅತ್ಯುತ್ತಮವಾಗಿಸಲು ಕೆಲವು ಸಲಹೆಗಳನ್ನು ನೀಡಿದ್ದಾರೆ. ವಯಸ್ಸಾಗಿದ್ದರೂ ಅನುಭವಿಯಾಗಿದ್ದ ಪಕ್ಷದಲ್ಲಿ ಪರಿಸ್ಥಿತಿಯನ್ನು ಹೇಗೆ ನಿಭಾಯಿಸಬಹುದು ಎಂಬುದನ್ನು ಅವರು ವಿವರಿಸಿದ್ದಾರೆ.

**30 ವರ್ಷದವರಾ?**

ಉದ್ಯೋಗ ಹುಡುಕಾಟಕ್ಕೆ ಸೂಕ್ತ ಯೋಜನೆ ರೂಪಿಸಿಕೊಳ್ಳಬೇಕು. ಮುಂದೆ ಎದುರಾಗಬಹುದಾದ ರಿಸ್ಕ್‌ಗಳನ್ನು ಪಟ್ಟಿ ಮಾಡಿಕೊಂಡು ಅವುಗಳಿಗೆ ಉತ್ತರಗಳನ್ನು ಸಿದ್ಧ ಮಾಡಿಟ್ಟುಕೊಳ್ಳಬೇಕು. ಆರ್ಥಿಕ ಅಸ್ಥಿರತೆ ತಪ್ಪಿಸಲು ಒಂದೆರಡು ತಿಂಗಳಿಗೆ ಆಗುವಷ್ಟು ಸಂಬಳದ ಗಂಟನ್ನು ಹೊಂದಿರಬೇಕು. ಕೆಲಸ ಹುಡುಕುವ ಸಲುವಾಗಿ ವಾರದಲ್ಲಿ 6ರಿಂದ 8 ಗಂಟೆಗಳನ್ನು ಬಳಸಬೇಕು. ಹೊಸ ಸಂದರ್ಶನ ಮತ್ತು ಮಾತುಕತೆಯಿಂದ ಹೊಸ ವಿಷಯಗಳನ್ನು ಕಲಿಯಬೇಕು, ಕೆಲಸ ಹುಡುಕುವುದನ್ನು ಖುಷಿಯ ಸಂಗತಿ ಎಂದು ಭಾವಿಸಬೇಕು. ನಿಮ್ಮ ಉದ್ಯೋಗದಾತರನ್ನು ನೇರವಾಗಿ ಸಂಪರ್ಕಿಸಿ, ಬೇರೆ ವಿಭಾಗಕ್ಕೆ ವರ್ಗ ಮಾಡುವಂತೆ ಬೇಕಾದರೂ ಕೇಳಬಹುದು. ನಿಮ್ಮ ಮಾಜಿ ಬಾಸ್‌ಗಳು, ವೃತ್ತಿಪರರ ಸಲಹೆ ಪಡೆದು ಹೊಸ ಉದ್ಯೋಗ ಪಡೆಯಬಹುದು.

**40 ವರ್ಷ ಮೀರಿದೆಯಾ?**

ಈ ವಯಸ್ಸಿನಲ್ಲಿ ಉದ್ಯೋಗ ಹುಡುಕಲು ಹೊರಟರೆ, ನಿಮ್ಮ ಗಳಿಕೆ, ವೈಯಕ್ತಿಕ ಮತ್ತು ವೃತ್ತಿ ಬದುಕಿನ ಮೇಲೆ ಗಂಭೀರ ಪರಿಣಾಮಗಳು ಅಗುತ್ತವೆ. ಕೆಲಸ ಬದಲಿಸುತ್ತಿರುವ ಕಾರಣವನ್ನು ಹೊಸ ಉದ್ಯೋಗದಾತರಿಗೆ ಮನವರಿಕೆ ಮಾಡಿಕೊಡುವುದೇ ದೊಡ್ಡ ಸವಾಲಾಗುತ್ತದೆ.

ನಿಮ್ಮ ವೃತ್ತಿಜೀವನದಲ್ಲಿನ ಯಶಸ್ಸು, ಪರಿಣತಿಯನ್ನು ಸಮರ್ಥಿಸಿ, ಹೊಸ ಕಂಪನಿಯಲ್ಲಿ ನೀವು ಮಾಡಬಹುದಾದ ಪರಿಣಾಮಗಳ ಕುರಿತಾಗಿ ಹೊಸ ಉದ್ಯೋಗದಾತರಲ್ಲಿ ವಿಶ್ವಾಸ ಮೂಡಿಸಬೇಕು. ನಿಮ್ಮ ರೆಸ್ಯೂಮ್‌ನಲ್ಲಿ ನಿಮ್ಮ ಕೌಶಲ, ಪ್ರತಿಭೆ ವ್ಯಕ್ತವಾಗಬೇಕು. ವೃತ್ತಿಪರ ನೆಟ್‌ವರ್ಕ್‌ಗಳು, ನೇಮಕಾತಿ ಏಜೆನ್ಸಿಗಳು, ಜಾಹೀರಾತುಗಳು ಮತ್ತು ನಿಮ್ಮ ಸ್ನೇಹಿತರ ಬಳಗವನ್ನು ಉದ್ಯೋಗ ಹುಡುಕಿಕೊಳ್ಳಲು ಬಳಸಬಹುದು. ಉದ್ಯೋಗದಾತರಿಗೆ ನಿಜಕ್ಕೂ ಎಂಥ ಉದ್ಯೋಗಿಯ ಅಗತ್ಯವಿದೆ ಎನ್ನುವ ಪರಿಕಲ್ಪನೆ ನಿಮಗಿರಲಿ. ಹಿಂದಿನ ಕಂಪನಿಯಲ್ಲಿ ವೆಚ್ಚ ತಗ್ಗಿಸಲು ಅಥವಾ ಆದಾಯ ಕ್ರೋಡೀಕರಣಕ್ಕೆ ನೀವು ಮಾಡಿದ ತಂತ್ರಗಳನ್ನು ಉದ್ಯೋಗದಾತರಿಗೆ ವಿವರಿಸಿ.

**50 ವರ್ಷ ಮೀರಿದವರಾ?**

50 ಅಥವಾ 60 ವರ್ಷ ಮೀರಿದ ವ್ಯಕ್ತಿಗಳನ್ನು ಉದ್ಯೋಗಕ್ಕೆ ತೆಗೆದುಕೊಳ್ಳಲು ಕಂಪನಿಗಳು ಮೀನಮೇಷ ಎಣಿಸುತ್ತವೆ. ಕೆಲಸಕ್ಕೆ ಅಗತ್ಯವಾದ ಶಕ್ತಿ, ಪ್ರೇರಣೆ, ಬೌದ್ಧಿಕ ಜವಾಬ್ದಾರಿ ಮತ್ತು ಕಿರಿಯರೊಂದಿಗೆ ಕೆಲಸ ಮಾಡುವ ಸಾಮರ್ಥ್ಯ‌ವನ್ನು ಹಿರಿಯ ಉದ್ಯೋಗಿಗಳು ಹೊಂದಿರುವುದಿಲ್ಲ ಎಂಬುದು ಉದ್ಯೋಗದಾತರ ಅಭಿಪ್ರಾಯ. ಈ ಅನಿಸಿಕೆಯನ್ನು ಬದಲಿಸುವುದೇ ನಿಮ್ಮ ದೊಡ್ಡ ಟಾಸ್ಕ್‌. ಹೆಚ್ಚಿನ ಸಂಬಳಕ್ಕೆ ತಕ್ಕನಾದ ಪ್ರತಿಫಲವನ್ನು ಕಂಪನಿಗೆ ಮರಳಿಸುವ ವಿಶ್ವಾಸವನ್ನು ಉದ್ಯೋಗದಾತರಲ್ಲಿ ನೀವು ಮೂಡಿಸಬೇಕಾಗುತ್ತದೆ. ನಿಮ್ಮ ಅನುಭವದಿಂದ ಕಂಪನಿಗಾಗುವ ಅನುಕೂಲವನ್ನು ಮನವರಿಕೆ ಮಾಡಿಕೊಡಬೇಕು. ತಪ್ಪುಗಳಿಲ್ಲದ ಸಿವಿಯಲ್ಲಿ ನಿಮ್ಮ ಕಳೆದ 10 ವರ್ಷಗಳ ಅನುಭವ-ಸಾಧನೆಗಳು ಸಾಧ್ಯವಾದರೆ ಒಂದೇ ಪುಟದಲ್ಲಿ ಪ್ರತಿಬಿಂಬಿತವಾಗಬೇಕು. ಈಗಿನ ತಲೆಮಾರಿಗೆ ಹೊಂದುವಂತೆ ನಿಮ್ಮ ಇಮೇಲ್‌ ಐಡಿ, ನಿಮ್ಮ ವಸ್ತ್ರ ವಿನ್ಯಾಸ, ನಡವಳಿಕೆ ಎಲ್ಲವನ್ನೂ ಹೊಂದಿಸಿಕೊಳ್ಳಬೇಕು. ಈ ಮೊದಲು ಯುವ ಉದ್ಯೋಗಿಗಳು ಮತ್ತು ಬಾಸ್‌ಗಳೊಂದಿಗೆ ಹೇಗೆ ಉತ್ತಮ ಕಾರ್ಯಕ್ಷಮತೆ ತೋರಿದ್ದೀರಿ ಎನ್ನುವ ಕತೆಗಳನ್ನು ಹಂಚಿಕೊಳ್ಳಿ.

ವಯಸ್ಸು ಎಷ್ಟೇ ಇರಲಿ, ಅದು ಸಂಖ್ಯೆ ಮಾತ್ರ. ನೀವು ಜಗತ್ತನ್ನು ಹೇಗೆ ನೋಡುತ್ತೀರಿ ಅನ್ನುವುದರ ಮೇಲೆ ನಿಮ್ಮ ಭೌತಿಕ ಮತ್ತು ಮಾನಸಿಕ ಆರೋಗ್ಯ ನಿರ್ಧಾರವಾಗುತ್ತದೆ. ದೈನಂದಿನ ಬದುಕಿನ ಬದಲಾವಣೆಗಳನ್ನು ಗಮನಿಸಿ, ನಿಮ್ಮ ದೈಹಿಕ, ಮಾನಸಿಕ ಸಾಮರ್ಥ್ಯ‌ ವೃದ್ಧಿಗೆ ಪ್ರಯತ್ನಿಸಿ. ಉದ್ಯೋಗ ಗಳಿಕೆಗೆ ಇದು ಬಹಳ ಮುಖ್ಯವಾದ ಅಂಶವಾಗಿದೆ.