**ಪ್ರೇಮದ ಜೊತೆಗಿರಲಿ ಹಣಕಾಸಿನ ಹೊಂದಾಣಿಕೆ**

## ಸಾಮಾನ್ಯವಾಗಿ ಸಂಬಂಧದಲ್ಲಿ ಹಣಕಾಸಿನ ಹೊಂದಾಣಿಕೆ ಬಲು ಕಷ್ಟ. ಅದನ್ನು ಸಾಧಿಸುವ ನಿಟ್ಟಿನಲ್ಲಿ ಒಂದಿಷ್ಟು ಸಲಹೆಗಳು ಮತ್ತು ಸುಖಿ ದಾಂಪತ್ಯಕ್ಕೆ ಪೂರಕವಾದ ಕೆಲವು ಹೂಡಿಕೆಗಳತ್ತ ಒಂದು ನೋಟ.

ಇಂದು(ಫೆ.14) ಪ್ರೇಮಿಗಳ ದಿನ. ‘ಮೇಡ್ ಫಾರ್ ಈಚ್ ಅದರ್’ ಎಂದು ಪ್ರೇಮಿಗಳು ಸುಲಭವಾಗಿ ಹೇಳಿ ಬಿಡುತ್ತಾರೆ. ಪ್ರೇಮವು ವಿವಾಹಕ್ಕೆ ತಿರುಗಿ ದಾಂಪತ್ಯ ಆರಂಭವಾದಾಗಲೂ ಇದೇ ಮನಸ್ಥಿತಿ ಉಳಿಯುವಂತಾಗಬೇಕು. ಸಾಮಾನ್ಯವಾಗಿ ಸಂಬಂಧದಲ್ಲಿ ಹಣಕಾಸಿನ ಹೊಂದಾಣಿಕೆ ಬಲು ಕಷ್ಟ. ಅದನ್ನು ಸಾಧಿಸುವ ನಿಟ್ಟಿನಲ್ಲಿ ಒಂದಿಷ್ಟು ಸಲಹೆಗಳು ಮತ್ತು ಸುಖಿ ದಾಂಪತ್ಯಕ್ಕೆ ಪೂರಕವಾದ ಕೆಲವು ಹೂಡಿಕೆಗಳತ್ತ ಒಂದು ನೋಟ.

ಸಾಫ್ತ್‌ವೇರ್ ಎಂಜಿನಿಯರ್ ಪ್ರದೀಪ್ ಕುಮಾರ್ ಮತ್ತು ದೀಪ್ತಿ ಪ್ರೇಮಿಗಳು. 4 ವರ್ಷ ಲವ್ ಮಾಡಿ, ಇಬ್ಬರೂ ಇಷ್ಟಪಟ್ಟೇ ಮದುವೆಯಾದರು. ಆದರೆ, ಈಗಷ್ಟೆ ಇಬ್ಬರ ಹವ್ಯಾಸಗಳು, ಆರ್ಥಿಕ ಚಟುವಟಿಕೆಗಳು ಅರ್ಥವಾಗಿವೆ. ಬದುಕಿನಲ್ಲಿ ಗಳಿಸಿದ್ದನ್ನು ಉಳಿಸಿ ಬೆಳೆಸುವ ಹಂಬಲ ಪ್ರದೀಪ್‌ಗೆ. ಆದರೆ, ಆತನ ಪತ್ನಿಯದು ವ್ಯತಿರಿಕ್ತ ಸ್ವಭಾವ. ಸದಾ ಸುತ್ತಾಟ, ಲಕ್ಷುರಿ ಪ್ರವಾಸ, ಬಟ್ಟೆ-ಶೂ ಖರೀದಿಯಲ್ಲಿ ಹೆಚ್ಚಿನ ಆಸಕ್ತಿ. ತನ್ನ ಸಂಬಳ ಮಾತ್ರವಲ್ಲ, ಇಂಥ ಅಗತ್ಯಗಳನ್ನು ಪೂರೈಸುವ ಸಲುವಾಗಿ ಗೆಳೆಯರು ಮತ್ತು ಸಹೋದ್ಯೋಗಿಗಳಿಂದ ಸಾಲವನ್ನೂ ಮಾಡುತ್ತಿದ್ದಳು. ಇಬ್ಬರ ನಡುವೆ ಹಣಕಾಸಿನ ವಿಷಯದಲ್ಲಿಯೇ ಜಗಳಗಳಾಗಿ, ಜತೆಯಲ್ಲಿ ಇರಲು ಸಾಧ್ಯವೇ ಇಲ್ಲ ಅನ್ನುವ ಪರಿಸ್ಥಿತಿ ನಿರ್ಮಾಣವಾಗಿದೆ. ಹೀಗಾಗಿ ವಿಚ್ಛೇದನಕ್ಕೆ ಅರ್ಜಿ ತುಂಬಿದ್ದಾರೆ.  
  
ಹೌದು, ಒಬ್ಬ ವ್ಯಕ್ತಿಯನ್ನು ನಾವು ಎಷ್ಟೆ ಅರ್ಥ ಮಾಡಿಕೊಂಡಿದ್ದೇವೆ ಎಂದು ಭಾವಿಸಿದರೂ, ಭಿನ್ನಾಭಿಪ್ರಾಯಗಳು ಸೃಷ್ಟಿಯಾಗಿ ಬಿಡುತ್ತವೆ. ಅದರಲ್ಲೂ ಹಣಕಾಸು ವಿಷಯಗಳಲ್ಲಿ ಬಾಳಸಂಗಾತಿಗಳ ನಡುವೆ ಸಂಘರ್ಷಗಳೂ ಹುಟ್ಟಬಹುದು. ‘ಇಟಿ ವೆಲ್ತ್’ ಕಳೆದ ವಾರ ನಡೆಸಿದ ಸಮೀಕ್ಷೆಯಲ್ಲಿ ಈ ಅಂಶ ಸ್ಪಷ್ಟವಾಗಿದೆ. ಇಬ್ಬರ ನಡುವೆ ‘ಮನಿ ಹ್ಯಾಬಿಟ್’ಗಳು ಒಂದೇ ರೀತಿ ಇದ್ದರೆ ಒಳ್ಳೆಯದು ಎಂದು ಶೇ.89 ಮಂದಿ ಅಭಿಪ್ರಾಯಪಟ್ಟಿದ್ದಾರೆ. ಪ್ರೇಮ ಹೇಗೆ ಬೇಕಾದರೂ ಹುಟ್ಟಬಹುದು. ಒಂದು ಮಿಸ್ ಕಾಲ್, ಒಂದು ವಾರೇ ನೋಟ, ಒಂದು ನಗು ಹೀಗೆ ಹೇಗೋ ಆರಂಭವಾಗುವ ಪ್ರೇಮ, ನಂತರ ದಾಂಪತ್ಯ ಬಂಧವಾಗಿ ಮುಂದುವರಿಯಬಹುದು. ಸಂಗಾತಿಗಳನ್ನು ಸುಲಭವಾಗಿ ಮ್ಯಾಚ್ ಮಾಡುವ ಆ್ಯಪ್‌ಗಳಾಗಲಿ, ವೆಬ್‌ಸೈಟ್‌ಗಳಿಗಾಗಲಿ ವ್ಯಕ್ತಿಯ ಹವ್ಯಾಸಗಳನ್ನು ತೆರೆದಿಡುವಲ್ಲಿ ಸೋಲುತ್ತವೆ. ದುಡ್ಡಿನ ಬಗ್ಗೆ ಏಕರೂಪದ ಆಲೋಚನೆ ಇರುವ ವ್ಯಕ್ತಿಗಳನ್ನು ಮ್ಯಾಚ್ ಮಾಡುವುದು ಕಷ್ಟ.  
  
ಮೊದಲ ಒಂದಷ್ಟು ದಿನ ಸಂಗಾತಿಗಳನ್ನು ಆವರಿಸಿರುವ ಪ್ರೇಮದ ಮೋಡಿಯು ‘ಎಲ್ಲವೂ ಸರಿಯಾಗಿದೆ’ ಎನ್ನುವ ವಾತಾವರಣ ಸೃಷ್ಟಿಸುತ್ತದೆ. ಆದರೆ, ದಿನ ಕಳೆದಂತೆ ಹಣಕಾಸು ವಿಷಯಗಳು ಮನಸ್ತಾಪಕ್ಕೆ ಕಾರಣವಾಗುತ್ತವೆ. ಮಾತಿಗೆ ಮಾತು ಬೆಳೆದು ದಾಂಪತ್ಯವೆನ್ನುವುದು ಭಾರವೆನಿಸುತ್ತದೆ. ಕೆಲವು ಪ್ರಕರಣಗಳಲ್ಲಿ ವಿಚ್ಛೇದನಕ್ಕೂ ಈ ಅಂಶವೇ ಕಾರಣವಾಗುತ್ತದೆ. ಇಂಥ ಪರಿಸ್ಥಿತಿಗೆ ಆಸ್ಪದವಾಗದಂತೆ ಎಚ್ಚರವಹಿಸಬೇಕು.  
  
ನಾಳೆಗಾಗಿ ಇಂದೇ ಪ್ಲಾನ್ ಮಾಡಿ...  
  
ಪ್ರೇಮವು ಮದುವೆಯ ಹಂತಕ್ಕೆ ಬಂದಾಗ ಪ್ರೇಮಿಗಳು ಪರಸ್ಪರ ಕುಳಿತು, ತಮ್ಮ ಮೇಲಿನ ಜವಾಬ್ದಾರಿ, ಸಾಲ, ತಮಗಿರುವ ಆರ್ಥಿಕ ಶಕ್ತಿ ಕುರಿತು ಚರ್ಚಿಸಬೇಕು. ಸಂಗಾತಿಯ ಹವ್ಯಾಸಗಳು ಮತ್ತು ಮುಂದಿನ ದಿನಗಳಲ್ಲಿ ಎದುರಾಗುವ ಆರ್ಥಿಕ ಸವಾಲುಗಳ ಬಗ್ಗೆಯೂ ಅರಿವಿರಬೇಕು. ಇಂದಿನ ಮಧುರತೆ ನಾಳೆಯೂ ಉಳಿಯುವ ಸಲುವಾಗಿ ಸಂಗಾತಿಗಳು ತಮ್ಮ ಅವಶ್ಯಕತೆ, ಗುರಿ, ಆದಾಯ, ಖರ್ಚುಗಳು, ಉಳಿತಾಯ ಇವೆಲ್ಲವನ್ನೂ ಪಟ್ಟಿ ಮಾಡಿಕೊಂಡು ವಾರ್ಷಿಕ ಬಜೆಟ್ ಸಿದ್ಧ ಪಡಿಸಿಕೊಳ್ಳಬೇಕು. ಅದಕ್ಕೆ ಇಬ್ಬರೂ ಬದ್ಧವಾಗಿ ಉಳಿಯಬೇಕು. ಭವಿಷ್ಯದ ದಿನಗಳಲ್ಲಿ ಎಷ್ಟು ಹಣ ಅಗತ್ಯವಾಗುತ್ತದೆ, ಅದನ್ನು ಸರಿದೂಗಿಸುವ ಬಗ್ಗೆ ಆಲೋಚನೆಗಳು ಅಗತ್ಯ.  
  
ಗುರಿಗೆ ಪೂರಕವಾಗಿ ಹೂಡಿಕೆಗಳನ್ನು ಮಾಡಬೇಕು, ಈ ನಿಟ್ಟಿನಲ್ಲಿ ಹೊಂದಾಣಿಕೆ ಇರಬೇಕು. ಬಂದ ಹಣವನ್ನೆಲ್ಲ ಪತಿಯಾದವನು ಹೂಡಿಕೆಗೆ, ದಾನ ಧರ್ಮಗಳಿಗೆ, ತನ್ನ ಚಟಗಳಿಗೆ ವಿನಿಯೋಗಿಸಿದರೆ ಕಷ್ಟ. ಹಣವನ್ನು ಖಾಲಿ ಮಾಡಿಕೊಂಡು ಪತ್ನಿಯ ಅಗತ್ಯಗಳನ್ನು ಪೂರೈಸದೇ ಹೋದರೆ ಸಂಘರ್ಷ ಸಹಜ. ಹೀಗಾಗಿ ಮಾಡುವುದು ಹೂಡಿಕೆ ಅಥವಾ ಇನ್ನೇನೇ ಇರಲಿ ಕುಟುಂಬ ನಿರ್ವಹಣೆಗೆ ತೊಡಕಾಗದಂತೆ ಎಚ್ಚರಿಕೆ ವಹಿಸಬೇಕು.