**ನೀವೇ ಗೃಹಮಂತ್ರಿ... ರೆಡಿಯಾಗಲಿ ಫ್ಯಾಮಿಲಿ ಬಜೆಟ್‌**

**ಕೇಂದ್ರ ಬಜೆಟ್‌ಗೆ ದಿನಗಣನೆ ಆರಂಭವಾಗಿದೆ. ವರ್ಷದ ಆಯ-ವ್ಯಯಗಳನ್ನು ಮೊದಲೇ ಲೆಕ್ಕಾಹಾಕಿ, ವ್ಯವಸ್ಥಿತವಾಗಿ ದೇಶವನ್ನು ಮುನ್ನಡೆಸಲು ಬಜೆಟ್‌ ಬೇಕೇಬೇಕು. ದೇಶಕ್ಕೊಂದು ಬಜೆಟ್‌ ಇರುವಂತೆಯೇ ಕುಟುಂಬಕ್ಕೊಂದು ಬಜೆಟ್‌ ಅತ್ಯಗತ್ಯ. ಜೀವನದಲ್ಲಿ ಗುರಿ ಮುಟ್ಟಲು, ಕುಟುಂಬವನ್ನು ತೊಡಕಿಲ್ಲದಂತೆ ನಿಭಾಯಿಸಲು ಇದು ಪೂರಕ.**

'ಹಣವನ್ನು ಸಂಪಾದಿಸುವುದು ಮುಖ್ಯವಲ್ಲ, ಅದು ದೊಡ್ಡ ಸಂಗತಿಯೂ ಅಲ್ಲ. ಗಳಿಸಿದ ಹಣವನ್ನು ಉಳಿಸುವುದು ಮತ್ತು ಅದನ್ನು ಬೆಳೆಸುವುದೇ ಜಾಣತನ' ಎನ್ನುತ್ತಾರೆ ಹಣಕಾಸು ತಜ್ಞರು. ವ್ಯವಸ್ಥಿತವಾಗಿ ಆರ್ಥಿಕ ಯೋಜನೆಗಳನ್ನು ರೂಪಿಸದೇ ಹೋದರೇ, ಆರ್ಥಿಕ ಶಿಸ್ತನ್ನು ಕಾಯ್ದುಕೊಳ್ಳದೇ ಹೋದರೆ ಅಪಾಯ ತಪ್ಪಿದ್ದಲ್ಲ. ಪ್ಲಾನ್‌ ಅಥವಾ ಬಜೆಟ್‌ ಇಲ್ಲದೇ ಹೋದರೆ, ಎಷ್ಟು ಹಣ ಸಂಪಾದಿಸಿದರೂ ಏನು ಫಲ?

ಕಾರು ಖರೀದಿಸಬೇಕು, ಮನೆ ಕಟ್ಟಿಸಬೇಕು, ಮಕ್ಕಳಿಗೆ ಒಳ್ಳೆಯ ವಿದ್ಯಾಭ್ಯಾಸ ಕೊಡಿಸಬೇಕು ಎನ್ನುವುದು ಬಹುತೇಕರ ಕನಸು. ಇಂಥ ಬಯಕೆ ನಿಮ್ಮದೂ ಆಗಿದ್ದರೇ ನಿಮ್ಮ ಕುಟುಂಬಕ್ಕೊಂದು ಬಜೆಟ್‌ ಅನ್ನು ನೀವೇ ರೂಪಿಸಿ. ತಿಂಗಳ ಬಜೆಟ್‌ಗಳು, ವರ್ಷದ ಬಜೆಟ್‌ಗಳು ಎಲ್ಲವೂ ಅಗತ್ಯ. ನಿಮ್ಮ ಮನೆಗೆ ನೀವೇ ಗೃಹ ಮಂತ್ರಿ. ಈ ನಿಟ್ಟಿನಲ್ಲಿ ಹೂಡಿಕೆ ತಜ್ಞರು ನೀಡುವ ಕೆಲವು ಸಲಹೆಗಳು ಇಲ್ಲಿವೆ.

**ಹೆಜ್ಜೆ 1: ಆದಾಯ, ಖರ್ಚುಗಳ ಅರಿವಿರಲಿ**

ಬಜೆಟ್‌ ರೂಪಿಸುವ ಮೊದಲು ಒಂದು ವರ್ಷದಲ್ಲಿ ನಿಮಗೆ ಬರಬಹುದಾದ ಆದಾಯ ಎಷ್ಟು, ಏನೇನು ಖರ್ಚುಗಳು ಇವೆ ಎನ್ನುವುದನ್ನು ಅಂದಾಜು ಮಾಡಬೇಕು. ನಿಮ್ಮ ಸಾಲ, ಇಎಂಐ, ಮಕ್ಕಳು ಸ್ಕೂಲ್‌ ಫೀಜು, ಮನೆ ಬಾಡಿಗೆ, ರೇಷನ್‌, ಮನರಂಜನೆ ಹೀಗೆ ಒಂದು ತಿಂಗಳಿಗೆ ಎಷ್ಟು ಖರ್ಚಾಗುತ್ತಿದೆ ಎನ್ನುವ ಪಟ್ಟಿ ಮಾಡಿಕೊಳ್ಳಿ. ಇದರ ಜತೆಗೆ ಮನೆಗೆ ದಿಢೀರ್‌ ಬರುವ ಅತಿಥಿಗಳಿಗೆ ಸತ್ಕಾರದ ಖರ್ಚು, ಹಬ್ಬ ಹರಿದಿನಗಳ ವೆಚ್ಚ, ದಿಢೀರ್‌ ಪ್ರವಾಸ, ಅನಾರೋಗ್ಯದ ಖರ್ಚುಗಳನ್ನು ನಿಭಾಯಿಸಲು ಒಂದು ಸಣ್ಣ ಮೊತ್ತದ ಹಣವನ್ನು ತುರ್ತು ನಿಧಿಯಾಗಿ ತೆಗೆದಿರಿಸಬೇಕು.

30 ದಿನಗಳ ಅವಧಿಯಲ್ಲಿ ನೀವು ಮಾಡುವ ಪ್ರತಿ ಖರ್ಚಿನ ಮೇಲೂ ನಿಗಾ ಇಡಬೇಕು. ಅದನ್ನು ತಕ್ಕ ಮಟ್ಟಿಗೆ ತಪ್ಪಿಸುವ ಮಾರ್ಗಗಳ ಬಗ್ಗೆಯೂ ಆಲೋಚಿಸಬೇಕು. ಖರ್ಚು-ವೆಚ್ಚಗಳ ಮೇಲೆ ನಿಗಾ ಇಡಲು ಮೊಬೈಲ್‌ ಆ್ಯಪ್‌ಗಳು ನಿಮಗೆ ನೆರವಿಗೆ ಬರುತ್ತವೆ. ನಿಮ್ಮ ವ್ಯವಹಾರದ ಮೇಲೆ ಕಣ್ಣಿಡುವ ಆ್ಯಪ್‌ಗಳು, ಹಣ ಉಳಿತಾಯಕ್ಕೆ ಸೂಕ್ತ ಸಲಹೆಗಳನ್ನೂ ನೀಡುತ್ತವೆ. ಪ್ರತಿ ತಿಂಗಳೂ ಬಿಲ್‌ಗಳನ್ನು ತೆಗೆದಿರಿಸುವುದರಿಂದ ಹಣ ಕರಗಿದ ಪರಿಯನ್ನು ಗಮನಿಸಬಹುದು.

**ಹೆಜ್ಜೆ 2: ಗುರಿ ನಿಗದಿ ಮಾಡಿ**

ಯಾರನ್ನಾದರೂ ನಿಲ್ಲಿಸಿ, 'ನಿನ್ನ ಈ ವರ್ಷದ ಗುರಿ ಏನು?' ಎಂದು ಕೇಳಿದರೆ ಉತ್ತರಕ್ಕೆ ತಡಬಡಾಯಿಸುತ್ತಾರೆ. ಬಹುತೇಕರು ನಿರ್ದಿಷ್ಟ ಗುರಿಯನ್ನೇ ಹೊಂದಿರುವುದಿಲ್ಲ. ಗುರಿಯೇ ಇಲ್ಲದ ಮೇಲೆ ಬದುಕಿನ ನಾವೆಗೆ ಹಿಡಿತ ಎಲ್ಲಿರುತ್ತದೆ? ಮನೆ/ನಿವೇಶನ ಖರೀದಿಸುವುದು ನಿಮ್ಮ ಗುರಿಯಾದರೆ, ಅದನ್ನು ಮುಟ್ಟಲು ನಿಮ್ಮ ಆದಾಯದಲ್ಲಿ ಎಷ್ಟು ವರ್ಷ ಬೇಕಾಗಬಹುದು ಎನ್ನುವುದನ್ನು ಲೆಕ್ಕ ಮಾಡಿ. ಅದಕ್ಕೆ ತಕ್ಕಂತೆ ವರ್ಷಕ್ಕಿಷ್ಟು ನಿರ್ದಿಷ್ಟ ಹಣವನ್ನು ಉಳಿತಾಯ ಮಾಡುತ್ತಾ ಹೋಗಬೇಕು. ಸಣ್ಣ ಮೊತ್ತವೇ ದೊಡ್ಡದಾಗಿ ಬೆಳೆಯುವುದು ನಿಜಕ್ಕೂ ಒಂದು ಮ್ಯಾಜಿಕ್‌. ವಿದೇಶ ಪ್ರವಾಸದ ನಿಮ್ಮ ಕನಸಾದರೆ, ತಿಂಗಳ ಬಜೆಟ್‌ನಲ್ಲಿ ಸಾವಿರ ರೂಪಾಯಿ ತೆಗೆದಿರಿಸಿದರೆ, ವರ್ಷಕ್ಕೆ 12 ಸಾವಿರ, 5 ವರ್ಷಕ್ಕೆ 60 ಸಾವಿರ ರೂ. ಆಗುತ್ತದೆ. ಅದನ್ನು ಉಳಿತಾಯ ಯೋಜನೆಗಳಲ್ಲಿ ಹೂಡಿಕೆ ಮಾಡಿದರೆ ಬೆಳೆಯುತ್ತದೆ. ಇನ್ನಷ್ಟು ಹಣವನ್ನು ಹೊಂದಿಸಿಕೊಂಡು ಆರಾಮವಾಗಿ ನೇಪಾಳ, ಶ್ರೀಲಂಕಾದಂಥ ನೆರೆ ದೇಶಗಳಿಗಾದರೂ ಹೋಗಿ ಬರಬಹುದು.

**ಹೆಜ್ಜೆ 3: ಬಜೆಟ್‌ ರೆಡಿ ಮಾಡಿ**

ಕುಟುಂಬದ ಬಜೆಟ್‌ ರೂಪಿಸುವುದು ನಿಜಕ್ಕೂ ಕಷ್ಟದ ಹೆಜ್ಜೆ. ನಿಮ್ಮ ಆದ್ಯತೆಗಳ ಅನುಸಾರ ಬಜೆಟ್‌ ತಯಾರಿಸಿ. ಹೊರಗಿನ ಸುತ್ತಾಟಗಳಿಗೆ ಹೆಚ್ಚಿನ ಹಣ ಖರ್ಚಾಗುತ್ತಿದ್ದರೇ, ಆ ಭಾಗದಲ್ಲಿ ತುಸು ಕಡಿತ ಮಾಡಿ. ಹೆಚ್ಚಿನ ಹಣ ಉಳಿಸುವ ನಿಟ್ಟಿನಲ್ಲಿ ನಿಮ್ಮ ಅಭ್ಯಾಸ, ಹವ್ಯಾಸ ಬದಲಿಸಿಕೊಳ್ಳಬೇಕು. ಬಾಡಿಗೆ, ರೇಷನ್‌, ಪ್ರಯಾಣ ವೆಚ್ಚ, ಮಕ್ಕಳ ಶಿಕ್ಷಣ, ಮನರಂಜನೆ, ವಿಮೆ, ಇಎಂಐ, ಕೈಸಾಲ -ಹೀಗೆ ಖರ್ಚುಗಳನ್ನು ವಿಂಗಡಿಸಿ. ಸಂಬಳದ ವೇತನ, ಬೋನಸ್‌, ಪಾರ್ಟ್‌ ಟೈಮ್‌ ಕೆಲಸದಿಂದ ಬರುವ ಹಣ -ಹೀಗೆ ಆದಾಯಗಳನ್ನು ವಿಂಗಡಿಸಿ. ಯಾವುದಕ್ಕೆ ಎಷ್ಟು ಹಣ ಎಂಬುದಾಗಿ ತಿಂಗಳಿಗೆ ಈ ಖರ್ಚು-ವೆಚ್ಚಗಳನ್ನು ಸರಿದೂಗಿಸಿ. ಖೋತಾ ಬಜೆಟ್‌ ಆಗದಂತೆ, ನಿಮ್ಮ ನಿರೀಕ್ಷೆಗೂ ಮೀರಿ ಉಳಿತಾಯ ಬಜೆಟ್‌ ಆಗುವಂತೆ ಮಾಡುವುದೇ ನಿಮ್ಮ ಮುಂದಿನ ಅಸಲಿ ಸವಾಲು.

**ಹೆಜ್ಜೆ 4: ಪ್ರಗತಿ ಮೇಲೆ ಕಣ್ಣಾಡಿಸಿ**

ಬಜೆಟ್‌ ರೂಪಿಸಿದ ಮಾತ್ರಕ್ಕೆ ಎಲ್ಲವೂ ಅಂದುಕೊಂಡಂತೆ ಆಗುವುದಿಲ್ಲ. ಒಂದು ತಿಂಗಳು ನಿಮ್ಮ ಬಜೆಟ್‌ ಮೀರಿ ಹೆಚ್ಚಿನ ಖರ್ಚಾಗಬಹುದು. ಅದರಿಂದ ಎದೆಗುಂದುವ ಅಗತ್ಯವಿಲ್ಲ. ಮುಂದಿನ ತಿಂಗಳ ಬಜೆಟ್‌ನಲ್ಲಿ ಅದನ್ನು ಸರಿದೂಗಿಸಲು ಸಾಧ್ಯವೇ ಎಂದು ಯೋಚಿಸಿ.

**ಪೆನ್‌ ಅಥವಾ ಎಲೆಕ್ಟ್ರಾನಿಕ್ಸ್‌**

ಬಜೆಟ್‌ ರೂಪಿಸಲು ಮತ್ತು ಅದನ್ನು ನಿಭಾಯಿಸಲು ಪೆನ್ನು-ಪುಸ್ತಕದ ಮಾದರಿ ಅಥವಾ ಮೊಬೈಲ್‌, ಕಂಪ್ಯೂಟರ್‌ನಂಥ ಸಾಧನಗಳು ಸುಲಭವೇ ಎಂಬುದನ್ನು ಸ್ಪಷ್ಟಪಡಿಸಿಕೊಳ್ಳಿ. ಪೆನ್ನು-ಪೇಪರ್‌ ಮಾದರಿ ನಿಮ್ಮದಾದರೆ ಒಂದು ಪುಸ್ತಕವನ್ನು ಇದಕ್ಕಾಗಿ ತೆಗೆದಿಡಿ. ಖರ್ಚು, ವೆಚ್ಚ, ವಿವರಗಳ ಟೇಬಲ್‌ಗಳಲ್ಲಿ ಎಲ್ಲವನ್ನೂ ದಾಖಲಿಸಿ. ಇನ್ನು ಟೆಕ್‌ ನಿಪುಣರಾದರೆ ಮೊಬೈಲ್‌ನಲ್ಲಿಯೇ ನಿಮಗೆ ಸಾಕಷ್ಟು ಆ್ಯಪ್‌ಗಳು ಸಿಗುತ್ತವೆ. ನಿಮ್ಮ ಬಜೆಟ್‌ಗೆ ಪೂರಕವಾದ ಫೈನಾನ್ಸಿಯಲ್‌ ಸಾಫ್ಟ್‌ವೇರ್‌ಗಳೂ ಲಭ್ಯವಿದ್ದು, ಕೆಲಸವನ್ನು ಹಗುರವಾಗಿಸುತ್ತವೆ.