**ಐಟಿ ಫೈಲ್‌ ಮಾಡುವಾಗ ಈ ತಪ್ಪುಗಳನ್ನು ಮಾಡಬೇಡಿ**

ಆದಾಯ ತೆರಿಗೆ(ಐಟಿ) ಫೈಲ್‌ ಮಾಡುವಾಗ ಕೆಲವು ವಿಚಾರಗಳಲ್ಲಿ ಎಚ್ಚರವಹಿಸಬೇಕು. ಕೆಲವು ತಪ್ಪುಗಳಿಂದಾಗಿ ತೆರಿಗೆ ಇಲಾಖೆ ನೋಟಿಸ್‌ ಸ್ವೀಕರಿಸಿ, ದಂಡ ತೆರುವ ಅವಕಾಶಗಳೂ ಸೃಷ್ಟಿಯಾಗಬಹುದು. ಬಹುತೇಕರು ಮಾಡಬಹುದಾದ ಸಾಮಾನ್ಯ ತಪ್ಪುಗಳ ಕುರಿತು ಇಲ್ಲಿದೆ ಮಾಹಿತಿ.

ಜುಲೈ 31 ಸಮೀಪದಲ್ಲಿಯೇ ಇದೆ. ಆದಾಯ ತೆರಿಗೆ ಫೈಲ್‌ ಮಾಡಲು ಇದೇ ಕಡೆಯ ದಿನಾಂಕ ಎನ್ನುವುದು ನಿಮಗೂ ಗೊತ್ತಿದೆ. ಮಾಧ್ಯಮಗಳಲ್ಲಿ ಈ ಬಗ್ಗೆ ಜಾಹೀರಾತುಗಳೂ ಬರುತ್ತಿವೆ. ಆದಾಯ ತೆರಿಗೆ ಇಲಾಖೆಯೂ ಮೊಬೈಲ್‌ಗೆ ಎಸ್‌ಎಂಎಸ್‌ ಕಳುಹಿಸಿ, ದಿನಾಂಕವನ್ನು ನೆನಪಿಸುತ್ತಿದೆ. ''ಕಳೆದ ವರ್ಷದಂತೆ ಆಗಬಾರದು. ಈ ವರ್ಷ ಜುಲೈ ಮೊದಲವಾರವೇ ರಿಟರ್ನ್ಸ್‌ ಫೈಲ್‌ ಮಾಡಬೇಕು,'' ಎಂದು ಅಂದುಕೊಳ್ಳುತ್ತೇವೆಯೇ ಹೊರತು, ಕಾರ್ಯಪ್ರವೃತ್ತರಾಗುವುದಿಲ್ಲ. ಈಗಂತೂ ಇ-ಫೈಲಿಂಗ್‌ ಸುಲಭವಾಗಿದ್ದು, ಮಾರ್ಗದರ್ಶನಕ್ಕೆ ಅನೇಕ ವೆಬ್‌ಸೈಟ್‌ಗಳು ಮತ್ತು ಮಾಧ್ಯಮ ವರದಿಗಳು ಬೆರಳ ತುದಿಯಲ್ಲಿವೆ. ಆದರೂ ಕಡೆಯ ಕ್ಷಣದ ತನಕ ಸುಮ್ಮನಿರುವ, ಅವಸರದಲ್ಲಿ ಏನೇನೋ ತಪ್ಪುಗಳನ್ನು ಮಾಡುವ ಪ್ರವೃತ್ತಿ ಬಹುತೇಕರಲ್ಲಿದೆ. ಇಂಥ ಪ್ರಮುಖ ಪ್ರಮಾದಗಳನ್ನು ಇಲ್ಲಿ ಗುರ್ತಿಸಲಾಗಿದೆ.

**ಪತ್ನಿ, ಮಕ್ಕಳ ಆದಾಯವನ್ನೂ ಸೇರಿಸಿ**

ಆದಾಯ ತೆರಿಗೆ ತಪ್ಪಿಸಲು ಪತ್ನಿ ಅಥವಾ ಅಪ್ರಾಪ್ತ ಮಕ್ಕಳ ಹೆಸರಿನಲ್ಲಿ ಹೂಡಿಕೆ ಮಾಡುವ ಪ್ರವೃತ್ತಿ ಕೆಲವರಲ್ಲಿದೆ. ಆದರೆ ಇಂಥ ಹೂಡಿಕೆಗಳಿಂದ ಬರುವ ಆದಾಯವನ್ನೂ ತಮ್ಮ ವೈಯಕ್ತಿಕ ಆದಾಯಕ್ಕೆ ಸೇರಿಸಿ ರಿಟರ್ನ್ಸ್‌ ಸಲ್ಲಿಸಬೇಕು. ತೆರಿಗೆ ಪರಾಮರ್ಶೆ ವೇಳೆ ಅಧಿಕಾರಿಗಳಿಗೆ ಅನುಮಾನಗಳು ಬಂದರೆ ತೊಂದರೆ ತಪ್ಪದು. ಬೇರೆಯವರ ಹೆಸರಿನಲ್ಲಿ ಹೂಡಿಕೆ ಮಾಡಿದ ಮಾತ್ರಕ್ಕೆ, ದುಡಿಯುವ ವ್ಯಕ್ತಿ ತೆರಿಗೆಯಿಂದ ತಪ್ಪಿಸಿಕೊಳ್ಳಲು ಸಾಧ್ಯವಿಲ್ಲ.

**ಹೆಚ್ಚುವರಿ ಆದಾಯ ಬಚ್ಚಿಡಲಾಗದು**

ಯಾವುದೋ ಬ್ಯಾಂಕ್‌ನಲ್ಲಿ 5 ಲಕ್ಷ ರೂ. ನಿಶ್ಚಿತ ಠೇವಣಿ ಇಟ್ಟಿರುತ್ತೀರಿ. ಆ ಕುರಿತೂ ಐಟಿಆರ್‌ನಲ್ಲಿ ಮಾಹಿತಿ ನೀಡಬೇಕು. 10 ಸಾವಿರಕ್ಕೂ ಹೆಚ್ಚು ಬಡ್ಡಿ ಆದಾಯ ಬರುವ ಎಲ್ಲ ಠೇವಣಿಗಳೂ ತೆರಿಗೆ ವ್ಯಾಪ್ತಿಗೆ ಬರುತ್ತವೆ. ಒಂದು ವೇಳೆ ನೀವು ಮಾಹಿತಿ ನೀಡದೇ ಹೋದರೂ, ಪಾನ್‌ ಸಂಖ್ಯೆಯ ಅನುಸಾರ ತೆರಿಗೆ ಇಲಾಖೆಗೆ ಬ್ಯಾಂಕ್‌ಗಳೇ ಮಾಹಿತಿ ನೀಡುತ್ತವೆ. ಬಚ್ಚಿಟ್ಟ ಆದಾಯ ನಿಮಗೆ ತೊಡಕಾಗಬಹುದು. ಹೀಗಾಗಿ, ಕಮಿಷನ್‌,

ಷೇರುಗಳು, ಭೂಮಿ ಮಾರಾಟ, ಲಾಟರಿಯಿಂದ ಬಂದ ಹಣ ಸೇರಿದಂತೆ ಹೆಚ್ಚುವರಿ ಆದಾಯ ಏನೇ ಇದ್ದರೂ ಐಟಿಆರ್‌ನಲ್ಲಿ ತೋರಿಸಬೇಕು.

**ಐಟಿ ಫಾರಂಗಳಲ್ಲಿ ಗೊಂದಲ ಬೇಡ**

ನಾನು ಯಾವ ಐಟಿಆರ್‌ ಫಾರಂ(ನಾನಾ ನಮೂನೆಗಳಿವೆ) ಆಯ್ಕೆ ಮಾಡಿಕೊಳ್ಳಬೇಕು? - ರಿಟರ್ನ್ಸ್‌ ವೇಳೆ ಗೊಂದಲಕ್ಕೆ ಸಿಲುಕಿಸುವ ಮೊದಲ ವಿಷಯವಿದು! ನಾನಾ ವಿಭಾಗದ, ನಾನಾ ವರ್ಗಕ್ಕೆ ಹೊಂದುವ ಅರ್ಜಿ ನಮೂನೆಗಳಿದ್ದು, ಈ ಬಗ್ಗೆ ತಜ್ಞರ ಮಾಹಿತಿ ಪಡೆಯುವುದು ಅಗತ್ಯ. ಇಲ್ಲವೇ, ಈ ಕುರಿತು ಪತ್ರಿಕೆಗಳಲ್ಲಿ ಪ್ರಕಟವಾಗಿರುವ ವರದಿಗಳನ್ನು ಗಮನಿಸಿ, ತೀರ್ಮಾನ ಕೈಗೊಳ್ಳಬಹುದು. ಇನ್ನು ಉದ್ಯೋಗ ಬದಲಿಸುವ ಜನರಂತೂ ಸಾಕಷ್ಟು ಐಟಿಆರ್‌ಗಳನ್ನು ಭರ್ತಿ ಮಾಡುತ್ತಾರೆ. ಒಂದು ಹಣಕಾಸು ವರ್ಷದಲ್ಲಿ ನಿಮ್ಮ ಕೆಲಸಗಳು ಎಷ್ಟೇ ಬದಲಾಗಿರಬಹುದು, ನಿಮ್ಮಲ್ಲಿ ಎಷ್ಟೇ ಫಾರಂ ನಂ.16ಗಳೂ ಇರಲಿ.... ಆದರೆ, ಎಲ್ಲಕ್ಕೂ ಒಂದೇ ಐಟಿಆರ್‌ ಸಾಕು.

**ಪಾನ್‌, ಬ್ಯಾಂಕ್‌ ಖಾತೆ ಸಂಖ್ಯೆ ಸರಿಯಿರಲಿ**

ನಿಮ್ಮ ಹಣಕಾಸು ವ್ಯವಹಾರಗಳಿಗೆ ಸಾಕ್ಷಿಯಂತಿರುವ ಪಾನ್‌ ಸಂಖ್ಯೆಯನ್ನು ನಮೂದಿಸುವಾಗ ಎಚ್ಚರವಹಿಸಿ. ಅಲ್ಲದೇ , ಬ್ಯಾಂಕ್‌ ಖಾತೆ ಸಂಖ್ಯೆ, ಐಎಫ್‌ಎಸ್‌ಸಿ ಕೋಡ್‌ಗಳನ್ನು ಬರೆಯುವಾಗಲೂ ಎಚ್ಚರ ಇರಲಿ. ಇಂಥ ವಿಷಯಗಳನ್ನು ಒಂದಲ್ಲ ಎರಡು ಸಲ ಗಮನಿಸಬೇಕು. ಏಕೆಂದರೆ 12ರಿಂದ 13 ಅಂಕಿಗಳಿರುವ ಬ್ಯಾಂಕ್‌ ಖಾತೆಯ ಸಂಖ್ಯೆಯನ್ನು ಬರೆಯುವಾಗ ಗಲಿಬಿಲಿ ಸಹಜ. ಕೆಲವು ಸಲ ನಾನಾ ಕಾರಣಕ್ಕೆ ಬ್ಯಾಂಕ್‌ಗಳ ಐಎಫ್‌ಎಸ್‌ಸಿ ಕೋಡ್‌ಗಲೂ ಬದಲಾಗುತ್ತವೆ. ಇವೆಲ್ಲದರ ಬಗ್ಗೆ ನಿಗಾ ಅಗತ್ಯ. ಅಕೌಂಟ್‌ ನಂಬರ್‌, ಐಎಫ್‌ಎಸ್‌ಸಿ ಕೋಡ್‌ ಇವೆಲ್ಲವೂ ತೆರಿಗೆ ರೀಫಂಡ್‌ಗೆ ನೆರವಾಗುತ್ತವೆ. ನಿಮ್ಮ ಖಾತೆಯ ಕಡೆಯ ಸಂಖ್ಯೆಯನ್ನು ತಪ್ಪು ಪಡೆದರೂ ನಿಮಗೆ ಸೇರಬೇಕಾದ ಹಣ ಇನ್ನಾರ ಖಾತೆಗೋ ಜಮೆಯಾಗುತ್ತದೆ. ಕೆಲವು ಸಲ ಖಾತೆ ವಿವರಗಳು ಹೊಂದಿಕೊಳ್ಳದೇ ಹೋದರೆ, ರೀಫಂಡ್‌ ಹಣ ತೆರಿಗೆ ಇಲಾಖೆಯಲ್ಲಿಯೇ ಉಳಿದು ಬಿಡುತ್ತದೆ. ಇಂಥ ನಾಳೆಯ ತಲೆನೋವುಗಳನ್ನು ಇಂದೇ ತಪ್ಪಿಸಬಹುದಾಗಿದೆ.

**ಟಿಡಿಎಸ್‌ ಕಡಿತವಾದರೂ ಐಟಿಆರ್‌ ಕಡ್ಡಾಯ**

''ನಮ್ಮ ಕಚೇರಿಯವರೇ ನನ್ನ ಸಂಬಳದಲ್ಲಿ ಟಿಡಿಎಸ್‌ ಕಡಿತ ಮಾಡಿದ್ದಾರೆ... ನನ್ನ ತೆರಿಗೆ ಸರಕಾರಕ್ಕೆ ಸೇರಿದೆ. ಈಗ ತೆರಿಗೆ ರಿಟರ್ನ್ಸ್‌ ಅಗತ್ಯವಿಲ್ಲ,'' ಎಂದು ಬಹುತೇಕರು ಭಾವಿಸುತ್ತಾರೆ. ಅದೇನೇ ಇದ್ದರೂ, ನಿಮ್ಮ ತೆರಿಗೆ ಸರಕಾರಕ್ಕೆ ಸೇರಿದ್ದರೂ ಐಟಿಆರ್‌ ಸಲ್ಲಿಕೆ ಕಡ್ಡಾಯ. ಪ್ರತಿ ವೇತನದಾರರೂ ಐಟಿಆರ್‌ ಫೈಲ್‌ ಮಾಡಲೇ ಬೇಕು.

**ವಿದೇಶದ ಆಸ್ತಿ ಬಗ್ಗೆಯೂ ಪ್ರಸ್ತಾಪಿಸಿ**

ವಿದೇಶದಲ್ಲೇನಾದರೂ ಆಸ್ತಿಯಿದ್ದರೆ, ಆ ಮಾಹಿತಿಯನ್ನು ಐಟಿಆರ್‌ನಲ್ಲಿ ತಪ್ಪದೇ ದಾಖಲಿಸಬೇಕು. ಇದನ್ನು ಮರೆತರೆ ಅಥವಾ ಉದ್ದೇಶಪೂರ್ವಕವಾಗಿ ದಾಖಲಿಸದೇ ಹೋದರೆ ಅಪಾಯವನ್ನು ಮೇಲೆ ಎಳೆದುಕೊಳ್ಳಬೇಕಾಗುತ್ತದೆ.

**ಐಟಿಆರ್‌-ವಿ ಕಳಿಸೋದು ಮರೀಬೇಡಿ**

ಆನ್‌ಲೈನ್‌ನಲ್ಲಿ ಐಟಿ ರಿಟರ್ನ್ಸ್‌ ಆದ ಮೇಲೆ ಖುಷಿಯಿಂದ ಸುಮ್ಮನಾಗಬೇಡಿ. ಅಲ್ಲಿಗೆ ಎಲ್ಲವೂ ಮುಗಿದಂತೆ ಆಗುವುದಿಲ್ಲ. ನಿಮ್ಮ 'ಐಟಿಆರ್‌-ವಿ'ಯನ್ನು ಪ್ರಿಂಟ್‌ ತೆಗೆದು ಅದನ್ನು ಆದಾಯ ತೆರಿಗೆ ಇಲಾಖೆಗೆ ರಿಜಿಸ್ಟರ್‌ ಪೋಸ್ಟ್‌ ಮೂಲಕ ರವಾನಿಸಬೇಕು. ಬಹುತೇಕರು ಅಂತಿಮ ಮತ್ತು ಬಹಳ ಮುಖ್ಯವಾದ ಕೊನೆಯ ಹಂತವನ್ನೇ ಮರೆತು ಬಿಡುತ್ತಾರೆ. ಆ ತಪ್ಪು ನೀವು ಮಾಡಬೇಡಿ.