**ಮಗಳಂದಿರಿಗೆ ಜೈ ಹೋ**

ಮಗಳೀಗ ಬರಿಯ ಆರತಿಯಲ್ಲ, ಕೀರುತಿಯೂ ಅವಳೇ. ಹೆತ್ತವರಿಗೆ ಖುಷಿ, ಹೆಮ್ಮೆ, ಸಂಭ್ರಮ ಎಲ್ಲವನ್ನೂ ತುಂಬಿಕೊಡುವ ಮಗಳ ವಾರವಿದು. ಹೆಣ್ಣು ಹೆತ್ತವರು ಸಂಭ್ರಮಿಸುವ ಈ ದಿನದಂದು ರಿಯೊ ಒಲಿಂಪಿಕ್ಸ್‌ನಲ್ಲಿ ರಾಷ್ಟ್ರಕ್ಕೇ ಕೀರ್ತಿ ತಂದ ಮೂವರು ಮಗಳಂದಿರ ಪೋಷಕರು ಲವಲವಿಕೆ ಸಾಪ್ತಾಹಿಕದ ಮುಂದೆ ಮನದ ಮಾತುಗಳನ್ನು ತೆರೆದಿಟ್ಟಿದ್ದಾರೆ.

ಮಗಳ ಸಾಧನೆಯಿಂದ ನಾನೇ ಫೇಮಸ್‌ ಆದೆ

ದುಲಾಲ್‌ ಕರ್ಮಕಾರ್‌, ದೀಪಾ ಕರ್ಮಕಾರ್‌ ತಂದೆ

ನಾನು ಯಾರೆಂಬುದು ನಮ್ಮ ಊರು ಬಿಟ್ಟರೆ ಈ ದೇಶದ ಬೇರೆ ಯಾರಿಗೂ ಗೊತ್ತಿರಲಿಲ್ಲ, ಆದರೆ ನನ್ನ ಮಗಳು ಮಾಡಿದ ಸಾಧನೆ ಮೂಲಕ ನಾನೂ ಪ್ರಸಿದ್ಧನಾದೆ. ಈಗಲೂ ಯಾರಾದರೊಬ್ಬರು ಕರೆ ಮಾಡಿ ಮಗಳ ಸಾಧನೆಯನ್ನು ಕೇಳುತ್ತಾರೆ.

ಅವಳು ಕಳೆದ 19 ವರ್ಷಗಳಿಂದ ಜಿಮ್ನಾಸ್ಟಿಕ್ಸ್‌ನಲ್ಲಿ ತೊಡಗಿಸಿಕೊಂಡಿದ್ದಾಳೆ, ಈ ಮಟ್ಟದ ಸಾಧನೆ ಮಾಡಿದ್ದಾಕೆ. ಹೀಗಾಗಿ ಆಕೆಯೆಂದರೆ ನಮ್ಮ ಮನೆಯಲ್ಲಿ ಎಲ್ಲರಿಗೂ ಬಹಳ ಪ್ರೀತಿ. ಆದ್ದರಿಂದಲೇ ಮನೆಯಲ್ಲಿ ಅವಳು ಹೇಳಿದ ಮಾತನ್ನು ಎಲ್ಲರೂ ಒಪ್ಪುತ್ತೇವೆ. ಅವಳೇ ನಮ್ಮನೆ ಬಾಸ್‌. ನಮ್ಮ ಮನೆ ಸುಧಾರಣೆ ಕಂಡಿದ್ದೇ ಆಕೆಯ ಕ್ರೀಡಾ ಸಾಧನೆಯಿಂದ. ಈಗಂತೂ ನಮ್ಮ ಆರ್ಥಿಕ ಸ್ಥಿತಿ ಉತ್ತಮವಾಗಿದೆ. ಇದುವರೆಗೂ ಪ್ರತಿಯೊಂದು ಯೋಜನೆಯೂ ಆಕೆಯ ಮೂಲಕವೇ ನಡೆಯುತ್ತಿತ್ತು. ಹಾಗಂತ ಯಾರ ಮನಸ್ಸನ್ನೂ ಆಕೆ ನೋಯಿಸಿಲ್ಲ. ಬಾಯಿ ತುಂಬಾ ನಗೆ ಬೀರಿ ಎಲ್ಲ ಸಮಸ್ಯೆಯನ್ನೂ ಪರಿಹರಿಸುವ ಸ್ವಭಾವ ಅವಳದು.

ದೀಪಾ ತನ್ನಲ್ಲಿ ತಾನು ಬಹಳ ಶಿಸ್ತು ರೂಢಿಸಿಕೊಂಡಿರುವ ಹುಡುಗಿ. ರಿಯೊದಿಂದ ಆಗಮಿಸಿದ ದಿನವೇ ಅಗರ್ತಲಾ ವಿಶ್ವವಿದ್ಯಾನಿಲಯದಲ್ಲಿ ನಡೆಯುತ್ತಿದ್ದ ಮುಕ್ತ ವಿವಿಯಲ್ಲಿ ರಾಜ್ಯಶಾಸ್ತ್ರ ಎಂಎ ಪರೀಕ್ಷೆ ಬರೆದಳು. ಅವರ ಸಾಧನೆಯ ಮುಂದೆ ಈ ಪರೀಕ್ಷೆ ಏನೂ ಅಲ್ಲ. ಕ್ರೀಡೆಯಲ್ಲಿ ತೊಡಗಿಸಿಕೊಂಡ ನಂತರ ಇದು ಅಗತ್ಯವಿಲ್ಲ ಎಂದು ಕೇಳಿಕೊಂಡೆ. ಆದರೂ ಕೇಳದೆ ಅಂಚೆ ಮೂಲಕ ಸ್ನಾತಕೋತ್ತರ ಪದವಿ ಮಾಡುತ್ತಿದ್ದಾಳೆ. ಆಕೆಯ ಶಿಸ್ತಿನ ಮುಂದೆ ನಾನು ಮಗುವಾದೆ.

ರಿಯೊ ಒಲಿಂಪಿಕ್ಸ್‌ನಲ್ಲಿ ಆಕೆ ಮೊದಲ ಯತ್ನದಲ್ಲೇ ಸೋಲನುಭವಿಸಿರುತ್ತಿದ್ದರೆ ಏನೂ ಅನಿಸುತ್ತಿರಲಿಲ್ಲ. ಆದರೆ ಫೈನಲ್‌ ತಲುಪಿ, ಅದರಲ್ಲೂ ನಾಲ್ಕನೇ ಸ್ಥಾನ ಗಳಿಸಿ ಪದಕದಿಂದ ವಂಚಿತಳಾದಾಗ ನೋವು ಕಾಡಿದೆ. ಟೋಕಿಯೊ ಒಲಿಂಪಿಕ್ಸ್‌ನಲ್ಲಿ ನನ್ನ ಮಗಳು ಚಿನ್ನ ಗೆಲ್ಲುತ್ತಾಳೆಂಬ ನಂಬಿಕೆ ಇದೆ. ಸೋತರೂ ಮನಸ್ಸಿಗೆ ನೋವಿಲ್ಲ, ಏಕೆಂದರೆ ಕಳೆದುಕೊಳ್ಳಲು ಏನೂ ಇಲ್ಲ.

---------------

ಗಂಡು ಮಕ್ಕಳನ್ನು ನಾಚಿಸಿದ ಮಗಳು

ಪಿ.ವಿಜಯಾ, ಪಿ.ವಿ.ಸಿಂಧೂ ತಾಯಿ

ನಮಗೆ ಇಬ್ಬರು ಹೆಣ್ಣು ಮಕ್ಕಳು. ಸಿಂಧೂ ದೊಡ್ಡವಳು, ಎರಡನೆಯವಳು ವಿದ್ಯಾ. ಗಂಡು ಮಕ್ಕಳಿಲ್ಲದ ಕಾರಣಕ್ಕೆ ಸಿಂಧೂಳನ್ನೇ ಗಂಡು ಮಗನಂತೆ ಸಾಕಿದೆವು. ನನಗೆ ಮಗಳೆಂದರೆ ಜೀವ, ಅವಳೇ ನನ್ನ ಪಾಲಿನ ಗಂಡು ಮಗು. ಒಲಿಂಪಿಕ್ಸ್‌ನಲ್ಲಿ ಸಾಧನೆ ಮಾಡಲಿ ಎಂಬ ಉದ್ದೇಶದಿಂದ ಬ್ಯಾಡ್ಮಿಂಟನ್‌ಗೆ ಸೇರಿಸಿಲ್ಲ, ಬದಲಾಗಿ ನಮ್ಮಂತೆ ಕ್ರೀಡಾಪಟುವಾಗಲಿ ಎಂಬ ಉದ್ದೇಶದಿಂದ ಸೇರಿಸಿದ್ದೆವು. ಅವಳು ಮಗನಂತೆ ಮಿಂಚಲಿ ಎಂದು ಅಕಾಡೆಮಿಗೆ ಕಳುಹಿಸಿದೆವು. ಅತ್ಯಂತ ಕಠಿಣ ಅಭ್ಯಾಸದಲ್ಲಿ ತನ್ನನ್ನು ತೊಡಗಿಸಿಕೊಂಡಳು. ಗಂಡು ಮಕ್ಕಳನ್ನೇ ನಾಚಿಸುವ ಸಾಧನೆ ಮಾಡಿದಳು. ಇದುವೇ ನಮಗೆ ಇನ್ನಿಲ್ಲದ ಖುಷಿ ಕೊಟ್ಟಿದೆ.

ನನಗೆ ದೇವರ ಮೇಲೆ ಅಪಾರ ನಂಬಿಕೆ. ಮಗಳನ್ನು ಹೊರಗಡೆ ಕಳುಹಿಸಿದಾಗಲೆಲ್ಲ ಆಕೆಗೆ ಜಯವಾಗಲಿ, ಆಕೆಗೆ ಏನೂ ತೊಂದರೆಯಾಗದಿರಲಿ ಎಂದು ದೇವರಲ್ಲಿ ಪ್ರಾರ್ಥಿಸುತ್ತೇನೆ. ಈ ವಿಚಾರ ಸಿಂಧೂಗೂ ಗೊತ್ತಿರುತ್ತದೆ. ರಿಯೊ ಒಲಿಂಪಿಕ್ಸ್‌ನಿಂದ ಬಂದ ಕೂಡಲೇ ಆಕೆ ಇದ್ದ ಹರಕೆಗಳನ್ನೆಲ್ಲ ಪೂರೈಸಿದ್ದಾಳೆ. ಒಲಿಂಪಿಕ್ಸ್‌ಗೆ ಹೋಗುವ ಮುನ್ನವೂ ದೇವರಿಗೆ ಪೂಜೆ ಸಲ್ಲಿಸಿದ್ದಾಳೆ. ಅವಳು ಸಾಧನೆ ಮಾಡುತ್ತ ಎಷ್ಟೇ ಉನ್ನತ ಸ್ಥಾನಕ್ಕೆ ಏರಿದ್ದರೂ ನಮ್ಮ ಮಾತು ಮೀರುವುದಿಲ್ಲ. ಇದು ನಮಗೆ ನೆಮ್ಮದಿಯ ವಿಷಯ, ಅಷ್ಟರಮಟ್ಟಿನ ವಿನಯ ಅವಳಲ್ಲಿ ಸದಾ ಇದ್ದೇ ಇದೆ. ಅವಳು ಎಲ್ಲೇ ಸ್ಪರ್ಧೆಗೆ ಹೋದರೂ ನಾನು ಅವಳ ಜತೆಗಿರುತ್ತೇನೆ. ಅವಳು ಆಡುವುದನ್ನು ನೋಡುವುದೇ ನನಗೆ ಹೆಮ್ಮೆ.

ರಿಯೊ ಒಲಿಂಪಿಕ್ಸ್‌ನಿಂದ ಮನೆಗೆ ಆಗಮಿಸಿದ ನಂತರ ಹೈದರಾಬಾದ್‌ನ ದೇವಸ್ಥಾನವೊಂದರಲ್ಲಿ ಹರಕೆ ಪೂರೈಸಬೇಕಾಗಿತ್ತು. ಆಗ ಅನಿವಾರ‍್ಯವಾಗಿ ಸೀರೆ ಉಡಬೇಕಾಗಿ ಬಂತು. ಸಿಂಧೂಗೆ ಸೀರೆ ಉಡಲು ಇಷ್ಟವಿರಲಿಲ್ಲ, ಅದು ಅವಳಿಗೆ ಅಭ್ಯಾಸವೂ ಇಲ್ಲ. ಆದರೆ, ಸೀರೆಯುಟ್ಟು ಹೋಗುವುದು ನಮ್ಮ ಸಂಸ್ಕಾರ ಎಂದು ಒತ್ತಾಯಿಸಿದೆ. ನಾನೇ ಸೀರೆ ಉಡಿಸಿದೆ. ಭಯಪಟ್ಟುಕೊಂಡೇ ಸೀರೆ ಉಟ್ಟು ಬಂದಳು. ಹಾಗೆಂದು ಆಕೆಯ ಅಭಿಪ್ರಾಯಗಳಿಗೆ ವಿರುದ್ಧವಾಗಿ ನಾವು ಎಂದೂ ಒತ್ತಡ ಹೇರಿಲ್ಲ.

ಸಿಂಧೂಳಲ್ಲಿ ನಾನು ಗಮನಿಸಿರುವ ಗುಣವೆಂದರೆ ಅವಳ ದೃಢ ಪ್ರಯತ್ನ ಮತ್ತು ಛಲ. ಅವಳಿಗೆ ಇಷ್ಟವಾದ ಕೆಲಸವನ್ನು ಎಷ್ಟೇ ಕಷ್ಟವಾದರೂ ಮಾಡಿಯೇ ಮಾಡುತ್ತಾಳೆ, ತನ್ನ ಗುರಿಯನ್ನು ತಾನು ಮುಟ್ಟಿಯೇ ಮುಟ್ಟುವೆನೆಂಬ ಛಲವೂ ಅವಳಲ್ಲಿದೆ. ಇದೇ ಅವಳ ಗೆಲುವಿನ ಗುಟ್ಟು. ಅವಳಲ್ಲಿ ಬಹಳ ಏಕಾಗ್ರತೆ ಇದೆ. ನಾವು ಹಿರಿಯರೂ ಕಲಿಯಲೇಬೇಕಾಗ ಇಂತಹ ಗುಣಗಳನ್ನು ಅವಳಲ್ಲಿ ಕಾಣುವಾಗ ನನ್ನ ಹೊಟ್ಟೆಯಲ್ಲಿ ಹುಟ್ಟಿರುವುದಕ್ಕೆ ಹೆಮ್ಮೆಯಾಗುತ್ತದೆ.

ಪ್ರತಿಯೊಂದು ಮಗುವಿನಲ್ಲೂ ಸಾಮರ್ಥ್ಯ‌ ಇದ್ದೇ ಇರುತ್ತದೆ. ಆ ಮಗುವಿಗೆ ನಿರಂತರ ಅಭ್ಯಾಸ ಸಿಕ್ಕಾಗ ಮಾತ್ರ ಸಿಂಧೂ ಆಗಲು ಸಾಧ್ಯ. ನಿಮ್ಮ ಮಗುವನ್ನು ಕ್ರೀಡಾಂಗಣಕ್ಕೆ ಕಳುಹಿಸಿ, ಅವರ ಆಸಕ್ತಿ ಇರುವ ಕ್ಷೇತ್ರದಲ್ಲಿ ಮುಂದುವರಿಯಲು ಪ್ರೋತ್ಸಾಹ ನೀಡಿ, ಹೊರತು ಆಕೆಯ ಮದುವೆ ಮಾಡುವುದು ಯಾವಾಗ ಎಂಬ ಚಿಂತೆ ಬಿಟ್ಟು ಬಿಡಿ.

-----------

ವಿರೋಧದ ನಡುವೆ ಮಿನುಗಿದ ಸಾಕ್ಷಿ

ಸುದೇಶ್‌ ಮಲಿಕ್‌, ಸಾಕ್ಷಿ ಮಲ್ಲಿಕ್‌ ತಾಯಿ

ನಮ್ಮ ಮಗಳು ಸಾಕ್ಷಿ ಬಹಳ ಟೀಕೆ, ಗೇಲಿಗಳ ನಡುವೆಯೇ ಗೆದ್ದು ಬಂದವಳು. ಪುರುಷ ಪ್ರಧಾನ ಸಮಾಜ ವ್ಯವಸ್ಥೆ ನಾವಿರುವ ಈ ಪರಿಸರದಲ್ಲಂತೂ ಬಹಳ ಢಾಳಾಗಿಯೇ ರೂಢಿಯಲ್ಲಿದೆ. ಆದರೆ, ಸಾಕ್ಷಿ ಇದರ ನಡುವೆ ಸಹಜವಾಗಿಯೇ ಅವಳ ಪ್ರತಿಭೆ ತೆರೆದಿಟ್ಟಾಗ ಬೇಡವೆನ್ನಲಿಲ್ಲ ನಾವು. ನಿಜ ಹೇಳಬೇಕೆಂದರೆ ಅವಳು ಹುಡುಗರ ನಡುವೆಯೇ ಬೆಳೆದವಳು. ಊರಿನವರ ವಿರೋಧವನ್ನೂ ಕಟ್ಟಿಕೊಂಡಿದ್ದವಳು. ಸಾಮಾಜಿಕವಾಗಿ ಅದೆಷ್ಟೋ ಸಮಸ್ಯೆಗಳನ್ನೂ ಎದುರಿಸಿದಳು. ಆದರೆ ಈಗ ಅವಳೇ ಮಾದರಿಯಾಗಿದ್ದಾಳೆ.

ಸಾಕ್ಷಿ 12ನೇ ವಯಸ್ಸಿನಲ್ಲಿ ಗುರು ಈಶ್ವರ್‌ ದಹಿಯಾ ಅವರ ಅಖಾಡಕ್ಕೆ ಕಾಲಿಟ್ಟಾಗ ಇತರ ಕುಸ್ತಿಪಟುಗಳು ತಮಾಷೆ ಮಾಡಿದ್ದರು. ಆದರೆ ಅದು ಮುಖ್ಯವಲ್ಲ. ನೆರಹೊರೆಯವರು ಅವಳನ್ನಷ್ಟೇ ಏಕೆ, ಹೆತ್ತವರಾದ ನಮ್ಮನ್ನೂ ಗೇಲಿ ಮಾಡಿದ್ದರು. ಆದರೆ, ಈಗ ಆ ನೋವನ್ನೆಲ್ಲ ಮರೆಯುವಂತಹ ಸಾಧನೆಯನ್ನು ಅವಳು ಮಾಡಿ ತೋರಿಸಿದ್ದಾಳೆ.

ಹುಡುಗರೊಂದಿಗೆ ಸಾಕ್ಷಿ ಅಭ್ಯಾಸ ಮಾಡುವುದನ್ನು ಕಂಡು ನಮ್ಮ ಬಂಧುಗಳೇ ಟೀಕೆ ಮಾಡಿದ್ದರು. ಬಸ್‌ ಕಂಡಕ್ಟರ್‌ ಆಗಿರುವ ನಮ್ಮ ಯಜಮಾನರು ಹಾಗೂ ಸ್ಥಳೀಯ ಆರೋಗ್ಯ ಕೇಂದ್ರದಲ್ಲಿ ಕೆಲಸ ಮಾಡುವ ನಮಗೆ ಸಾಕ್ಷಿ ಕೆಲವೊಮ್ಮೆ ನಮ್ಮ ಸಮಸ್ಯೆಯಾಗಿ ಕಂಡಿದ್ದಳು. ಆದರೆ ಆಕೆಯ ಕುಸ್ತಿಗೆ ನಾವು ಅಡ್ಡಿ ಮಾಡಲಿಲ್ಲ.

ನಿಜಕ್ಕಾದರೆ ಸಾಕ್ಷಿ ಕುಸ್ತಿಗೆ ಸೇರುತ್ತೇನೆ ಎಂದಾಗ ನಾವೂ ವಿರೋಧ ವ್ಯಕ್ತಪಡಿಸಿದ್ದೆವು. ಅವಳ ಭವಿಷ್ಯ ಏನೋ ಹೇಗೋ ಎಂಬ ಗೊಂದಲ, ಭಯ ನಮಗಿತ್ತು. ಆದರೆ ಆಕೆಯ ಛಲಕ್ಕೆ ಸೋತು ಅವಕಾಶ ಕಲ್ಪಿಸಿದೆವು. ಈ ಪದಕ ಗೆದ್ದಾಗ ನಮ್ಮ ಹಿಂಜರಿಕೆಯೆಲ್ಲ ದೂರವಾಗಿದೆ. ಈಗಂತೂ ನಮ್ಮ ಈ ಸಮಾಜದಲ್ಲಿ ಮದುವೆಗೆ ಹೆಣ್ಣುಗಳೇ ಸಿಗುತ್ತಿಲ್ಲ. ಹೆಣ್ಣು ಭ್ರೂಣ ಹತ್ಯೆಯಾಗುತ್ತಿದೆ. ನನ್ನ ಮಗಳ ಸಾಧನೆಯಿಂದ ಆರ್ಥಿಕ ಲಾಭವಾಗದಿದ್ದರೂ ತೊಂದರೆ ಇಲ್ಲ, ಆದರೆ ಸಮಾಜದಲ್ಲಿ ಬದಲಾವಣೆಯಾದರೆ ಅದೇ ನಮಗೆ ಸಿಗುವ ಫಲ.

ಇಂದು ಎಲ್ಲರೂ ನಮ್ಮನ್ನು ಗೌರವಿಸುತ್ತಾರೆ. ಇತರ ಹೆಣ್ಣು ಮಕ್ಕಳು ಕೂಡ ಕುಸ್ತಿಯ ಅಖಾಡಕ್ಕೆ ಹೋಗುತ್ತಿದ್ದಾರೆ. ಇಂಥ ಸಾಮಾಜಿಕ ಬದಲಾವಣೆಯ ಮುಂದೆ ಯಾವುದೇ ಪ್ರಶಸ್ತಿ ದೊಡ್ಡದಲ್ಲ.