**ರೋಚಕ ರೇಸ್‌ನಲ್ಲಿ ಮಾರ್ಷಲ್‌ಗಳ ಆರ್ಟ್**

ಫಾರ್ಮುಲಾ ಒನ್ ರೇಸ್‌ನ ರೋಮಾಂಚ ನೋಡಲು ಎಲ್ಲರೂ ಇಷ್ಟಪಡುತ್ತಾರೆ. ಕೆಲವರಿಗೆ ಎಫ್-1 ಕಾರು ಇಷ್ಟವಾದರೆ ಇನ್ನು ಕೆಲವರಿಗೆ ಅದನ್ನು ಚಲಾಯಿಸುವ ಚಾಲಕರೇ ಇಷ್ಟ. ಆದರೆ ಈ ರೋಚಕ ರೇಸ್ ಯಶಸ್ಸಿನ ಹಿಂದೆ ಸ್ವಯಂಸೇವಕರಾಗಿ ನಿಂತು, ಬದುಕನ್ನೇ ಪಣವಾಗಿಟ್ಟು ಶ್ರಮಿಸುವ ‘ರೇಸ್ ಮಾರ್ಷಲ್’ಗಳ ಬಗ್ಗೆ ಹೆಚ್ಚಿನವರಿಗೆ ಗೊತ್ತಿಲ್ಲ. ಏಕೆಂದರೆ ಈ ಮಾರ್ಷಲ್‌ಗಳಿಗೆ ಹಾಗೂ ಅವರ ಕೆಲಸಕ್ಕೆ ಪ್ರಚಾರ ಸಿಕ್ಕಿದ್ದು ತೀರ ಕಡಿಮೆ.

ಫಾರ್ಮುಲಾ ಒನ್ ಟ್ರ್ಯಾಕ್‌ನಲ್ಲಿ ಏನಾದರೂ ತೊಂದರೆಯಾಗಿದ್ದರೆ, ಚಾಲಕರು ಯಾವುದಾದರೂ ಅಪಾಯಕ್ಕೆ ಸಿಲುಕಿದ್ದರೆ ಈ ಮಾರ್ಷಲ್‌ಗಳು ಕೂಡಲೇ ಧಾವಿಸಿಕೊಂಡು ಹೋಗಿ ಪರಿಹಾರ ನೀಡುತ್ತಾರೆ. ಕೆಂಪು, ಹಳದಿ ಮತ್ತು ಚಕಾರ್ಡ್ ಬಾವುಟಗಳನ್ನು ತೋರಿಸುವ ಮೂಲಕ ಸೂಚನೆ ನೀಡುತ್ತಾರೆ. ಟ್ರ್ಯಾಕ್‌ನಿಂದ 20 ಮೀಟರ್ ದೂರದಲ್ಲಿರುವ ಈ ಮಾರ್ಷಲ್‌ಗಳು ಬೆಳಿಗ್ಗೆ 7ರಿಂದ ಸಂಜೆ ರೇಸ್ ಮುಗಿಯುವವರೆಗೂ ಕುಳಿತುಕೊಳ್ಳುವಂತಿಲ್ಲ. ಗಂಟೆಗೆ 300 ಕಿ.ಮೀ.ಗೂ ಹೆಚ್ಚು ವೇಗದಲ್ಲಿ ಓಡುವ ಕಾರುಗಳನ್ನು ಟ್ರ್ಯಾಕ್‌ನಿಂದ ತೀರ ಹತ್ತಿರದಲ್ಲೇ ನಿಂತು ನಿಗಾವಹಿಸುವುದು ಈ ಹವ್ಯಾಸಿ ಸ್ವಯಂ ಸೇವಕರ ಕರ್ತವ್ಯ. ಈ ಮಾರ್ಷಲ್‌ಗಳು ಯಾವಾಗಲೂ ಆಂತಕದ ಕ್ಷಣಗಳನ್ನು ಎದುರಿಸುತ್ತಿರುತ್ತಾರೆ.  
  
ಇತ್ತೀಚಿಗೆ ನಡೆದ ಕೆನಡಾ ಗ್ರ್ಯಾನ್ ಪ್ರಿಯಲ್ಲಿ ಮಾರ್ಷಲ್‌ವೊಬ್ಬರ ಮೇಲೆ ಕಾರು ಹಾದು ಅವರು ಸ್ಥಳದಲ್ಲೇ ಸಾವನ್ನಪ್ಪಿದ್ದನ್ನು ಗಮನಿಸಿದಾಗ ಈ ಮಾರ್ಷಲ್‌ಗಳ ಬದುಕು ಎಷ್ಟು ಅಪಾಯದ ನೆರಳಲ್ಲಿರುತ್ತದೆ ಎಂಬುದು ಸ್ಪಷ್ಟವಾಗುತ್ತದೆ.  
  
**ಪುಕ್ಕಟೆ ಸೇವೆ:**  
ಫಾರ್ಮುಲಾ ಒನ್ ರೇಸ್ ನೋಡಲು ಭಾರತದಲ್ಲಿ ಅಷ್ಟು ಬೇಡಿಕೆ ಇಲ್ಲದಿದ್ದರೂ, ಪಾಶ್ಚಿಮಾತ್ಯ ರಾಷ್ಟ್ರಗಳಲ್ಲಿ ಜನ ಮುಗಿಬೀಳುತ್ತಾರೆ. ಸಹಸ್ರಾರು ರೂ. ನೀಡಿ ಟಿಕೆಟ್ ಖರೀದಿಸಲು ಸಾಧ್ಯವಾಗದವರು ಸ್ವಯಂಸೇವಕರಾಗಿ ಮಾರ್ಷಲ್ ಸೇವೆಯನ್ನು ಮಾಡಲು ಮುಂದಾಗುತ್ತಾರೆ. ಆದರೆ ಇದು ಉತ್ಸಾಹದಿಂದ ಮುಂದೆ ಬಂದವರಿಗೆಲ್ಲ ಸಿಗುವ ಜವಾಬ್ದಾರಿಯಲ್ಲ. ಆನ್‌ಲೈನ್‌ನಲ್ಲಿ ಅರ್ಜಿ ಹಾಕಬೇಕು. ತರಬೇತಿಯಲ್ಲಿ ಪಾಲ್ಗೊಳ್ಳಬೇಕು. ಇದಕ್ಕೆ ತಗಲುವ ವೆಚ್ಚವನ್ನು ಮಾರ್ಷಲ್ ಆಗಬಯಸುವವರೇ ಭರಿಸಬೇಕು. ಸಾಮಾನ್ಯವಾಗಿ ಎರಡು ದಿನಗಳ ಕಾಲ ತರಬೇತಿ ನೀಡಲಾಗುತ್ತದೆ.

**ದೇಶಿ ಮಾರ್ಷಲ್ಸ್:**  
ಗ್ರೇಟರ್ ನೋಯಿಡಾದಲ್ಲಿ ನಡೆಯುತ್ತಿರುವ ಮೂರನೇ ಇಂಡಿಯನ್ ಗ್ರ್ಯಾನ್ ಪ್ರಿಯಲ್ಲಿ ಇದೇ ಮೊದಲ ಬಾರಿಗೆ ಸಂಪೂರ್ಣ ಭಾರತೀಯ ಮಾರ್ಷಲ್‌ಗಳು ಪಾಲ್ಗೊಳ್ಳುತ್ತಿದ್ದಾರೆ. ಸುಮಾರು ಆರನೂರಕ್ಕೂ ಹೆಚ್ಚು ಭಾರತೀಯ ಮಾರ್ಷಲ್‌ಗಳು ಇಲ್ಲಿ ಕಾರ್ಯನಿರ್ವಹಿಸುತ್ತಿದ್ದಾರೆ. ಇಂಡಿಯನ್ ಗ್ರ್ಯಾನ್ ಪ್ರಿಯ ಮೊದಲೆರಡು ವರ್ಷಗಳಲ್ಲಿ 200ಕ್ಕೂ ಹೆಚ್ಚು ವಿದೇಶಿ ಮಾರ್ಷಲ್‌ಗಳು ಭಾರತದಲ್ಲಿ ಕಾರ್ಯನಿರ್ವಹಿಸಿದ್ದರು. ಆರಂಭಿಕ ವರ್ಷದಲ್ಲಿ ಸುಮಾರು 850 ಮಾರ್ಷಲ್‌ಗಳು ಬುದ್ಧ ಸರ್ಕಿಟ್‌ನಲ್ಲಿ ತಮ್ಮ ಸೇವೆ ನೀಡಿದ್ದರು. ಇವರಲ್ಲಿ 200 ವಿದೇಶಿ ಮಾರ್ಷಲ್‌ಗಳು. ಆದರೆ ಈ ಬಾರಿ ಸುಮಾರು 650 ದೇಶಿ ಮಾರ್ಷಲ್‌ಗಳು ಈಗ ಬುದ್ಧ ಸರ್ಕಿಟ್‌ನಲ್ಲಿದ್ದಾರೆ.  
  
ಇಂಡಿಯನ್ ಮೋಟರ್ ಸ್ಪೋರ್ಟ್ಸ್ ಮಾರ್ಷಲ್ ಕ್ಲಬ್ (ಐಎಂಎಂಸಿ) ಈ ಬಾರಿ ಮಾರ್ಷಲ್‌ಗಳನ್ನು ಆಯ್ಕೆ ಮಾಡಿದೆ. ಆಸಕ್ತರು ಆನ್‌ಲೈನ್‌ನಲ್ಲಿ ಅರ್ಜಿ ಸಲ್ಲಿಸಬಹುದಾಗಿತ್ತು. ಈ ಬಾರಿ ಮಾರ್ಷಲ್‌ಗಳಿಗಾಗಿ ಸುಮಾರು 8000 ಆಸಕ್ತರು ಅರ್ಜಿ ಸಲ್ಲಿಸಿದ್ದರು.  
  
‘‘ಮೂರು ವರ್ಷಗಳ ತನಕ ವಿದೇಶದಿಂದ ಮಾರ್ಷಲ್‌ಗಳನ್ನು ಎರವಲು ಪಡೆಯುವಂತೆ ಅಂತಾರಾಷ್ಟ್ರೀಯ ಅಟೋರೇಸ್ ಸಂಸ್ಥೆ ಸೂಚಿಸಿತ್ತು. ಆದರೆ ಕಳೆದೆರಡು ವರ್ಷಗಳಲ್ಲಿ ನಮ್ಮ ಮಾರ್ಷಲ್‌ಗಳು ತೋರಿದ ಕಾರ್ಯದಕ್ಷತೆಯನ್ನು ಗಮನಿಸಿ ಇನ್ನು ಮುಂದೆ ಭಾರತೀಯರನ್ನೇ ಮಾರ್ಷಲ್‌ಗಳನ್ನಾಗಿ ಆಯ್ಕೆ ಮಾಡಿಕೊಳ್ಳುವಂತೆ ಹೇಳಿದೆ. ಇದು ವೇತನ ವಿಲ್ಲದ ಕೆಲಸವಾಗಿದ್ದರೂ, ಅತ್ಯಂತ ಅಪಾಯಕಾರಿ ಹಾಗೂ ಕುತೂಹಲದ ಜವಾಬ್ದಾರಿಯೂ ಆಗಿದೆ,’’ ಎಂದು ಇಂಡಿಯನ್ ಮೋಟರ್ ಸ್ಪೋರ್ಟ್ಸ್ ಮಾರ್ಷಲ್ ಕ್ಲಬ್‌ನ ಸ್ಥಾಪಕರಲ್ಲಿ ಒಬ್ಬರಾದ ಪ್ರಭಾ ಶಂಕರ್ ಹೇಳಿದ್ದಾರೆ.

ಟ್ರ್ಯಾಕ್‌ನಲ್ಲಿ ಅಪಘಾತ ಸಂಭವಿಸಿದಾಗ ಮಾರ್ಷಲ್‌ಗಳು ಅಲ್ಲಿಗೆ ದಾವಿಸಬೇಕಾಗುತ್ತದೆ. ತಿರುವಿನಲ್ಲಿ ನಿಂತು ಫ್ಲ್ಯಾಗ್ ಬೀಸುವ ಕೆಲಸ ಮಾಡಬೇಕಾಗಿರುವುದರಿಂದ ಕೆಲವೊಮ್ಮೆ ನಿಯಂತ್ರಣ ತಪ್ಪಿದ ಕಾರು ಮಾರ್ಷಲ್‌ಗಳ ಜೀವವನ್ನೇ ಕಸಿದುಕೊಳ್ಳುವ ಸಾಧ್ಯತೆ ಇದೆ. ಇವರಿಗೆ ಕುಳಿತುಕೊಳ್ಳುವ ಕೊಠಡಿ ಎಂಬುದಿಲ್ಲ ಬದಲಾಗಿ ನಿಂತುಕೊಳ್ಳಲು ‘ಸ್ಟ್ಯಾಂಡಿಂಗ್ ರೂಮ್’ ಇರುತ್ತದೆ. ಬೆಳಿಗ್ಗೆ 7 ಗಂಟೆಗೆ ಟ್ರ್ಯಾಕ್ ಅಂಚಿನಲ್ಲಿ ನಿಂತರೆ ಸಂಜೆ 7 ಗಂಟೆಯವರೆಗೂ ನಿಂತುಕೊಂಡೇ ಇವರ ಸೇವೆ.  
  
ಬೆಂಗಳೂರಿನಿಂದ ಅನೇಕ ಯುವಕರು ಮಾರ್ಷಲ್ ಆಗಿ ಕಾರ್ಯನಿರ್ವಹಿಸಲು ಅರ್ಜಿ ಸಲ್ಲಿಸಿದ್ದರು. ಕಳೆದ ವರ್ಷ ಸಂದೀಪ್ ಕುಮಾರ್, ಜೆ.ಎನ್, ಎಂ. ಶ್ರೀನಿವಾಸ್, ಕುಮಾರ್ ಹಾಗೂ ಸುಜಿತ್ ಕುಮಾರ್ ಮಾರ್ಷಲ್‌ಗಳಾಗಿ ಕಾರ್ಯನಿರ್ವಹಿಸಿದ್ದಾರೆ.  
\*\*\*  
  
**ಕೆಲಸದ ರೀತಿ ಹೀಗಿದೆ:**

**ಟ್ರ್ಯಾಕ್:**  
ಪ್ರತಿಯೊಂದು ರೇಸ್‌ನಲ್ಲಿ ಟ್ರ್ಯಾಕ್‌ನಲ್ಲಿ ಕಾರ್ಯನಿರ್ವಹಿಸಲು ಕನಿಷ್ಠ 300ರಿಂದ 350 ಮಾರ್ಷಲ್‌ಗಳ ಅಗತ್ಯವಿರುತ್ತದೆ. ಇವರು ಫ್ಲ್ಯಾಗ್, ಸಿಗ್ನಲ್ ಮೂಲಕ ಚಾಲಕರೊಂದಿಗೆ ಸಂಪರ್ಕ ಹೊಂದಿರುತ್ತಾರೆ. ಅಲ್ಲಗೆ ರೇಸ್ ಅಪರೇಟರ್‌ಗಳೊಂದಿಗೂ ಸಂಪರ್ಕವಿರುತ್ತದೆ. ಟ್ರ್ಯಾಕ್‌ನಲ್ಲಿ ಕಾರು ಏನಾದರೂ ತೊಂದರೆ ಎದುರಿಸುತ್ತಿದೆಯೋ ಎಂಬುದನ್ನು ಟ್ರ್ಯಾಕ್ ಮಾರ್ಷಲ್‌ಗಳು ಗುರುತಿಸುತ್ತಾರೆ.  
  
**ರಿಕವರಿ:**  
ಇದು ಮಾರ್ಷಲ್‌ಗಳ ಅತ್ಯಂತ ಪ್ರಮುಖ ಎರಡನೇ ಜವಾಬ್ದಾರಿಯಾಗಿದೆ. ಇವರು ಚಾಲಕರ ರಕ್ಷಣೆಗಾಗಿ ಟ್ರ್ಯಾಕ್ ಅನುವು ಮಾಡಿಕೊಡುವುದು ಈ ವಿಭಾಗದವರ ಜವಾಬ್ದಾರಿಯಾಗಿರುತ್ತದೆ. ಇಲ್ಲಿ ರಕ್ಷಣೆ ಕಡೆಗೆ ಹೆಚ್ಚಿನ ಗಮನಹರಿಸಬೇಕಾಗುತ್ತದೆ. ಟ್ರ್ಯಾಕ್, ಡ್ರೈವರ್ ಮತ್ತು ಕಾರು ಮೂರರ ರಕ್ಷಣೆ ಕಡೆಗೆ ಗಮನಹರಿಸಬೇಕು. ಕಾರನ್ನು ದೂಡುವುದು ಹಾಗೂ ಅದನ್ನು ಮಟ್ಟುವುದು ಹೇಗೆ ಎಂಬುದರ ಬಗ್ಗೆ ಮಾರ್ಷಲ್‌ಗಳಿಗೆ ತರಬೇತಿ ನೀಡಲಾಗುತ್ತದೆ.  
  
**ರಕ್ಷಣೆ:**  
ಅಗ್ನಿ ಶಾಮಕ ಹಾಗೂ ರಕ್ಷಣೆ ಈ ವಿಭಾಗದಲ್ಲಿ ಕೆಲಸ ಮಾಡುವವರು ಬೆಂಕಿ ನಂದಿಸುವುದು ಹಾಗೂ ಜನರನ್ನು ರಕ್ಷಣೆ ಮಾಡುವುದು ಹೇಗೆ ಎಂಬುದರ ಬಗ್ಗೆ ತರಬೇತಿ ಪಡೆದಿರುತ್ತಾರೆ. ವಿಶೇಷ ಇಂಧನದಲ್ಲಿ ಫಾರ್ಮುಲಾ ಒನ್ ಕಾರು ಓಡುತ್ತಿರುವುದರಿಂದ ಅವಗಢವಾದರೆ ಬೇಗನೆ ಬೆಂಕಿ ಹೊತ್ತಿಕೊಳ್ಳುತ್ತದೆ. ಇಲ್ಲಿರುವ ಮಾರ್ಷಲ್‌ಗಳಿಗೆ ‘ಫೂಟ್ ಸೋಲ್ಜರ್ಸ್‌’ ಎಂದು ಕರೆಯುತ್ತಾರೆ.

**ಟೀಮ್:**  
ಪಿಟ್ ಹಾಗೂ ಗ್ರಿಡ್ ಟೀಮ್ ಇಲ್ಲಿ ಮಾರ್ಷಲ್‌ಗಳಾಗಿ ಕಾರ್ಯನಿರ್ವಹಿಸುವವರಿಗೆ ತಂತ್ರಜ್ಞಾನದ ಅರಿವು ಬೇಕಾಗಿರುತ್ತದೆ. ಸಾಮಾನ್ಯವಾಗಿ ಎಂಜಿನಿಯರಿಂಗ್ ವಿದ್ಯಾರ್ಥಿಗಳಿಗೆ ಇಲ್ಲಿ ಕಾರ್ಯನಿರ್ವಹಿಸುವ ಅವಕಾಶ ಸಿಗುತ್ತದೆ. ಇವರ ಕೆಲಸ ಹೆಚ್ಚಾಗಿ ಪರಿಶೀಲನೆ ನಡೆಸುವುದಾಗಿರುತ್ತದೆ.  
\*\*\*  
  
**ಬೆಂಗಳೂರಿನವರೂ ಇದ್ದಾರೆ**  
ಮೋಟಾರ್ ರ‌್ಯಾಲಿಯಲ್ಲಿ ಹಲವು ಬಾರಿ ಚಾಂಪಿಯನ್ ಪಟ್ಟ ಗೆದ್ದಿರುವ ಬೆಂಗಳೂರಿನ ವಿಜಯನಗರದ ಸವಾಲ ಸುಜಿತ್ ಕುಮಾರ್ ಸೇರಿದಂತೆ ಹತ್ತಕ್ಕೂ ಹೆಚ್ಚು ಮಂದಿ ನೋಯಿಡಾದಲ್ಲಿ ನಡೆಯುತ್ತಿರುವ ಇಂಡಿಯನ್ ಗ್ರ್ಯಾನ್ ಪ್ರಿ ಫಾರ್ಮುಲಾ ಒನ್ ಚಾಂಪಿಯನ್‌ಷಿಪ್‌ನಲ್ಲಿ ಮಾರ್ಷಲ್‌ಗಳಾಗಿ ಕಾರ್ಯನಿರ್ವಹಿಸುತ್ತಿದ್ದಾರೆ.  
  
ಶನಿವಾರ ಅರ್ಹತಾ ಸುತ್ತಿನ ರ‌್ಯಾಲಿ ಮುಗಿದ ನಂತರ ‘ವಿಜಯ ಕರ್ನಾಟಕ’ದೊಂದಿಗೆ ದೂರವಾಣಿಯಲ್ಲಿ ಮಾತನಾಡಿದ ಮಾರ್ಷಲ್ ಸುಜಿತ್ ಕುಮಾರ್, ‘‘ದೇಶದಲ್ಲಿ ಇಂಥ ದೊಡ್ಡ ರ‌್ಯಾಲಿ ನಡೆಯುತ್ತಿರಬೇಕಾದರೆ ನಾವು ಸುಮ್ಮನಿರುವುದೇ?. ನಮಗೆ ಕನಿಷ್ಠ 30,000 ರೂ. ಖರ್ಚಾಗಿದೆ. ಆದರೆ ಫಾರ್ಮುಲಾ ಒನ್ ಡ್ರೈವರ್‌ಗಳನ್ನು ಹತ್ತಿರದಿಂದ ನೋಡುವುದು, ನಮ್ಮ ದೇಶದಲ್ಲಿ ನಡೆಯುವ ರೇಸ್‌ಗಾಗಿ ನಮ್ಮಿಂದಾದ ಸಹಾಯ ಮಾಡುವ ಉದ್ದೇಶದಿಂದ ಮಾರ್ಷಲ್‌ಗಳಾಗಿ ಕೆಲಸ ಮಾಡುತ್ತಿದ್ದೇವೆ. ಸಿ.ಕೆ. ಚಿನ್ನಪ್ಪ, ಕರ್ನಾಟಕ ಮೋಟಾರ್ ಸ್ಪೋರ್ಟ್ಸ್ ಸಂಸ್ಥೆಯ ಖಜಾಂಚಿ ಗೌತಮ್, ಚಿದಾನಂದ ಮೂರ್ತಿ ಹಾಗೂ ರಾಕೇಶ್ ಸಿಂಗ್ ಸೇರಿದಂತೆ ಬೆಂಗಳೂರಿನಿಂದ ಮೋಟಾರ್ ರ‌್ಯಾಲಿಯ ವಿವಿಧ ಸ್ಪರ್ಧೆಗಳಲ್ಲಿ ಪಾಲ್ಗೊಂಡಿರುವ ಹತ್ತಕ್ಕೂ ಹೆಚ್ಚು ಪಟುಗಳು ಇಲ್ಲಿ ಕಾರ್ಯನಿರ್ವಹಿಸುತ್ತಿದ್ದಾರೆ,’’ ಎಂದರು.

‘‘ಫಾರ್ಮುಲಾ ಒನ್ ಕಾರನ್ನು ಪಿಕ್ಸ್ ಮಾಡುವ, ರೇಸ್ ಫ್ಲ್ಯಾಗ್ ಆಫ್ ಮಾಡುವ ವಿಭಾಗದಲ್ಲಿ ಕೆಲಸ ಮಾಡುತ್ತಿದ್ದೇನೆ, ಇಲ್ಲಿ ಎಲ್ಲಿಯೂ ಕುಳಿತುಕೊಳ್ಳುವಂತಿಲ್ಲ. ನಿಂತುಕೊಂಡೇ ಕೆಲಸ ನಿರ್ವಹಿಸಬೇಕು. ವಿಶ್ವ ಚಾಂಪಿಯನ್ ಸೆಬಾಸ್ಟಿಯನ್ ವೆಟಲ್ ಸೇರಿದಂತೆ ಪ್ರಮುಖ ಡ್ರೈವರ್‌ಗಳನ್ನು ಹತ್ತಿರದಿಂದ ಕಾಣಬಹುದು. ಎಲ್ಲಕ್ಕಿಂತ ಮುಖ್ಯವಾಗಿ ನಮ್ಮ ಆಸಕ್ತಿಯ ಕ್ರೀಡೆಗೆ ನಮ್ಮದೊಂದು ಕಾಣಿಕೆ ಎಂಬಂತೆ ಇಲ್ಲಿ ಕೆಲಸ ಮಾಡುತ್ತಿದ್ದೇವೆ,’’ ಎಂದರು.