**ಚಿನ್ನ ಗೆದ್ದ ಅಂಗವಿಕಲ ಬ್ಯಾಡ್ಮಿಂಟನ್ ಆಟಗಾರನಿಗೆ ತೊಡರುಗಾಲು**

## ವಿಶ್ವದಲ್ಲಿ ಎರಡನೇ ರ‌್ಯಾಂಕ್ ಹೊಂದಿರುವ ಅಂಗವಿಕಲ ಬ್ಯಾಡ್ಮಿಂಟನ್ ಆಟಗಾರ ಆನಂದ್ ಬೊರೇಗೌಡ ಟರ್ಕಿಯಲ್ಲಿ ನಡೆಯಲಿರುವ ಅಂತಾರಾಷ್ಟ್ರೀಯ ಬ್ಯಾಡ್ಮಿಂಟನ್ ಚಾಂಪಿಯನ್‌ಷಿಪ್‌ನಲ್ಲಿ ಪಾಲ್ಗೊಳ್ಳುವುದಕ್ಕೆ ಹೋಗಲು ಸಾಲು ಸಾಲು ತೊಡಕುಗಳು ಕಾಡುತ್ತಿವೆ.

ಅಂಗವಿಕಲ ಕ್ರೀಡಾಪಟುಗಳು ಈ ರಾಜ್ಯಕ್ಕೆ ಅನೇಕ ಬಾರಿ ಕೀರ್ತಿ ತಂದಿದ್ದಾರೆ ಹಾಗೂ ತರುತ್ತಿದ್ದಾರೆ. ಆದರೆ ಇವರು ಪ್ರತಿನಿಧಿಸುವ ಕ್ರೀಡೆಯ ಸಂಸ್ಥೆಗಳು ಮಾತ್ರ ಹೊಣೆಗಾರಿಕೆಯಿಂದ ಈ ಕ್ರೀಡಾ ತಾರೆಗಳ ಹಿತ ಕಾಪಾಡುತ್ತಿಲ್ಲ.

ಅಂಗವಿಕಲ ಬ್ಯಾಡ್ಮಿಂಟನ್ ಆಟಗಾರ ಆನಂದ್ ಬೊರೇಗೌಡ ಕೂಡ ಇದೇ ಕಾರಣಕ್ಕೆ ಹೇಳಲಾರೆನು ತಾಳಲಾರೆನು,ಎನ್ನುವಂಥ ಸಂಕಷ್ಟದಲ್ಲಿ ಸಿಲುಕಿದ್ದಾರೆ. ವಿಶ್ವದಲ್ಲಿ ಎರಡನೇ ರ‌್ಯಾಂಕ್ ಹೊಂದಿರುವ ಈ ಆಟಗಾರನಿಗೆ ಟರ್ಕಿಯಲ್ಲಿ ನಡೆಯಲಿರುವ ಅಂತಾರಾಷ್ಟ್ರೀಯ ಬ್ಯಾಡ್ಮಿಂಟನ್ ಚಾಂಪಿಯನ್‌ಷಿಪ್‌ನಲ್ಲಿ ಪಾಲ್ಗೊಳ್ಳುವುದಕ್ಕೆ ಹೋಗಲು ಸಾಲು ಸಾಲು ತೊಡಕುಗಳು ಕಾಡುತ್ತಿವೆ.

ಸಮಸ್ಯೆ ಎದುರಾಗಿದ್ದು ಬೇರೆ ಯಾರಿಂದಲೂ ಅಲ್ಲ , ಭಾರತೀಯ ಅಂಗವಿಕಲರ ಬ್ಯಾಡ್ಮಿಂಟನ್ ಸಂಸ್ಥೆಯಿಂದ. ಚಾಂಪಿಯನ್‌ಷಿಪ್‌ನಲ್ಲಿ ಪಾಲ್ಗೊಳ್ಳಲು ಹೆಸರು ನೋಂದಾಯಿಸಲು ಫೆಬ್ರವರಿ 17 ಕೊನೆಯ ದಿನವಾಗಿದೆ. ಆದರೆ ಆನಂದ್ ಹೊರತುಪಡಿಸಿ ಉಳಿದೆಲ್ಲರ ಹೆಸರು ಕಳುಹಿಸಬೇಕೆಂಬುದು ಸಂಸ್ಥೆಯ ಲೆಕ್ಕಾಚಾರ. ರ‌್ಯಾಂಕಿಂಗ್ ಹಾಗೂ ಸಾಧನೆಯ ಆಧಾರದ ಮೇಲೆ ಸ್ಪರ್ಧೆಯಲ್ಲಿ ಪಾಲ್ಗೊಳ್ಳಲು ಅರ್ಹರಾಗಿದ್ದಾರೆ ಆನಂದ್. ಆದರೆ ‘‘ರಾಷ್ಟ್ರೀಯ ಚಾಂಪಿಯನ್‌ಷಿಪ್‌ನಲ್ಲಿ ಸೋತ ಆಟಗಾರರಿಗೆ ಅವಕಾಶ ಕಲ್ಪಿಸಲಾಗುತ್ತಿದೆ,’’ ಎಂಬುದು ಆನಂದ್ ದೂರು.  
  
‘‘ಹೆಸರನ್ನು ನೋಂದಾಯಿಸಲು ಇನ್ನಿರುವುದು ಕೇವಲ ಎರಡು ದಿನ. ಸಂಸ್ಥೆಯ ಕಾರ್ಯದರ್ಶಿ ಸಂಪರ್ಕಕಕ್ಕೆ ಸಿಗುತ್ತಿಲ್ಲ. ಮಾತನಾಡಲು ಹೋದರೆ ‘ಆಮೇಲೆ ಬಾ,’ ಎಂಬ ಉತ್ತರ ನೀಡುತ್ತಿದ್ದಾರೆ. ಟರ್ಕಿಯಲ್ಲಿ ನಡೆಯಲಿರುವ ಚಾಂಪಿಯನ್‌ಷಿಪ್‌ನಲ್ಲಿ ಗೆದ್ದರೆ ರ‌್ಯಾಂಕಿಂಗ್ ಉತ್ತಮ ಪಡಿಸಲು ಸಾಧ್ಯವಿದೆ. ಸದ್ಯ ರಾಷ್ಟ್ರೀಯ ಸೂಪರ್ ಸಿಕ್ಸ್ ಬ್ಯಾಡ್ಮಿಂಟನ್ ಚಾಂಪಿಯನ್‌ಷಿಪ್‌ನಲ್ಲಿ ರ‌್ಯಾಕೆಟ್ ಹಿಡಿಯಲು ಬಾರದ ಆಟಗಾರರನ್ನು ತಂದಿದ್ದಾರೆ. ಸೋತ ಆಟಗಾರರನ್ನು ಟರ್ಕಿಗೆ ಕೊಂಡೊಯ್ಯುವ ಯೋಚನೆ ಮಾಡುತ್ತಿದ್ದಾರೆ,’’ ಎಂದು ಅವರು ‘ವಿಜಯ ಕರ್ನಾಟಕ’ದ ಮುಂದೆ ನೋವು ತೋಡಿಕೊಂಡಿದ್ದಾರೆ.

ರಾಜ್ಯ ಕ್ರೀಡಾ ಸಚಿವ ಅಪ್ಪಚ್ಚು ರಂಜನ್ ಹಾಗೂ ಭಾರತೀಯ ಪ್ಯಾರಾಲಿಂಪಿಕ್ಸ್ ಸಮಿತಿಯ ಪ್ರಧಾನ ಕಾರ್ಯದರ್ಶಿ ರತನ್ ಸಿಂಗ್ ಅವರ ಗಮನಕ್ಕೂ ಈ ವಿಷಯವನ್ನು ತರಲಾಗಿದೆ.  
ಅಂಗವಿಕಲ ಬ್ಯಾಡ್ಮಿಂಟನ್ ಸಂಸ್ಥೆಯ ಕಾರ್ಯದರ್ಶಿ ರಮೇಶ್ ಟೀಕಾರಾಮ್ ಮಾತ್ರ ಈ ದೂರು ತಳ್ಳಿಹಾಕಿದ್ದಾರೆ. ಟರ್ಕಿಯಲ್ಲಿ ಬಾಂಬ್ ಸ್ಫೋಟವಾಗಿದೆ. ಅಲ್ಲಿ ಭದ್ರತೆಯ ಬಗ್ಗೆ ಭೀತಿಯಿದೆ. ನಮ್ಮ ಕ್ರೀಡಾಪಟುಗಳನ್ನು ಕರೆದೊಯ್ಯುವುದು ಎಂದು ಸ್ಪಷ್ಟಪಡಿಸಿದ್ದಾರೆ. ಅಷ್ಟೇ ಅಲ್ಲ ‘‘ಆನಂದ್ ಉತ್ತಮ ಆಟಗಾರ. ಅವರನ್ನು ಬಿಟ್ಟು ತಂಡವನ್ನು ಕೊಂಡೊಯ್ಯುವುದಿಲ್ಲ,’’ ಎಂದು ಅವರು ಪ್ರತಿಕ್ರಿಯಿಸಿದ್ದಾರೆ.