[ಕಸ ಗುಡಿಸುವ ಹುಡುಗಿ ಚಾಂಪಿಯನ್‌ ಆದಳು](https://vijaykarnataka62.rssing.com/chan-59025329/article4104-live.html)

**ಬೆಂಗಳೂರು:**ಮನೆಯವರು ಬಸ್‌ ಪಾಸ್‌ಗೆ ನೀಡುತ್ತಿದ್ದ ಹಣವನ್ನು ಉಳಿಸಿ ಶಾಲೆಗೆ ನಡೆದುಕೊಂಡೇ ಹೋಗಿ ಕರಾಟೆ ಕಲಿತಳು. ಕಂಪನಿಯೊಂದರಲ್ಲಿ ಸ್ವಾಗತಗಾರ್ತಿಯಾಗಿ ಸೇರಿಕೊಂಡು ಕರಾಟೆಗಾಗಿ ಹಣ ಸಾಲದೆ, ಅದೇ ಕಂಪೆನಿಯಲ್ಲಿ ಬಿಡುವಿನ ಸಮಯದಲ್ಲಿ ಕಸ ಗುಡಿಸಿ, ಟಾಯ್ಲೆಟ್‌ಗಳನ್ನು ಸ್ವಚ್ಛಗೊಳಿಸಿದಳು. ಬಂದ ಹಣದಿಂದ ತರಬೇತಿ ಪಡೆದು ರಾಷ್ಟ್ರಮಟ್ಟದಲ್ಲಿ ನಾಲ್ಕು ಪದಕಗಳನ್ನು ಗೆದ್ದ ಬೆಂಗಳೂರಿನ ಈಜಿಪುರದ ಸಾಧಕಿ ಕವಿತಾ ಈಗ ನೂರಾರು ಕರಾಟೆ ಪ್ರತಿಭೆಗಳಿಗೆ ನೆರವಾಗುತ್ತಿದ್ದಾರೆ.

ಈಜಿಪುರದ ಕವಿತಾ ಕರಾಟೆಯಲ್ಲಿ ಚಾಂಪಿಯನ್‌ ಆಗಬೇಕೆಂಬ ಹಂಬಲ ಹೊತ್ತವರು. ಆದರೆ ಮನೆಯವರಿಂದ ಇದಕ್ಕೆ ಪ್ರೋತ್ಸಾಹ ಸಿಗಲಿಲ್ಲ. ಶಾಲೆಗೆ ಹೋಗಲು ಬಸ್‌ಪಾಸ್‌ಗಾಗಿ ಮನೆಯವರು ಹಣ ನೀಡುತ್ತಿದ್ದರು. ಆದರೆ ಬಸ್ಸಿನಲ್ಲಿ ಪ್ರಯಾಣಿಸದೆ ನಡೆದುಕೊಂಡೇ ಶಾಲೆಗೆ ಹೋಗುತ್ತಿದ್ದ ಕವಿತಾ ಬಸ್‌ ಪಾಸ್‌ನ ಹಣವನ್ನು ಕರಾಟೆ ತರಬೇತಿಗಾಗಿ ವಿನಿಯೋಗಿಸಿದರು. ಪರಿಣಾಮ ರಾಜ್ಯಮಟ್ಟದ ಚಾಂಪಿಯನ್‌ಷಿಪ್‌ನಲ್ಲಿ 8 ಪದಕಗಳನ್ನು ಗೆಲ್ಲಲು ಸಾಧ್ಯವಾಯಿತು. ನಂತರ ರಾಷ್ಟ್ರಮಟ್ಟದಲ್ಲಿ ಕರ್ನಾಟಕವನ್ನು ಪ್ರತಿನಿಧಿಸಿದ ಕವಿತಾ ಇದುವರೆಗೂ 4 ಪದಕಗಳನ್ನು ತಮ್ಮದಾಗಿಸಿಕೊಂಡಿದ್ದಾರೆ. ಈಗ ಕೋರಮಂಗದಲ್ಲಿ ಶಿಟ್ರೊಯಿಯೊ ಸಿಕೊ ಕಾಯ್‌ ಹೆಸರಿನ ಕರಾಟೆ ತರಬೇತಿ ಕೇಂದ್ರವನ್ನು ನಡೆಸುತ್ತಿದ್ದಾರೆ.

**ಹಣಕ್ಕಾಗಿ ಟಾಯ್ಲೆಟ್‌ ತೊಳೆದೆ**

ಶಾಲಾ ಶಿಕ್ಷಣ ಮುಗಿಸಿದ ನಂತರ ಕವಿತಾ ಅವರಿಗೆ ಬದುಕು ಕಷ್ಟವಾಯಿತು. ಈಗಲ್‌ ಸೆಕ್ಯುರಿಟೀಸ್‌ ಎಂಬ ಕಂಪನಿಯಲ್ಲಿ ರಿಸೆಪ್ಷನಿಸ್ಟ್‌ ಆಗಿ ಕೆಲಸ ಸೇರಿಕೊಂಡರು. ''ಉತ್ತಮ ಕರಾಟೆಪಟು ಆಗಬೇಕೆಂಬ ಹಂಬಲ. ವೇತನದ ಹಣವನ್ನು ಮನೆಗೆ ನೀಡಬೇಕಾಗುತ್ತಿತ್ತು. ಇದಕ್ಕಾಗಿ ಕಚೇರಿಯಲ್ಲಿ ಇತರ ಸಿಬ್ಬಂದಿಗೆ ಕಾಫಿ ಮಾಡಿಕೊಡುವುದು, ಕಸ ಗುಡಿಸುವುದು ಹಾಗೂ ಟಾಯ್ಲೆಟ್‌ ಸ್ವಚ್ಛಗೊಳಿಸುವುದು, ಹೌಸ್‌ ಕೀಪಿಂಗ್‌ ಕೆಲಸಗಳನ್ನು ಮಾಡುತ್ತಿದ್ದೆ. ಇದರಿಂದ ಕಂಪನಿಯ ಮಾಲೀಕ ಭಾರತದ ಸೇನೆಯ ಮಾಜಿ ವಿಂಗ್‌ ಕಮಾಂಡರ್‌ ಸುರೇಂದ್ರ ಪ್ರಸಾದ್‌ ಹೆಚ್ಚುವರಿ ಹಣ ನೀಡುತ್ತಿದ್ದರು. ಆ ಹಣವನ್ನು ಕರಾಟೆ ಕಲಿಕೆಗೆ ವಿನಿಯೋಗಿಸುತ್ತಿದ್ದೆ,'' ಎಂದು ಕವಿತಾ ಕಷ್ಟದ ದಿನಗಳನ್ನು ಸ್ಮರಿಸಿದ್ದಾರೆ.

**ರಾಷ್ಟ್ರೀಯ ಚಾಂಪಿಯನ್ನರು**

ಕವಿತಾ ರಾಷ್ಟ್ರೀಯ ಚಾಂಪಿಯನ್‌ಷಿಪ್‌ಗಳಲ್ಲಿ ಪಾಲ್ಗೊಳ್ಳುವುದನ್ನು ನಿಲ್ಲಿಸಿದ ನಂತರ ಈಗ ಕರಾಟೆ ತರಬೇತಿ ನೀಡುತ್ತಿದ್ದಾರೆ. ಮಲೇಷ್ಯಾದಲ್ಲಿ ನಡೆದ ಕರಾಟೆ ಚಾಂಪಿಯನ್‌ಷಿಪ್‌ನಲ್ಲಿ ಕವಿತಾ ಅವರ ವಿದ್ಯಾರ್ಥಿ ಮೊಹಮ್ಮದ್‌ ಇಬ್ರಾಹಿಂ ಖಾನ್‌ ಚಿನ್ನ ಗೆದ್ದಿರುವುದು ವಿಶೇಷ. ಅದೇ ರೀತಿ ಶ್ರೀ ಗಜ ಹಲವಾರು ಚಾಂಪಿಯನ್‌ಷಿಪ್‌ಗಳಲ್ಲಿ ಪದಕ ಗೆದ್ದ ಸಾಧನೆ ಮಾಡಿದ್ದಾರೆ. ಇನ್ನು ಹಲವಾರು ವಿದ್ಯಾರ್ಥಿಗಳು ರಾಜ್ಯ ಹಾಗೂ ರಾಷ್ಟ್ರಮಟ್ಟದಲ್ಲಿ ಮಿಂಚಿದ್ದಾರೆ.

ಕೌಟುಂಬಿಕ ಕಾರಣಗಳಿಂದ ಮನೆಯಿಂದ ದೂರ ಉಳಿದಿರುವ ಕವಿತಾಗೆ ಈಗ ಪತಿ ಶಂಕರ್‌ ಅವರ ನೆರವು ಇದೆ. ''2004ರಲ್ಲಿ ಕರಾಟೆ ತರಗತಿಯನ್ನು ಆರಂಭಿಸಿದ್ದೇ ಒಬ್ಬ ವಿದ್ಯಾರ್ಥಿನಿ ಮೂಲಕ. ತಂದೆಯಿಂದ ದೂರವಾದ ರಶ್ಮಿಗೆ ಕರಾಟೆ ಹೇಳಿಕೊಡುವ ಮೂಲಕ ಅಕಾಡೆಮಿ ಆರಂಭಿಸಿದೆ. ನನ್ನ ದುಡಿಮೆಯಲ್ಲಿ ಅರ್ಧ ಭಾಗವನ್ನು ನನ್ನಂತೆ ಕಷ್ಟವನ್ನು ಅನುಭವಿಸುತ್ತಿರುವವರಿಗೆ ನೆರವು ನೀಡುತ್ತಿದ್ದೇನೆ. ಅದೇ ನೆಮ್ಮದಿ ನೀಡುತ್ತಿದೆ,'' ಎನ್ನುತ್ತಾರೆ ಕವಿತಾ.

''ಕಷ್ಟಗಳನ್ನು ಗೆದ್ದು ಬಂದ ಖುಷಿ ಇದೆ. ನನ್ನಲ್ಲಿ ತರಬೇತಿ ಪಡೆಯುತ್ತಿರುವ ವಿದ್ಯಾರ್ಥಿಗಳೇ ನನ್ನ ಕುಟುಂಬ. ಕರಾಟೆ ತರಬೇತಿ ಕೇಂದ್ರವನೇ ನನ್ನ ಪಾಲಿನ ತವರು. ಅಲ್ಲೇ ಖುಷಿ ಕಂಡುಕೊಳ್ಳುತ್ತೇನೆ. ಕರಾಟೆ ಮೂಲಕ ಹೊಸ ಬದುಕನ್ನು ರೂಪಿಸಿಕೊಂಡಿದ್ದೇನೆ. ಭರತ್‌ ಕುಮಾರ್‌ ಹಾಗೂ ಸುರೇಂದ್ರ ಪ್ರಸಾದ್‌ ಅವರನ್ನು ಬದುಕಿನುದ್ದಕ್ಕೂ ಸ್ಮರಿಸುವೆ,'' ಎಂದು ಹೇಳುವ ಕವಿತಾ ಮಾತಿನಲ್ಲಿ ಆತ್ಮವಿಶ್ವಾಸ ಸ್ಪಷ್ಟವಾಗುತ್ತದೆ.