ನೈಜ ರತ್ನಗಳಿಗೆ ಯಾಕಿಲ್ಲ ಖೇಲ್‌ರತ್ನ?

ರಿಯೊ ಒಲಿಂಪಿಕ್ಸ್‌ನಲ್ಲಿ ಬೆಳ್ಳಿ ಗೆದ್ದ ಪಿ.ವಿ. ಸಿಂಧೂ, ಕಂಚು ಗೆದ್ದ ಸಾಕ್ಷಿ ಮಲಿಕ್‌, ಶೂಟಿಂಗ್‌ನಲ್ಲಿ ಫೈನಲ್‌ ತಲುಪಿದ ಜೀತು ರಾಯ್‌ ಹಾಗೂ ಜಿಮ್ನಾಸ್ಟಿಕ್‌ನಲ್ಲಿ ನಾಲ್ಕನೇ ಸ್ಥಾನ ಪಡೆದು ಇತಿಹಾಸ ನಿರ್ಮಿಸಿದ ದೀಪಾ ಕರ್ಮಕಾರ್‌ ಅವರಿಗೆ ಭಾರತ ಸರಕಾರ ಖೇಲ್‌ರತ್ನ ಗೌರವ ನೀಡಿ ಸನ್ಮಾನಿಸಿರುವುದು ಸಂತಸದ ವಿಷಯ. ಅದೇ ರೀತಿ ಪ್ಯಾರಾಲಿಂಪಿಕ್ಸ್‌ನಲ್ಲಿ ಚಿನ್ನ ಗೆದ್ದು ದೇಶಕ್ಕೆ ಕೀರ್ತಿ ತಂದ ಕ್ರೀಡಾಟುಗಳಿಗೆ ಖೇಲ್‌ ರತ್ನ ಗೌರವ ನೀಡಲು ಸರಕಾರದಲ್ಲಿ ಯಾವುದೇ ನೀತಿ ಇಲ್ಲ ಎಂದು ಸ್ವತಃ ಕ್ರೀಡಾ ಸಚಿವರೇ ಹೇಳಿರುವುದು ಬೇಸರದ ಸಂಗತಿ.

ರಿಯೊ ಪ್ಯಾರಾಲಿಂಪಿಕ್ಸ್‌ನಲ್ಲಿ ದೇವೇಂದ್ರ ಝಝಾರಿಯಾ ಹಾಗೂ ಮರಿಯಪ್ಪನ್‌ ತಂಗವೇಲು ಚಿನ್ನದ ಪದಕ ಗೆದ್ದು ಐತಿಹಾಸಿಕ ಸಾಧನೆ ಮಾಡಿದ್ದಾರೆ. ಕೇಂದ್ರ ಹಾಗೂ ಸಂಬಂಧ ಪಟ್ಟ ರಾಜ್ಯ ಸರಕಾರಗಳು ಅವರಿಗೆ ನಗದು ಬಹುಮಾನವನ್ನು ಘೋಷಿಸಿವೆ. ಆದರೆ ಖೇಲ್‌ರತ್ನ ಅಥವಾ ಇನ್ನಾವುದೇ ನಾಗರಿಕ ಪ್ರಶಸ್ತಿಯನ್ನು ಪ್ರಕಟಿಸದಿರುವುದು ಖೇದಕರ.

ಒಲಿಂಪಿಕ್ಸ್‌ನಲ್ಲಿ ಪದಕ ಗೆದ್ದವರಿಗೆ ಖೇಲ್‌ ರತ್ನ ಗೌರವ ನೀಡುವುದು ಕೇಂದ್ರ ಕ್ರೀಡಾ ಇಲಾಖೆ ರೂಪಿಸಿಕೊಂಡಿರುವ ನೀತಿ. ಆದರೆ ಅದೇ ವೇಳೆ ವಿಶೇಷ ಚೇತನರಿಗೆ ಯಾವುದೇ ನೀತಿಯನ್ನು ಜಾರಿಗೆ ತಾರದಿರುವುದು ಈ ಕ್ರೀಡಾಪಟುಗಳ ಬಗೆಗಿನ ನಿರ್ಲಕ್ಷ್ಯಕ್ಕೆ ಸಾಕ್ಷಿಯಾಗಿದೆ.

**ಕ್ರೀಡಾ ಸಂಸ್ಥೆಗಳ ಮೌನ**

ಪದಕ ಗೆದ್ದಾಗ ಸಂಬಂಧಪಟ್ಟ ಕ್ರೀಡಾ ಸಂಸ್ಥೆಗಳು ಕ್ರೀಡಾಪಟುಗಳ ಹೆಸರನ್ನು ಖೇಲ್‌ರತ್ನ ಗೌರವಕ್ಕೆ ಶಿಫಾರಸು ಮಾಡುವುದು ವಾಡಿಕೆ. ಆದರೆ ಈ ವಿಶೇಷ ಚೇತನ ಸಾಧಕರಿಗೆ ಅತ್ತ ಕ್ರೀಡಾ ಸಂಸ್ಥೆಗಳ ಬೆಂಬಲವೂ ಇಲ್ಲ, ಇತ್ತ ಸರಕಾರವೂ ನಿರ್ಲಕ್ಷ್ಯ ವಹಿಸಿದೆ. ರಾಷ್ಟ್ರೀಯ ಕ್ರೀಡಾ ದಿನವಾದ ಆಗಸ್ಟ್‌ 29ರಂದು ಕ್ರೀಡಾ ಪ್ರಶಸ್ತಿಗಳನ್ನು ಪ್ರದಾನ ಮಾಡಲಾಗುತ್ತದೆ. ಪ್ಯಾರಾಲಿಂಪಿಕ್ಸ್‌ ಆರಂಭವಾಗಿರುವುದೇ ಸೆ. 7ರಿಂದ. ಆದ್ದರಿಂದ ಈ ವರ್ಷ ಈ ಕ್ರೀಡಾ ಸಾಧಕರಿಗೆ ಖೇಲ್‌ರತ್ನ ನೀಡಲು ಅಸಾಧ್ಯವೆಂದು ಕ್ರೀಡಾ ಇಲಾಖೆ ಹೇಳಿಕೆ ನೀಡಿದರೂ ಅಚ್ಚರಿಪಡಬೇಕಾಗಿಲ್ಲ. ವಿವಾದಗಳ ಕೇಂದ್ರವಾಗಿರುವ ಭಾರತೀಯ ಪ್ಯಾರಾಲಿಂಪಿಕ್ಸ್‌ ಸಮಿತಿಯೂ ಈ ಬಗ್ಗೆ ಹೆಚ್ಚಿನ ಆಸಕ್ತಿ ತೋರಿಲ್ಲ. ಕ್ರೀಡಾಪಟುಗಳು ಮಾತ್ರ ತಮ್ಮ ಸಾಧನೆಯ ಹೆಜ್ಜೆಯಲ್ಲೇ ಮುನ್ನಡೆದಿದ್ದಾರೆ.

**ಪ್ರಶಸ್ತಿಯಲ್ಲೂ ಸಮಾನತೆ ಇರಲಿ**

ಒಲಿಂಪಿಕ್ಸ್‌ನಲ್ಲಿ ಚಿನ್ನದ ಪದಕ ಗೆದ್ದವರಿಗೆ ಕೇಂದ್ರ ಕ್ರೀಡಾ ಇಲಾಖೆ 75 ಲಕ್ಷ ರೂ. ಬಹುಮಾನ ನೀಡುತ್ತದೆ. ಇದು ಪ್ಯಾರಾ ಅಥ್ಲೀಟ್‌ಗಳಿಗೂ ಸಲ್ಲುತ್ತಿರುವುದು ಸಂತಸದ ವಿಚಾರ. ಆದರೆ ಪ್ರಶಸ್ತಿ ನೀಡುವಲ್ಲಿ ತಾರತಮ್ಯ ಏಕೆ?. ಕೇಂದ್ರ ಕ್ರೀಡಾ ಇಲಾಖೆಯ ನಿಯಮದ ಪ್ರಕಾರ ಒಲಿಂಪಿಕ್ಸ್‌ನಲ್ಲಿ ಪದಕ ಗೆದ್ದವರಿಗೆ ಮಾತ್ರ ಖೇಲ್‌ ರತ್ನ ಗೌರವ ನೀಡಲಾಗುತ್ತದೆ. ಆದರೆ ಈ ಬಾರಿ ಕ್ರೀಡಾ ಇಲಾಖೆ ಪ್ರಶಸ್ತಿ ನೀಡುವಾಗ ನಿಯಮವನ್ನೇ ಗಾಳಿಗೆ ತೂರಿದೆ. ಸಿಂಧೂ ಹಾಗೂ ಸಾಕ್ಷಿಗೆ ಖೇಲ್‌ ರತ್ನ ಗೌರವ ಸಲ್ಲುವಂಥದ್ದೆ. ಆದರೆ ನಾಲ್ಕನೇ ಸ್ಥಾನ ಪಡೆದ ದೀಪಾ ಕರ್ಮಕಾರ್‌ ಹಾಗೂ ಜೀತು ರಾಯ್‌ಗೆ ಇಷ್ಟು ಬೇಗನೆ ಪ್ರಶಸ್ತಿ ನೀಡುವ ಅಗತ್ಯವಿದ್ದಿರಲಿಲ್ಲ. ಈ ಇಬ್ಬರೂ ಕ್ರೀಡಾ ಪಟುಗಳ ಸಾಧನೆ ಗೌರವಿಸುವಂಥದ್ದು. ಇಷ್ಟು ಬೇಗನೆ ಖೇಲ್‌ರತ್ನ ಪ್ರಶಸ್ತಿಯ ನಿರೀಕ್ಷೆಯಲ್ಲಿರಲಿಲ್ಲ ಎಂದು ಕ್ರೀಡಾಪಟುಗಳೇ ಹೇಳಿದ್ದಾರೆ. ಕ್ರೀಡಾಕ್ಷೇತ್ರದಲ್ಲಿ ಅನುಭವ ಹಾಗೂ ಸಾಧನೆಯ ಎರಡನ್ನೂ ಗಮನಿಸಿ ಪ್ರಶಸ್ತಿ ನೀಡಿದರೆ ಅದಕ್ಕೊಂದು ಮೌಲ್ಯವಿರುತ್ತದೆ.

**ದೇವೇಂದ್ರ ಅರ್ಹ ಸಾಧಕ**

ಜಾವೆಲಿನ್‌ನಲ್ಲಿ ವಿಶ್ವದಾಖಲೆಯೊಂದಿಗೆ ಚಿನ್ನ ಗೆದ್ದ ದೇವೇಂದ್ರ ಝಝಾರಿಯಾ ಕ್ರೀಡೆಗಾಗಿ ಈ ದೇಶದಲ್ಲಿ ನೀಡುವ ಯಾವುದೇ ಪ್ರಶಸ್ತಿಗೂ ಅರ್ಹರು. 2004ರ ಅಥೆನ್ಸ್‌ ಪ್ಯಾರಾಲಿಂಪಿಕ್ಸ್‌ನಲ್ಲಿ ಚಿನ್ನ ಗೆದ್ದಿರುವ ದೇವೇಂದ್ರ ಮತ್ತೆ ರಿಯೊದಲ್ಲಿ ವಿಶ್ವ ದಾಖಲೆಯೊಂದಿಗೆ ಸ್ವರ್ಣಕ್ಕೆ ಮುತ್ತಿಟ್ಟಿದ್ದಾರೆ. ಎರಡು ಒಲಿಂಪಿಕ್ಸ್‌ಗಳಲ್ಲಿ ಚಿನ್ನದ ಸಾಧನೆ ಮಾಡಿದ ಏಕೈಕ ಭಾರತೀಯ ಎಂಬ ಹೆಗ್ಗಳಿಕೆಗೆ ಪಾತ್ರರಾದರೂ ಕ್ರೀಡಾ ಇಲಾಖೆಯ ನೀತಿ ಮಾತ್ರ ಈ ಸಾಧಕನನ್ನು ಖೇಲ್‌ರತ್ನದಿಂದ ದೂರ ಉಳಿಯುವಂತೆ ಮಾಡಿದೆ. ಎಲ್ಲ ನಿಯಮಗಳೂ ಸಮರ್ಥರ ಪರವಾಗಿಯೇ ಇರುವುದಾದರೆ ಅಸಮರ್ಥರ ಪರವಾಗಿ ಧ್ವನಿ ಎತ್ತುವವರು ಯಾರು?

**ನ್ಯಾಯಾಲಯದಲ್ಲಿ ಖೇಲ್‌ರತ್ನ**

2012ರ ಪ್ಯಾರಾಲಿಂಪಿಕ್ಸ್‌ನಲ್ಲಿ ಬೆಳ್ಳಿ ಗೆದ್ದಿರುವ ಕರ್ನಾಟಕದ ಎಚ್‌.ಎನ್‌ ಗಿರೀಶ್‌ ಕಳೆದ ಬಾರಿ ಖೇಲ್‌ರತ್ನ ಗೌರವಕ್ಕೆ ಅರ್ಹರಾಗಿದ್ದರೂ ವಿವಿಧ ಕಾರಣಗಳನ್ನೊಡ್ಡಿ ಅವರನ್ನು ಪ್ರಶಸ್ತಿಯಿಂದ ಹೊರಗಿಡಲಾಗಿತ್ತು. ಇದನ್ನು ವಿರೋಸಿದ ಗಿರೀಶ್‌ ನ್ಯಾಯಾಲಯದ ಮೆಟ್ಟಿಲೇರಿದ್ದರು. ಈ ಕುರಿತು ವಿವರಣೆ ನೀಡುವಂತೆ ಕೇಂದ್ರ ಕ್ರೀಡಾ ಇಲಾಖೆಗೆ ನ್ಯಾಯಾಲಯ ಆದೇಶ ನೀಡಿದ್ದರೂ ಇದುವರೆಗೂ ಇಲಾಖೆ ಮಾಹಿತಿ ನೀಡುವಲ್ಲಿ ವಿಫಲವಾಗಿದೆ. ಈ ಬಾರಿಯೂ ಗಿರೀಶ್‌ ಖೇಲ್‌ರತ್ನಕ್ಕೆ ಅರ್ಜಿ ಸಲ್ಲಿಸಿದ್ದರು. ವಿರಾಟ್‌ ಕೊಹ್ಲಿ ಹಾಗೂ ಗಿರೀಶ್‌ ನಡುವೆ ಸ್ಪರ್ಧೆ ನಡೆದಿತ್ತು. ಈ ನಡುವೆ ರಿಯೊ ಒಲಿಂಪಿಕ್ಸ್‌ನಲ್ಲಿ ಭಾರತದ ಸ್ಪರ್ಗಳು ಪದಕ ಗೆದ್ದ ಕಾರಣ ವಿರಾಟ್‌ ಹಾಗೂ ಗಿರೀಶ್‌ ಇಬ್ಬರಿಗೂ ಪ್ರಶಸ್ತಿ ಸಿಗಲಿಲ್ಲ.

**ಮನ ಬಂದಂತೆ ನಿಯಮ ಬದಲಾವಣೆ**

ಕೇಂದ್ರ ಕ್ರೀಡಾ ಸಚಿವ ವಿಜಯ್‌ ಗೋಯೆಲ್‌ ಅವರು ಪ್ಯಾರಾಲಿಂಪಿಕ್ಸ್‌ನಲ್ಲಿ ಸಾಧನೆ ಮಾಡಿದವರಿಗೆ ಖೇಲ್‌ರತ್ನ ಗೌರವ ನೀಡಲು ಇಲಾಖೆಯಲ್ಲಿ ಸೂಕ್ತವಾದ ನೀತಿ ಇಲ್ಲ ಎಂದು ಜಾರಿಕೊಂಡಿದ್ದಾರೆ. ಆದರೆ ಕ್ರೀಡಾ ಇಲಾಖೆಯ ವೆಬ್‌ಸೈಟ್‌ನಲ್ಲಿ ಖೇಲ್‌ರತ್ನ ಪ್ರಶಸ್ತಿಗೆ ಅಗತ್ಯವಿರುವ ನಿಯಮಗಳನ್ನು ತಿಳಿಸಲಾಗಿದೆ. 14 ಪುಟಗಳ ನಿಯಮ ಇದೆ. ನೂತನ ಕ್ರೀಡಾ ಸಚಿವರು ಈ ಬಗ್ಗೆ ಗಮನ ಹರಿಸಿಲ್ಲವೆಂದು ಕಾಣುತ್ತದೆ. ಸಾನಿಯಾ ಮಿರ್ಜಾ ಅವರಿಗೆ ಖೇಲ್‌ರತ್ನ ನೀಡುವಾಗ ನಿಯಮಗಳನ್ನು ಗಾಳಿಗೆ ತೂರಿದ ಕ್ರೀಡಾ ಇಲಾಖೆಗೆ ಈಗ ಮಾತ್ರ ನಿಯಮ ಅಡ್ಡಿ ಬರುತ್ತಿದೆಯೇ?. ಗೆದ್ದಾಗ ಒಂದೆರಡು ಟ್ವೀಟ್‌ಗಳನ್ನು ಮಾಡಿ, ಅನುಕಂಪದ ಮಾತುಗಳನ್ನಾಡಿ ತಮ್ಮ ಇರುವಿಕೆಯನ್ನು ತೋರಿಸುವ ಬದಲು ಅವರ ಸಾಧನೆಗೆ ನಿಜವಾದ ಗೌರವ ಸಿಗುವಂತೆ ಮಾಡಿದರೆ ಸಮರ್ಥರು ಹಾಗೂ ಅಸಮರ್ಥರ ನಡುವಿನ ಅಂತರ ದೂರವಾಗುತ್ತದೆ.

ರಿಯೊ ಪ್ಯಾರಾಲಿಂಪಿಕ್ಸ್‌ನಲ್ಲಿ ಪದಕ ಗೆದ್ದಿರುವ ಕ್ರೀಡಾಪಟುಗಳಿಗೆ ರಾಜೀವ್‌ ಗಾಂ ಖೇಲ್‌ ರತ್ನ ಗೌರವ ನೀಡುವ ಬಗ್ಗೆ ಕೇಂದ್ರ ಕ್ರೀಡಾ ಸಚಿವರೊಂದಿಗೆ ಚರ್ಚಿಸಲಾಗುವುದು.

ಥಾವರ್‌ ಚಾಂದ್‌ ಘೆಲೋಟ್‌

ಕೇಂದ್ರ ಸಾಮಾಜಿಕ ನ್ಯಾಯ ಸಚಿವ

ರಿಯೊ ಪ್ಯಾರಾಲಿಂಪಿಕ್ಸ್‌ನಲ್ಲಿ ನಮ್ಮ ಕ್ರೀಡಾಪಟುಗಳು ಪದಕ ಗೆದ್ದಿರುವುದು ಹೆಮ್ಮೆಯ ಸಂಗತಿ. ಅವರಿಗೆ ಖೇಲ್‌ರತ್ನ ಗೌರವ ನೀಡುವ ಬಗ್ಗೆ ನಮ್ಮಲ್ಲಿ ಸೂಕ್ತವಾದ ನೀತಿ ಇಲ್ಲ.