ಮಹಿಳೆಯರ ಮೇಲೆ ಆಗುತ್ತಿರುವ ಅತ್ಯಾಚಾರ, ವರದಕ್ಷಿಣೆ ಕಿರುಕುಳ, ಮರ್ಯಾದೆ ಹತ್ಯೆ, ಶಿಕ್ಷಣ ನಿರಾಕರಣೆ, ಹೆಣ್ಣು ಭ್ರೂಣ ಹತ್ಯೆ. ಒಂದ ಎರಡ? ನಾನಾ ತರಹದ ಹಿಂಸೆಗಳಿಗೆ ಹೆಣ್ಣು ಜೀವಗಳು ಕ್ಷಣ ಕ್ಷಣವೂ ಬಲಿಯಾಗುತ್ತಿದೆ. ಇಷ್ಟೆಲ್ಲ ಅನಾಚಾರಗಳು ನಡೆಯುತ್ತಿದ್ದರೂ ಯಾವ ಅರ್ಥಕ್ಕಾಗಿ ಅವಳಿಗೊಂದು ದಿನ? ಹೆಣ್ಣಿಗೆ ಬೇಕಿರುವುದು ತೋರಿಕೆಯ ಗೌರವವಲ್ಲ. ಹೆಣ್ಣುಮಕ್ಕಳ ರಕ್ಷಣೆಗಾಗಿ ತಂದ ಕಾನೂನುಗಳು ಸಂವಿಧಾನದಲ್ಲಿದ್ದರೆ ಏನು ಪ್ರಯೋಜನವಿದೆ.?  
  
ಮೊನ್ನೆ ತಾನೇ ಗೆಳತಿಯೊಬ್ಬಳು ಬಸ್ಸಲ್ಲಿ ನಡೆದ ಒಂದು ಘಟನೆಯನ್ನು ವಿವರಿಸುತ್ತಿದ್ದಳು. ತುಂಬಿರುವ ಬಸ್ಸಲಿ ಒಂದು ಹೆಣ್ಣಿಗೆ ದೈಹಿಕವಾಗಿ ನೀಡುವ ಕಿರಿಕಿರಿಗಳು ಮಾನಸಿಕವಾಗಿ ಅವಳನ್ನು ತುಂಬಾ ಕುಗ್ಗಿಸುತ್ತದೆ. ಅವಳಿಗಾದ ಆ ಕಹಿ ಅನುಭವದ ಬಗ್ಗೆ ಅವಳು ಹೇಳುವಾಗ ಯಾಕೆ ನೀನು ಅವನನ್ನು ಹಾಗೇ ಬಿಟ್ಟೆ ಕಪಾಳಕ್ಕೆ ಎರಡು ಬಿಗಿಬೇಕಿತ್ತು. ಆವಾಗಲೇ ಬುದ್ಧಿ ಬರೋದು ಅವರಿಗೆ ಅಂದಿದಕ್ಕೆ. ಅವಳು ಹೇಳಿದ ಮಾತು ಕ್ಷಣಕಾಲ ನನ್ನನು ಯೋಚಿಸುವಂತೆ ಮಾಡಿತ್ತು. ನೀನು ಹೇಳಿದಂತೆ ನನಗೂ ಅವನಿಗೆರಡೂ ಬಾರಿಸಬೇಕು ಅನ್ನುವಷ್ಟು ರಕ್ತ ಕುದಿಯುತ್ತಿತ್ತು. ಆದರೇನೂ ಮಾಡೋದು ಇಲ್ಲಿ ನಾನು ಆ ತರ ಸೀನ್ ಕ್ರಿಯೇಟ್ ಮಾಡಿದ ತಕ್ಷಣ ಎಲ್ಲರ ಮೊಬೈಲಲ್ಲಿ ವಿಡಿಯೋ ಆಗಿ ಸಾಮಾಜಿಕ ಜಾಲತಾಣದಲ್ಲಿ ಹರಿದಾಡುತ್ತಿದ್ದೆ. ನಾನು ಬಸ್ಸು ಇಳಿಯೋ ಮೊದಲು ಇಂತಹ ವಿಡಿಯೋಗಳು ನಾನಾ ತರಹದ ತಲೆಬರಹದಲ್ಲಿ ಎಲ್ಲರಿಗೂ ಶೇರ್ ಆಗಿರುತ್ತದೆ. ನನ್ನಂತಹ ಅದೆಷ್ಟೋ ಹೆಣ್ಣುಮಕ್ಕಳ ವಿಡಿಯೋ ಪೋಟೊಗಳು ತಲೆಕೆಟ್ಟ ಟ್ರೋಲುಗಳಾಗಿರುತ್ತದೆ.

ಇಲ್ಲಿ ಯಾರು ಯಾರಿಗೂ ಸಹಾಯ ಮಾಡುವುದಕ್ಕೆ ಬರಲಾರರು. ಅವರೆದೇನಿದ್ದರೂ ಇಂತಹ ಕೊಡುಗೆಗಳು ಮಾತ್ರ ಇರೋದು. ಈ ಮಾತು ಎಷ್ಟು ನಿಜ ಅಲ್ವ. ಸ್ವಾರ್ಥ ಪ್ರಪಂಚವಿದು. ಲಾಭವಿಲ್ಲದೆ ಯಾರು ಯಾವುದನ್ನು ಮಾಡಲಾರರು.. ಈ ಪ್ರಬುದ್ಧ ಸಮಾಜ ಅವಳಿಗೇನು ಕೊಡುತ್ತಿದೆ ಎಂದೂ ಯೋಚಿಸುವಂತಾಗಿದೆ.  
  
ಹೀಗಿರುವಾಗ ನಾವು ಮಹಿಳಾ ಸ್ವಾತಂತ್ರ್ಯ ಹಕ್ಕು ಅದು ಇದು ಎಂದು ಮೊಂಡು ವಾದವನ್ನು ಮಂಡಿಸುತ್ತ ಸಮಯವನ್ನು ವ್ಯರ್ಥ ಮಾಡುತ್ತಿದ್ದೇವೆ. ಎಲ್ಲಿವರೆಗೆ ಮಹಿಳೆಯನ್ನು ಗೌರಯುತವಾಗಿ ಕಾಣುವುದಿಲ್ಲವೋ ಅಲ್ಲಿವರೆಗೆ ಅವಳ ಸ್ಥಿತಿ ಸುಧಾರಿಸದು. ಆಚರಣೆಗೆ ಬಾರದ ಸುಧಾರಣೆಗಳು ಇದ್ದರೆಷ್ಟು ಬಿಟ್ಟರೆಷ್ಟು.  
  
ಅತ್ಯಾಚಾರಿಯನ್ನು ಉಳಿಸುವ ವಕೀಲರು, ಆಪರಾಧಿಯನ್ನು ರಕ್ಷಿಸುವ ಪೋಲಿಸರು, ಇವರಿಗೆಲ್ಲ ಬೆಂಗಾವಲಾಗಿ ನಿಲ್ಲುವ ರಾಜಕಾರಣಿಗಳು ಇರುವವರೆಗೂ ಯಾವ ಕಾನೂನುಗಳು ಏನು ಮಾಡದು. ನೊಂದು ಸತ್ತ ಹೆಣ್ಣಿಗೆ ನ್ಯಾಯ ದೊರಕದು.

ಅದೆಷ್ಟೆ ಕಾನೂನುಗಳು ಸ್ತ್ರೀ ಪರವಾಗಿ ಇದ್ದರೂ ನ್ಯಾಯ ಸಿಗುತ್ತದೆ ಅನ್ನುವುದು ಸುಳ್ಳು. ತನ್ನ ಮೇಲೆ ಆಗುತ್ತಿರುವ ದೌರ್ಜನ್ಯಗಳಿಗೆ ಕೊನೆ ಇಲ್ಲದೆ ಸಾವು ಕಂಡಿದ್ದಾಳೆ. ಅವಳ ಮೇಲಾಗುತ್ತಿರುವ ದಬ್ಬಾಳಿಕೆಯನ್ನು ಸಂಪೂರ್ಣವಾಗಿ ಮಟ್ಟ ಹಾಕಬೇಕು. ಇದಕ್ಕೊಂದು ಬಲವಾದ ಹೆಜ್ಜೆ ಪ್ರತಿಯೊಬ್ಬರದಾಗಬೇಕು. ಆದರೆ ಇದು ಸಾಧ್ಯಾನ.? ಪ್ರಶ್ನೆಗೆ ಉತ್ತರ ಕೊಡುವವರಾರು,?  
  
ಹಾಗಂತ ಹೆಣ್ಣು ಬರೀ ಗಂಡಿನಿದಲೇ ಶೋಷಣೆಗೆ ಒಳಗಾಗುತ್ತಿಲ್ಲ. ತುಂಬಾ ಸಲ ಹೆಣ್ಣು ಹೆಣ್ಣಿನಿಂದಲೇ ನಾನಾ ರೀತಿಯ ಶೋಷಣೆಗೆ ಒಳಗಾಗುತ್ತಿದ್ದಾಳೆ. ಅಧುನಿಕತೆಯ ಬೆನ್ನು ಬಿದ್ದ ಮಹಿಳೆಯರು ಆಶಿಸ್ತು, ಆಶಾಂತಿಯಿಂದ, ಸಮಾಜದ ಸ್ವಾಸ್ಥ ಕೆಡಿಸುತ್ತ ಸ್ವೇಚ್ಚಾಚಾರಿಗಳಾಗಿ ಬದುಕುತ್ತಿದ್ದಾರೆ. ಅಪರಾಧಗಳ ಲೋಕದಲ್ಲಿ ಹೆಣ್ಣು ಗಂಡಿಗಿಂತ ಕಮ್ಮಿಯಿಲ್ಲದವಳಂತೆ ಭಾಗಿಯಾಗುತ್ತಿದ್ದಾಳೆ. ಮದ್ಯಪಾನ, ಧೂಮಪಾನ, ಅರೆಬರೆ ಬಟ್ಟೆಯಲ್ಲಿ ಎಗ್ಗಿಲ್ಲದೆ ದರ್ಪ ದೌಲತ್ತುಗಳನ್ನು ಪ್ರದರ್ಶಿಸುವ ಸ್ತ್ರೀಯರು ಇದ್ದಾರೆ.  
  
ಹೆಣ್ಣು ನಾಲ್ಕು ಗೋಡೆಗಳ ಮಧ್ಯೆ ಬಂಧಿಯಾಗಿ ಬದುಕಿದ ಕಾಲ ಈಗ ಇಲ್ಲ. ಇಂದು ಅವಳು ಎಲ್ಲಾ ಕ್ಷೇತ್ರಗಳಲ್ಲೂ ತನ್ನನ್ನು ತಾನು ತೊಡಗಿಸಿಕೊಂಡು ಮುನ್ನಡೆಯುತ್ತಿದ್ದಾಳೆ. ತನ್ನಲ್ಲಿರುವ ಪ್ತತಿಭೆಯನ್ನು ಪ್ರದರ್ಶಿಸಿ ವಿಶ್ವಮಟ್ಟದಲ್ಲಿ ಗೌರವ ಪಾತ್ರವಾಗುತ್ತಿದ್ದಾಳೆ. ತನ್ನ ಉತ್ತಮ ಗುಣ ನಡತೆಯಿಂದ ಪೂಜ್ಯನಿಯಳು ಆಗಿದ್ದಾಳೆ.

ಹೆಣ್ಣು ಎಷ್ಟೆ ಗಟ್ಟಿಗಳಾಗಿದ್ದರೂ ನೋವಿಗೆ ಕರಗುತ್ತಾಳೆ. ಕಷ್ಟಕ್ಕೆ ಮರುಗುತ್ತಾಳೆ. ತನ್ನೊಳಗಿನ ಮೃದು ಮನಸ್ಸಿಗೆ ಸೋಲುತ್ತಾಳೆ. ತಾಯಿಯಾಗಿ ಪೋಷಿಸುತ್ತಾಳೆ. ಹೂವಿನ ಮೃದು ಎಸಳಿನಂತೆ ಅವಳ ಮನಸ್ಸು. ಹೆಣ್ಣೆಂದರೆ ಹಾಗೇ ಅವಳು ಈ ಸೃಷ್ಟಿಯ ಕೊಡುಗೆ. ಹೆಣ್ಣು ಯಾರ ಗುಲಾಮಳು ಅಲ್ಲ ಅವಳನ್ನೂ ಸಮಾನವಾಗಿ ಗೌರವಿಸುವ ಮೂಲಕ ಈ ದಿನಾಚರಣೆಗೊಂದು ಅರ್ಥ ನೀಡಬೇಕು. ಇದು ಅಂತರಾಷ್ಟ್ರೀಯ ಮಹಿಳಾ ದಿನಚರಣೆಯ ಸಂದೇಶವಾಗಬೇಕು. ಹ್ಯಾಪಿ ವುಮೆನ್ಸ್ ಡೇ.