ಈ ಅಧುನಿಕ ಯುಗದಲ್ಲೂ ಇಂತಹ ರಾಮರಿದ್ದಾರೆ, ಹೆಂಡತಿಯನ್ನು ಸಂಶಯಿಸಿ ಬಿಟ್ಟುಹೋದವರು. ದುಶ್ಯಂತನಂತವರಿದ್ದಾರೆ, ನಂಬಿಸಿ ಕೈಗೊಂದು ಮಗು ಕೊಟ್ಟು ಬಿಟ್ಟು ಹೋದವರು. ಕೃಷ್ಣನಂತಹ ಪ್ರಿಯತಮರಿದ್ದಾರೆ, ಜೀವದಷ್ಟು ಪ್ರೀತಿಸಿದರೂ ಕರ್ತವ್ಯವೇ ಮುಖ್ಯವೆಂದು ತೊರೆದು ಹೋದವರು. ಇಲ್ಲೂ ಹೆಣ್ಣಿಗೆ ಮೋಸವಾಗಿದ್ದು ಅಲ್ಲೂ ಹೆಣ್ಣಿಗೆ ಮೋಸವಾಗಿದ್ದು. ಪ್ರತಿಬಾರಿ ಹೆಣ್ಣು ಶೋಕದ ಪ್ರತಿರೂಪವಾಗಿ ಬಿಂಬಿತವಾಗುತ್ತಿದ್ದಾಳೆ.  
  
ಇವತ್ತಿನ ಆಧುನಿಕ ಕಾಲದಲ್ಲೂ ಇದೆಲ್ಲ ನಡೆಯುತ್ತಿರುವುದು ಹೊಸದಲ್ಲ. ಅಂದು ರಾಮ ಸೀತೆಯನ್ನು ಕಾಡಿಗಟ್ಟಿದರೆ ಇಂದಿನ ರಾಮಂದಿರೂ ಬೀದಿಗೆ ಅಟ್ಟುತ್ತಾರೆ. ಅವಳ ತವರು ಚೆನ್ನಾಗಿದ್ದರೆ ಸೂರೊಂದು ಆಸರೆಯಾಗಬಹುದು. ಇಲ್ಲದೇ ಹೋದರೆ ಹಾದಿಬೀದಿಯಲ್ಲಿ ನಡೆಯಲಾಗದೆ ಕೊನೆಗೊಂದು ದಿನ ಸಾಯುವ ಯೋಚನೆಯನ್ನು ಮಾಡುತ್ತಾಳೆ. ಈ ಭಯಭೀತ ಸಮಾಜದಲ್ಲಿ ಒಂಟಿ ಹೆಣ್ಣು ಬದುಕುವುದು ಕಲ್ಪನೆಯಷ್ಟೆ. ಅಂದು ಸೀತೆಗೆ ಕಾಡಾದರೂ ನೆಲೆಯಾಗಿತ್ತು, ವಾಲ್ಮೀಕಿ ಆಶ್ರಮ ನೆರಳಾಗಿತ್ತು. ಆದರೆ ಇವತ್ತಿನ ಸೀತೆಯರಿಗೆ ಕಾಡೂ ಇಲ್ಲ ನಾಡೂ ಇಲ್ಲ.

ಹೆಣ್ಣಿನ ಪ್ರತಿ ಹೋರಾಟದ ಬದುಕಲ್ಲೂ ಕಾಣದ ನೋವಿದೆ. ಕಣ್ಣೀರಿಗೂ ಮೀರಿದ ಕರುಣಾಜನಕ ಕಥೆಯಿದೆ. ಹೆಣ್ಣು ತನ್ನ ಬದುಕಿನ ಉದ್ದಕ್ಕೂ ಕಠೋರವಾದ ದಾರಿಗಳನ್ನು ಕ್ರಮಿಸುತ್ತಾಳೆ. ಆದರೂ ಅವಳು ಯಾವತ್ತು ತನ್ನ ನೋವನ್ನು ಇನ್ನೊಬ್ಬರಿಗೆ ಹೇಳಲಾರಳು. ಹೆಣ್ಣು ಕಷ್ಟಗಳ ಉಳಿಪೆಟ್ಟು ಬಿದ್ದಷ್ಟು ಗಟ್ಟಿಯಾಗುತ್ತಾಳೆ. ಗಂಡಿಗಿಂತಲೂ ಅವಳು ಧೈರ್ಯಶಾಲಿ ಬಲಶಾಲಿ. ಸ್ವಾಭಿಮಾನದ ಪ್ರತೀಕ. ಮಮತೆಯ ದೀಪ. ತನ್ನ ಸುತ್ತ ಕಷ್ಟದ ಕತ್ತಲೆಯಿದ್ದರೂ ಪ್ರೀತಿಯ ದೀಪವನ್ನು ಹಚ್ಚಿಡಲೂ ಕಾಯುವ ಕರುಣಾಮಯಿ.  
  
ಹೆಣ್ಣೆಂದರೆ ಪ್ರಕೃತಿಯ ಮೂಲ. ಹೆಣ್ಣಿನ ಮನಸ್ಸಿಗೆ ಹೊಳಪಿನ ಬಣ್ಣವಿದೆ. ಸೆಳೆಯುವ ರೂಪವಿದೆ. ಪ್ರತಿಕ್ರಿಯಿಸುವ ಭಾವವಿದೆ. ಮರುಗುವ ಹೃದಯವಿದೆ. ಕರಗುವ ಮನಸ್ಸಿದೆ. ಅದಕ್ಕೆ ಅವಳು ಪೂಜ್ಯನಿಯಳು. ಅದಕ್ಕಾಗಿಯೇ ಹೆಣ್ಣನ್ನು ಪ್ರಕೃತಿಗೆ ಹೋಲಿಸುತ್ತಾರೆ.  
  
ಹೆಣ್ಣು ತನ್ನ ಅಸ್ತಿತ್ವವನ್ನು ಗಂಡಿನಲ್ಲಿ ಹುಡುಕುತ್ತಾಳೆ. ಗಂಡು ತನ್ನ ಅಸ್ತಿತ್ವವನ್ನು ಹೆಣ್ಣಿನಲ್ಲಿ ಹುಡುಕುತ್ತಾನೆ. ಸ್ತ್ರೀಪುರುಷರೆಂದರೆ ಎರಡು ಮುಖದ ಒಂದೇ ನಾಣ್ಯದಂತೆ ಬದುಕಿದಾಗ ಮಾತ್ರ ಬದುಕು ಸಾರ್ಥಕವೆನಿಸುತ್ತದೆ.. ಇಲ್ಲಿ ನನ್ನದೇ ಸಾಮ್ರಾಜ್ಯ ನಾನು ಹೇಳಿದ್ದೆ ನಡೆಯಬೇಕು ಎಂದು ದರ್ಪದಿಂದ ಬದುಕುವ ಗಂಡಿನ ಎದುರು ಹೆಣ್ಣು ಸುಖವಾಗಿ ಬದುಕಲಾರಳು.

ಇವತ್ತಿಗೂ ಹೆಣ್ಣು ತನ್ನ ಸ್ವಾಭಿಮಾನವನ್ನು ಬಿಟ್ಟು ಕೊಡಲಾರಳು. ಮುಂದುವರಿದ ಯುಗದಲ್ಲಿ ಹೆಣ್ಣಿನ ಮೇಲೆ ಅದೆಷ್ಟು ಅತ್ಯಾಚಾರ ದಬ್ಬಾಳಿಕೆಗಳು ನಡೆದರೂ ಅವಳು ಎದೆಗುಂದಲಾರಳು. ತನಗಾಗಿ ತನ್ನತನಕ್ಕಾಗಿ ಪ್ರತಿಕ್ಷಣವೂ ಹೋರಾಡುತ್ತ ಬದುಕುತ್ತಾಳೆ. ಅವಳಿಗೆ ಅವಳದೇ ಆದ ಕೆಲವೊಂದು ಕಟ್ಟುಪಾಡುಗಳಿವೆ. ಬದುಕಿಗೆ ಹಾಕಿಕೊಂಡ ರೀತಿ ನಿಯಮಗಳಿವೆ. ಅವಳೆಷ್ಟೆ ಮುಂದುವರಿದಿದ್ದರೂ ತನ್ನೊಳಗಿನ ಚೌಕಟ್ಟು ಮೀರಲಾರಳು. ತಾನು ಅಂದುಕೊಂಡ ರೇಖೆಯನ್ನು ಬದಲಿಸಲಾರಳು. ಇದು ಪ್ರತಿಯೊಬ್ಬ ಹೆಣ್ಣಿನೊಳಗಿರುವ ಸ್ವಭಾವ.  
  
ಅದೆಷ್ಟೋ ಕಥೆಗಳಾಗಿ ಅಳಿದಿರುವ ಹೆಣ್ಣುಗಳಿದ್ದಾರೆ. ಇನ್ನಷ್ಟು ಕಥೆಗಳಾಗಿ ಬದುಕುತ್ತಿರುವ ಹೆಣ್ಣುಮಕ್ಕಳಿದ್ದಾರೆ. ಎಲ್ಲರದೂ ಒಂದೇ ಭಾವ ಒಂದೇ ಜೀವ. ಒಮ್ಮೆ ಬಿರುಗಾಳಿಯಾದರೆ ಮತ್ತೊಮೆ ಶಾಂತಮೂರ್ತಿಯಾಗಿ ಸಂತೈಸುವವಳೇ ಈ ಹೆಣ್ಣು. ಹೆಣ್ಣೆಂದರೆ ಜೀವ ಚೈತನ್ಯವಿದ್ದಂತೆ. ನೋವಲ್ಲೂ ನಗುವನ್ನ ಕಲಿತವಳು. ಸೋತಾಗ ಸಂತೈಸಿ ಮೈದಡವುವ ಕರುಣಾಮಯಿ. ಅತ್ತಾಗ ಮಡಿಲಲ್ಲಿ ಸಾಂತ್ವನಿಸುವ ಮಮತಾಮಯಿ. ಅದಕ್ಕೆ ಹೆಣ್ಣೆಂದರೆ ಶಕ್ತಿ. ಆದರೂ ಅವಳ ಮೇಲೆ ನಡೆಯುವ ಶೋಷಣೆಗೆ ಕೊನೆಯಿಲ್ಲ.

ಜಗತ್ತು ಅದೆಷ್ಟು ಮುಂದುವರಿದಿದ್ದರೂ ಮನುಷ್ಯನ ಮಾನಸಿಕ ಸ್ಥಿತಿಗತಿಗಳು ಮಾತ್ರ ಇನ್ನು ಬದಲಾಗಲಿಲ್ಲ. ಕಾಲ ಬದಲಾದರೂ ಕಾರ್ಯ ಬದಲಾಗಲಿಲ್ಲ. ಅಂದಿಗೂ ಇಂದಿಗೂ ಹೆಣ್ಣು ಲೋಕದಲ್ಲಿ ಶೋಕದ ರೂಪವಾಗಿ ಕಾಣುತ್ತಿದ್ದಾಳೆ. ಪೂಜಿಸುವ ತಾಯಿಯನ್ನು ಪ್ರೀತಿಸುವ ಹೆಣ್ಣನ್ನು ನಿಕೃಷ್ಟವಾಗಿ ಕಾಣುವವರು ಯಾವತ್ತು ಇನ್ನೊಂದು ಹೆಣ್ಣನ್ನು ಗೌರವಿಸಲಾರರು. ಕೊನೆ ಪಕ್ಷ ಅವಳನ್ನೂ ಪೂಜಿಸದಿದ್ದರೂ ಪರವಾಗಿಲ್ಲ ದ್ವೇಷಿಸಿ ಹಿಂಸಿಸದಿರಿ. ಹೆಣ್ಣೆಂದರೆ ಆದಿ ಹೆಣ್ಣೆಂದರೆ ಅಂತ್ಯ. ಈ ಸತ್ಯ ಅರಿವಾದರೂ ಸಾಕು ಅವಳ ಹುಟ್ಟಿಗೊಂದು ಅರ್ಥ ಸಿಗಬಹುದು.