**ಕಾಫಿಯೇ, ಏನು ನಿನ್ನ ಲೀಲೆ.**

## ಸುರಿವ ಮಳೆಯಲ್ಲಿ ಜತೆಯಾಗಿ ಕುಳಿತು ಕಾಫಿ ಕುಡಿವಾಗ ಜಗತ್ತೇ ಮರವೆಯಾಗುತ್ತದೆ. ಹಬೆಯಾಡುವ ನೊರೆಕಾಫಿ ಅವಳೊಳಗೆ ಮತ್ತೇನನ್ನೋ ನೆನಪಿಸುತ್ತದೆ. ಕಚೇರಿಯಲ್ಲಿ ಚರ್ಚೆಯ ಕಾವು ರಂಗೇರಲು ಕಾಫಿ ಬೇಕೇಬೇಕು. ಸುಸ್ತಾಗಿ ಕುಳಿತಾಗ ಈ ಪೇಯವ ಹೀರಿದರೆ ಕೆಲಸದ ಉಮೇದು ಇಮ್ಮಡಿಯಾಗುತ್ತದೆ. ಇದು ಕಾಫಿಯ ಮ್ಯಾಜಿಕ್ಕು. ಇಂದಿನ ಇಂಟರ್‌ನ್ಯಾಷನಲ್ ಕಾಫಿ ಡೇ ನಿಮಿತ್ತ ಎಲ್ಲರ ಪ್ರಿಯಪೇಯದ ಕುರಿತು ಈ ಲೇಖನ.

[*ಕಾಫಿ*](https://vijaykarnataka.com/topics/%E0%B2%95%E0%B2%BE%E0%B2%AB%E0%B2%BF) ಕುಡಿಯುವುದೂ ಒಂದು ಕಲೆ ಅಂತ ಯಾರು ಹೇಳಿದರು

ಅಂತ ಹೇಳಬೇಕಾಗಿಲ್ಲ. ಅವನೇ ಇದ್ದಾನಲ್ಲಾ ಮಹಾ ತತ್ವಜ್ಞಾನಿ

ಅವನ ಪ್ರಕಾರ ಕಾಫಿ ಕುಡಿಯುವುದೆಂದರೆ ಮೈಥುನದಂತೆ

ಬಿಸಿಯಾಗಿರಬೇಕು ಆದರೂ ಗಂಟಲು ಸುಡಬಾರದು

ಸಿಹಿಯಾಗಿರಬೇಕು ಆದರೂ ಅತಿಯಾಗಬಾರದು

ಮಿತವಾಗಿರಬೇಕು ಆದರೂ ಸಾಲದೆನಿಸಬಾರದು

ಸಾಕು ಸಾಕು ಸುಮ್ಮನೆ ಏನೋ ಒದರಬೇಡಾ ಅಂತ ಸುಮ್ಮನಿರಿಸಿದೆ

ಕಾಫಿ ಮಗ್‌ ತುಟಿಗಿಡುವಾಗ ಮಾತ್ರ ಅದು ನೆನಪಾಗಿ

ಸಖತ್‌ ರೋಮಾಂಚನವಾಯಿತು.

-ಈ ಪದ್ಯ ನಾನು ಬರೆದಿದ್ದು ಒಂದು ಕಾಫಿ ಹೌಸಿನ ಸಂಜೆ ಮುಗಿಸಿಕೊಂಡು ಮನೆಗೆ ಬಂದ ಮೇಲೆ. ಕಾಫಿಗೂ ಕಾವ್ಯಕ್ಕೂ ಒಂಥರಾ ನಂಟು. ಹಾಗೆ ಕಾಫಿಹೌಸಿಗೂ ಚರ್ಚೆಗೂ. ಕಾಫಿ ಹೌಸಿನಲ್ಲೇ ನಮ್ಮ ಭೇಟಿ ಆಗುತ್ತಿದ್ದುದು. ಬೈಟೂ ಕಾಫಿಗಳೇ ಒಂದು ಹತ್ತು ಹನ್ನೆರಡು ಆಗುತ್ತಿದ್ದವು. ಅಷ್ಟು ಹೊತ್ತು ನಮಗೆ ಕೂರಲು ಸ್ಥಳವನ್ನೂ, ಚರ್ಚೆಗೆ ಗ್ರಾಸವನ್ನೂ, ಪ್ರೀತಿಗೆ ಅವಕಾಶವನ್ನೂ, ಕಾವ್ಯಕ್ಕೆ ಪ್ರೇರಣೆಯನ್ನೂ ಕೊಡುತ್ತಿತ್ತು ಆ ಕಾಫಿ ಕೆಫೆ. ಅದೇ ಅಭ್ಯಾಸವಾಗಿ ಯಾರನ್ನು ಭೇಟಿಯಾಗಬೇಕಾದರೂ ಕಾಫಿ ಹೌಸಿಗೇ ಕರೆಯುವ ವಾಡಿಕೆ.

ಯು ಆರ್‌ ಅನಂತ ಮೂರ್ತಿಯವರು ತಮ್ಮ ಆತ್ಮಚರಿತ್ರೆ 'ಸುರಗಿ'ಯಲ್ಲಿ ಅವರು, ಅಡಿಗರು ಇತರ ಸಾಹಿತಿಗಳು ಕಾಫಿ ಹೌಸ್‌ನಲ್ಲಿ ಕೂತು ಚರ್ಚೆ ಮಾಡುತ್ತಿದ್ದ ಬಗ್ಗೆ ಸುಂದರವಾಗಿ ಹೇಳಿಕೊಂಡಿದ್ದಾರೆ. 'ಕಾಫಿ ಹೌಸ್‌ನಲ್ಲಿ ಅಡಿಗರ ಜೊತೆ ಭೇಟಿ, ನಿನ್ನೆ ಎತ್ತಿ ಮುಗಿಸಿದ್ದನ್ನು ಇವತ್ತು ಮತ್ತೆ ಎತ್ತಿ ಸತತವಾಗಿ ನಡೆಯುತ್ತಿದ್ದ ಚರ್ಚೆಗಳು ನನ್ನ ಹಲವಾರು ಬರವಣಿಗೆಗಳಿಗೆ ಪ್ರೇರಕವಾಗಿದ್ದವು. ಬೈಟು ಕಾಫಿ ನಡುವೆ, ಸಿಗರೇಟ್‌ ಹೊಗೆಯಲ್ಲಿ ಆವೃತವಾಗಿ ನಮ್ಮದೇ ಒಂದು ಲೋಕವನ್ನು ಈ ಸ್ನೇಹಶೀಲ ಕಾಫಿ ಹೌಸಿನಲ್ಲಿ ನಿರ್ಮಿಸಿಕೊಂಡಿದ್ದೆವು. ಆದರೆ ಇದು ಯಾವಾಗ ಅಸಾಧ್ಯವಾಯಿತು ಹೇಳುತ್ತೇನೆ. ಸಾಹಿತ್ಯದಲ್ಲಿ ಆಧುನಿಕತೆಯನ್ನು ತರುತ್ತಿದ್ದ ಆ ಕಾಲದಲ್ಲಿ ಆಧುನಿಕವೆಂದು ನಾವು ತಿಳಿದಿದ್ದ ಜ್ಯುಕ್‌ ಬಾಕ್ಸ್‌ ಕಾಫಿ ಹೌಸಿಗೆ ಕಾಲಿಟ್ಟಿತು. ಅದರ ಏರುದನಿಯ ಸದ್ದಿನ ಗೌಜಿಗೆ ಆಕರ್ಷಿತರಾಗಿ ಯುವಜನರು ಕಾಫಿ ಹೌಸನ್ನು ತುಂಬತೊಡಗಿದರು. ಆಧುನಿಕತೆಯೇ ಆಧುನಿಕ ಸಾಹಿತ್ಯ ಚರ್ಚೆ ನಡೆಸುತ್ತಿದ್ದ ಬೆತ್ತದ ಸುಖಾಸೀನಗಳನ್ನು ನಮ್ಮಿಂದ ದೋಚಿತು. ನಾವು ಪಾರ್ಕ್‌ಗಳ ಮರಗಳ ಬುಡ ಹುಡುಕಿದೆವು. ಕಾಫಿಯಿಲ್ಲದೆ ನಮ್ಮ ಚರ್ಚೆಗಳು ಕುಂದಿದವು' (ಸುರಗಿ ಪುಟ 136)

ಕಾಫಿಯಿಲ್ಲದೆ ಅವರ ಚರ್ಚೆಗಳು ಕುಂದಿದವಂತೆ!