**ಸಿಂಹದ ಗುಂಡಿಗೆಯ ವೀರ ತೀರಿಕೊಂಡ**

ವಂಡಿವಾಸಲ್ ಎನ್ನುವ ತಮಿಳು ಹೆಸರಿನ ಊರನ್ನು ಬ್ರಿಟಿಷರು ವಂಡಿವಾಷ್ ಎಂದು ಬದಲಿಸಿ ಹೇಳುತ್ತಿದ್ದರು. ಸರ್ ಐರ್ ಕೂಟೆ ದಕ್ಷಿಣವನ್ನು ವಶಪಡಿಸಿಕೊಳ್ಳುವ ಮಹದಾಸೆಯಿಂದ ದಂಡೆತ್ತಿಬಂದಾಗ ಹೈದರನ ಸೈನ್ಯಕ್ಕೆ ಪಾಂಡಿಚೆರಿಯ ಫ್ರೆಂಚ್ ಸೈನ್ಯ ಸೇರಿಕೊಂಡು ಕಡಲೂರ್ ಮತ್ತು ಪೆರುಮಾಳ್ ಕೋಯಿಲ್ ಗಳನ್ನು ಸುಲಭವಾಗಿ ಗೆದ್ದುಕೊಂಡಿತು. ನಂತರ ಒಟ್ಟಾಗಿ ವಂದಿವಾಸಲ್ ಮೇಲೆ ಧಾಳಿ ಮಾಡಿದರು. ಕೂಟೆ ಅಲ್ಲಿ ವೀರಾವೇಶದಿಂದ ಕಾದಾಡಿದ. ಅಲ್ಲಿಂದ ಆರಣಿಯ ಕೋಟೆಯಲ್ಲಿ ಹೈದರ್ ಸಂಗ್ರಹಿಸಿಟ್ಟಿದ್ದ ಶಸ್ತ್ರಗಳನ್ನು ವಶಪಡಿಸಿಕೊಳ್ಳಲು ಬಂದ. ರೆಡ್ ಹಿಲ್ಸ್ ನಲ್ಲಿದ್ದ ಹೈದರ್ ತಕ್ಷಣ ಆರಣಿಯ ಕಡೆಗೆ ಧಾವಿಸಿ ಬಂದ.

ಜೂನ್ 2,  1782 ರ ಯುದ್ಧದಲ್ಲಿ ಹೈದರನನ್ನು ಕೋಟೆಯ ಸಮೀಪಕ್ಕೆ ಹೋಗದಂತೆ ತಡೆಮಾಡಲಾಯಿತು. ಆದರೆ ಅವನ ಅಪಾರ ಸೈನ್ಯದ ಮುಂದೆ ಕೂಟೆಗೆ ಹೈದರನನ್ನು ಸೆರೆಹಿಡಿಯುವುದು ಅಸಾಧ್ಯವಾಯಿತು.  ಅಂದರೆ ಸೋಲು ಗೆಲುವುಗಳು ಸಮಸಮವಾದಂತಾಗಿ ಕೂಟೆ ಮತ್ತು ಹೈದರ್ ಪರಸ್ಪರರನ್ನು ಕಟ್ಟುಹಾಕಿ ಹಿಡಿದಿದ್ದರು. ಕೂಟೆಗಿಂತ ಹೈದರ್ ವಯಸ್ಸಿನಲ್ಲಿ ಚಿಕ್ಕವನು. ಆದರೆ ಅಂದಿನ ಸ್ಥಿತಿ ಅವನಿಗೆ ಪ್ರತಿಕೂಲವಾಗಿತ್ತು.

ದಿನೇದಿನೇ ಅದು ವಿಷಮವಾಗುತ್ತ ಹೋಗುತ್ತಿತ್ತು. ಯೂರೋಪಿನ ಫ್ರೆಂಚ್ ಮತ್ತು ಬ್ರಿಟಿಷರ ಕದನ ವಿರಾಮ ಘೋಷಣೆಯಾದ್ದರಿಂದ ಭಾರತದಲ್ಲೂ ಫ್ರೆಂಚರು  ಬ್ರಿಟಿಷರನ್ನು ಎದುಹಾಕಿಕೊಳ್ಳುವುದನ್ನು ನಿಲ್ಲಿಸಿ ಹೈದರನ ಕೈ ಬಿಟ್ಟರು. ಬ್ರಿಟಿಷರಿಗೆ ಹೈದರನನ್ನು ಸೋಲಿಸದಿದ್ದರೆ ದಕ್ಷಿಣ ಭಾರತವನ್ನು ವಶಪಡಿಸಿಕೊಳ್ಳುವುದು ಅಸಾಧ್ಯ ಎಂದು ಗೊತ್ತಿತ್ತು. ಹಾಗಾಗಿ ಬಾಂಬೆ ಮತ್ತು ಕಲ್ಕತ್ತಾದ ಸಕಲ ಸೈನ್ಯವನ್ನು ಜೊತೆಗೆ ತಮ್ಮ ಪರವಾಗಿದ್ದ ರಾಜರುಗಳನ್ನೆಲ್ಲ ಒಟ್ಟಿಗೆ ಸೇರಿಸಿ ಹೈದರನ ಎದುರು ಬಿದ್ದರು.

1849ರ ದೇವನಹಳ್ಳಿಯ ಯುದ್ಧದಲ್ಲಿ ಅಣ್ಣನ ಜೊತೆಗೆ ಮೊದಲ ಬಾರಿಗೆ ಸೈನ್ಯ ಸೇರಿ ಮುನ್ನೆಲೆಗೆ ಬಂದ ಹೈದರ್ 1767ರ ಹೊತ್ತಿಗೆ – ಕೇವಲ ಹದಿನೆಂಟು ವರ್ಷಗಳಲ್ಲಿ – ಮೈಸೂರು ಸಂಸ್ಥಾನ, ಬೆಂಗಳೂರು, ಆಂಬೂರಿನಿಂದ ಮಧುರೆವರೆಗಿನ ಕರ್ನಾಟಿಕ ಪ್ರದೇಶ, ಬಾರಾಮಹಲ್, ಮಲಬಾರ್, ಸಿರಾ, ಬಳ್ಳಾಪುರ, ಕರಾವಳಿ ಪ್ರದೇಶಗಳನ್ನು ತನ್ನ ವಶಕ್ಕೆ ತೆಗೆದುಕೊಂಡಿದ್ದ.  ಬ್ರಿಟಿಷರು ಲೆಕ್ಕ ಹಾಕಿದಂತೆ ಈ ಪ್ರದೇಶಗಳಲ್ಲಿ “ವಿವಿಧ ಗಾತ್ರದ ಸಾವಿರ ಕೋಟೆಗಳು ಇದ್ದವು. ಇವೆಲ್ಲವನ್ನೂ ಹೈದರ್ ಉತ್ತಮ ಸ್ಥಿತಿಯಲ್ಲಿರಿಸಿದ್ದ.”

ಅಕ್ಕಿ, ಆನೆ ಕುದುರೆ ದನ ಕುರಿ ಎಮ್ಮೆ ಆಡು ಇತ್ಯಾದಿಗಳಿಗೆ ಬರವಿಲ್ಲದಂತೆ ಇತ್ತು.  ಸದಾ ಕಾಲ ಅವನ ರಿಸರ್ವ್ ನಲ್ಲಿ ಆರುನೂರು ಆನೆಗಳು ಮತ್ತು ಇಪ್ಪತ್ತು ಸಾವಿರ ಕುದುರೆಗಳು ಇದ್ದೇ ಇರುತ್ತಿದ್ದವು. ತನ್ನ ಸೈನ್ಯಕ್ಕೆ ರಾಜ್ಯದ ಎಲ್ಲಾ ಕಡೆಗಳಿಂದ ಆಹಾರ ಮತ್ತು ಇತರ ವಸ್ತುಗಳು ಸರಬರಾಜಾಗುವಂತೆ ಸುವ್ಯವಸ್ಥೆ  ಮಾಡಿದ್ದ.

ಜೊತೆಗೆ ಅವನು ಸ್ವತಃ ಶೇಖರಿಸಿದ್ದ ಅಪಾರವಾದ ನಿಧಿಯಿಂದಾಗಿ ಅವನು ಅತ್ಯಂತ ದೀರ್ಘ ಮತ್ತು ದುಬಾರಿ ಖರ್ಚಿನ ಯುದ್ಧಗಳಿಗೆ ಸದಾ ಸಿದ್ಧನಾಗಿದ್ದ.  1767ರಲ್ಲಿ ಹೈದರ್ ಬಳಿ 2 ಲಕ್ಷ ಪದಾತಿಗಳು, ಇಪ್ಪತ್ತೈದು ಸಾವಿರ ಅಶ್ವರೋಹಿಗಳು ಸದಾ ಸಿದ್ಧವಾಗಿರುತ್ತಿದ್ದರು. ಇವರಲ್ಲಿ ಕೋಟೆಗಳು ಮತ್ತು ಗಡಿಪ್ರದೇಶ ಕಾವಲಿಗೆ ಬಿಟ್ಟ ಪಡೆಗಳನ್ನು ಹೊರತುಪಡಿಸಿ ಬ್ರಿಟಿಷರ ವಿರುದ್ಧ ದಂಡೆತ್ತಿ ಹೋಗುವಾಗ ಅವನ ಐವತ್ತರಿಂದ ಐವತ್ತೈದು ಸಾವಿರ ಕಾಲಾಳುಗಳು, ಅದರಲ್ಲಿ ಹದಿನೆಂಟು ಸಾವಿರ ಅಶ್ವರೋಹಿ ಪಡೆ, ಎಂಟುಸಾವಿರ ಮರಾಠರು ಪಂಡಾರಿಗಳ ಪಡೆ ಇರುತ್ತಿತ್ತು.

ಇಪ್ಪತ್ತು ಸಾವಿರ ತೋಪಾಸಿಗಳು ಹದಿನಾರು ಸಾವಿರ ಬಂಧೂಕುಗಳನ್ನು ಹೊತ್ತಿರುತ್ತಿದ್ದರು. ಉಳಿದವರು ಭರ್ಜಿ ಇತ್ಯಾದಿಗಳನ್ನು ಹೊಂದಿರುತ್ತಿದ್ದರು. ಜೊತೆಗೆ ಏಳು ನೂರಾ ಐವತ್ತು ಯುರೋಪಿಯನ್ ಸಿಪಾಯಿಗಳಾಗಿರುತ್ತಿದ್ದರು. ಅರಬರ ಒಂದು ತಂಡ ಬಿಲ್ಲುಬಾಣಗಳನ್ನಿಟ್ಟುಕೊಂಡು ಶ್ರೀರಂಗಪಟ್ಟಣಕ್ಕೆ ಬಂದಿಳಿದು ಸೈನ್ಯ ಸೇರುವ ಕೋರಿಕೆ ವ್ಯಕ್ತಪಡಿಸಿದಾಗ ಹೈದರ್ ಅವರ ಬಿಲ್ಲುಬಾಣಗಳು ಬ್ರಿಟಿಷ್ ಸೈನ್ಯದ ಎದುರು ನಿಷ್ಪ್ರಯೋಜಕ ಎಂದು ಹೇಳಿ ಅವರಲ್ಲಿ ಎರಡು ಗುಂಪು ಮಾಡಿ ಒಂದು ಗುಂಪಿಗೆ ಕೆಂಪು ಸಮವಸ್ತ್ರ ಕೊಟ್ಟು ತನ್ನ ಸವಾರಿಯ ಭಾಗವನ್ನಾಗಿ ಮಾಡಿಕೊಂಡ. ಇನ್ನೊಂದು ಗುಂಪಿಗೆ ನೀಲಿ ಸಮವಸ್ತ್ರ ಕೊಟ್ಟು ತನ್ನ ಯುರೋಪಿಯನ್ ಅಧಿಕಾರಿಗಳ ಪಡೆಯ ಮುಖ್ಯಸ್ಥನಿಗೆ ಕೊಟ್ಟ. ಅವರು ಹಕ್ಕಿಗಳನ್ನು ಇತರ ಪ್ರಾಣಿಗಳನ್ನು ಬೇಟೆಯಾಡುವುದರಲ್ಲಿ ನಿಸ್ಸೀಮರಾಗಿದ್ದರು. ಹಾಗಾಗಿ ಅವರನ್ನು ಬೇಟೆಗಾಗಿ ಬಳಸಿಕೊಳ್ಳುತ್ತಿದ್ದರು.