**ಹೈದರ್ ಮತ್ತು ಮಾತೃ ಭಕ್ತಿ**

ವಾನಿಯಂಬಾಡಿ ಮತ್ತು ಆಂಬೂರಿನ ಮೇಲಿನ ಧಾಳಿಯ ಸಂದರ್ಭದಲ್ಲಿ ಹೈದರಾಲಿ ಸಂಪೂರ್ಣವಾಗಿ ಯುದ್ಧದಲ್ಲಿ ಮುಳುಗಿಹೋಗಿದ್ದಾಗ ಆತನ ತಾಯಿ ಅವನನ್ನು ಭೇಟಿ ಮಾಡಲು ಬಂದ  ಸಂದರ್ಭವನ್ನು  ದೇ ಲ ತೂರ್ ತುಂಬಾ ಸುಂದರವಾಗಿ ವರ್ಣಿಸಿದ್ದಾನೆ. ಅವನ ಮಾತಿನಲ್ಲೇ ಓದಿ:

‘ಹೈದರಾಲಿ ತನ್ನ ಕುಟುಂಬದ ಜೊತೆ ಇರಿಸಿಕೊಂಡಿದ್ದ ಸಂಬಂಧ ಮತ್ತು ತನ್ನ ಸಂಬಂಧಿಕರ ಜೊತೆ ಗೌರವಯುತವಾಗಿ ನಡೆದುಕೊಳ್ಳುತ್ತಿದ್ದ ರೀತಿಯನ್ನು ತಿಳಿಸಲು, ಇಂತಹ ಪರಿಸ್ಥಿತಿಯಲ್ಲಿ ಹೈದರಾಲಿ ತನ್ನ ತಾಯಿಯನ್ನು ಭೇಟಿ ಮಾಡಿದ ಸಂದರ್ಭವನ್ನು ವಿವರಿಸುವುದು ಅನುಚಿತವಾಗದು ಎಂದು ಭಾವಿಸುತ್ತೇನೆ.

ಈ ಹೆಂಗಸು, ಅರಮನೆಯಲ್ಲಿ ಅಧಿಕಾರವನ್ನು ಚಲಾಯಿಸುವ ಹಕ್ಕುಳ್ಳ ರಾಜಮಾತೆ, ತನ್ನ ಮಗನಿಗೆ ಯುದ್ಧದಲ್ಲಿ ಸ್ವಲ್ಪ ಹಿಂಜರಿತ ಉಂಟಾಗಿದೆ ಎನ್ನುವ ಸುದ್ಧಿ ತಿಳಿದು, ಅದು ಇದ್ದದ್ದಕ್ಕಿಂತ ಹೆಚ್ಚು ಗಂಭೀರವಾದದ್ದು ಎಂದು ಭಾವಿಸಿ, ಹೈದರ್ ನಗರದಿಂದ ಮಗನನ್ನು ನೋಡುವ ತವಕದಿಂದ ಹೊರಟಳು. ಅದು ಭೀಕರ ಮಳೆಗಾಲವಾಗಿತ್ತು.

ನೂರಾ ಐವತ್ತು ಗಾವುದ ದೂರ ಪ್ರಯಾಣಿಸಬೇಕಿತ್ತು. ಅದರ ಸಂಕಷ್ಟಗಳನ್ನು ಲೆಕ್ಕಿಸದೇ ಎಲ್ಲೂ ನಿಲ್ಲದೆ ಕೆಲವೇ ದಿನಗಳಲ್ಲಿ ಹೈದರ್ ಇದ್ದ ಸ್ಥಳವನ್ನು ಬಂದು ತಲುಪಿದಳು. ತಾಯಿಯ ಬರುವಿಕೆಯ ಸುದ್ದಿ ಮೊದಲೇ ಗೊತ್ತಿದ್ದ ಹೈದರ್ ಆಕೆ ಇನ್ನೂ ಹತ್ತಿರ ಬಂದಿದ್ದಾಳೆ ಎಂದು ತಿಳಿದ ತಕ್ಷಣ ತಾಯಿಯನ್ನು ಎದುರುಗೊಳ್ಳಲು ತನ್ನ ಸೇನೆ ಸಹಿತ ಸವಾರಿ ಹೊರಟ.

ಸೇನೆಯ ಠಿಕಾಣಿ ಸ್ಥಳದಿಂದ ಗಾವುದ ದೂರದಲ್ಲಿ ಸೇನೆ ರಾಜಮಾತೆಯನ್ನು ಎದುರುಗೊಂಡಿತು. ಅಲ್ಲಿಂದ ಮುಂದೆ ಹೈದರ್ ಮತ್ತು ಆತನ ಮಕ್ಕಳು ಕುದುರೆಯ ಮೇಲೆ ಮುನ್ನಡೆದರು. ಮಸ್ಲಿನ್ ಬಟ್ಟೆಯಿಂದ ಮುಚ್ಚಲಾಗಿದ್ದ ತಾಯಿ ಇದ್ದ ಪಲ್ಲಕ್ಕಿಯ ಬಳಿಗೆ ತಲುಪಿ ಅದರ ಎಡ  ಮತ್ತು ಬಲಗಳಲ್ಲಿ ತಮ್ಮ ಕುದುರೆಗಳ ಮೇಲೇ ಸಾಧ್ಯವಾದಷ್ಟೂ ಬಾಗಿ ಕಾವಲಾಗಿ ಸಾಗಿದರು. ಮಗ ಮತ್ತು ಮೊಮ್ಮಕ್ಕಳ ಕಾವಲಿನಲ್ಲಿ ಹೈದರನ ತಾಯಿ ಪ್ರಯಾಣ ಮುಂದುವರೆಸಿದಳು.  ಹೈದರನ ಸೇನೆಯ ಮಧ್ಯದಿಂದ ಸಾಗುವಾಗ ಆಕೆಯೇ ರಾಜಳೇನೋ ಎನ್ನುವಂತೆ ಎಲ್ಲರು ಸಲಾಮು ಮಾಡಿದರು.

ಹೈದರನ ತಾಯಿಯ ಪರವಾರದಲ್ಲಿ- ಇನ್ನೂರು ಮಹಿಳೆಯರು ಕುದುರೆ ಸವಾರಿ ಮಾಡುತ್ತಿದ್ದರು. ಅವರು ಸಂಪೂರ್ಣ ಮಸ್ಲಿನ್ ಬಟ್ಟೆಯನ್ನು ಹೊದ್ದುಕೊಂಡು ಅವರ ಉಡುಪಾಗಲಿ ಮೈಯಾಗಲಿ ಒಂದಿಂಚೂ ಕಾಣದಂತೆ ಮುಚ್ಚಿಕೊಂಡಿದ್ದರು. ರಾಜಮಾತೆಯ ಪಲ್ಲಕ್ಕಿಯ ಮುಂದುಗಡೆ ಅವರು ಸವಾರಿ ಮಾಡುತ್ತಿದ್ದರು. ಪಲ್ಲಕ್ಕಿಯ ಹಿಂದೆ ಎಂಟು ಗಾಡಿಗಳು ಸಂಪೂರ್ಣ ಕೆಂಪು ಬಟ್ಟೆಯಿಂದ ಆವೃತವಾಗಿದ್ದು ಬೃಹತ್ ಪರ್ಷಿಯನ್ ಎತ್ತುಗಳಿಂದ ಹೂಡಿದ್ದು ಹಿಂಬಾಲಿಸುತ್ತಿದ್ದವು.

ಜೊತೆಗೆ ಹತ್ತು ಆನೆಗಳು, ಲೆಕ್ಕವಿಲ್ಲದಷ್ಟು ಒಂಟೆಗಳು ಮತ್ತು ಹೊರೆ ಹೊರುವ ಪ್ರಾಣಿಗಳು ಇದ್ದವು. ಮಹಿಳಾ ಸವಾರರ ಮುಂದೆ ಕೆಲವು ಯುರೋಪಿಯನ್ ಕುದುರೆ ಸವಾರರು ಇದ್ದರು. ಎಲ್ಲ ಪರಿವಾರದ ಸುತ್ತ ಆರು ನೂರು ಭರ್ಜಿ ಹಿಡಿದ ಯೋಧರು ಇದ್ದರು. ಅವರ ಭರ್ಜಿಗಳಿಗೆ ಪುಕ್ಕಗಳು ಮತ್ತು ಗೆಜ್ಜೆಗಳನ್ನು ಕಟ್ಟಲಾಗಿತ್ತು. ಎಲ್ಲಕ್ಕಿಂತ ಹಿಂದೆ ನಾನೂರು ಕುದುರೆ ಸವಾರರು ಕಾವಲಾಗಿ ಸಾಗುತ್ತಿದ್ದರು.

ಸವಾರಿ ಮುಗಿದಾಗ ಹೈದರನ ತಾಯಿಯನ್ನು ಹೈದರನ ಡೇರೆಯೊಳಗೆ ಸ್ವಾಗತಿಸಲಾಯಿತು. ‘ಅಷ್ಟು ದೂರ ಪ್ರಯಾಣವನ್ನ ಮಾಡಿ, ಅದರಲ್ಲೂ ಭೀಕರ ಮಳೆಯಲ್ಲಿ ರಸ್ತೆ ಅನುಕೂಲವಿಲ್ಲದಿರುವಾಗ, ಬರುವ ಕಾರಣವನ್ನು ಹೈದರ್ ತಾಯಿಗೆ ವಿಚಾರಿಸಿದ. ಅದಕ್ಕೆ ಆಕೆ ಕೊಟ್ಟ ಉತ್ತರ ‘ನಿನಗೆ ಒದಗಿಬಂದ ದುರದೃಷ್ಟವನ್ನು ನೀನು ಹೇಗೆ ತಾಳಿಕೊಂಡಿರುವೆ ಎನ್ನುವುದನ್ನು ನಾನು ನೋಡಬೇಕಿತ್ತು ಮಗನೇ’ ಎಂದಳು.

ಅದಕ್ಕೆ ಹೈದರ್ ‘ದೇವರು ಇನ್ನೂ ದೊಡ್ಡ ಆಪತ್ತು ಎದುರಾಗಿಸಿದರೂ ಅದನ್ನು ನಿಭಾಯಿಸಲು ತನಗೆ ಶಕ್ತಿ ಇದೆ’ ಎಂದು ಉತ್ತರಿಸಿದ.

ಅದಕ್ಕೆ ತಾಯಿ ‘ಹೌದಾ? ಹಾಗಾದರೆ ನಾನು ದೇವರಿಗೆ ಕೃತಜ್ಞತೆ ಅರ್ಪಿಸಿ ತಕ್ಷಣ ಹೊರಡುತ್ತೇನೆ, ನಿನ್ನ ಕೆಲಸಗಳಿಗೆ ಅಡ್ಡಿ ಬರದಂತೆ’ ಎಂದು ಹೇಳಿದಳು. ಎರಡು ದಿನಗಳವರೆಗೆ ಆಕೆಯನ್ನು ಇರಿಸಿಕೊಂಡು ಹೈದರ್ ಆಕೆಯನ್ನು ಕಳಿಸಿಕೊಟ್ಟ. ಹೈದರ್ ಮತ್ತು ಅವನ ಮಕ್ಕಳು ಮತ್ತೆ ಕುದುರೆ ಸವಾರರಾಗಿ ಆಕೆಯನ್ನು ಭೇಟಿ ಮಾಡಿದ ಸ್ಥಳದವರೆಗೆ ಜೊತೆಗೆ ಬಂದು ಬೀಳ್ಕೊಟ್ಟರು.

ತಾಯಿ ಹೋದ ಎರಡನೇ ದಿನ ಹೈದರ್ ಸೈನ್ಯ ವಾನಿಯಂಬಾಡಿ ಕಡೆಗೆ ಸಾಗಿತು. ಆ ಮಳೆಯ ಪ್ರವಾಹದಲ್ಲೇ ಸ್ವಲ್ಪ ಎತ್ತರವಿದ್ದ ಗುಡ್ಡದ ಮೇಲೆ ಹನ್ನೆರಡು ತೋಪುಗಳನ್ನು ಜೋಡಿಸಲಾಯಿತು. ಅಲ್ಲಿಂದ ವೆಲ್ಲೂರಿಗೆ ಹೋಗುವ ಕಣಿವೆ ಮುಕ್ಕಾಲು ಗಾವುದ ಮಾತ್ರವಿದ್ದುದರಿಂದ ಒಂದು ಸಶಸ್ತ್ರ ಪಡೆಯನ್ನು ಮುಂಗಾವಲಾಗಿ ಕಳಿಸಲಾಯಿತು. ಯುರೋಪಿಯನ್ ಪಡೆಯ ಕಮಾಂಡರ್ ಗೆ ಸ್ವಲ್ಪ ಗಾಯವಾಗಿದ್ದರಿಂದ ಹೈದರ್ ಅವನಿಗೆ ರಾತ್ರಿ ಕೆಲಸ ಮಾಡದಂತೆ ತಡೆದು ವಿಶ್ರಾಂತಿಪಡೆಯಲು ಕಳಿಸಿ ತಾನೇ ಖುದ್ದಾಗಿ ಸೈನಿಕರ ಕಾರ್ಯಾಚರಣೆಯ ಉಸ್ತುವಾರಿ ನಡೆಸಿದ. ಸೇನೆಯ ಜೊತೆಗೇ ರಾತ್ರಿಯಿಡೀ, ಮರದ ಕೆಳಗೆ ಚಳಿ ಗಾಳಿ ಮಳೆಗೆ ಮೈಯೊಡ್ಡಿ, ತನ್ನ ಸೈನಿಕರನ್ನು ಹುರಿದುಂಬಿಸುತ್ತಾ ಕಳೆದ.

ಮುಂಜಾನೆ ಆರು ಗಂಟೆಯ ಹೊತ್ತಿಗೆ ಬ್ರಿಟಿಷರ ಬಂದೂಕುಗಳು ಸಡ್ಡು ಮಾಡತೊಡಗಿದವು. ಮಳೆಯಿಂದಾಗಿ ಹೈದರನ ಫಿರಂಗಿಗಳು ಕೆಲಸ ಮಾಡಲು ಸ್ವಲ್ಪ ತಡವಾದರೂ ಬೇಗನೆ ಇಂಗ್ಲಿಷರ ಬಂದೂಕುಗಳನ್ನು ಸುಮ್ಮನಾಗಿಸಲಾಯಿತು. ಬ್ರಿಟಿಷರ ಕಮಾಂಡರ್ ಬಿಳಿ ಬಾವುಟ ತೋರಿಸಿದ. ತನ್ನ ಕೈಕೆಳಗಿನ ಅಧಿಕಾರಿಯನ್ನು ಸಂಧಾನಕ್ಕೆ ಕಳಿಸಿದ. ಆತ ಹೈದರನ ಯುರೋಪಿಯನ್ ಕಮಾಂಡೆಂಟನ್ನು ಭೇಟಿ ಮಾಡಿದ. ಆತನ ಸಂಧಾನ ಪ್ರಸ್ತಾವವನ್ನು ಒಪ್ಪದೇ ಸ್ವಲ್ಪ ಹೊತ್ತು ತಕರಾರು ನಡೆದು ಕೊನೆಗೆ ಅಲ್ಲಿಯ ಕಮಾಂಡರ್, ಯುರೋಪಿಯನ್ ಸೈನಿಕರು ಮತ್ತು ಅಧಿಕಾರಿಗಳು ಒಂದು ವರ್ಷದವರೆಗೆ ಹೈದರನಿಗೆ ವಿರುದ್ಧವಾಗಿ ಯಾವ ಕ್ರಮವನ್ನೂ ತೆಗೆದುಕೊಳ್ಳಬಾರದಾಗಿ ಸಂಧಾನವಾಯಿತು.