**ಅವರು ತಂದ ಬೀಜ**

ಮೆಕ್ಕಾಗೆ ಹಜ್‌ಗೆ ಹೋಗಿದ್ದ ಬಾಬಾಬುಡನ್‌ ಏಳು ಹಸಿರು ಕಾಫಿ ಬೀಜಗಳನ್ನು ಸೊಂಟಪಟ್ಟಿಯಲ್ಲಿ ಬಚ್ಚಿಟ್ಟುಕೊಂಡು ಮೈಸೂರು ಸೀಮೆಗೆ ಯಾಕೆ ತಂದರು? ಅದನ್ನು ಚಿಕ್ಕಮಗಳೂರಿನ ಚಂದ್ರಗಿರಿ ಬೆಟ್ಟದಲ್ಲಿ ಯಾಕೆ ಬಿತ್ತಿದರು? ಅದು ಕ್ರಮೇಣ ಸುತ್ತೆಲ್ಲ ಹರಡಿ ಇವತ್ತು ಚಂದ್ರಗಿರಿ ಹೋಗಿ ಬಾಬಾಬುಡನ್‌ ಗಿರಿ ಯಾಕಾಯಿತು? ಕರ್ನಾಟಕದ ಜನರ ಭಾಗ್ಯದಲ್ಲಿ ಕಾಫಿ ಬರೆದಿತ್ತು. ಈ ಕಾಫಿ ಭಾಗ್ಯವೇ ನಂತರ ನೂರಾರು 'ಭಾಗ್ಯ'ಗಳಿಗೆ ಹಾದಿ ತೋರಿಸಿತು. ಏಕೆಂದರೆ ಕಾಫಿ ಬಾರ್‌ಗಳು ಬಂದಿಲ್ಲದಿದ್ದರೆ ನಾವು ಇನ್ನೂ ಆದಿಕಾಲದಲ್ಲೇ ಇರುತ್ತಿದ್ದೆವು. ಒಂಥರಾ ಕಾಫಿ ಸಾಮಾಜಿಕ 'ಲೆವೆಲರ್‌' ಆಗಿಹೋಯಿತು. 'ಬನ್ರೀ ಒಂದ್‌ ಬೈಟು ಹಾಕೋಣಾ' ಅನ್ನುವ ವಾಕ್ಯ ಇಲ್ಲದಿದ್ದರೆ ನಾವು ಕಳೆದುಕೊಳ್ಳುತ್ತಿದ್ದುದು ಸಿಕ್ಕಾಪಟ್ಟೆ.

ನೂರು ವರ್ಷಗಳ ಕೆಳಗೆ ಕಾಫಿ ಇನ್ನೂ ಮ್ಲೇಚ್ಛರ ಪಾನೀಯವಾಗಿತ್ತು. ಕ್ರಾಪು ತಲೆಯ ಯುವಜನರನ್ನು ಆಕರ್ಷಿಸಲು ತೊಡಗಿತ್ತು. ಕಾಫಿ ಅನ್ನುವುದು ಮತ್ತು ತರುವ ಪಾನೀಯ, stimulan ಎಂಬುದು ಜನರ ಅಭಿಪ್ರಾಯ. ಸಂಪ್ರದಾಯಸ್ಥರು ಅದನ್ನು ಮುಟ್ಟುತ್ತಲೂ ಇರಲಿಲ್ಲ. ಕಾಫಿ ಅಂತಹ ನಿಷೇಧಿಧಿಸಬೇಕಾದ ಪಾನೀಯವೇನಲ್ಲ ಎಂದು ಒಪ್ಪಿತವಾಗಲು ಎಷ್ಟು ಕಾಲ ಬೇಕಾಯಿತು ಅನ್ನುವುದು ಇಂದಿನ ಕಾಫಿಡೇ ಜನಾಂಗಕ್ಕೆ ಅರ್ಥವಾಗುವುದು ಕಷ್ಟ. ಕೊಡಗಿನವರು ಬ್ಲ್ಯಾಕ್‌ ಕಾಫಿಯನ್ನೇ ಕುಡಿಯುತ್ತಿದ್ದರು. ಕಾಫಿ ಕಷಾಯ ಎಂದೇ ಪ್ರಸಿದ್ಧ. ಬಾಬಾಬುಡನ್‌ ಗಿರಿಯಲ್ಲಿ ಮೊದಲು ಬೆಳೆದ ಈ ಮ್ಲೇಚ್ಛರ ಗಿಡ ಕ್ರಮೇಣ ಇಡೀ ರಾಜ್ಯವನ್ನು ಆಕ್ರಮಿಸಿಕೊಂಡು ಮುಂದೊಂದು ದಿನ ಅಸಂಖ್ಯಾತ 'ಬ್ರಾಹ್ಮಣರ ಕಾಫಿ ಬಾರ್‌' ಗಳಿಗೆ ದಾರಿಯಾಗುತ್ತದೆ ಎಂದು ಯಾರು ಊಹಿಸಿದ್ದರು? ನಂತರದ ದಿನಗಳಲ್ಲಿ ಮೈಲಿಗೆ ಎನ್ನುವ ನೆಪದಲ್ಲಿ ಅಬ್ರಾಹ್ಮಣರಿಗೆ ತೆಂಗಿನ ಕರಟದಲ್ಲಿ ಹೊರಗೇ ಕಾಫಿ ಕೊಟ್ಟು ಕಳಿಸುತ್ತಿದ್ದುದು, ಆಮೇಲೆ ಹೊರಗೆ ಬುಟ್ಟಿಯಲ್ಲಿ ಗಾಜಿನ ಲೋಟಗಳನ್ನು ತೂಗು ಹಾಕಿ ಅವರೇ ಅದನ್ನು ತೊಳೆದು ಇಟ್ಟು ಹೋಗಬೇಕು ಅನ್ನುವ ಕಟ್ಟುನಿಟ್ಟು. ಆದರೆ ಕಾಫಿ ಎನ್ನುವ ಮಾಯಾಂಗನೆ ಮಾತ್ರ ಜಾತಿ ಮತ ಪರಿಗಣಿಸದೆ ಎಲ್ಲರನ್ನೂ ಸೆಳೆದಳು.

ಬಾಬಾಬುಡನ್‌ ಗಿರಿ ಕಾಫಿ ಮಾತ್ರ ಇದ್ದ ಕಾಲ ಹೋಗಿ ನೂರಾರು ಕಾಫಿ ಬ್ರಾಂಡ್‌ಗಳು ದಾಳಿಯಿಟ್ಟು ಪ್ಲಾಂಟೇಷನ್‌, ಅರೇಬಿಕಾ, ರೊಬೊಸ್ತಾ, ಪಿಬರಿಗಳೆಲ್ಲ ಜನಸಾಮಾನ್ಯರ ಬಾಯಲ್ಲಿ ನಲಿದಾಡಿ, 'ಚಿಕೋರಿ ಎಷ್ಟು?', 'ಇಲ್ಲ ನಾವು ಬರಿ ಪ್ಯೂರ್‌ ಕಾಫಿ', 'ನಾವು ಎಕ್ಸೆ್ೊ್ರಸ್ಸೋ' ಅನ್ನುವವರೆಗೆ ಬಂತು. ಅದು ಸಾಲದೆಂಬಂತೆ ಕಾಪಿ ಲುವಾಕ್‌ ಅಂತ ಸಿವೆಟ್‌ ಬೆಕ್ಕುಗಳಿಗೆ ಕಾಫಿ ಹಣ್ಣು ತಿನ್ನಿಸಿ ಅದು ಮಲದಲ್ಲಿ ಹೊರಬರುವ ಬೀಜವನ್ನು ಸಂಗ್ರಹಿಸಿ, ಒಣಗಿಸಿ ಹುರಿದು ಮಾಡಿದ ಕಾಫಿ ಜಗತ್ತಿನ ಅತ್ಯಂತ ದುಬಾರಿ ಕಾಫಿ ಎನ್ನುವ ಹೆಸರು ಗಳಿಸಿತು. ಮೊನ್ನೆ ನೋಡಿದರೆ ಮಡಿಕೇರಿಯಲ್ಲಿ ಈಗ ಅದನ್ನೂ ತಯಾರು ಮಾಡುತ್ತಿದ್ದಾರೆ ಅನ್ನುವ ಸುದ್ಧಿ. ವಿಶ್ವ ಮಾರುಕಟ್ಟೆಯಲ್ಲಿ ಅದಕ್ಕೆ ಕೆಜಿಗೆ ಏಳುನೂರು ಡಾಲರ್‌ ಬೆಲೆಯಂತೆ.

ದೇಶದ ಕಾಫಿ ತಯಾರಿಕೆಯಲ್ಲಿ 71 ಭಾಗ ಕರ್ನಾಟಕದಲ್ಲಿ ತಯಾರಾಗುತ್ತದಂತೆ. ಕೇವಲ 21 ಕೇರಳದಲ್ಲಿ, 5 ಭಾಗ ಮಾತ್ರ ತಮಿಳುನಾಡಿನಲ್ಲಿ. ಆದರೂ ಕಾಫಿಗೆ ತಮಿಳುನಾಡೇ ಫೇಮಸ್‌ ಎನ್ನುವ ಮಾತು. ನಿಜವಾಗಿ ಕರ್ನಾಟಕದ ಕಾಫಿಯ ಮುಂದೆ ಜಗತ್ತಿನ ಯಾವ ಕಾಫಿಯೂ ಸಾಟಿಯಲ್ಲ. ಫಿಲ್ಟರ್‌ ಕಾಫಿ ಎನ್ನುವ ಮೋಹದ ಮಾತು ಮಾಡುವ ಜಾದೂ ಮುಂದೆ ಯಾವ ವಿಸ್ಕಿಯದೇನು ಹೆಚ್ಚುಗಾರಿಕೆ?