**ಎಲ್ಲರಿಗೂ ಸಲ್ಲುವ ಕಾಫಿ**

ಸೀದಾ ಫಾಸ್ಟ್‌ ಫಾರ್ವರ್ಡ್‌ ಮಾಡಿದರೆ ಬ್ರಾಹ್ಮಣರ ಕಾಫಿ ಬಾರ್‌ಗಳ ಪಕ್ಕದಲ್ಲೇ ದರ್ಶಿನಿಗಳು ಬಂದು, ನಿಂತುಕೊಂಡು ಕುಡಿಯುವ ಕಾಫಿ ಸಮಾರಾಧನೆಗೆ ಹೊಸದೇ ಒಂದು ಅರ್ಥ ಬಂದುಬಿಟ್ಟಿತು. ಜೆಪಿ ನಗರದ ರಾಗಿ ಗುಡ್ಡ ಎಸ್‌ ಎಲ್‌ ವಿ ಯಲ್ಲಿ ಬೆಳ್ಳಂಬೆಳಗ್ಗೆ ಇತ್ತ ಕುಮಾರಸ್ವಾಮಿಯವರು ತಮ್ಮ ರಾಜಕೀಯ ಗುಂಪಿನ ಜೊತೆ ಮಾತಾಡುತ್ತ ಬೈಟು ಹೀರುತ್ತಿದ್ದರೆ, ಅತ್ತ ಹೈಕೋರ್ಟ್‌ ಲಾಯರ್‌ ಬಳಗ ಅದೇ ತಾನೇ ವಾಕಿಂಗ್‌ ಮುಗಿಸಿ ಬಂದು ಹಿಂದಿನ ದಿನದ ಕೋರ್ಟಿನ ಸಂಗತಿಯ ಬಗ್ಗೆ ಆಡಿಕೊಂಡು ನಗುತ್ತಾ 'ಆರು ಲೆಸ್ಸು ಎರಡು ಪ್ಲಸ್ಸು ಕೊಡಪ್ಪ' ಅನ್ನುವ ಆದೇಶ ಪಾಸ್‌ ಮಾಡಿ, ಲಾಫಿಂಗ್‌ ಕ್ಲಬ್‌ ಮೆಂಬರುಗಳು ದೈನಂದಿನ ಲಾಫಿಂಗ್‌ ಮುಗಿಸಿ ಎರಡು ಗುಟುಕು ಸರಕ್ಕನೆ ಹೀರಿ ಹೋಗುವ ಜರೂರತ್ತು. ಹಾಗೇ ಮತ್ತೊಂದು ಕಡೆ ಕಸ ಗುಡಿಸಿದ ಪೌರಕಾರ್ಮಿಕರು ಅಲ್ಲೇ ಕೆಳಗೆ ಕೂತು ಕಷ್ಟ ಸುಖ ಮಾತಾಡಿಕೊಳ್ಳುತ್ತಾ ಕಾಂಟ್ರಾಕ್ಟರನ ಜನ್ಮ ಜಾಲಾಡಿಸುತ್ತಾ ಕಾಫಿ ಕುಡಿದು, ಸುತ್ತಲ ನೂರು ಜನ ಬಂದು ಹೋಗುವ ಗೌಜಿನಲ್ಲಿ ದೂರದಿಂದ ನೋಡಿದರೆ ಜಾತಿ ಮತ ಧರ್ಮ ಮೇಲು ಕೀಳು ವರ್ಗ ಹೆಣ್ಣು ಗಂಡು ಮಕ್ಕಳು ಮುದುಕರು ಎಲ್ಲವನ್ನು ಕಾಫಿ ಗುಟುಕರಿಸಿ ಅಳಿಸಿಹಾಕಿಬಿಟ್ಟಿತ್ತು. ಅದೊಂಥರಾ ನಗರ ಕಾಡಿನ ವಾಟರ್‌ ಹೋಲ್‌, ನೀರಿನ ಕುಂಟೆ. ಎಲ್ಲಾ ರೀತಿಯ ಪ್ರಾಣಿಗಳು ಬಂದು ನಾಲಿಗೆ ಒದ್ದೆ ಮಾಡಿಕೊಂಡು ಮೈ ಬಿಸಿ ಮಾಡಿಕೊಂಡು ಹೋಗುತ್ತಿರುತ್ತವೆ.

ಮತ್ತೆ ಈ ನಮ್ಮ ಸುತ್ತ ಮುತ್ತಾ ಅಣಬೆಗಳ ರೀತಿ ಹುಟ್ಟಿಕೊಂಡ ಕಾಫಿ ಡೇಗಳು, ಬರಿಸ್ತಾಗಳು, ಸ್ಟಾರ್‌ ಬಕ್‌ಗಳು, ಹಾರ್ಡ್‌ ರಾಕ್‌ ಕೆಫೆಗಳು ಇವೆಲ್ಲ ಎಲ್ಲಿಂದ ಬಂದವು? ಮೊಟ್ಟಮೊದಲ ಕಾಫಿ ಡೇ ಬ್ರಿಗೇಡ್‌ ರೋಡಿನಲ್ಲಿ ಬಂದಾಗ ಎಲ್ಲೆಲ್ಲಿಂದ ಜನ ಬಂದು ನೋಡಿ ಬೆರಗಾಗಿ 'ಅಯ್ಯೋ ಒಂದು ಕಾಫಿಗೆ ಹದಿನೈದು ರುಪಾಯಾ?!!' ಎಂದು ಬೆಕ್ಕಸ ಬೆರಗಾಗಿದ್ದು ಇನ್ನೂ ಮರೆತಿಲ್ಲ. ನೋಡನೋಡುತ್ತಿದ್ದಂತೆ ಊರ ತುಂಬಾ, ರಾಜ್ಯದ ತುಂಬಾ ಒಂದೇ ಸಮವಸ್ತ್ರ ಧರಿಸಿದ ಕಾಫಿಡೇಗಳ ಸಾಮ್ರಾಜ್ಯ ಹಬ್ಬಿಕೊಂಡು ಐಟಿ ರೇಡ್‌ವರೆಗೆ ಲಾಭವಾಗಿ ಬಿಟ್ಟಿತು. ಈಗ ಒಂದು ಕಾಫಿಗೆ ಮೂವತ್ತೈದು ರೂಪಾಯಿಯಿಂದ ಎಪ್ಪತ್ತು ರೂಪಾಯಿ. ಜಗತ್ತಿನ ಎಲ್ಲ ಮಾದರಿಯ ಕಾಫಿಗಳು ನಮ್ಮದೇ ರಸ್ತೆಯ ಮೂಲೆಯಲ್ಲಿ ಸಿಗುತ್ತವೆ. ಮಾಲ್‌ಗಳ ಮೆಷಿನುಗಳಲ್ಲಿ ನಾವೇ ಸೋಸಿಕೊಳ್ಳಬಹುದು. ಹಿಂದಿನ ಬೈಟುಗಳನ್ನೂ ಮರೆತೇ ಬಿಟ್ಟರು ಜನ. ಹಾಗೇ ಅವರ ಮಾತಿನ ಧಾಟಿ, ಚರ್ಚೆಗಳನ್ನು ಕಾಫಿ ಕಳೆಗಟ್ಟುತ್ತಿದೆಯೇ? ಅಥವಾ ಕಾಫಿಯೇ ಚರ್ಚೆ ಆಗುತ್ತಿದೆಯೇ? ಕಾಫಿ ಕುಡಿಯುವುದೇ ಮುಖ್ಯವಾಗಿದ್ದರೆ ದರ್ಶಿನಿ, ಎಸ್‌ ಎಲ್‌ ವಿ, ಕಾಫಿ ಬಾರ್‌ಗಳಿಗೆ ಹೋಗಿ. ಪ್ರತಿಷ್ಠೆಯೇ ಮುಖ್ಯವಾಗಿದ್ದರೆ, ಗರ್ಲ್‌ ಫ್ರೆಂಡ್‌ ಜೊತೆಗೆ ಕೂತು ಅಬ್ಬರದ ಹಾಡಿನ ಗದ್ದಲದಲ್ಲಿ ಬಾಗಿ ಕಿವಿಯ ಹತ್ತಿರ ಸ್ವೀಟ್‌ ನಥಿಂಗ್‌ಗಳನ್ನು ಪಿಸುಗುಡಬೇಕಾದರೆ ಆ ಬಿಂಕದ ಸಿಂಗಾರಿ ಡೇ ಗಳಿಗೆ ಹೋಗಿ.

ಹಾಗೆ ಎದುರಿಗೆ ಕೋಲ್ಡ್‌ ಕಾಫಿಯನ್ನು ಬಿಸಿಯಾಗಲು ಬಿಟ್ಟು ಕೈ ಕೈ ಹಿಡಿದು ಪ್ರಣಯಾಲಾಪ ಮಾಡುತ್ತಾ ಕೂತಿದ್ದ ಜೋಡಿಯನ್ನು ನೋಡಿ ಅನ್ನಿಸಿದ್ದು, ಇವತ್ತು ಅವರು ಇರಬೇಕಿತ್ತು.