1782ರಲ್ಲಿ ಹೈದರ್ ಸಾಯುವ ಹೊತ್ತಿಗೆ ಎಲ್ಲವೂ ಇದರ ದುಪ್ಪಟ್ಟಿಗಿಂತ ಹೆಚ್ಚಾಗಿತ್ತು.ಹೈದರ್ ಅಕಸ್ಮಾತ್ತಾಗಿ ಬೆನ್ನು ಕೆರೆದು ಕೊಂಡಾಗ ಅದು ಹುಣ್ಣಾಗಿ ಸ್ವಲ್ಪ ಕಾಲದಿಂದ ತೊಂದರೆ ಕೊಡುತ್ತಿತ್ತು. ಕೊನೆಯ ಮೂರು  ಯುದ್ಧಗಳಲ್ಲಿ ವಿಪರೀತ ದೈಹಿಕ ಆಯಾಸದ ಕಾರಣ ಅದು ಇನ್ನಷ್ಟು ಹೆಚ್ಚಾಯಿತು. ಕೊನೆಗೆ ನೋವು ತಡೆಯಲಾರದೆ ಅವನು ಆರ್ಕಾಟ್ ಗೆ ತೆರಳಿದ.  ತಿರುವತ್ತೂರಿನಲ್ಲಿ ಮೊಕ್ಕಾನ್ ಮಾಡಿ ವೈದ್ಯರಿಂದ ಚಿಕಿತ್ಸೆಪಡೆಯತೊಡಗಿದ. ಆ ವೈದ್ಯರು ಅದಕ್ಕೆ ಕಾರಣ ಅಜೀರ್ಣದಿಂದ ಎಂದು ಹೇಳಿ ಪಥ್ಯ ಮಾಡಿಸಿದರು.

ಜೊತೆಗೆ ಹೊಟ್ಟೆ ಸರಿಹೋಗುವ ಔಷಧಗಳನ್ನು ಕೊಟ್ಟರು. ಆದರೆ ಅದು ಫಲಕಾರಿಯಾಗಲಿಲ್ಲ. ಹುಣ್ಣು ದಿನೇದಿನೇ ದೊಡ್ಡದಾಗುತ್ತಾ ಬಂದು ಹೈದರನ ಬಲಿಷ್ಠ ದೇಹವನ್ನು ಕುಗ್ಗಿಸಿತು. ಕೊನೆಗೆ ವೈದ್ಯರು ಅದನ್ನು ಬೆನ್ನುಫಣಿ ಎಂದು ಕರೆದರು. ಅದಕ್ಕೆ ತಕ್ಕ ಪರಿಹಾರ ರಕ್ತಶುದ್ಧಿಗಾಗಿ ಕುರಿಯ ಲಿವರ್ ಸೇವನೆ ಎಂದು ಹೇಳಿ ಅದನ್ನೂ ಪ್ರಯತ್ನಿಸಿದರು.

ಆದರೆ ಬೆನ್ನುಫಣಿ ಎನ್ನುವ ಹೆಸರು ಕೇಳಿದ ಕೂಡಲೇ ಹೈದರನಿಗೆ ತನ್ನ ಅಂತಿಮ ಕಾಲ ಹತ್ತಿರವಾಗಿದೆ ಎನ್ನುವ ಭಾವನೆ ಉಂಟಾಯಿತು.

ಹಾಗೆಂದು ಅವನು ಕೈ ಚೆಲ್ಲಿ ಕೂರಲಿಲ್ಲ, ಕುಗ್ಗಲೂ ಇಲ್ಲ. ಬದಲಿಗೆ ತನ್ನ ರಾಜ್ಯ ಮತ್ತು ಸೈನ್ಯವನ್ನು ಸುವ್ಯವಸ್ಥೆಗೊಳಿಸುವ ಕಡೆಗೆ ಗಮನ ಕೊಟ್ಟ.

ಅಷ್ಟರಲ್ಲಿ ಬೇಹುಗಾರರು ಜನರಲ್ ಕೂಟೆ ತೀರಿಕೊಂಡ ಸುದ್ಧಿ ತಂದರು. ಅದನ್ನು ಕೇಳಿ ಹೈದರ್ ನಿಟ್ಟುಸಿರು ಬಿಟ್ಟು “ಎಂತಹ ಸಮರ್ಥ ಬುದ್ಧಿವಂತ ಮನುಷ್ಯ. ಅವನ ಅನುಭವದ ಆಧಾರದ ಮೇಲೆ ನಮ್ಮ ಜೊತೆ ಸಮಾನ ಸಂಬಂಧ ಇಟ್ಟುಕೊಳ್ಳಬಹುದಿತ್ತು” ಎಂದ.

ಹೈದರ್ ಆ ಸ್ಥಿತಿಯಲ್ಲಿಯೂ ಒಂದೇ ಕಡೆ ಠಿಕಾಣಿ ಹೂಡದೇ ರಾಣೀಪಿತ್, ತಿಮರಿ ಮತ್ತು ಮಹಿಮಾಂಡಲಗರ್ ಗಳಲ್ಲಿ ಸ್ವಲ್ಪ ಕಾಲ ಇದ್ದು ಅಲ್ಲಿಂದ ಪೂನಾಗೆಂದು ಹೊರಟು, ವಿಶ್ರಾಂತಿಗಾಗಿ ಆರ್ಕಾಟಿನ ಬದಿಯಲ್ಲಿ ಡೇರೆ ಹಾಕಿಸಿದ. ಆದರೆ ಅಲ್ಲಿ ಹುಣ್ಣು ಅವನ ಶಕ್ತಿಯನ್ನೆಲ್ಲ ಕುಗ್ಗಿಸಿ ಮನಸ್ಸಿಗೂ ಬೇಸರ ಉಂಟುಮಾಡಿತು. ಕೊನೆಗೆ ಅನಿವಾರ್ಯವಾಗಿ ಅವನು ಹಾಸಿಗೆಯಲ್ಲಿ ಮಲಗಬೇಕಾಯಿತು. ಅವನ ಮಂತ್ರಿಗಳೆಲ್ಲ ಬಂದು ತಕ್ಷಣ ಟೀಪುಸುಲ್ತಾನನಿಗೆ ಹೇಳಿ ಕಳಿಸೋಣಾ ಎಂದು ಹೇಳಿದರು ಹೈದರ್ ಒಪ್ಪದೇ ‘ಯಾಕೆ ಸುಮ್ಮನೆ ನನಗೆ ತೊಂದರೆ ಕೊಡುತ್ತೀರಿ?’ ಎಂದ. ಆದರೆ ಅವರು ಒತ್ತಾಯಿಸಿದಾಗ ಕೊನೆಗೆ ಮುನ್ಷಿಗೆ ಹೇಳಿ ಕಳಿಸಿದ.

ಅವನಿಗೆ ಟೀಪೂವಿಗಾಗಿ ಒಂದು ಪತ್ರ ಬರೆಯಲು ಡಿಕ್ಟೇಟ್ ಮಾಡಿದ. ಅದರಲ್ಲಿ ಟೀಪು ತಾನಿರುವ ಕಡೆ ಎಲ್ಲಾ ಅಗತ್ಯ ವ್ಯವಸ್ಥೆಗಳನ್ನು ಮಾಡಬೇಕೆಂದೂ ನಂತರ ಆದಷ್ಟೂ ಬೇಗ ಹಿಂದಿರುಗಬೇಕೆಂದೂ ತಿಳಿಸಿ, ಸರ್ಕಾರದ ಎಲ್ಲಾ ಸಣ್ಣ ಮತ್ತು ದೊಡ್ಡ ವ್ಯವಹಾರಗಳು, ಸಂಬಂಧಗಳನ್ನು ಸರಿಯಾಗಿ ಪರಿಗಣಿಸಬೇಕು ಹಾಗೂ ಸೈನ್ಯದ ಅಗತ್ಯವಿದ್ದರೆ ತಕ್ಷಣ ಹೇಳಿ ಕಳಿಸಬೇಕು, ಆಡಳಿತಕ್ಕೆ ಸಂಬಂಧಪಟ್ಟ ಸಂಗತಿಗಳನ್ನು ನಿರ್ವಹಿಸಲು ಅವನಿಗೆ ಪೂರ್ಣ ಅಧಿಕಾರವನ್ನು ಕೊಟ್ಟಿರುವೆನೆಂದು, ಯಾವುದೇ ಕ್ಷಣಕ್ಕೂ ಅವನು ಸರ್ಕಾರಕ್ಕೆ ತನ್ನ ಕರ್ತವ್ಯವನ್ನು ಮರೆಯುವುದು ಅಥವಾ ಅಲಕ್ಷಿಸುವುದನ್ನು ಮಾಡಬಾರದೆಂದು ಸ್ಪಷ್ಟವಾಗಿ ತಿಳಿಸಿದ. ಯಾವುದೇ ಕಾರಣಕ್ಕೂ ಬ್ರಿಟಿಷರಿಗೆ ತಲೆಬಗ್ಗಿಸಬಾರದೆಂದೂ ರಾಜ್ಯದೊಳಗೆ ಅವರಿಗೆ ಪ್ರವೇಶಕ್ಕೆ ಅವಕಾಶಕೊಡಲೇ ಬಾರದೆಂದೂ ಕಳಕಳಿಯಿಂದ ಹೇಳಿದ.

ಮಾರನೆಯ ದಿನ ತನ್ನ ಬೊಕ್ಕಸವನ್ನು ತೆರೆದು ಸೈನ್ಯ ಕಚೇರಿ ಮತ್ತು ಅರಮನೆಯ ಎಲ್ಲಾ ಕೆಲಸದವರಿಗೆ ಪ್ರತಿಯೊಬ್ಬರಿಗೂ ಒಂದು ತಿಂಗಳ ಸಂಬಳವನ್ನು ಇನಾಮಾಗಿ ನೀಡಿದ. ತನ್ನ ಕೆಲವು ನಂಬಿಕೆಯ ಮುಖ್ಯಾಧಿಕಾರಿಗಳನ್ನು ಕರೆದು ಅವರ ವಿಭಾಗಗಳನ್ನು ಕಟ್ಟುನಿಟ್ಟಾಗಿ ನಡೆಸುವ ಬಗ್ಗೆ ಗಂಭೀರ ಸೂಚನೆಗಳನ್ನು ಕೊಟ್ಟು ಕಳಿಸಿದ.  ಆರ್ಕಾಟಿನ ಉತ್ತರದ ಕಡೆಯ ಪಾಳೇಗಾರರನ್ನು ಅಡಗಿಸಲು ಎರಡು ಸಾವಿರ ಅಶ್ವಾರೋಹಿಗಳನ್ನು ಕಳಿಸಿದ. ಐದು ಸಾವಿರ ಅಶ್ವಾರೋಹಿ ಪಡೆಯನ್ನು ಮದ್ರಾಸಿಗೆ ಕಳಿಸಿದ.

ಹೈದರ್ ನಂತರ ತನ್ನ ಸೇವಕರಿಗೆ ಅಂದಿನ ದಿನ ಯಾವುದು ಎಂದು ಕೇಳಿದಾಗ ಅವರು ಅವತ್ತು ಮೊಹರಮ್ಮಿನ ಮೊದಲ ದಿನ ಎಂದು ತಿಳಿಸಿದರು. ಅದಕ್ಕೆ ಅವನು ತನ್ನ ಸ್ನಾನಕ್ಕೆ ನೀರು ಸಿದ್ಧಮಾಡಲು ಹೇಳಿದ. ವೈದ್ಯರು ಆ ಸ್ಥಿತಿಯಲ್ಲಿ ಅವನು ಸ್ನಾನ ಮಾಡಬಾರದೆಂದು ಕಟ್ಟುನಿಟ್ಟಾಗಿ ಹೇಳಿದರು. ಅದಕ್ಕೆ ಕಿವಿಗೊಡದ ಹೈದರ್ ಸೇವಕರ ನೆರವಿನಿಂದ ಸ್ನಾನ ಮಾಡಿ ಶುಭ್ರ ಉಡುಪು ತೊಟ್ಟುಕೊಂಡ. ನಂತರ ನಮಾಜು ಮಾಡಿದ. ನಂತರ ಸ್ವಲ್ಪ ಗಂಜಿಯನ್ನು ಸೇವಿಸಿ ಮಲಗಿದ. ಆ ರಾತ್ರಿ ಅವನ ಪ್ರಾಣಪಕ್ಷಿ ಹಾರಿಹೋಯಿತು. ಆಗ ಅವನಿಗೆ ಅರವತ್ತೆರಡು ವರ್ಷ ವಯಸ್ಸಾಗಿತ್ತು. ಪರ್ಷಿಯನ್ ಭಾಷೆಯಲ್ಲಿ ಅವನ ಮರಣವನ್ನು ‘ಅಹ್ ಸಿಂಹದ ಗುಂಡಿಗೆಯ ವೀರ ತೀರಿಕೊಂಡ’ ‘ಸಂಸ್ಥಾನದ ಆತ್ಮ ಹಾರಿಹೋಯಿತು’ ಎಂದು ಬರೆದರು.

ಹೈದರನ ಮರಣವನ್ನು ತಕ್ಷಣ ಬಹಿರಂಗಪಡಿಸಲಿಲ್ಲ. ಟೀಪು ಸುಲ್ತಾನ್ ಗೆ ತಕ್ಷಣ ಗೋಪ್ಯವಾಗಿ ಸುದ್ದಿ ತಿಳಿಸಿ ಅವನು ಬರುವವರೆಗೂ ಕಾದರು. ಈ ನಿರ್ಣಯ ತೆಗೆದುಕೊಂಡಿದ್ದು ದಿವಾನ್ ಪೂರ್ಣಯ್ಯ. ಮೊದಲು ಹೈದರನನ್ನು ಕೋಲಾರದಲ್ಲಿ ಆತನ ತಂದೆಯ ಸಮಾಧಿಯ ಪಕ್ಕದಲ್ಲೇ ಮಣ್ಣು ಮಾಡಬೇಕೆಂದು ಕೊಂಡೊಯ್ಯಲಾಗುತ್ತಿತ್ತು. ಆದರೆ ಟೀಪು ಬಂದ  ಮೇಲೆ ಹೈದರನ ದೇಹವನ್ನು ಶ್ರೀರಂಗಪಟ್ಟಣಕ್ಕೆ ಕಳಿಸಿ ಅಲ್ಲಿ ಸಮಾಧಿ ಮಾಡಿದ ಮೇಲೆ ಅಲ್ಲಿ ಸುಂದರವಾದ ತೋಟವನ್ನು ನಿರ್ಮಿಸಲಾಯಿತು. ಕೊನೆಗೆ ಅವನ ಪ್ರೀತಿಯ ಪುತ್ರ ಟೀಪು ಸುಲ್ತಾನ್ ದೇಹವನ್ನೂ ಅವನ ಪಕ್ಕದಲ್ಲೇ ಸಮಾಧಿ ಮಾಡಲಾಯಿತು.

ಹೈದರ್ ಸರ್ಕಾರ ಎಂದು ಕರೆದಿದ್ದು ಅರಸರನ್ನು. ತನ್ನನ್ನು ಅವನು ಎಂದಿಗೂ ರಾಜ ಎಂದು ಕರೆದುಕೊಳ್ಳಲಿಲ್ಲ. ಆದರೆ ಟೀಪು ಸುಲ್ತಾನ್ ತನ್ನನ್ನು ಮೈಸೂರಿನ ರಾಜನೆಂದು ಘೋಷಿಸಿಕೊಂಡ. ಅದು ಬೇರೆಯೇ ಕಥೆ. ನನಗೆ ಟೀಪು ಸುಲ್ತಾನನಿಗಿಂತ ಹೈದರನ ವ್ಯಕ್ತಿತ್ವವೇ ಹೆಚ್ಚು ಆಕರ್ಷಕ ವರ್ಣರಂಜಿತ. ಜೊತೆಗೆ ಸಂಕೀರ್ಣ. ಅವನ ಬದುಕು ಮತ್ತು ವ್ಯಕ್ತಿತ್ವಕ್ಕೆ ಇದೊಂದು ಟೀಸರ್ ಮಾತ್ರ.