ಅಸಮಾಧಾನವಾಗಿದ್ದರೂ ಬ್ರಿಟಿಷ್ ಕಮಾಂಡರ್ ಒಪ್ಪಂದಕ್ಕೆ ಹೈದರ್ ತನ್ನ ಮೊಹರೆಯನ್ನು ಒತ್ತಬೇಕೆಂದು ಒತ್ತಾಯಮಾಡಿದ. ಇಲ್ಲದಿದ್ದರೆ ಹಿಂದಿರುಗುವೆನೆಂದ. ಮತ್ತೆ ಸಂಧಾನ ಮುರಿದುಬೀಳುತ್ತದೆಂದು ತಿಳಿದ ಹೈದರ್ ಮುಂದೆ ಬಂದು ಫಿರಂಗಿಯ ಮೇಲೆ ಕೂತು ಅಧಿಕಾರಿಯನ್ನು ಉದ್ದೇಶಿಸಿ ‘ನಾನು ಮುತ್ತಿಗೆಯ ಕಮಾಂಡರ್ ಅಲ್ಲ. ನೀನು ನನ್ನ ಅಧಿಕೃತ ಮೊಹರೆ ಕೇಳುತ್ತಿರುವೆ. ನನ್ನ ಬಳಿ ರಾಜಮುದ್ರೆ ಇಲ್ಲ, ಇರುವುದು ಈ ಚಿಕ್ಕ ಮುದ್ರೆ. ಇದನ್ನೇ ನನ್ನ ಅಧಿಕಾರಿಯ ಕೈಗೆ ಕೊಡುತ್ತೇನೆ’ ಎಂದು ಹೇಳಿ ತನ್ನ ಉಂಗುರದ ಮುದ್ರೆಯನ್ನು ತೆಗೆದು ತನ್ನ ಅಧಿಕಾರಿಗೆ ನೀಡಿ ‘ನಿನಗೆ ಸರಿ ಕಂಡಂತೆ ಇದನ್ನು ಬಳಸಿಕೊ’ ಎಂದ. ಆತ ಒಪ್ಪಂದ ಪತ್ರದ ಮೇಲೆ ಈ ಮುದ್ರೆ ಒತ್ತಿ ಪೂರ್ಣಗೊಳಿಸಿದ.’

‘ಹೀಗೆ ಸ್ವ ಪ್ರತಿಷ್ಠೆಯ ವಿವಾದವೊಂದು ಹೈದರನ ವಿವೇಕದಿಂದಾಗಿ ಸುಲಭವಾಗಿ ಬಗೆಹರಿಯಿತು.’ ಇಲ್ಲಿನ ಮುಂದೆ ಆಂಬೂರಿನ ಯುದ್ಧದ ವಿವರಗಳನ್ನು ಅತ್ಯಂತ ಸೂಕ್ಷ್ಮ ಸಂಗತಿಗಳ ಸಹಿತ ರೋಮಾಂಚನಕಾರಿಯಾಗಿ ದಾಖಲಿಸಲಾಗಿದೆ. ಇದನ್ನು ಸಂಪೂರ್ಣವಾಗಿ ಅನುವಾದಿಸದಿದ್ದರೆ ಅನ್ಯಾಯವಾಗುತ್ತದೆ. ದೀರ್ಘವಾದುದರಿಂದ ಇಲ್ಲಿ ಕೈಬಿಟ್ಟಿದ್ದೇನೆ.

ಈ ಭೇಟಿಯ ಮಹತ್ವ ಏನೆಂದರೆ- ಹೈದರನ ತಂದೆ ಫತೇ ಮೊಹಮ್ಮದ್ ತೀರಿಕೊಂಡ ನಂತರ ಆತನ ಹೆಂಡತಿ ಮತ್ತು ಮಕ್ಕಳಿಗೆ ಇನ್ನಿಲ್ಲದಷ್ಟು ಕಷ್ಟ ಎದುರಾಯಿತು.  ವೈರಿ ಅಬ್ಬಾಸ್ ಕುಲಿ ಖಾನ್, ಫತೇ ಮೊಹಮ್ಮದನ ಆಸ್ತಿ, ಮನೆ, ಒಡವೆಗಳನ್ನೆಲ್ಲಾ ಕಿತ್ತುಕೊಂಡು ಆತನ ಕುಟುಂಬವನ್ನು ಮನೆಯಿಂದ ಹೊರಗೆ ಹಾಕಿದ. ಆಗಲೇ ಚಿಕ್ಕ ಬಾಲಕರಾಗಿದ್ದ ಹೈದರ್ ಮತ್ತು ಅವನ ಅಣ್ಣ ಶಾಬಾಜ್ ನನ್ನು ನಗಾರಿಯೊಳಗೆ ಹಾಕಿ ಜೋರಾಗಿ ಬಡಿದು ಕಿವುಡಾಗುವಂತೆ ಚಿತ್ರಹಿಂಸೆ ಕೊಟ್ಟಿದ್ದರು. ಆಗ ಅವರ ತಾಯಿ ಹೇಗೋ ಗಂಡನ ಅಣ್ಣನ ಮಗ ಶ್ರೀರಂಗಪಟ್ಟಣದಲ್ಲಿದ್ದ ಹೈದುರ್ ಸಾಹಿಬ್ ಗೆ ಸುದ್ದಿ ತಿಳಿಸಿ ಅವನು ಮೈಸೂರಿನ ಪಾಳೇಯಗಾರನಿಗೆ ಬೇಡಿಕೊಂಡು ಅವನು ಸಿರಾ ಪಾಳೇಯಗಾರನಿಗೆ ಪತ್ರ ಬರೆದು ತಾಯಿ ಮಕ್ಕಳನ್ನು ಬಿಡಿಸಿ ಶ್ರೀರಂಗಪಟ್ಟಣಕ್ಕೆ ಕಳಿಸುವ ಏರ್ಪಾಡು ಮಾಡಿದ. ಫತೇ ಮೊಹಮ್ಮದ್ ತೀರಿಸ ಬೇಕಾದ ಸಾಲವನ್ನು ಅವನೇ ತೀರಿಸಿದ. ಶ್ರೀರಂಗಪಟ್ಟಣದಲ್ಲಿ ತಾಯಿ ಮಕ್ಕಳನ್ನು ಚೆನ್ನಾಗಿ ನೋಡಿಕೊಂಡ.

ದೊಡ್ಡ ಮಗ ಶಾಬಾಜ್ ವಯಸ್ಸಿಗೆ ಬಂದಾಗ ಅವನಿಗೆ ಮೈಸೂರು ಸೈನ್ಯದಲ್ಲಿ ಕೆಲಸ ಕೊಡಿಸಿದ. ನಂತರ ಹೈದರನೂ ಸೇನೆ ಸೇರಿಕೊಂಡ. ಶಾಬಾಜ್ ಒಂದು ಯುದ್ಧದಲ್ಲಿ ಮೃತನಾದಾಗ ಅವರ ತಾಯಿಗೆ ಹೈದರನೇ ಸರ್ವಸ್ವ ಆಗಿದ್ದ. ಹಾಗಾಗಿ ತಾಯಿ ಮಗ ಪರಸ್ಪರರ ಮಾನಸಿಕ ಆಧಾರವಾಗಿದ್ದರು.  ಯುದ್ಧದ ನಡುವೆ ಮಗನಿಗೆ ತೊಂದರೆ ಆಗಿದೆ ಎಂದು ತಾಯಿ ನೋಡಲು ಬರುವುದು, ಅವಳನ್ನು ಸಮಾಧಾನಪಡಿಸಿ ಎರಡು ದಿನ ಇಟ್ಟುಕೊಂಡು ಕಳಿಸಿ ನಂತರ ಹೈದರ್ ತನ್ನ ಯುದ್ಧವನ್ನು ಮುಂದುವರಿಸುವುದು ಒಂಥರಾ ಹೃದಯಂಗಮವಾಗಿದೆ.

ಕಾನ್ಸ್ಟಂಟಿನ್ ಎನ್ನುವ ಒಬ್ಬ ಯುರೋಪಿಯನ್ ಅಧಿಕಾರಿ 1754ರಲ್ಲಿ ಭಾರತಕ್ಕೆ ಬಂದು, ಪೋರ್ಚುಗೀಸ್ ಮಹಿಳೆಯೊಬ್ಬಳನ್ನು ಮದುವೆಯಾದ. ಅವನಿಗೆ ಅತಿ ಸುಂದರಳಾದ  ಮಗಳೊಬ್ಬಳಿದ್ದಳು.  ಆತ ಹೈದರನ ಸೈನ್ಯಾಧಿಕಾರಿಯಾಗಿದ್ದ ಎಂ ಹ್ಯುಗೆಲ್ ಪಡೆಯಲ್ಲಿ ಸಾರ್ಜೆಂಟ್ ಆಗಿದ್ದ. ಕೆಲವು ಅಧಿಕಾರಿಗಳಿಗೆ ಕಾನ್ಸ್ಟಂಟಿನ್ ಮತ್ತು ಅವನ ಹೆಂಡತಿ ತಮ್ಮ ಮಗಳನ್ನು ನವಾಬನಿಗೆ ಮಾರಲಿದ್ದಾರೆ ಎಂದು ತಿಳಿಯಿತು. ಇಂತಹ ಸಂಗತಿಯಿಂದ ಸೇನೆಯ ಎಲ್ಲಾ ಯುರೋಪಿಯನ್ನರ ಹೆಸರು ಕೆಡುತ್ತದೆ ಎಂದು ಅವರು ಭಾವಿಸಿದರು. ಹ್ಯುಗೆಲ್ ಅವರಿಗೆ ಹೇಳಿಕಳಿಸಿದ. ವಿಚಾರಿಸಿದಲ್ಲಿ ಆತ ಅದೆಲ್ಲ ಸುಳ್ಳು ಎಂದು ತನ್ನನ್ನು ಕಾಪಾಡಿಕೊಂಡು ಬಿಟ್ಟ.

ಆಗ ಪಡೆಯ ಒಬ್ಬ ಯುವ ಅಧಿಕಾರಿ ಅವಳನ್ನು ತಾನು ಮದುವೆಯಾಗುವುದಾಗಿ ಮುಂದೆ ಬಂದ. ಅದನ್ನು ಕೇಳಿ ತಂದೆ ತುಂಬಾ ಕೃತಜ್ಞತೆಯಿಂದ ಅವನಿಗೆ ಧನ್ಯವಾದ ಹೇಳಿದ. ಆಗ ಹ್ಯುಗೆಲ್ ಕಾನ್ಸ್ಟಂಟಿನ್ ಗೆ ಭಡ್ತಿಯನ್ನೂ ನೀಡಿದ. ಆದರೆ ಅದೇ ರಾತ್ರಿ ಕಾನ್ಸ್ಟಂಟಿನ್ ತನ್ನ ಮಗಳನ್ನು ಹೈದರಾಲಿಗೆ ಐವತ್ತು ಸಾವಿರ ವರಹಗಳಿಗೆ ಮಾರಿಬಿಟ್ಟ. ಹೈದರ್ ತಕ್ಷಣ ಅವರನ್ನು ಬೆಂಗಳೂರಿಗೆ ಕಳಿಸಿಬಿಟ್ಟ. ಆಮೇಲೂ ಕಾನ್ಸ್ಟಂಟಿನ್ ಸೇನೆಯಿಂದ ದೂರದೂರವೇ ಇದ್ದ.  ಹೈದರನ ಸೇನೆ ಕೃಷ್ಣಗಿರಿಗೆ ಧಾಳಿ ಇಟ್ಟಾಗ ಜನರೆಲ್ಲಾ ಭಯಬಿದ್ದು ತಮ್ಮ ಅಮೂಲ್ಯ ವಸ್ತುಗಳನ್ನೆಲ್ಲಾ ಎತ್ತಿಕೊಂಡು ಬಂದು ಕೋಟೆಯ ಕಾವಲಿನಲ್ಲಿ ಭದ್ರವಾಗಿಟ್ಟಿದ್ದರು.

ಕಾನ್ಸ್ಟಂಟಿನ್ ಆ ರಾಶಿ ಪೆಟ್ಟಿಗೆಗಳನ್ನು ತೆರೆದು ತನಗೆ ಬೇಕಾದಷ್ಟು ಹಣ ಒಡವೆಗಳನ್ನು ದೋಚಿಕೊಂಡು ರಾತ್ರೋರಾತ್ರಿ ಹೆಂಡತಿಯೊಡನೆ ಗೋವಾಗೆ ಓಡಿಹೋದ. ಅಲ್ಲಿಂದ ಬಾಂಬೆಗೆ ಹೋಗಿ ಅಲ್ಲಿಂದ ಯುರೋಪಿಗೆ ಪಲಾಯನ ಮಾಡಿದ. ಹೈದರನ ಫ್ರೆಂಚ್ ವೈದ್ಯರು ಸಾಕ್ಷಿ ಹೇಳಿದಂತೆ ಆ ಹುಡುಗಿ ಅವರ ಬಳಿ ‘ಸಧ್ಯ ತನ್ನನ್ನು ತಂದೆ ತಾಯಿ ಹೈದರನಿಗೆ ಮಾರಿದ್ದು ತನ್ನ ಅದೃಷ್ಟ ಇಲ್ಲದಿದ್ದರೆ ಅವರು ತನ್ನನ್ನು ವೇಶ್ಯೆ ಮಾಡಿಬಿಡುತ್ತಿದ್ದರು, ಹೈದರ್ ನಾಯಕನ ಜೊತೆ ಮರ್ಯಾದೆಯಾಗಿ ಬಾಳುತ್ತಿದ್ದೇನೆ’ ಎಂದು ಹೇಳಿದಳಂತೆ.