[ಸನಮ್‌ ಸಂಚಲನ ಆರಂಭ](https://vijaykarnataka72.rssing.com/chan-59147086/article1448-live.html)

ಸನಮ್‌ ಶೆಟ್ಟಿ ಕನ್ನಡದ ಹುಡುಗಿಯೆ. ಆದರೆ ನಟಿಯಾಗಿ ಹೆಸರು ಮಾಡಿದ್ದು, ತೆಲುಗು, ತಮಿಳು ಮತ್ತು ಮಲಯಾಳಂ ಭಾಷೆಯಲ್ಲಿ. ಈಗ ಮೊದಲ ಬಾರಿಗೆ ಕನ್ನಡ ಚಿತ್ರದಲ್ಲಿ ನಟಿಸುತ್ತಿರುವುದು ಅವರಿಗೆ ಖುಷಿ ಕೊಟ್ಟಿದೆ.

ಹಾಗೆ ನೋಡಿದರೆ ಸನಮ್‌ ಶೆಟ್ಟಿ ಇದಕ್ಕೂ ಮೊದಲೇ ಕನ್ನಡ ಚಿತ್ರವೊಂದರಲ್ಲಿ ನಟಿಸಬೇಕಿತ್ತು. ಪ್ರಜ್ವಲ್‌ ಅಭಿನಯದ ಚಾಲಾಕಿಯಲ್ಲಿ ನಾಯಕಿಯಾಗಿ ನಟಿಸಲಿದ್ದಾರೆಂದು ಎಂದು ಕಳೆದ ವರ್ಷ ಸುದ್ದಿಯಾಗಿತ್ತು. ಇದು ಪ್ರಜ್ವಲ್‌ರ 25ನೇ ಚಿತ್ರ ಎಂದೂ ಪ್ರಚಾರವಾಗಿತ್ತು. ಆದರೆ, ಅದು ಯಾಕೋ ಸುದ್ದಿಗಷ್ಟೇ ಸೀಮಿತವಾಗಿಬಿಟ್ಟಿತು. ಹಾಗಾಗಿ ಸನಮ್‌ ಕನ್ನಡಕ್ಕೆ ಬರುವ ಮಾತೂ ದೂರವುಳಿದಿತ್ತು.

ಇದೀಗ ಕಣ್ಣನ್‌ ಸೆಲ್ವರಾಜ್‌ ನಿರ್ದೇಶನದಲ್ಲಿ ತಮಿಳು ಮತ್ತು ಕನ್ನಡ ಬೈಲಿಂಗ್ವಲ್‌ ಚಿತ್ರದ ಮೂಲಕ ಅವರ ಕನಸು ನನಸಾಗುತ್ತಿದೆ. ಇಂಗ್ಲೆಂಡ್‌ನಲ್ಲಿ ಸಾಫ್ಟ್‌ವೇರ್‌ ಕಂಪನಿ ಉದ್ಯೋಗಿಯಾಗಿದ್ದ ಸನಮ್‌ ಶೆಟ್ಟಿ ಮಾಡೆಲಿಂಗ್‌ ಕೂಡಾ. ಮೊದಲು ತಮಿಳಿನ ಅಂಬುಲಿ ಚಿತ್ರದಲ್ಲಿ ನಟಿಸಿದರು. ತೆಲುಗು ಮತ್ತು ಮಲಯಾಳಂ ಚಿತ್ರರಂಗದಿಂದಲೂ ಅವರಿಗೆ ಆಫರ್‌ ಬಂತು. ಆದ್ದರಿಂದ ಇಂಗ್ಲೆಂಡ್‌ ಕೆಲಸಕ್ಕೆ ರಾಜೀನಾಮೆ ನೀಡಿ ಭಾರತಕ್ಕೆ ಬಂದರು. ಕಳೆದ ಮೂರು ವರ್ಷಗಳಲ್ಲಿ ಸುಮಾರು 12 ಚಿತ್ರಗಳಲ್ಲಿ ನಟಿಸಿರುವ ನಟಿ ಸನಮ್‌ ಶೆಟ್ಟಿ. ಇವರ ತಂದೆ ಕರ್ನಾಟಕದವರು, ತಾಯಿ ಆಂಧ್ರದವರು. ಹಾಗಾಗಿ ಎರಡೂ ಭಾಷೆಗಳನ್ನು ಚೆನ್ನಾಗಿ ಬಲ್ಲ ಈ ಸುಂದರಿ ಈಗ ಬಿಝಿ ನಟಿ. ಪರಭಾಷೆಯಲ್ಲಿ ಹೆಸರು ಮಾಡಿ ನಂತರ ಕನ್ನಡಕ್ಕೆ ಬಂದ ಹುಡುಗಿ ಇಲ್ಲೇ ನೆಲೆ ನಿಲ್ಲುತ್ತಾರಾ ಎಂದು ಕಾದು ನೋಡಬೇಕಿದೆ.

# [ಕೋಟಿಯಷ್ಟು ಖುಷಿ: ರವಿಶಂಕರ್](https://vijaykarnataka72.rssing.com/chan-59147086/article1454-live.html)

ರವಿಶಂಕರ್‌ ಇತ್ತೀಚೆಗೆ ಸ್ಟಾರ್‌ ನಟರ ಚಿತ್ರಗಳ ಮುಖ್ಯ ಪಾತ್ರಗಳಲ್ಲಿ ಕಾಣಿಸಿಕೊಳ್ಳುತ್ತಿದ್ದಾರೆ. ಕೋಟಿಗೊಬ್ಬ-2 ಚಿತ್ರ ಸುದೀಪ್‌ ಜತೆ ಇವರು ನಟಿಸುತ್ತಿರುವ 5ನೇ ಸಿನಿಮಾ. 'ಕೆಂಪೇಗೌಡ'ದಿಂದ ಪ್ರಾರಂಭವಾದ ಯಶಸ್ಸು ಈ ಚಿತ್ರದಲ್ಲೂ ಭರ್ಜರಿಯಾಗಿ ಮುಂದುವರಿದಿದೆ. ಅಷ್ಟಕ್ಕೂ ಈ ಚಿತ್ರದಲ್ಲಿ ರವಿಶಂಕರ್‌ ಮಾಡಬೇಕಿದ್ದ ಪಾತ್ರವೇ ಬೇರೆಯಾಗಿತ್ತು. ಆದರೆ, ಕೊನೆಯ ಗಳಿಗೆಯಲ್ಲಿ ಸುದೀಪ್‌ ಪಾತ್ರವನ್ನು ಬದಲಾಯಿಸಿದ್ದಾರೆ.

'ಮೊದಲು ಫಿಕ್ಸ್‌ ಆಗಿದ್ದ ಪಾತ್ರಕ್ಕೆ ಬೇಕಾದ ವಿಗ್‌, ಕಾಸ್ಟ್ಯೂಮ್‌ ಎಲ್ಲಾ ರೆಡಿಯಾಗಿತ್ತು. ಸುದೀಪ್‌ ನನಗೆ ಅದು ಬೇಡ ಅಂತ ಹೇಳಿ ಇನ್ನೊಂದು ಮುಖ್ಯ ಪಾತ್ರಕ್ಕೆ ಫಿಕ್ಸ್‌ ಮಾಡಿದರು. ಡೈಲಾಗ್‌ಗಳು ಕ್ಲಿಕ್‌ ಆಗಿವೆ. ಚಿತ್ರಮಂದಿರದಲ್ಲಿ ಜನರ ಮಧ್ಯೆ ಕುಳಿತು ನೋಡಿದೆ. ಪ್ರೇಕ್ಷಕರು ತುಂಬಾ ಎಂಜಾಯ್‌ ಮಾಡುತ್ತಿದ್ದರು. ಅವರಿಗೆ ನಾನು ಜೀವನ ಪರ್ಯಂತ ಥ್ಯಾಂಕ್ಸ್‌ ಹೇಳುತ್ತಲೇ ಇರಬೇಕು. ಚಿತ್ರದಲ್ಲಿ ಘಟಾನುಘಟಿ ನಟರಿದ್ದಾರೆ. ಈ ಸಿನಿಮಾ ಕರ್ನಾಟಕ ಮಾತ್ರವಲ್ಲ, ಚೆನ್ನೈನಲ್ಲೂ ಯಶಸ್ವಿಯಾಗಿ ಓಡುತ್ತಿದೆ' ಎನ್ನುತ್ತಾರೆ ರವಿಶಂಕರ್‌.

ವಿತರಕರಾದ ಯೋಗೀಶ್‌ ದ್ವಾರಕೀಶ್‌, ಜಾಕ್‌ ಮಂಜು ಮತ್ತು ಉಮಾಶಂಕರ್‌ ಅವರೇ ಈ ಚಿತ್ರವನ್ನು ರಿಲೀಸ್‌ ಮಾಡಿದ್ದಾರೆ. 'ಚಿತ್ರಕ್ಕೆ ಸಿಕ್ಕ ಓಪನಿಂಗ್‌ ಖುಷಿಕೊಟ್ಟಿದೆ. 150ಕ್ಕೂ ಹೆಚ್ಚು ಚಿತ್ರಮಂದಿರಗಳಲ್ಲಿ ಹೌಸ್‌ಫುಲ್‌ ಆಗಿದ್ರೆ, 140 ಚಿತ್ರಮಂದಿರಗಳಲ್ಲಿ 90%ರಷ್ಟು ಪ್ರೇಕ್ಷಕರು ಬಂದು ಎಂಜಾಯ್‌ ಮಾಡಿದ್ದಾರೆ. ಮುಳಬಾಗಿಲು, ಪಾವಗಡ ಇಂಥ ಕೆಲ ಊರುಗಳಲ್ಲಿ ಸ್ವಲ್ಪ ಕಡಿಮೆ ಕಲೆಕ್ಷನ್‌ ಇದೆ ಅಷ್ಟೆ. ಭಾನುವಾರ ಮತ್ತು ಸೋಮವಾರ ಎಲ್ಲ ಕಡೆ ಹೌಸ್‌ಫುಲ್‌ ಇತ್ತು' ಎನ್ನುತ್ತಾರೆ ಯೋಗೀಶ್‌ ದ್ವಾರಕೀಶ್‌.

ಕಾರಣಾಂತರಗಳಿಂದ ಚೆನ್ನೈನಲ್ಲಿ ನಿಗದಿತಗೊಂಡಿದ್ದಷ್ಟು ಚಿತ್ರಮಂದಿರಗಳಲ್ಲಿ ಕೋಟಿಗೊಬ್ಬ-2 ತೆರೆಕಂಡಿಲ್ಲ. 150ಕ್ಕೂ ಹೆಚ್ಚು ಕಡೆ ಪ್ರದರ್ಶನಗೊಂಡಿದ್ದು, ಮಲ್ಟಿಪ್ಲೆಕ್ಸ್‌ಗಳೂ ಸೇರಿದಂತೆ 200ಕ್ಕೂ ಹೆಚ್ಚು ಚಿತ್ರಮಂದಿರಗಳಲ್ಲಿ ಈ ವಾರ ರಿಲೀಸ್‌ ಆಗುತ್ತಿದೆ. 'ಚೆನ್ನೈನಲ್ಲಿ ನಾನು ಖುದ್ದಾಗಿ ಚಿತ್ರಮಂದಿರದಲ್ಲಿ ಕುಳಿತು ನೋಡಿದೆ. ಕರ್ನಾಟಕದಲ್ಲಿ ಪ್ರೇಕ್ಷಕರ ಪ್ರತಿಕ್ರಿಯೆ ಹೇಗಿತ್ತೋ ಅಲ್ಲೂ ಹಾಗೇ ಇತ್ತು. ಇದು ಬಹಳ ಖುಷಿಯ ವಿಚಾರ. ಏಕೆಂದರೆ, ಸುದೀಪ್‌ ತಮಿಳಿನಲ್ಲಿ ಹೀರೋ ಆಗಿ ಮೊದಲ ಬಾರಿ ಕಾಣಿಸಿಕೊಂಡಿರೋದು. ಆದರೂ ಒಳ್ಳೆಯ ಓಪನಿಂಗ್‌ ಸಿಕ್ಕಿದೆ' ಎಂಬುದು ಯೋಗೀಶ್‌ ವಿವರ.