ಕಾದಂಬರಿಯ ವಿಚಾರದಲ್ಲಿ ನನಗೆ ಅತ್ಯಂತ ಕುತೂಹಲ ಮೂಡಿಸಿದ್ದು ಮತ್ತು ಆಶ್ಚರ್ಯ ಚಕಿತನನ್ನಾಗಿಸಿದ್ದು, ಕಾದಂಬರಿಯ ಪಾತ್ರಗಳ ವೈವಿಧ್ಯತೆಗಳೊಂದಿಗೆ ವಿವಿಧ ಪಾತ್ರಗಳ ವಿನ್ಯಾಸ, ಕಾದಂಬರಿಯ ವಿಸ್ತರಣೆಯಲ್ಲಿ ಪ್ರಯೋಗಿಸಿದ ತಂತ್ರಗಾರಿಕೆ, ಮತ್ತು ಭಾಷಾ ಪ್ರಯೋಗ. ಅಲ್ಲದೆ ಗ್ರಾಮೀಣ ಪ್ರದೇಶಗಳಲ್ಲಿ ನಡೆಸುವ ವಿವಿಧ ಆಚಾರ ವಿಚಾರಗಳನ್ನು ಮನ ಮುಟ್ಟುವಂತೆ ತಾವೇ ಅನುಭವಿಸಿ ಚಿತ್ರಿಸಿದ ರೀತಿ ನಿಜಕ್ಕೂ ಓದುಗರನ್ನು ವಿಸ್ಮಯಗೊಳಿಸಿಬಿಡುತ್ತದೆ. ಅದು ಗ್ರಾಮದಲ್ಲಿ ನಡೆಯುವ ವಿವಿಧ ಕರ್ಮಗಳಾದ ಹೆಣ ಸುಡುವಿಕೆ, ಹೆರಿಗೆ ಮಾಡಿಸುವ ರೀತಿ, ಹಸು ಹೆರುವ ಸಂದರ್ಭದ ವರ್ತನೆ, ನಾಪಿತನು ಕೂದಲುಗಳೊಂದಿಗೆ ನಡೆಸುವ ಚಮತ್ಕಾರ ಇವೇ ಮುಂತಾದವುಗಳಲ್ಲದೆ, ಹುಡುಗಿ ಮೈನೆರೆದ ಸಂದರ್ಭಗಳಲ್ಲಿ ಅನುಸರಿಸುವ ಪದ್ಧತಿ, ಹುಡುಗರಿಗೆ ಮಾಡುವ ಮಾರ್ಗ ಕಲ್ಯಾಣ (ಸಾಮಾನ್ಯವಾಗಿ ಮುಸ್ಲಿಮರಲ್ಲಿ ಕಂಡು ಬರುವ ಈ ಪದ್ಧತಿ ಇಲ್ಲಿ ಕಾಣಿಸಿಕೊಂಡಿದ್ದು ನಿಜಕ್ಕೂ ಅತ್ಯಂತ ಕುತೂಹಲಕಾರಕ), ಬಾವಿ ತೋಡಿಸುವ ಕ್ರಮ, ನೀರೆತ್ತುವ ಕಪಿಲೆಯ ಕಾರ್ಯ ವಿಧಾನ, ಮನುಷ್ಯರ ಮೇಲೆ ನಡೆಸುವ ನಾಟಿ ಔಷಧಿ ಪ್ರಯೋಗ, ಜಾನುವಾರುಗಳ ರೋಗಗಳಿಗೆ ನಡೆಸುವ ಮನೆ ಮದ್ದು ಪ್ರಯೋಗ, ಇವೆಲ್ಲವನ್ನೂ ಓದುತ್ತಿರುವಾಗ ನಾವು ಸಹ ಆ ಗ್ರಾಮದ ಒಬ್ಬ ಗ್ರಾಮಸ್ಥರೇ ಆಗಿಬಿಟ್ಟಿರುತ್ತೇವೆ. ಬೇರೆ ಬೇರೆ ಸಮುದಾಯ, ಕುಲಕಸುಬುಗಳನ್ನು ಮಾಡಿಕೊಂಡು ಬರುತ್ತಿದ್ದರೂ ಅಲ್ಲಿಯ ಜನ ಪರಸ್ಪರ ಸೌಹಾರ್ದತೆಯನ್ನು ಕಾಪಾಡಿಕೊಂಡು ಬರುವವರಾಗಿದ್ದಾರೆ. ಲೇಖಕರು ಇಲ್ಲಿಯ ವಿವಿಧ ಸಮುದಾಯ ಅಥವಾ ಕುಲಕಸುಬುದಾರರ ವಿಷಯಗಳನ್ನು ಕಣ್ಣಲ್ಲಿ ಕಂಡಂತೆ ಚಿತ್ರಿಸಿರುವುದನ್ನು ಗಮನಿಸಿದಾಗ ಅವರ ಜೀವನಾನುಭವದ ಸೂಕ್ಷ್ಮತೆ ಅರ್ಥವಾಗುತ್ತಾ ಹೋಗುತ್ತದೆ. ಅಂತಹ ಅನೇಕ ವಿಚಾರಗಳು  ಕಾದಂಬರಿಯುದ್ದಕ್ಕೂ ಓದುಗರಿಗೂ ಅರಿವಾಗುತ್ತದೆ.

ಇಲ್ಲಿಯ ನಿವಾಸಿಗಳು ಕಾಯಾಂಪುತ್ತು ಎಂಬ ಊರಿನಿಂದ ವಲಸೆ ಬಂದವರೆನ್ನುವುದೊಂದು ಪ್ರತೀತಿ. ಅದರ ಹಿನ್ನಲೆಯಾಗಿ ಒಂದು ಕಥೆ ಇದೆ. ಅಲ್ಲಿದ್ದ ಒಂದು ದೊಡ್ಡ ಕುಟುಂಬ ಒಂದು ಗಂಡಾಂತರದಲ್ಲಿ ಸಿಕ್ಕಿಕೊಂಡು ಇಡೀ ಕುಟುಂಬವೇ ನಾಶವಾಗಿಬಿಡುತ್ತದೆ. ಅಲ್ಲಿಯ ಜನರು ಊರು ಬಿಡಬೇಕಾಗಿ ಬಂದಾಗ ಅವರೆಲ್ಲರೂ ಈ ಕಳ್ಳಿಪಟ್ಟಿಗೆ ಬಂದು ನೆಲೆಸುತ್ತಾರೆ. ದುರಂತಕ್ಕೆ ಸಿಕ್ಕಿ ಹಾಕಿಕೊಂಡ ದೊಡ್ಡ ಕುಟುಂಬದ ಮಗಳು ಮುತ್ತುಕಣ್ಣಿ ಇಲ್ಲಿಯ ನಾಡದೇವತೆ ಮುತ್ಯಾಲಮ್ಮ ಆಗಿ, ತಮ್ಮ ದೇವರನ್ನು ತಾವೇ ಕಂಡುಕೊಳ್ಳುತ್ತಾರೆ.

ತಾನು ಬೆವರನ್ನೂ ರಕ್ತವನ್ನೂ ಸುರಿಸಿ ದುಡಿಯುವ ಮಣ್ಣಿನ ಬಗ್ಗೆ ಪೇಯತ್ತೇವರ್‌ಗೆ ಎಲ್ಲಿಲ್ಲದ ಅಭಿಮಾನ. ನೇಗಿಲಿನಿಂದ ಗಾಯಗೊಂಡು ರಕ್ತ ಸುರಿದಾಗಲೂ, ದುಡಿಯುವಾಗ ಬೆವರು ಸುರಿಸುವಾಗಲೂ ಖುಷಿ ಕೊಡುವ ಒಂದೇ ಅನುಭವ ಪೇಯತ್ತೇವರದ್ದು. ಈ ಕಾದಂಬರಿಯ ಆರಂಭದ ಘಟನೆ ಇದಕ್ಕೆ ಸಾಕ್ಷಿಯಾದರೆ, ಅಣೆಕಟ್ಟಿನ ನೀರು ಆವರಿಸಿಕೊಳ್ಳುತ್ತಾ ಬರುವಾಗ, ಗ್ರಾಮವು ಪ್ರತಿ ಹಂತವೂ ಕುಸಿತಕ್ಕೆ ಒಳಗಾಗುತ್ತಾ ಹೋಗಿ, ಜನರು ತಮ್ಮ ಗಂಟು ಮೂಟೆ, ಜಾನುವಾರುಗಳನ್ನು ಕಟ್ಟಿಕೊಂಡು ಎದ್ದು ಬಿದ್ದು ಹೋಗುತ್ತಿರುವಾಗ, ಪೇಯತ್ತೇವರ್‌ಗೆ ತನ್ನ ಸ್ವಂತ ಮನೆಯ ಮಣ್ಣಿನ ನೆನಪಾಗಿ ಅದನ್ನು ತರಲು ಪ್ರಾಣವನ್ನೂ ಲೆಕ್ಕಿಸದೆ ಹಿಂತಿರುಗಿ ಈಜುತ್ತಾ ಹೋಗುತ್ತಾನೆ. ಗೋಡೆಯ ಮಣ್ಣಿಗಾಗಿ ಪರಿತಪಿಸುತ್ತಾನೆ. ಅಪೂರ್ವವಾದ ಅಂತ್ಯವನ್ನು ಕಾಣುವ ಕಾದಂಬರಿಯಲ್ಲಿ ಕತೆಯು ದಟ್ಟವಾಗಿ ಹಬ್ಬಿದೆ.  ನಾ.ಡಿಸೋಜ  ಅವರ ಕಾದಂಬರಿ ಆಧಾರಿತ ದ್ವೀಪ ಸಿನಿಮಾವನ್ನು ನೆನಪಿಸುವ ದೃಶ್ಯಗಳು ಅಕ್ಷರ ರೂಪದಲ್ಲಿ ಕಣ್ಣಿಗೆ ಕಟ್ಟುವಂತಿವೆ.