ಕಾರಿನ ಹಿಂದಿನ ಸೀಟಿನಲ್ಲಿ ಕುಳಿತು ಬಲಗೈ ಸೀಟಿನ ಮೇಲ್ಭಾಗ ಚಾಚಿಕೊಂಡು ಎಡಗೈ ಮಡಿಲಿನಲ್ಲಿಟ್ಟು ಬಲಕಾಲು ಎಡಕಾಲಿನ ಮೇಲೆ ಏರಿಸಿಟ್ಟು ಅವರು ಕಂಪನಿಯ ಬಗ್ಗೆ ಆಲೋಚಿಸತೊಡಗಿದರು. ಹಿಮಾಲಯದ ರಾಣಿಕೇತ್‌ನಿಂದ ಐವತ್ತು ಕಿಲೋಮೀಟರ್ ದೂರವಿರುವ ಕಂಪನಿ ಗೆಸ್ಟ್ ಹೌಸಿನಲ್ಲೇ ಮೀಟಿಂಗ್ ಇರೋದು. ಮಂಜು ಮುಸುಕಿದ ಪರ್ವತಗಳ ನಡುವಿನ ಕಂದಕಗಳಲ್ಲಿ ದೇವದಾರು, ಗಾಂಜಾ ದಪ್ಪವಾಗಿ ಬೆಳೆದು ನಿಂತಿವೆ.

“ಗೋಪಾಲ ನಾಯರ್ರೇ, ಅದನ್ನು ಮರೆತಿಲ್ಲವಲ್ಲ…?”

“ಅಯ್ಯೋ, ಮರೆಯೋದಾ…? ಸೀಟಿನ ಅಡಿಯಲ್ಲೇ ಇದೆ…”

ಗೋಪಾಲ ನಾಯರ್ ಕಂಪನಿಯ ಡ್ರೈವರ್ ಮಾತ್ರವಲ್ಲ, ಅವರ ನಂಬಿಕಸ್ಥ ಸ್ನೇಹಿತನೂ ಅವರ ಬೇಕು ಬೇಡಗಳನ್ನು ನೋಡಿಕೊಳ್ಳುವವನೂ ಹೌದು.  
ಕೈ ಸೀಟಿನ ಕೆಳಗಡೆಗೆ ಚಾಚಿದಾಗ, ಗೋಪಾಲ ನಾಯರ್‌ನ ಪ್ರಸ್ತಾವನೆಯನ್ನು ಸ್ಥಿರೀಕರಿಸಿಕೊಂಡು ಬಾಟಲಿಗಳು ಬೆರಳಿಗೆ ತಡೆದವು. ನಾಯರ್ ಒಬ್ಬ ಬಹಳ ಚುರುಕಾದ ವ್ಯಕ್ತಿ. ವಿಶೇಷವಾಗಿ ಹೇಳುವ ಅಗತ್ಯವಿಲ್ಲ. ಎಲ್ಲವನ್ನೂ ತಿಳಿದುಕೊಂಡು ಮಾಡುತ್ತಾನೆ.

“ಏನು… ಯಾವಾಗ ಮಾಡೋಣ ಗೋಪಾಲ ನಾಯರ್ರೇ…? ಕನಕಳ ತಲೆ ಮೇಲೆ ಕೈಯಿಟ್ಟು ಪ್ರಮಾಣ ಮಾಡಿದ್ದೇನೆ…ಕುಡಿಯೋದಿಲ್ಲಾಂತ… ಆದರೂ ಇದೀಗ…”

ಗೋಪಾಲ ನಾಯರ್ ಬಾಯಿಯನ್ನು ಮತ್ತೆ ಯಾರೋ ಇಲಾಸ್ಟಿಕ್‌ನಂತೆ ಎರಡೂ ಕಡೆಗೆ ಹಿಡಿದೆಳೆದರು, ಆಗ ಬಾಯಿ ಮತ್ತೆ ಹಿಂದಿನಂತಾಯಿತು.  
ನಗರವನ್ನು ದಾಟಿ ಕಾರು ಹೈವೇ ಪ್ರವೇಶಿಸಿದಾಗ ಸೀಟಿನ ಮೇಲಿನ ಭಾಗದಲ್ಲಿ ಚಾಚಿಟ್ಟಿದ್ದ ಬಲಗೈ ಅಲ್ಲಿಂದ ಬಿಡಿಸಿಕೊಂಡು ಮಡಿಲಿಗೆ ಬಂದು ಬಿತ್ತು. ಈಗ ಎರಡೂ ಕೈಗಳು ಮಡಿಲಿನಲ್ಲಿದ್ದಾವೆ. ಸ್ವಲ್ಪ ಹೊತ್ತು ಅವರು ಎರಡೂ ಕೈಗಳನ್ನು ತಮ್ಮ ಮಡಿಲಿನಲ್ಲಿ ಜಾಗ್ರತೆಯಾಗಿಟ್ಟುಕೊಂಡರು. ಆ ನಂತರ ಶರೀರವು ಸ್ವಲ್ಪ ಮುಂದಕ್ಕೆ ಬಾಗಿದಾಗ, ಬಲಗೈ ಸೀಟಿನಡಿಗೆ ಚಲಿಸಿತು. ಆಗ ಆ ಕೈ ಸೀಟಿನ ಕೆಳಗಿನಿಂದ ಕಾಗದದಲ್ಲಿ ಸುತ್ತಿಟ್ಟಿದ್ದ ಒಂದು ಬಾಟಲಿಯೊಂದಿಗೆ ಹೊರಗೆ ಬಂದು ಮಡಿಲಲ್ಲಿ ಮಲಗಿತು.

“ಹೌದು…ನಿಜಕ್ಕೂ ಸ್ಕಾಚ್ಚೇ ಇದು… ಐಸೂ ಸೋಡ ಬ್ಯಾಗಲ್ಲಿದೆ…”

ಗೋಪಾಲನಾಯರ್ ಹೇಳಿದ. ಜಿ.ಎಂ. ಬಾಟಲಿಯ ಕಾರ್ಕನ್ನು ಬಿಚ್ಚಿ ಒಮ್ಮೆ ಮೂಸಿ ನೋಡಿದರು.

“ಅಸಲಿ ಮಾಲು. ಕಲಬೆರಕೆಯ ಅಂಶ ಏನೂ ಇದ್ದ ಹಾಗೆ ಕಾಣುತ್ತಿಲ್ಲ…”  
ಗ್ಲಾಸು ಹಲವಾರು ಸಲ ಮುಖದ ಎದುರಿನಿಂದ ಮೇಲೆ ಕೆಳಗೆ ಚಲಿಸಿತು.

“ಗೋಪಾಲ ನಾಯರ್‍ಗೆ ರುಚಿ ನೋಡಬೇಕೆನ್ನುವ ತವಕವಿರಬೇಕಲ್ವೇ…? ಆದರೆ, ಡ್ರೈವಿಂಗ್ ಮಾಡುವಾಗ ಬೇಡ. ಮೊದಲಿಗೆ ಅಲ್ಲಿ ತಲುಪೋಣ… ನಂತರ ಸಾಕಲ್ವೇ…ಏನೂ…?”  
ಗೋಪಾಲ ನಾಯರ್ ತಲೆ ಒಮ್ಮೆ ಎಡಕ್ಕೂ ಬಲಕ್ಕೂ ಅಲುಗಾಡಿತು.