ಎರಡು ಲಾರ್ಜ್ ಒಳಗಡೆ ಹೋಗುತ್ತಿದ್ದಂತೆ ಕಣ್ಣುಗಳನ್ನು ಯಾರೋ ಬಲವಂತವಾಗಿ ಹಿಡಿದು ಗಟ್ಟಿಯಾಗಿ ಮುಚ್ಚಿದರು. ನಡುವೆ ಒಮ್ಮೆ ಎಚ್ಚರಗೊಂಡು ನೋಡುವಾಗ ಮೊರಾದಾಬಾದ್ ತಲುಪಿಯಾಗಿತ್ತು. ಕತ್ತಿ, ಕುಡುಗೋಲು ಮತ್ತು ಅದೇ ತರಹವಿರುವ ಉಳಿದ ಉಪಕರಣಗಳಿಗೆ ಪ್ರಸಿದ್ಧವಾದ ಸ್ಥಳವದು. ಮತ್ತೆ ಕಣ್ಣುಗಳ ಬಾಗಿಲುಗಳು ಮುಚ್ಚಿಕೊಂಡು ಚಿಲಕ ಹಾಕಿಕೊಂಡವು.

ದಾರಿಯಲ್ಲಿ ಕೆಲವು ಕಡೆಗಳಲ್ಲಿ ಗೋಪಾಲ ನಾಯರ್ ಕಾರನ್ನು ನಿಲ್ಲಿಸುವ ಮತ್ತು ಕೆಳಗೆ ಇಳಿದು ಹೋಗುವ ಕೆಲಸ ಮಾಡ್ತಾನೇ ಇದ್ದ. ಚಹಾ ಕುಡಿಯುವುದಕ್ಕೋ ಮೂತ್ರ ವಿಸರ್ಜನೆಗೋ ಆ ರೀತಿ ಇಳಿದು ಹೋಗುತ್ತಿದ್ದ. ಊಟಕ್ಕೆ ಸಮಯವಾಗುತ್ತಿದ್ದಂತೆ ಗಾಡಿ ಡೆಹರಾಡೂನ್ ತಲುಪಿತು. ಅಲ್ಲಿಯೂ ಒಂದು ಲಾರ್ಜ್ ಒಳಸೇರಿತು. ನಂತರ ಕಣ್ಣುಗಳನ್ನು ತೆರೆಯುವಷ್ಟರಲ್ಲಿ ಭೂಮಿಯ ಅತ್ಯಂತ ಎತ್ತರಕ್ಕೆ ಮಂಜುಕವಿದ ಪರ್ವತ ಶ್ರೇಣಿಗಳ ಮೂಲಕ ಕಾರು ಚಲಿಸುತ್ತಾ ರಾಣಿಕೇತ್ ತಲುಪಿಬಿಟ್ಟಿದೆ.

#### ಮತ್ತೆ ಅವರು ತಮ್ಮ ಹೆಂಡತಿಗೆ ಚುಂಬಿಸಿದರು. ಒಂದು ಬೆಕ್ಕು ಅದರ ಯಜಮಾನನ ದೇಹಕ್ಕೆ ಮುಖವನ್ನು ಒರೆಸುತ್ತಿರುವಂಥ ಕೆಲಸದಂತೆ ಇತ್ತದು. ಮದುವೆಯಾಗಿ ಒಂದು ಕಾಲು ಶತಮಾನ ಕಳೆದರೂ ಈಗಲೂ ತನ್ನ ಹೆಂಡತಿಗೆ ಇಷ್ಟವಾಗುವಂತೆ ಅಂದವಾಗಿ ಚುಂಬಿಸಲು ಅವರಿಗಿನ್ನೂ ಗೊತ್ತಿಲ್ಲ.

ಗೆಸ್ಟ್ ಹೌಸಿನ ಬಾಗಿಲುಗಳು ಅಗಲವಾಗಿ ತೆರೆದವು. ಗೆಸ್ಟ್ ಹೌಸಿನ ಮೇನೆಜರ್ ಓಡಿ ಬಂದ, ರೋದಿಸುತ್ತಿದ್ದ ಶೂಗಳೊಂದಿಗೆ ಮೇನೆಜರನ ಜೊತೆಗೆ ನಡೆದರು. ಸೂಟ್ ಕೇಸೂ ಏರ್ ಬ್ಯಾಗೂ ಹಿಂಬಾಲಿಸಿದವು.

“ಕಾಲೇಕರ್ ಸಾಹೇಬರು ವಿಚಾರಿಸಿದ್ದರು…”

“ಅವರ್ಯಾವಾಗ ಬಂದ್ರು…”

“ಎರಡು ಗಂಟೆಗೇ ಬಂದುಬಿಟ್ಟಿದ್ದರು…”  
ಕಾಲೇಕರ್ ಹಿಂದಿನ ದಿನವೇ ಬಂದು ಅಲ್ಮೋರಾದಲ್ಲಿ ಕ್ಯಾಂಪ್ ಮಾಡಿದ್ದರು.

“ಬೇರೆ ಯಾರೆಲ್ಲಾ ಬಂದಿದ್ದಾರೆ…?”

“ಅಗ್ನಿಹೋತ್ರಿ ಸಾಹೇಬರೂ ಬಂದು ತಲುಪಿದ್ದಾರೆ…”  
ವಿಶಾಲವಾದ ಕೋಣೆಯ ಗಾಜಿನ ಕಿಟಕಿಗಳ ಕರ್ಟನ್‌ನನ್ನು ಒಂದು ಬದಿಗೆ ಸರಿಸಿದಾಗ, ನೇರ ಎದುರು ಹಿಮಾಲಯದ ಶಿಖರಗಳು. ಮಂಜು ಮುಚ್ಚಿದ ಶಿಖರಗಳಲ್ಲಿ ಮುಸ್ಸಂಜೆಯ ಪ್ರತಿಬಿಂಬಗಳು.