“ವೆಲ್‌ಕಂ ಮೈ ಫ್ರೆಂಡ್…”  
ಕಾಲೇಕಾರರ ದಪ್ಪ ಕೈಗಳು ಉದ್ದಗೊಂಡು ಆಲಿಂಗನದಲ್ಲಿ ಅವರನ್ನು ಗಟ್ಟಿಯಾಗಿ ಹಿಡಿದು ಅಡಗಿಸಿದರು. ಕಾಲೇಕಾರರ ಕೈಗಳಿಗೆ ಅವರ ಉಳಿದ ಅವಯವಗಳೊಂದಿಗೆ ಹೊಂದಾಣಿಕೆಯಿರಲಿಲ್ಲ. ಅಸಾಧಾರಣವಾಗಿ ದಪ್ಪವಿರುವ ಆ ಕೈಗಳು ಅವರದ್ದಲ್ಲ. ಮತ್ಯಾರದ್ದೋ ಎನ್ನುವ ಮಟ್ಟದಲ್ಲಿ ಅವರು ನಡೆದುಕೊಳ್ಳೋದು.

“ಎಷ್ಟು ಪೆಗ್ಗಾಯಿತು ಜಿ.ಎಂ…?”

“ಎರಡು ಸ್ಮಾಲ್…”

“ಕಳ್ಳಾ…”

“ತಮ್ಮದೋ…?

“ಎರಡು ಸ್ಮಾಲ್…”

ಕಾಲೇಕಾರರ ಗಟ್ಟಿ ನಗು ಪ್ರತಿಧ್ವನಿಸಿದಂತಾಯಿತು. ಒಂದು ಮಿಥಿಕಲ್ ಪಕ್ಷಿಯ ರೆಕ್ಕೆಗಳಂತೆ ಅವರ ಕೈಗಳು ಎರಡೂ ಕಡೆಗೂ ಬಿದ್ದುಕೊಂಡು ನೇತಾಡಿದವು.

ಬೆಂಕಿ ಹಾಕಿ ಬಿಸಿ ಮಾಡಿದ ಕೋಣೆಯಲ್ಲಿ ಕುಳಿತು ಅವರು ಸ್ವಾಚ್ಚ್ ಸೇವಿಸತೊಡಗಿದರು. ಗೆಸ್ಟ್ ಹೌಸಿನ ಕಿಚನ್ನಿಂದ ಯಾಕ್‌ನ (ಚಮರಿಮೃಗ) ಮಾಂಸ ಬೇಯುವುದರ ಪರಿಮಳ ಮೂಗಿಗೆ ಬಡಿಯುತ್ತಿತ್ತು. ವೃತ್ತಾಕಾರದ ಬೆತ್ತದ ಮೇಜಿನ ಮೇಲೆ ತುಂಬಿಕೊಂಡ ಗ್ಲಾಸುಗಳು ಮೇಲಕ್ಕೇಳುತ್ತಿದ್ದು ಸ್ವಲ್ಪ ಹೊತ್ತು ಗಾಳಿಯಲ್ಲಿದ್ದುಕೊಂಡ ನಂತರ ಮತ್ತೆ ಮೇಜಿನ ಮೇಲೆ ಇಳಿಯುತ್ತಿದ್ದವು. ಪ್ರತಿಸಲ ಹೀಗೆ ಸಂಭವಿಸುತ್ತಿರುವಾಗ ಗ್ಲಾಸುಗಳಲ್ಲಿದ್ದ ವ್ಹಿಸ್ಕಿಯ ಮಟ್ಟ ಕುಸಿಯುತ್ತಿತ್ತು.

“ನಿನ್ನ ಮಗನ ವಿಚಾರ ಏನಾಯ್ತು…?”  
ಅಗ್ನಿಹೋತ್ರಿ ಕೇಳಿದರು. ಜಿ.ಎಂ. ಮುಖ ಸ್ವಲ್ಪ ಬಾಡಿತು.

“ಅವನ ಬಗ್ಗೆ ಯಾವುದೇ ಸುದ್ದಿ ಇಲ್ಲ…”

“ಈಗಲೂ ಪ್ರಯಾಣದಲ್ಲೇ ಇದ್ದಾನಾ…?”

“ಹೌದು…”

“ಐದು ವರ್ಷದಿಂದಲೂ ಪ್ರಯಾಣವೇನಾ! ನಿನ್ನ ಮಗ ನಿಜಕ್ಕೂ ಒಳ್ಳೆಯ ರಸಿಕನೇ…”

ಯಾತಕ್ಕೆ ಈ ಅಗ್ನಿಹೋತ್ರಿ ಅವರ ಮಗನ ಕುರಿತು ಸುಮ್ಮನೆ ನೆನಪಿಸಿದ್ದು…? ಉಲ್ಲನ್ ಸಾಕ್ಸ್ ಹಾಕಿಕೊಂಡ ಕಾಲುಗಳು ಕುರ್ಚಿಯ ಕೆಳಗೆ ಅಸ್ವಸ್ಥಗೊಂಡು ಚಲಿಸಿದವು.

“ಜಿ.ಎಂ.ನ ಮಗನಿಗೆ ಆದದ್ದಾದರೂ ಏನು…?”  
ಕಾಲೇಕರ್‍ಗೆ ವಿಷಯ ಗೊತ್ತಿರಲಿಲ್ಲ.

“ಅದೊಂದು ತುಂಬಾ ಕುತೂಹಲಕರವಾದ ಕಥೆ. ಇಂಡೀಡ್ ಅ್ಯನ್ ಇಂಟರೆಸ್ಟಿಂಗ್ ಸ್ಟೋರಿ…”

ಕಾಲೇಕಾರರ ಹಣೆಯ ಕೆಳಗೆ ಮೂಗಿನ ಎರಡೂ ಕಡೆ ಇರುವ ಆ ಎರಡು ಅವಯವಗಳು ಅಗ್ನಿಹೋತ್ರಿಯ ಮುಖಕ್ಕೆ ರಾಚಿತು. ನಂತರ ಜಿ.ಎಂ.ನ ಅದೇ ಅವಯವಗಳೊಂದಿಗೆ ಅವು ಸಂಧಿಸಿದವು. ಅವರ ಮುಂದಿದ್ದ ತುಂಬಿದ ಗ್ಲಾಸು, ಬಾಯಿಯೊಳಕ್ಕೆ ಹಾರಿ ಅದರಲ್ಲಿದ್ದ ಅಷ್ಟೂ ದ್ರವವನ್ನು ಒಂದೇ ಏಟಿಗೆ ಕಿರುನಾಲಿಗೆಯೊಳಕ್ಕೆ ನೇರವಾಗಿ ಸುರಿದುಕೊಂಡು ಮತ್ತೆ ಮೇಜಿನ ಮೇಲೆ ಬಂದು ಏನೂ ಗೊತ್ತಿಲ್ಲದಂತೆ ನಿಶ್ಚಲವಾಗಿ ನಿಂತಿತು.

“ಕಾಲೇಜಿನಲ್ಲಿ ಕಲಿಯುವಾಗ ಜಿ.ಎಂ.ನ ಮಗ ಯಾರಿಗೂ ಹೇಳದೆ ಮನೆಬಿಟ್ಟು ಹೋಗಿದ್ದ. ಇದೀಗ ಐದು ವರ್ಷಗಳೇ ಕಳೆದು ಹೋದವು ಜಿ.ಎಂ. ತಮ್ಮ ಮಗನನ್ನು ನೋಡಿ…”

“ಸ್ಟ್ರೇಂಜ್ ಸ್ಟೋರಿ…”

ಕಾಲೇಕಾರರ ಮುಂದೆ ಪ್ಲೇಟಿನಲ್ಲಿದ್ದ ಯಾಕಿನ್ ಮಾಂಸದ ಒಂದು ತುಂಡು ಅವರ ಬಾಯಿಯ ಒಳಕ್ಕೆ ಪ್ರವೇಶ ಪಡೆದುಕೊಂಡಿತು. ಅದಕ್ಕಾಗಿ ಕಾದುಕೊಂಡಿದ್ದ ಬಾಯಿ ಗಡಿಬಿಡಿಯಿಂದ ಅದನ್ನು ಸ್ವೀಕರಿಸಿದ ನಾಲಿಗೆಯು ಅದನ್ನು ಹಲ್ಲುಗಳ ನಡುವೆ ನಿಲ್ಲಿಸಿತು. ಹಲ್ಲುಗಳ ಸಾಲುಗಳು ಕೆಳಗಡೆಗೂ ಮೇಲ್ಗಡೆಗೂ ನಿರಂತರವಾಗಿ ಚಲಿಸಿ, ಮಾಂಸದ ತುಂಡನ್ನು ನಜ್ಜುಗುಜ್ಜು ಮಾಡುವ ಪ್ರಕ್ರಿಯೆಯಲ್ಲಿ ತೊಡಗಿಕೊಂಡಿತು. ಅವರ ಕುತ್ತಿಗೆಯ ನರನಾಡಿಗಳು, ಮುಖದ ಅದೃಶ್ಯವಾಗಿರುವ ತೆಳ್ಳಗಿನ ನರಗಳು ಆ ಪ್ರಕ್ರಿಯೆಯಲ್ಲಿ ಭಾಗವಹಿಸಿದವು. ಬಲಿಗೊಳಗಾದ ವಸ್ತುವನ್ನು ಹಲ್ಲುಗಳ ನಡುವೆ ನೆಟ್ಟಗೆ ನಿಲ್ಲಿಸಲು ನಾಲಿಗೆ ಕಠಿಣವಾಗಿ ಶ್ರಮಪಟ್ಟಿತು. ಮಾಂಸದ ತುಂಡು ಅಗತ್ಯಕ್ಕೆ ತಕ್ಕ ರೀತಿಯಲ್ಲಿ ಜಜ್ಜಿ ಒಂದು ಹದಕ್ಕೆ ಬಂದಾಗ, ನಾಲಿಗೆ ಅದನ್ನು ಒಂದು ರೂಪಕ್ಕೊಳಪಡಿಸಿ, ಬಾಯಿಯೊಂದಿಗೆ ಸಂಪರ್ಕವಿರುವ ಎಲ್ಲಾ ನರನಾಡಿಗಳನ್ನು ಸಂಯೋಜಿಸಿಕೊಂಡಂಥ ಅತಿ ಚತುರತೆಯನ್ನು ಪ್ರದರ್ಶಿಸುತ್ತಾ, ಅದನ್ನು ಗಂಟಲಿನ ಇಳಿಜಾರಿನ ಮೂಲಕ ಉದರದೊಳಕ್ಕೆ ನೂಕಲ್ಪಟ್ಟಿತು.

ಮಧ್ಯರಾತ್ರಿಯಾಗುತ್ತಿದ್ದಂತೆ ದೇವದಾರುಗಳನ್ನು, ಮಂಜುಗಳನ್ನು ಪ್ರಕಾಶಿಸುವಂತೆ ಮಾಡುತ್ತಾ ಒಂದು ಕಾರು ಗೆಸ್ಟ್ ಹೌಸಿನ ಮುಂದೆ ಬಂದು ನಿಂತಿತು. ರೈನಾ ಮತ್ತು ರಘುವಂಶಿ ಕಾರಿನಿಂದಿಳಿದು ಬಂದರು. ಅವರ ಎರಡೂ ಕಾಲುಗಳಿಗೇನೋ ಸಮಸ್ಯೆಯಿರುವಂತೆ ಕಾಣುತ್ತಿತ್ತು.

“ಇನ್ನು ನೀವು ಬೆಳಿಗ್ಗೆ ಬರಬಹುದು ಎಂದಂದುಕೊಂಡಿದ್ದೆವು…”

ಕಾಲೇಕಾರರ ಭಯಂಕರವಾದ ಕೈಗಳು ಅವರನ್ನು ತಬ್ಬಿಕೊಳ್ಳುವುದಕ್ಕಾಗಿ ಚಾಚಿಕೊಂಡವು. ಆದರೆ, ಈ ಬಗ್ಗೆ ಬಂದವರಿಬ್ಬರೂ ಮುಂಜಾಗರೂಕತೆಯನ್ನು ವಹಿಸಿದ್ದರಿಂದ, ಅವರು ಬಹಳ ಚಾಕಚಕ್ಯತೆಯಿಂದ ಕಾಲೇಕಾರರ ಹಿಡಿತದಿಂದ ತಪ್ಪಿಸಿಕೊಂಡರು.