“ನಾವು ಮೇಜರ್ ಕೋಲಿನ್‌ರನ್ನು ಒಮ್ಮೆ ಸಂದರ್ಶಿಸಿ ಬಂದೆವು…”  
ಕಂಪನಿಯ ಮೀಟಿಂಗಿಗೆ ಬರುವಾಗಲೆಲ್ಲ ರೈನಾ ಕುಮಯೂನ್ ರೆಜಿಮೆಂಟಿನ ತನ್ನ ಗೆಳೆಯ ಕೋಲಿನ್‌ರನ್ನು ಸಂದರ್ಶಿಸುವುದು ಒಂದು ವಾಡಿಕೆಯಾಗಿತ್ತು.

ಕಾನ್‍ಫೆರೆನ್ಸ್ ರೂಮಿನ ಪಳ ಪಳಾ ಹೊಳೆಯುತ್ತಿದ್ದ ಮೇಜಿನಮೇಲೆ ಫ್ಲವರ್ ಪಾಟೂ ಮಿನರಲ್ ವಾಟರ್ ಬಾಟಲುಗಳೂ ಬಂದು ನಿಂತವು. ಗಾಜಿನ ಬಾಗಿಲುಗಳ ಮೂಲಕ ನೋಡಿದರೆ, ಮಂಜು ಮುಸುಕಿದ ಪರ್ವತ ಶ್ರೇಣಿಗಳಲ್ಲಿ ಎಳೆಬಿಸಿಲು ಸ್ಪಷ್ಟಗೊಳ್ಳುತ್ತಿರುವುದು, ಮಸುಕಾಗುತ್ತಿರುವುದು ಕಾಣಬಹುದು. ಆಕಾಶದಲ್ಲಿ ಮಳೆಯ ಸೂಚನೆಗಳು ಗೋಚರಿಸುತ್ತಿದ್ದವು. ಅವರು ಕಂಪನಿಯ ವಿಚಾರಗಳ ಬಗ್ಗೆ ಚರ್ಚೆ ನಡೆಸುತ್ತಾ ವಾದವಿವಾದಗಳನ್ನು ಮುಂದಿಡುತ್ತಿದ್ದರು. ಆಗ ಅವರ ಮನಸ್ಸುಗಳಲ್ಲಿ ಸ್ಕಾಚ್ ಮತ್ತು ಯಾಕ್ ಮಾಂಸಗಳು ಸುಳಿದಾಡುತ್ತಿದ್ದವು.

ಸಾಯಂಕಾಲ ಒಂದು ಕಾಕ್‍ಟೈಲ್ ಪಾರ್ಟಿಯಿತ್ತು. ಅದರಲ್ಲಿ ಭಾಗವಹಿಸಲು ಮುಸೂರಿಯಿಂದ ಕೆಲವು ಅತಿಥಿಗಳು ಬಂದು ಸೇರಿಕೊಂಡಿದ್ದರು.

“ನಾನು ಬೆಳಿಗ್ಗೆ ಹೊರಡುತ್ತೇನೆ…”

“ಜಿ.ಎಂ. ಅವಸರ ಮಾಡುವುದು ಬೇಡ. ನಾವು ಜಾಗೇಶ್ವರದವರೆಗೆ ಒಮ್ಮೆ ಹೋಗಿಬರೋಣ. ನಾನು ಒಬ್ಬ ವ್ಯಕ್ತಿಯನ್ನು ಪರಿಚಯ ಮಾಡಿಕೊಡ್ತೇನೆ…”

“ಅದ್ಯಾರೂ…?”

“ಬೋಧಿಸತ್ವ… ಕೇಳಿದಿರಾ…?”

“ಇಲ್ಲ…”

ಜಿ.ಎಂ.ರಿಗೆ ತಿಳಿದಿದೆ. ಅಗ್ನಿಹೋತ್ರಿ ಸುಳ್ಳಾಡುತ್ತಿದ್ದಾರೆಂದು. ಜಾಗೇಶ್ವರದಲ್ಲಿ ಈಗ ಆಲೂಗೆಡ್ಡೆ ಕೀಳುವ ಸಮಯ. ಅದಕ್ಕಾಗಿ ಪಹಾಡಿಹೆಣ್ಣುಗಳು ಗುಂಪು ಗುಂಪಾಗಿ ಕಣಿವೆಯೇರಿ ಬರುತ್ತಾರೆ.

ಜಾಗೇಶ್ವರದಲ್ಲಿ ದೇವದಾರುಗಳ ಮತ್ತು ಹಿಮಾಲಯದ ಪರ್ವತ ಶ್ರೇಣಿಗಳ ಮೇಲೆ ಮಂಜು ಬಿದ್ದು ಪ್ರಕಾಶಿಸುತ್ತಿವೆ.

ಷವರ್‌ನಿಂದ ಬಿಸಿನೀರು ಅವರ ನಗ್ನ ಶರೀರದ ಮೇಲೆ ವರ್ಷಿಸಿದವು. ಟರ್ಕಿಷ್ ಟವಲ್ ಅವರ ಒದ್ದೆಯಾದ ಶರೀರವನ್ನು ಒರೆಸಿ ಒಣಗಿಸಿತು. ತಮ್ಮ ಎದೆಯ ಮೇಲಿನ ರೋಮಗಳು ನರೆತಿರುವುದನ್ನು ಮತ್ತು ತಮ್ಮ ಹೊಟ್ಟೆ ಹೀಗೆ ಬೀಗಿಕೊಂಡಿರುವುದನ್ನು ನೋಡುತ್ತಿರುವುದು ಮೊದಲ ಸಲವಲ್ಲವಾದರೂ ಅದು ಅವರಿಗೆ ಮನವರಿಕೆಯಾಯಿತು. ಅವರು ಒಂದು ಬಿಳಿಯ ಷರ್ಟೂ ಪ್ಯಾಂಟೂ ಅದರ ಮೇಲೊಂದು ಉಣ್ಣೆಯ ಸ್ವೆಟರನ್ನೂ ಧರಿಸಿ ಹೊರಡಲು ಸಿದ್ದವಾಗಿ ನಿಂತರು. ಚಪ್ಪಲಿಗಳು ಗಡಿಬಿಡಿಗೊಂಡು ಅವರ ಕಾಲುಗಳಲ್ಲಿ ಸೇರಿ ಅಂಟಿಕೊಂಡವು.

“ಇನ್ನೂ ಸುಮಾರು ದೂರ ನಡೆಯಬೇಕಾ…?”

“ಇಲ್ಲಪ್ಪ…ಒಂದರ್ಧ ಕಿಲೋಮೀಟರಷ್ಟೆ…” ಅಗ್ನಿಹೋತ್ರಿ ದೇವದಾರುಗಳು ಬೆಳೆದು ಮುಚ್ಚಿಹೋದ ಒಂದು ಕಣಿವೆಯತ್ತ ಬೆರಳು ಮಾಡಿ ತೋರಿಸಿದರು.

“ಅದೋ… ಅಲ್ಲೇ ಬೋಧಿಸತ್ವರ ಗುಹೆ…”

ಹತ್ತಿ, ಇಳಿದು ದಾಟಿದ ನಂತರದ ಆ ಪ್ರಯಾಣ ಒಂದು ಗಂಟೆಯಷ್ಟು ಉದ್ದವಾಗಿತ್ತು. ಜಿ.ಎಂ. ಏದುಸಿರು ಬಿಡುತ್ತಾ ನಡೆಯುತ್ತಿದ್ದರು. ಒಬ್ಬ ಬಿ.ಪಿ.ರೋಗಿಯಾದ ತಮಗೆ ಇಷ್ಟೆಲ್ಲ ಕಷ್ಟಪಡಬಾರದೆಂದು ಅವರಿಗೆ ಗೊತ್ತಿತ್ತು.

ಗುಹೆಯೊಳಗೆ ಹಗಲಿನಲ್ಲೂ ಕತ್ತಲೆಯೇ. ಅದರಲ್ಲಿ ಜನವಸತಿಯಿರುವ ಯಾವ ಸೂಚನೆಯು ಕಾಣಿಸಲಿಲ್ಲ.

“ಮಗನ ಬಗ್ಗೆ ವಿವರಗಳನ್ನು ಸರಿಯಾಗಿ ಕೇಳಿ ತಿಳಿದುಕೊಳ್ಳಬೇಕು…”  
ಅಗ್ನಿಹೋತ್ರಿ ನೆನಪಿಸಿದರು.

ಕಣಿವೆಯ ಗಾಳಿಗೆ ದೇವದಾರುಗಳು ಓಲಾಡಿದವು.

ಗುಹೆಯ ಮುಂದೆ ಅವರು ಕಾದು ನಿಂತರು. ಕೆಲವು ನಿಮಿಷಗಳು ಕಳೆಯುತ್ತಿದ್ದಂತೆ ಒಳಗಿನ ಕತ್ತಲೆ ಸಣ್ಣದಾಗಿ ಕುಲುಕಾಡಿತು. ಗುಹಾಮುಖದ ಬೆಳಕಿನಲ್ಲಿ ಸ್ವಷ್ಪಗೊಂಡಂಥ ಮುಖ ಒಬ್ಬ ಯುವಕನದ್ದಾಗಿತ್ತು. ಗಡ್ಡವೂ ತಲೆಕೂದಲೂ ಬೆಳೆದು ಇಳಿಬಿದ್ದಿದ್ದವು.

ಓಹ್…ದೇವರೇ…

ಬೋಧಿಸತ್ವನ ಮತ್ತು ಜಿ.ಎಂ.ರವರ ಕಣ್ಣುಗಳು ಸಂಧಿಸಿದವು. ಬೋಧಿಸತ್ವನ ಅಗಾಧವೂ ಶಾಂತವೂ ಆದ ನೋಟದಲ್ಲಿ ಹಿಂದಿನ ಯಾವುದೇ ಅರಿವಿನ ಒಂದು ನೆರಳು ಸಹ ಕಾಣಲಿಲ್ಲ. ದೊಡ್ಡ ಅರಿವುಗಳ ಮುಂದೆ ಈ ಸಣ್ಣ ಅರಿವಿಗೆ ಯಾವ ಪ್ರಸ್ತುತತೆ…?

ಅಗ್ನಿಹೋತ್ರಿ ಕೈಮುಗಿದು ನಿಂತು ಏನೋ ಗುಣಗುಣಿಸುತ್ತಿದ್ದರು.  
“ಕೈಮುಗಿ ಜಿ.ಎಂ…”

ಜಿ.ಎಂ.ರವರ ಕೈಗಳು ತಮ್ಮರಿವಿಗೆ ಬಾರದಂತೆ ಮುಗಿದವು. ಕೈಮುಗಿದು ನಿಂತಿರುವ ಅವರ ಕೈಗಳು ಆಲದೆಲೆಗಳಂತೆ ನಡುಗುತ್ತಾ ಇದ್ದವು.